
Skiriu Čarliui 


Aš TEBESAPNUOJU „FEARVJU . 

Sapnuose šis namas įspūdingesnis, negu buvo gyvenime: pasta- 
tas aukštesnis ir didingesnis, koridoriai ilgesni ir klaidesni, vidus 
šaltesnis ir tamsesnis nei iš tikrųjų. Mano sapnuose „Fearvju“ yra 
baugių landų ir šešėlių labirintas, statūs laiptai, išsirangę košma- 
riškomis kilpomis. Aš bėgu per tą namą apimtas siaubo, niekada 
nesuprasdamas, pats vejuosi ar esu vejamas, noriu pabėgti ar būti 
surastas. Tiek težinau, kad galvoje aidi riksmas, išsiveršiąs man 
pamačius, ką žinau pamatysiąs už kito ar dar kito kampo. 

Kartais tuose sapnuose pasirodo ir Ana, slenka it vaiduoklis 
priekyje arba paskui mane. Kad ir kaip ją vyčiausi ar šaukčiau 
vardu, ji lieka nepasiekiama. Akimirką priartėja šypsodama, ties- 
dama man ranką, bet ir vėl dingsta už kampo ar panyra į šešėlį 
tarsi vizija ar šmėkla. Ištirpsta ore lyg dūmų sruoga. 

Mano sapnuose pats namas sakytum sklidinas piktų kėslų, iš 
jo pamatų tarsi kyla pikta jėga, įsigerianti į grindis ir sienas, už- 
nuodijanti orą ir apverčianti kiekvieno čia įžengusio gyvenimą. 

Tikrovėje ne „Fearvju“ buvo kaltas dėl to, kas atsitiko. Kalti 


buvo žmonės. 


T 


— TIMAI, TURĖSI PAGALIAU SUAUGTI, - SAKO LILA. - SUSIRASTI 
tikrą darbą. 

— Aš ir turiu tikrą darbą, - tariu. - Vaikštau į jį. Dirbu. Už tai 
gaunu algą. Man atrodo visai tikra. 

- Gerai jau, - atsidūsta ji. - Galbūt žodis „tikras“ netinka. Tau 
reikia geriau apmokamo darbo. Kad galėtum susimokėti nuomą ir 
pragyventi. Darbą, kurį dirbdamas taptum savarankiškas. 

Kilsteliu antakius. 

- Iš tikrųjų nori pasakyti, kad kuo greičiau išsinešdinčiau. 

- O ką... - gūžteli ji. - Jeigu jau prasitarei, negali amžinai čia 
gyventi. Manęs nežavi mintis, kad amžinai miegosi ant mano so- 
fos. Ypač kai šalia Patrikas. - Pasiėmusi nuo staliuko nešiojamąjį 
kompą pasideda ant kelių. - O jeigu atsisakai ieškoti tikro, tai yra 
pelningesnio darbo, turėsime tau surasti kokią visiškai pigią skylę. 

Užsimerkiu ir laukiu, kad ji pakeistų temą. Liautųsi reguliuoti 
mano gyvenimą. Suprantu, jog turiu tvarkytis, ir esu pasiryžęs tai 
daryti. Bet ne šiandien. 

Ji kumšteli man alkūne. 

— Paklausyk skelbimo. Skamba viliojamai. Ir netoli, Fearlaite. - 
Ji skaito: - „Didelis apstatytas kambarys erdviame name, kuria- 


me gyvena dar vienas žmogus. Šimtas dolerių per savaitę. Timai, 


11 


šimtas dolerių. Pigiau nerasi. - Man tylint, ji vėl kumšteli. - Tai 
skambinsi ar ne? 

- Gal kokia lindynė, - burbteliu. — Pelėsis. Žiurkės. Įsivaizduoju. 

- Timai, tu sėdi be pinigų, - sako ji. - Turėsi imti, kas siūloma. 
Lindynė ar ne. - Paima mano telefoną, surenka numerį. - Nagi. — 
Ji prideda telefoną man prie ausies, taigi esu priverstas jį paimti. — 
Tik pasiteirauk. Per galvą neduos. Nebūk toks mėmė. 

Atsiliepia kažkoks Markas, pasikeičiame informacija. Klausia, 
kokio aš amžiaus, ar turiu darbą, ar norėčiau atvažiuoti į Fearlaitą 
apžiūrėti kambario ir susipažinti su galima kompanione, mergi- 
na, vardu Ana. Įdomu, kodėl pati Ana neatsiliepė. Jis pasako man 
adresą, aš pažadu nuvažiuoti dar šiandien, tik vėliau. 

— Ar galima paklausti? - tariu prieš baigdamas pokalbį. 

- Žinoma. 

— Kodėl kambarys toks pigus? Kur šuo pakastas? 

Lila piktai niūkteli man, susiraukia. Aš nekreipiu dėmesio. 

- Namas didelis, - maloniai sako Markas. - Labai didelis. Iš 
tikrųjų per didelis gyventi vienai merginai. O Anai tik dvidešimt 
metų. Būtų gerai, kad dar kas nors apsistotų. Telefonu tiek tegaliu 
paaiškinti. Jeigu atvažiuosite, galėsime daugiau papasakoti. Sąly- 
gos labai priimtinos. 

Sąlygos... Žodis nuskamba grėsmingai. Nesuprantu, kodėl 
kambarys iki šiol neišnuomotas, ir nutariu, kad „sąlygos“ nėra jau 
tokios priimtinos, kaip Markas žada. Turi būti koks nors kabliu- 
kas. Jei kas nors atrodo per daug gerai, kad būtų galima patikėti, 
paprastai taip ir esti. 


* 


Nors beprotiškai maža kaina man kelia įtarimą, nusprendžiu nu- 
važiuot ir apsižvalgyt. Pareina namo Lilos draugas Patrikas, nuo 
jo tvoskia aštriu lyg skutimosi losjonas atšiaurumu. Staiga bute 

pasidaro baisiai ankšta. Lila teisi. Turiu susirasti kitą vietą gyven- 
ti. Nubėgu laiptais, neriu į kaitrą ir dar spėju į Fearlaito autobusą. 

Namas milžiniškas. Smiltainio ir plytų dviaukštis didžiausias 
ir gražiausias gatvėje, pristatytoje ir šiaip dailių vilų. Eitum ar va- 
žiuotum, tokio namo negali nepastebėti. Matydamas tokį namą 
imi spėlioti, kokie žmonės jame gyvena. 

Apsuptas plačios vejos ir vešlaus žalio nuostabių medžių sodo, 
namas staiga man pasirodo toks prašmatnus, jog pamanau apsiri- 
kęs. Jis net turi pavadinimą. Iškaboje virš vartų įmantriai išraižy- 
tas žodis „Fearvju“. 

Dar dirsteliu į adresą lapelyje. Ne, neapsirikau, ir garantuotai 
viduje rasiu ne lindynę, kurios tikėjausi. 

Man artinantis keliuku, atsiveria namo durys, tačiau lauke taip 
šviesu, o viduje taip tamsu, kad ne iš karto įžiūriu, kas jas atidarė. 
Užlipęs laiptais matau tarpduryje laukiantį vyriškį. Jis tvarkingai 
apsirengęs marškiniais ilgomis rankovėmis, įdėmiai mane apžiū- 
ri. Su savo šortais ir marškinėliais atrodau nevalyvai, net noriu 
atsiprašyti, bet prisimenu, jog ieškau vietos gyventi, o ne darbo. 

Jis atkiša ranką. 

— Markas Herou, - prisistato. - Jūs tikriausiai Timas? 

Jis visa galva aukštesnis už mane. Plaukai tamsūs, veidas va- 
lingas. 

Koridoriuje išgirstu žingsnius, ir jam už nugaros pasirodo mo- 
teris. Tamsiaplaukė ir aukšta kaip ir Markas, vilki dalykiniu kos- 
tiumėliu. 

— Čia mano sesuo Fiona, - sako jis. - Fiona, čia Timas. 

— Mes esame Anos draugai, - paaiškina Fiona. - Ji laukia vir- 
tuvėje. 

Jie nuveda mane ilgu plačiu koridoriumi. Po kurio laiko akys 
apsipranta su tamsa. Medinės grindys išblizgintos, lubos aukš- 
tos ir papuoštos vingriais lipdiniais. Mes praeiname pro daugybę 


13 


kambarių uždarytomis durimis ir didžiulius laiptus į viršų. Namo 
užpakalinėje dalyje yra erdvi virtuvė ir valgomasis. Ne taip kaip 
niūrus koridorius, pastarasis kambarys užlietas pro daugybę lan- 
gų plūstančios šviesos, stiklinės durys veda į kiemą ir sodą už jo. 

Prie virtuvės stalo sėdi šviesiaplaukė mergina. Atrodo tokia 
opi ir trapi, jog pamanau, gal ji serga. 

— Timai, - sako Markas, - susipažinkit su Ana. Ana London. 

Ji atsistoja, atkiša ranką ir staigiai atitraukia. Labai tyliai pa- 
sisveikinusi įbeda akis į stalą. Markas sakė, jai dvidešimt metų. 
Atrodo gerokai jaunesnė. 

— Malonu susipažinti, - sakau. 

- Ačiū, - murmteli ji. 

- Taigi, Timai, - prabyla Fiona, - Markas sakė, dirbate resto- 
rane“? 

— O taip, - patvirtinu. - Menlyje. Netoli nuo čia. Pėsčiomis 
daugiausia dešimt minučių. 

— Ojūsų darbas garantuotas? Patikimas? Artimiausioje ateityje 
netapsite bedarbiu? 

— Aš dirbu savo tėvukui, - paaiškinu. - Nemanau, kad jis mane 
išvarytų. Nebūtų labai šeimyniška. 

Mano žodžiai turėjo nuskambėti šmaikščiai, sumažinti įtam- 
pa, bet niekas nesijuokia. Marko veidas nieko nesakantis. Ana 
žiūri į nenustygstančias savo rankas. Fiona dirbtinai šypteli. 

- Puiku, - ištaria. - Ką gi, tuo tarpu turbūt gana kamantinėti. 
Reikia nuvesti jus apžiūrėti kambario. 

Išseku paskui trijulę į koridoriaus tamsą ir užlipu laiptais. Pir- 
moji žengia Fiona. Aš einu šalia jos. Stengiuosi sugauti jos žvilgsnį, 
bandau šypsotis norėdamas užmegzti ryšį, bet ji nuleidusi galvą. 

— „Fearvju“ pastatytas tūkstantis aštuoni šimtai devyniasde- 


šimtais metais, - lipdamas aiškina Markas. - Taigi, nors namas 

didelis ir tikrai patogus, galbūt pasigesite šiuolaikinės estetikos 
bruožų. 

Kur jau ne, pamanau. 

- Namas tikrai skiriasi nuo daugumos australų būstų, - pa- 
sakoja Markas. - Jis būdingesnis Anglijai. Kai kuriems žmonėms 
nepatinka. Bet manau, jog turi savotiško žavesio. 

Viskas šiame pastate, taip pat ir laiptai, didinga, padaryta su 
užmoju ir meistriškai. Namas tikriausiai vertas gražios sumelės, 
tačiau niūrus ir šaltas. Netgi slegiantis. Lauke kepina karštis, saulė 
taip plieskia, jog oras virš gatvių net mirguliuoja, o čia tamsu ir 


vėsu kaip urve, tiesiog kitas pasaulis. 
+ 


Antrame aukšte Fiona sustoja prie pirmųjų durų. 

- Galite pasirinkti iš kelių kambarių, - taria ji, - bet šitas gra- 
Žiausias. 

Ji atidaro duris, iš aš atsiduriu gal geriausiame savo gyveni- 
mo miegamajame. Kambarys didelis, šviesus, baldų tiek, kad būtų 
jauku, bet ne užgriozta. Patekęs iš koridoriaus tamsos pasijunti 
lyg iš olos išėjęs į saulę. Sienos baltos, grindys šviesių lentų. Aukšti 
langai įrėmina įspūdingus uosto vaizdus. Viename šone stovi dvi- 
gulė lova, kitame - drabužių spinta, vienoje kertėje prisiglaudęs 
rašomasis stalas. Ant grindų patiestas brangus kilimas. 

- Vonios ir tualeto nėra, - sako Fiona, - bet šiame aukšte trys 
vonios kambariai, vienas tiesiai prieš jūsų duris, taigi nereikės juo 
naudotis kartu su Ana. 

Prisimenu nykštukinį tualetą, į kurį jau kelios savaitės vaikšto 
dar ir Lila su Patriku, taip pat Indonezijoje įprastas tupyklas. Vo- 
nia su tualetu man vienam būtų prabanga, apie kurią net nedrįsau 
svajoti. 

Pats kambarys tūkstantį kartų geresnis, negu galėjau įsivaiz- 
duoti. Atsisukęs aprėpiu jį žvilgsniu ir einu prie lango. 

- Turbūt gražiausias vaizdas visame Sidnėjuje, - tariu kraipy- 
damas galvą. " 

- Tikrai įspūdingas, - pritaria Markas, atsistojęs šalia manęs. 
Valandėlę žiūri pro langą, tada žvilgteli į rankinį laikrodį. Atsi- 
tiesęs timpteli rankogalius ir staigiai, beveik kariškai suglaudžia 
kojas. - Taigi toks jūsų kambarys, - sako. - Fiona, gal jau reikėtų 
grįžti į kontorą. - Jis pasižiūri į Aną. - Tikiuosi, galime palikti 
judu galutinai susitarti? 

- Žinoma, - linkteli Ana. - Jūs eikite. 

- Tikrai? - klausia Fiona. - Kaip tu jautiesi? 

- Gerai. 

Markas ir Fiona atsisveikina su mumis ir išeina. Jų žingsniai 
ant laiptų - vienintelis garsas visuose namuose. Ana netaria nė 
žodžio. Ir nežiūri į mane. Nejudėdama, lyg apimta transo spokso 
kažkur į tolį. Tik trinktelėjus lauko durims atsitokėja: užsimerkia, 
imasi už skruosto. Tas judesys keistas ir asmeniškas, lyg būtų pa- 
miršusi, jog aš čia. 

- Taigi vieta puiki, - sakau. 

Ji atsimerkia. 

- Ačiū. 

Laukiu, kad ji mane užkalbintų, ko nors paklaustų, galbūt pa- 
pasakotų apie save ką įdomaus, bet ji tik stovi ir nervingai grąžo 
rankas. 

Ne tik „Fearvju“ tarsi ne šio pasaulio, bet, pamanau, ir Ana. Ji 
beveik nekalba, o jei ką ištaria, taip oficialiai ir nenatūraliai, lyg 
skaitytų iš lapo. Stovi bailiai susigūžusi, tartum nedrįsdama pa- 
kelti galvos ir pažvelgt į pasaulį, tarsi mieliau norėdama išnykti. 
Jos rankos niekaip nerimsta, susigniaužia, vėl atsigniaužia, tampo 
drabužius. 

Aiškiai pajuntu, kad turiu imti vadžias į savo rankas, jeigu no- 
riu ko nors pasiekti. 

Kambarys tiek daug geresnis, negu tikėjausi, jog jau knieti lep- 
telėti, kad imsiu, nepaisydamas Anos keistumo ir visų sąlygų, bet 
suprantu turįs dar paklausinėti. Šimtas dolerių per savaitę už tokį 
kambarį - beprotiškai mažai. Turi būti kokie nors spąstai. 

- Kambarys fantastiškas, - sakau. - Ir namas labai patinka. 
Bet, kai skambinau, Markas minėjo kažkokias sąlygas. Ar galiu 
paklausti, kokios jos? Tos sąlygos. 

Ji linkteli ir dar labiau sutrinka. Žiūri į grindis karštligiškai 
gniaužydama rankas. Veidas parausta. Ji kažką sumurma, bet taip 
tyliai, kad neišgirstu. 

- Atsiprašau? 

— Man agorafobija, - išpyškina jau per garsiai. 

- Agorafobija? - pakartoju. Žodis girdėtas, bet nenutuokiu, ką 
jis reiškia. - Abejoju, ar... 

- Tai erdvės baimė, - paaiškina ji. - Man užeina panikos prie- 
puoliai. 

- Aišku. Panikos priepuoliai. - Kaltai šypteliu. - Atleisk. Jau- 
čiuosi kvailokai, bet vis tiek nesuprantu... 

- Aš niekur negaliu išeiti. Lauke apima siaubas. 

- Negali išeiti? - Stengiuosi nuslėpti nuostabą, bet nelabai sė- 
kmingai. - Visiškai? 

- Aš niekada neišeinu iš namų, - atsako ji. 

- Tikriausiai labai sunku. - Ji mirksėdama nusisuka. - Atleisk, 
nežinau, ką sakyti. Ar bandei... 

- Ne, - pertraukia ji mane. - Nė karto. 

- Atsiprašau. Nenorėjau būti įkyrus. Ar seniai šitaip pasidarė? 
Ir kaip išsiverti niekur neišeidama? 

- Jau senokai, - taria ji. - Pusę metų neišeinu iš namų. 

Visą amžinybę, pamanau. 

— Man padeda Markas su Fiona, - sako ji, kilstelėdama sma- 
krą. - Bet jie negali amžinai manęs globoti. 

Valandėlę abu tylime, spoksome pro langą. Neįsivaizduoju, kaip 
ji ištveria matydama tokį grožį, saulę ir dangų, laivus uoste, kai pati 
kasdien visą dieną įkalinta viduje. Mintis, kad žiūri į pasaulį, ku- 
riam negali priklausyti, man nesuvokiama. Tai kažkokia kankynė. 

— Aišku, - pagaliau sakau. - Vadinasi, reikia žmogaus, kuris 
visko parūpintų? Nupirktų duonos, pieno ir panašiai? Ar Markas 
šitas sąlygas turėjo galvoje? 

— Iš esmės taip, - atsako ji. - Turbūt beveik viską galėčiau įsi- 
gyti internetu. Bet ne visada praktiška. Be to, Markas įsitikinęs, 
jog neturėčiau gyventi viena. Na, maža kas gali atsitikti... „Fearv- 
ju“ toks didžiulis... 

- Taigi tu sudarinėsi pirkinių sąrašus, o aš pirksiu, tiesa? Tokia 
bus tvarka? 

- Galėtume smulkiau susitarti, - taria ji. - Kad tau būtų len- 
gviau. Aš per daug neįkyrėsiu. 

Gūžtelėdamas šypteliu. 

— Manau, kambarys man patiks. O aš ar tiksiu? Sakau, gal turi 
man kokių klausimų? 

- Kad ne, - papurto ji galvą. - Jeigu nori, gyvenk. Atrodai visai 
normalus. - Pirmą kartą ji nusišypso. - Bent jau normalesnis už 
mane. 

Nulipę žemyn viską aptariame smulkiau. Ji man įteikia lauko 
durų raktą, parodo, kur yra skalbykla, - toliau už kiemo. 

Išeinu pakiliai nusiteikęs: kambarys fantastiškas, daugiau negu 
pigus, namas stovi viename geriausių Sidnėjaus rajonų. Ana, aiš- 
ku, keista, bet man tai nerūpi. Kiek matau, ji tiesiog drovi, truputį 
nervinga, bet šitai manęs nė trupučio nebaugina. Pamanau, gal jai 
net galėsių padėti. Mažų mažiausiai atnešiu į „Fearvju“ bent kiek 
gyvumo, atversiu duris ir langus, įleisiu šviesos. 

ANA SEKA JĮ PRO LANGĄ. UŽDARIUSI LAUKO DURIS SMUNKA Į SVE- 
tainę, užtraukia portjerą ir žiūri pro plyšelį. 

Jis žengia sparčiai, spyruokliuojančiais žingsniais - smagi, op- 
timistiška eisena, taip vaikšto žmogus, turintis kur eiti ir be jokių 
rūpesčių. 

Jai patinka jo išvaizda. Nėra gražus kaip paveikslėlis, bet vei- 
das atviras, strazdanota oda nugairinta vėjo, plaukai susitaršę. Jie 
turbūt buvo kaštoniniai, bet saulė išblukino. Žvilgsnis tiesus ir nuo- 
širdus, lūpos lengvai šypso. Matyti, kad jam sekasi. Jis mylimas, pa- 
sitikintis savimi, neabejojantis pasaulio sąranga ir savo vieta joje. 
Jo nesugniuždė gyvenimo aplinkybės, neišdavė neatsparus protas. 

Jis panašus į žmogų, kurio vieta vėjuje, saulėje ir jūroje, stichijo- 
se, kurios ją taip gąsdina, - pasaulyje, nuo kurio ji atsiskyrė. 

Jai atrodo, kad jo oda būtų sūri palaižyti. 

PO SUSITIKIMO SU ANA EINU TIESIAI Į RESTORANĄ, NORS IKI MANO 
pamainos dar dvi valandos. Uosto rajoną pasiekiu visai laimingas. 
Namas ne tik arti paplūdimio ir miesto, bet ir netoli darbo. 

Pro mane ristele prabėga raumeningas, atletiškas senukas. 
Makteli smakru spindinčio vandens pusėn, kresteli galvą - su- 
prask, koks smagumas. Aš šypteliu jam, linksmai saliutuoju. 
„Corso“ triukšminga ir prisigrūdę žmonių, kvepia vafliais iš ledų 
kioskelio, nuo vandenyno vėjas neša sūrų kvapą. Kol kas salėje 
nuotaika pakili, linksma. Vėliau, kai jau baigsiu darbą, atmosfera 
bus pasikeitusi. Ims veikti gėrimai ir kvaišalai - visur bus girtas 
rėkavimas, kivirčai, sudaužyti buteliai ir nukabinusios nosį mer- 
ginos, aukštakulniais svirduliuojančios namo. Bet ankstų vakarą 
mano mėgstama vieta visada šventiška, iškilminga. 

Tėvo restoranas tiesiai prieš Menlio paplūdimį. Tėtį jau randu 
darbe. Pasilenkęs už baro krauna į šaldytuvus gėrimus. 

- Labas, - sakau. Jis nusišypso. - Radau kambarį, - pasigiriu. - 
Toliau šita gatve, Fearlaite. Neįtikėtina. Nesu matęs gražesnio 
vaizdo į uostą. Ir baisus pigumas. 

- Sakai? - susiraukia jis. - Ir ko jau taip pigu? 

Aš klesteliu ant kėdės, užsikvempiu ant baro. 

- Galima alaus? 

- Jeigu pajudinsi užpakalį ir man padėsi, pagalvosiu. 

Einu už baro, atidarau „Victoria Bitter“ dėžę ir imu krauti į 
šaldytuvą buteliukus. 

— Tai pasakok, - paragina jis. - Kiek mokėsi ir už ką? 

- Šimtą dolerių per savaitę - už gražuolį namą netoli uosto. Pa- 
vadintą „Fearvju“. Įsivaizduoji? Gyvensiu name, kuris turi vardą. 

— Pasaka. 

- Tikra pasaka, tėti. Kambarių gal tūkstantis. Iš mano miega- 
mojo toks vaizdas, kad nepatikėsi. Kaži kur į jūrą, per visas prie- 
plaukas. Galėsiu gulėdamas lovoje žiopsoti į keltus. 

— Irė 

Jis kilsteli pečius ragindamas mane nenuklysti nuo temos. 

— Na, o savininkė, tokia mergina Ana, turi agorafobiją, todėl 
neina iš namų. Jai reikia padėti. Nueiti į parduotuvę ir taip toliau. 
Tai va. Nieko baisaus. 

Tėčio tylėjimas iškalbingesnis už bet kokius žodžius. 

— Kas yra? 

- Žinai, ką, Timai, man atrodo, tu labai keistai renkiesi. 

Persibraukiu plaukus ir klausiu stengdamasis nuslėpti susierzinimą: 

— Kaip suprasti „keistai renkiesi ? 

— Maniau, į Indoneziją išvykai norėdamas susivokti savyje, — 
atsakė tėtis. - Maniau, grįši nors kiek žinodamas, ko nori. 

Išvykau į Indoneziją užsiiminėti banglenčių sportu, o ne savęs 
ieškoti. 

- Grįžęs jau kelias savaites triniesi pas Lilą, o dabar nori gyven- 
ti kažkokiam pigiam name ir globoti psichiškai nesveiką paną... 
Tik tam, kad galėtum likti restorane. Kad nereikėtų ieškotis tikro 
darbo. Ir gyventi tikro gyvenimo. 

- Jai užeina panikos priepuoliai, - sakau jau neslėpdamas su- 
sierzinimo. - Ir niekur aš nebėgu nuo gyvenimo, tik kol kas neži- 
nau, ką noriu veikti. Tiesiog... po velnių, tėti, man tiesiog... 

- Kas tiesiog? - pertraukia jis mane. - Galvą ant pečių turi. 
Kodėl jos nepanaudoji? Kodėl nepasinaudoji visais tais gerais da- 
lykais, kuriuos esi gavęs? Kodėl negali pasistengti? 

- Pasistengti? - Aš išpučiu akis. - Net nežinau, ką tai reiškia. 

- Gerai, vyruti, - atsidūsta tėtis ir toliau kiša į šaldytuvą bute- 
lius. - Tebūnie, kaip tu sakai. 

Man patinka dirbti restorane. Patinka naktinis darbas ir lais- 
vos dienos. Man nereikia įtempto darbo, kuris parsektų paskui 
mane namo kaip alkanas šuo ir kiaurą naktį inkštų. Tačiau nėra 
dienos, kad tėtis neniurnėtų, kaip aš privaląs ieškotis tikro darbo, 
pasirinkti aiškų gyvenimo kelią. 

Kurį laiką plušame tylėdami. Iškrovęs dvi dėžes alaus einu į 
virtuvę. 

— Tai kada kraustaisi? - pavymui klausia tėtis. 

— Rytoj. 

Restoranas atidaromas pusę šešių, o ketvirtą aš jau viską sutvar- 
kęs. Einu į salę, tėtis prie staliuko tvarko popierius. 

— Pamiršai savo alų, - sako. - Gal dabar nori prisėsti ir su ma- 
nim išgerti“ 

Mažas save laikiau tėčio laimės sargu. Jeigu pakviesdavo 
mane žvejoti, eidavau kartu, nors nekenčiau gličių sliekų, žuvų 
smarvės, slogaus vaizdo, kai jos žiopčioja ore. Jeigu žiūrėdavo 
per televizorių filmą, kino kroniką ar žinias, sėdėdavau su juo 
apsimesdamas, kad ir man įdomu. Maniau, jeigu nebūsiu šalia, 
jis manęs pasiges, - taip sau aiškinau, - bet vieną vakarą, kai 
tėvai nutarė, jog aš miegu, išgirdau jį kalbant mamai: „Niekaip 
negaliu vargšelio atsikratyt. Prilipęs kaip vantos lapas. Bent kiek 
įkyrokas mažius, ar ne? Reikalauja tiek daug meilės. Tiek daug 
dėmesio.“ 

Nuo jo žodžių net susigūžiau, taip nesmagu pasidarė, nuo tada 
jaučiuosi galįs eiti kur patinka ir daryti kas patinka. 

- Ne, gal dar pavyks prieš atidarant restoraną paplaukioti 
banglente. 

Tėtis kilsteli ranką net nepakeldamas akių nuo popierių. 

Kai pareinu, bute tylu, bet Lila svetainėje man palikusi degančią 
lempą. Drožiu į virtuvę ir, kuo tyliau atidaręs šaldytuvą, iš gilu- 
mos, kur laikau savo alų, išsitraukiu butelį. 

— Gal pavaišinsi? - klausia Lila, susivėlusi, ką tik išlipusi iš lo- 
vos, vien su juodais persišviečiančių nėrinių naktinukais. Žiovau- 
dama pasirąžo iškėlusi rankas, ir naktiniai nepadoriai pasikelia, 
turiu nusisukti. 

- Jeigu apsirengsi, - sakau. 

Ji atsidūsta, bet po kelių minučių ateina pas mane į svetainę ap- 
sivilkusi didžiuliais teniso marškinėliais, nukarusiais iki kelių. Bet 
vis tiek atrodo gundančiai. Vis tiek negaliu atplėšti nuo jos akių. 
Su alaus buteliu rankoje ji atsisėda ant sofos, sukryžiuoja kojas. 

- Na, ar gavai kambarį? - klausia. - Kaip atrodo? Koks nors 
urvas? 

— Gavau, ir ne urvą, - tariu. Noriu papasakoti apie namą, koks 
jis didingas, bet apsigalvoju. Bus daug įdomiau padaryti staigmeną, 
kai namą pats parodysiu. - O ką? Nesitikėjai, kad išsinuomosiu? 

Ji gūžteli. 

- Abejojau, ar išvis bandysi. 

- Ką gi, gali džiaugtis, kad pabandžiau. Ir dar labiau džiaugtis, 
kad man pasisekė. 

Lila žiūri į butelį. 

- Patriko nėra, - po valandėlės ištaria. 

— Nenakvojo? 

— Tau išėjus apsipykome. 

— Ką tu sakai? | 

- Patrikas mano, kad tau esant aš būnu kitokia, - paaiškina ji. — 
Mano, kad tebesu neabejinga tau. 

Nepaisydama sveiko proto ir mano pasiryžimo pripažinti, jog 
mudviejų su Lila romanas jau praeityje, širdis ima smarkiau plakti 
ir krūtinėje plyksteli viltis. Stengiuosi nieko nejausti, ne tik kad 
neišsiduoti. Labai stengiuosi išlaikyti ramų veidą. 

— Mes neišsiskyrėme, nieko panašaus. Man jis patinka, Timai. 
Dieve... Neprisigalvok visokių nesąmonių. Manau, jis tik rankio- 
ja... kaip čia pasakius... Senus jausmus. Jų liekanas. 

— Liekanas? 

— Maždaug. 

Aš žiūriu į ją. Vienu mauku išgeriu pusę alaus. Reikėtų baigti 
tokias kalbas, nesileisti žeminamam. Bet negaliu. Negaliu, ir vis- 
kas. Sakytum nepajėgčiau sustoti pasileidęs nuo stataus kalno — 
kad ir kaip noriu, kad ir kaip skaudės apačioje parkritus. 

— Na ir? - iškošiu kietai sugniauždamas butelį, kad ji nepaste- 
bėtų, kaip dreba pirštai. - Mintis, kad vėl galime būti kartu, tau 
juokinga? 

— Nereikia, Timai. Net nebandyk. 

Susipilu į gerklę likusį alų. 

— Na, bet grįžkime prie saugesnių temų, - apsimestinai links- 
mu balsu taria Lila. - Kokia ta tavo naujoji kompanionė? 

— Vardu Ana. Ir ji mano šeimininkė, ne kompanionė, - atšau- 
nu ir atsistoju. - O dabar, jei neprieštarausi, einu po dušu. 

RYTĄ PABUNDU ANKSTI, VISĄ NAKTĮ BEVEIK NEMIEGOJĘS, NES BE 
perstojo varčiausi ir blaškiausi. Apsirengiu, susikraunu daiktus, 
tai yra susivynioju miegmaišį, į kuprinę sugrūdu drabužius, su- 
sirankioju knygas ir įdedu į dėklą kompą. Palikęs Lilai raštelį žy- 
giuoju į autobusų stotelę. 

Diena tebėra tiek vėsi, kad būtų malonu saulutėje. Nepaisyda- 
mas slogaus vakarykščio pokalbio su Lila, jaučiuosi ryžtingas ir 
optimistiškai nusiteikęs. Dabar bent žinau, kokia padėtis. Tik rei- 
kia jos nepamiršti ir nebesusivilioti viltimi. 

Priėjęs „Fearvju“ ir atidaręs puošnius vartus pasijuntu it įsibro- 
vėlis. Aš su senais šortais, marškinėliais ir pigiomis plastikinėmis 
šliurėmis. Garantuotai nesu panašus į žmogų, galintį gyventi to- 
kiame name. 

Paskambinus į duris, Ana iškart jas atidaro. 

- Tai bent greitumas, - juokiuosi. - Tikriausiai žiūrėjai pro 
langą. 

Aš pajuokavau, bet ji parausta ir nuleidžia akis. 

- Laukiau ateinant, - prisipažįsta. 

Apsirengusi vakarykščiais kaip maišai kabančiais drabužiais. 
Plaukai sušukuoti aukštyn. Kai šitaip stovi droviai sunėrusi ran- 
kas, vėl krinta į akis, kokia jaunutė. 

Nežinau, kaip patekti į vidų. Ana stovi tarpdury, nepraleidžia. 

- Atsiprašau, - burbteliu. | 

Ji žingteli šonan, tiesia ranką lyg norėdama paimti iš manęs 
kompo portfelį, bet ir vėl nuleidžia. 

— Nusinešiu pats, - sakau. 

Ji tylėdama seka paskui mane tamsiu koridoriumi. Pasidedu 
nešulius prie laiptų, atsisuku į ją. 

— Noriu užlipti ir pasidėti daiktus. 

- Prisimeni, kurios durys? 

— Taip, žinoma. Ačiū. 

Palikęs ją mindžikuoti laiptų papėdėje įeinu į savo kambarį. 
Viską iškraustau per kelias minutes. Drabužius sukabinu į spin- 
tą, knygas ir kompą padedu ant rašomojo stalo, tuščią kuprinę ir 
miegmaišį pakišu po lova. Baigęs tvarkytis patenkintas apžvelgiu 
kambarį. Mano. Kad ir laikinai. Negaliu patikėti savo laime. 

Eidamas pasižiūrėti savo vonios, kitame koridoriaus gale pa- 
stebiu Aną. Išsitraukusi iš kišenės raktą rakina kažkokias dureles. 
Matyt, išgirdusi mane ištraukia raktą iš spynos ir atsisuka. 

Aš jai pamoju. 

- Viskas gerai? - artindamasi klausia ji. - Nieko netrūksta? 

— Nieko. Atsiprašau, nenorėjau sutrukdyti. Bet, sakau, gal būtų 
galima apžiūrėti namą? Aš tikrai ne... 

— Oo... - pertraukia ji mane, delnu staigiai prisidengdama bur- 
ną. - Aš gi neaprodžiau namų. Prašau atleisti. Kaip kvaila. Nega- 
liu patikėti, kad pamiršau... Tikriausiai laikai mane... 

— Iš tikrųjų visai nesvarbu. Normalu. 

Labiau patiktų pasivaikščioti vienam. Mane slegia Anos ner- 
vingumas, tai, kaip ji visąlaik įsitempusi. Bet nemoku atsisakyti 
nepasirodydamas nemandagus ir galbūt visko dar labiau nepaga- 
dindamas. 

- Pradėkime nuo apačios, - pasiūlo ji. - Čia beveik vieni mie- 
gamiėeji. 

Aš lipu paskui ją. Kiekvienas jos žingsnelis tikslus, atsargus, 
lyg bijotų nusiristi nuo laiptų. 

— Mažas būčiau dievinęs tokius namus, - sakau. - Kaip būtų 
buvę smagu žaisti visokius žaidimus, ypač tokius, kuriems reikia 
erdvės. Slėpynes ir panašiai. Tu juose užaugai? 

— Taip, gyvenu čia visą gyvenimą, - atsako ji nestabtelėdama 
ir neatsigręždama į mane, bet gan draugiškai, todėl vėl klausiu: 

- Ar mažai nebūdavo baisu tokiame didžiuliame name? 

- Baisu? — Ji sustoja, atsisuka pakėlusi antakius. - Ko galėjo 
būti baisu? 

- Ko paprastai bijo vaikai. Šešėlių ir pabaisų? Vaiduoklių? 

Ji neatsako. 

- Kieno dabar šitas namas? Ar tavo? - klausiu, kai nulipam 
į apačią. Ir iškart pasigailiu. Toks jausmas, lyg būčiau paklausęs, 
kiek ji turi pinigų. 

Bet ji atsako ramiai, kaip ir į ankstesniuosius mano klausimus: 

- Taip, aš jį paveldėjau iš tėvų. Jis mano. - Turbūt pajutusi 
mano smalsumą paaiškina man nespėjus vėl išsižioti: - Mano tė- 
vai žuvo. Prieš trejus metus. 

- Kaip baisu, - sakau. - Kokia nelaimė. Atleisk, nežinojau. 

Gal todėl ji tokia keista, pamanau, taip bijo pasaulio. 

Ji mane perveda per visus pirmo aukšto kambarius. Pirmiausia 
įeiname į didįjį valgomąjį. Sienos tamsiai vyšninės, vidury sto- 
vi milžiniškas stalas, prie kurio gali susėsti mažiausiai šešiolika 
žmonių. Virš jo kabo prabangus sietynas. Kambaryje aiškiai justi 
avangardinis gotiškas stilius. 

Tolimesnis kambarys biblioteka. Dvi sienos iki lubų prikrautos 
knygų. Ant kavos staliukų pristatyta stalinių lempų, riogso seni 
nepatogūs krėslai. Tvyro prieblanda, oras dulkinas, atsiduoda pe- 
lėsiu. Atrodo, jau daug metų čia niekas nesilanko. 

Svetainė daug smagesnė. Ne taip kaip anuose dviejuose kam- 
bariuose, čia atitrauktos užuolaidos, pro langus eina šviesa. Pa- 
grindiniai baldai - kelios didelės ir minkštos sofos, ant jų, regis, 
dažnai sėdima. Grindis šen ten dengia kilimai, sienas puošia 
paveikslai. Yra didelis modernus televizorius, kertėje stovi senas 
muzikinis centras. Jei ne baisus didumas, būtų normalus gyvena- 
masis kambarys. Jauku, šilta, taip ir norisi ištiesti kojas. 

Paskutinis kambarys toje koridoriaus pusėje prigrūstas nenau- 
dojamų baldų. Ana jį vadina sąvartynu, ir aišku kodėl. Kiekvieną 
sprindį užima senutėliai baldai, seni dviračiai, kažkokių dėžių rie- 
tuvės. 

Žengiam į kitą koridoriaus pusę. 

- O čia pobūvių salė, - sako Ana, atidarydama paskutines 
duris. 

Aš nustebęs nusijuokiu. 

— Dieve, nerealu... - žagteliu įėjęs į vidų. 

Mano balsas atsimuša nuo sienų. Ana spusteli jungiklį, ir trys 
dideli sietynai nušviečia kambarį. Sienos baltos, aukštos lubos iš- 
puoštos įmantriais lipdiniais. Grindys šviesių, išblukusių lentų. 
Viename gale atviras židinys su raižyto akmens atbraila. Vakare, 
kai šviečia sietynai ir kūrenasi židinys, čia turi būti stebuklinga. 

- Neįtikėtina, - tariu lėtai sukdamasis. - Ar čia dažnai vykda- 
vo pobūviai? 

- Pobūviai? Žinoma. Visą laiką. 

Ir ji keistai, liūdnai susijuokia. 

Lipame į viršų, ji aprodo kitus miegamuosius. Visi ne mažesni 
už mano, tačiau tuščiuose kambariuose portjeros užtrauktos, to- 
dėl daug niūriau. Visuose panašios medinės grindys, žalvarinės 
lovos, seni kilimai ir storos užuolaidos. Būtų gražūs, jeigu kas 
nors atidengtų langus, jeigu juose būtų gyvenama, tačiau visur 
pernelyg tylu, pernelyg negyva. Tik aidi mūsų žingsniai. Visa toji 

tuštuma, nenaudojama erdvė kažkuo vaiduokliška ir kažkodėl 
slegianti. 

- Tau reikėtų įsileisti daugiau nuomininkų, - sakau. - Gal 
atidaryti pensioną, - pajuokauju, bet Ana pakraupusi energingai 
krato galvą. 

— Tai kuris tavo kambarys? 

- Tenai, - atsako ji ir pasuka į koridoriaus galą. 

Čia yra trejos uždarytos durys. Dvejos priešpriešiais, o trečios, 
mažesnės, šalia. Ana sustoja prie vienų, bet, jai nespėjus atrakinti, 
parodau į mažąsias duris, tas, kurias ji rakino, kai išlindau į ko- 
ridorių. 

— Kas už jų? - klausiu. 
duria: - Jas laikau užrakintas. 

Kažkodėl pasijuntu, lyg būčiau subartas ar perspėtas. 

- O čia mano, - taria ji, atidarydama duris, prie kurių buvo 
sustojusi. 

Šitas miegamasis daug mažesnis už kitus, jame stovi tik vien- 
gulė lova. Nedidelis langas išeina į sodą. Labai jau savotiškas pa- 
sirinkimas. Kodėl ji užsinorėjo kaip tik šito, ankščiausio ir skur- 
džiausio namų kambario? 

- Gražu, - murmteliu, nors manau priešingai. - O tasai? - 
klausiu rodydamas į duris kitoje koridoriaus pusėje. 

— Miegamasis, ir tiek, - atsako ji. 

- Galima pamatyti? 

Ji dvejodama gūžteli, purto galvą lyg viduje tardamasi su savi- 
mi, bet paskui žengteli prie durų ir iš lėto jas atveria. 

Šis kambarys visiškai kitoks. Antrame aukšte visur vyrauja 
neutralios spalvos, o čia sienos švelniai žalios. Palubėje kabo ryš- 
kiai oranžinis popierinis žibintas. Viename pasienyje rašomasis 
stalas, prie kitos stovi tuščios knygų lentynos. Užuolaidos tamses- 

nės žalios spalvos. Šiuolaikiška, šviesu, žavu, spalvos linksmos ir 
patrauklios. 

— Kaip gražu, - sakau. - Tau reikėtų gyventi šitame kambaryje. 

Man rodos, patys paprasčiausi žodžiai. Neužgaulūs. Net giria- 
mi. Tačiau Ana taip dėbteli į mane, lyg būčiau pasakęs ką siau- 
bingo. Ji taip staigiai užtrenkia duris, kad vos spėju šastelėt atgal 
į koridorių. 

— Na ką gi, - taria aiškiai parodydama, jog ekskursija baigta, ir 
kažkodėl priduria: - Ačiū. 

- Hm, tai tau ačiū, - sakau. - Dabar jau nepasiklysiu. Naktį 
neįrioglinsiu ne į tą miegamąjį. 

Ji paraudonija. 

- Turėjau galvoje kurį nors tuščią kambarį, - paaiškinu. Jos 
drovumas užkrečiamas - jaučiu, kaip ir man rausta veidai. - Mat 
vakare gal išeisiu. Kur nors su draugais ar panašiai. 

Mano teisinimasis nereikalingas, tik blogina padėtį. Ana link- 
teli atsišliejusi į duris. Matau, tik ir laukia, kada nueisiu. 

- Tada gerai. Atia. 

Aš nusišypsau, kvailai pamoju ir grįžtu koridoriumi į savo 
kambarį. Net lengviau pasidaro, kai užsidarau atsisveikinęs su 
Ana. Nežinau, ar sumažės įtampa tarp mūsų, ar ji nors kiek atsi- 
palaiduos. Galbūt ji sunkiai pripranta prie naujų žmonių? 

Susiieškojęs telefoną parašau keliems draugams, paklausiu, 
kas naujo. Ričas atsako beveik iš karto. Smagu gauti iš jo žinutę. 
Jis - mano geriausias draugas, bet grįžęs iš Indonezijos jo beveik 
nemačiau. Turi naują merginą, medicinos studentę, vardu Bi, taigi 
užsiėmęs. Aš jo nekaltinu. Kai draugavau su Lila, ir aš buvau jį 
apleidęs. Bet žinau, jeigu man jo labai prireiks, jis žaibiškai prisi- 
statys. 

Susitariame vėliau susitikti pas draugą Narabine, kieme pasi- 
kepti mėsytės. Palendu po dušu, persirengiu. Dar turiu šiek tiek 

laiko, todėl įsijungiu kompą, peržvelgiu banglenčių naujienas, 
„YouTube“ pasiklausau muzikos. Tada keliauju į „Facebooką - 
vieninteliu tikslu, dėl kurio ir prisijungiau prie jo. Dėl Lilos. Per 
daug negalvoju, kam man to reikia, nesivarginu primindamas sau 
tokį neseną savo pasiryžimą. Spragteliu jos puslapį, pamatau nau- 
jausią papildymą: 

Visada smagu susitaikyti! 

Vadinasi, Patrikas grįžo. 

Gerklę sugniaužia nusivylimas. Uždarau kompą ir išeinu. Prie 
durų šūkteliu: 

- Iki pasimatymo, Ana! 

Net nustembu, kad taip gera atsidurti lauke, toliau nuo sle- 
giančios namo niūrumos. Ir ne tik namo. Ir Anos. Ji drovi arba 
nedraugiška, arba viskas kartu, tačiau ne tik tai. Man ji panaši 
į prastą aktorę, vilkinčią netinkamu kostiumu. Ji perteikia savo 
personažą nemokšiškai, vaidyba nejtikinama. Akivaizdu, jog ji 
slepiasi po tuo vaidmeniu. 

Įdomu, ar kada nors man parodys savo tikrąjį veidą. 

IŠGIRDUSI JO ŠAUKSMAĄ, JI ŠŪKTELI: „IKI PASIMATYMO, TIMAI!, TA- 
čiau taip silpnai, jog vargu ar jį pasiekia jos žodžiai. Ji klausosi, 
kaip laiptais nubilda jo žingsniai, kaip trinkteli uždaromos lauko 
durys. Negali jo kaltinti, kad nori ištrūkti iš šitų namų, toliau nuo 
jos. Ir pačiai norėtysi pabėgti nuo savęs, nuo savo sujaukto proto ir 
nelemto nerimo. Jeigu tik būtų galima. 

Timas jai patinka. Jo buvimas šalia jau savaime atitraukia nuo 
kankinančių minčių, bergždžio knaisiojimosi po praeitį svajojant, 
kad būtų galima grįžti atgal. 

Niekur tu negrįši. Kad ir kaip trokštum. Mirusiųjų nesugrąžinsi. 

Įsitikinusi, kad Timo tikrai nebėra, ji išeina iš savo kambario 
ir užlipa į palėpę. Palėpė - tai jos šventovė, vienintelė vieta, kur ji 
tarsi gali atgauti savastį. Traukia ją kaip kokie apžavai. 

Uždariusi ir užsisklendusi duris, kad niekas negalėtų užklupti 
ir sutrukdyti, ji prisimena Timo klausimą, ar jai tekę bijoti šešėlių 
arba šmėklų, ir liūdnai šypteli. 

Jeigu tik jis žinotų... 


6 


SUGRĮŽTU Į NAMUS BEVEIK VIDURNAKTĮ. 

Išsivalau dantis, nusiprausiu. Šluostydamasis veidą išgirstu 
kažkokį triukšmą. Įsiklausau. Lyg ir kokia dejonė. Dar pamanau, 
gal katė kniaukia. Palaukiu, daugiau negirdėt, kol neišeinu į kori- 
dorių. Ne, ne katė, žmogus. 

Ana. 

Einu, sustoju prie jos kambario durų. Garsas aiškus ir vienti- 
sas. Ji gailiai verkia. Stoviu, klausausi. Esu pavargęs, nesinori dar 
vieno nesmagaus susidūrimo, bet atrodo beširdiška imti ir nueiti 
palikus ją taip raudančią. 

- Ana? - Lengvai pabeldžiu į duris. - Čia aš, Timas. Ar nieko 
neatsitiko? 

Atsakymo nesulaukiu, bet verksmas nesiliauja. 

— Ana! - pašaukiu garsiau. - Gal tau ko reikia? Gal ko at- 
nešti? 

Ji neatsiliepia. Verkia kaip verkusi. Stveriu už durų rankenos, 
bet taip ir nepaspaudžiu. Juk tikriausiai mane girdėjo, žino, jog 
esu čia. Jei norėtų, kad įeičiau, pasakytų. 

- Ana, - sakau, - aš grįžtu į savo kambarį ir ten būsiu. Jei ko 
nors reikės, jei norėsi pasikalbėti ar ką, ateik. Rimtai. Gali mane 
pažadinti. Nieko baisaus, ateik, ir viskas. - Aš kosteliu. - Tikiuosi, 

tau nieko neatsitiko. Dabar tave paliksiu, bet mielai padėsiu, tik 
paprašyk. Man tikrai nesunku. 

Grįžtu į savo kambarį, atsigulu. Tyliai gulėdamas ją šiek tiek 
girdžiu. Pakišu galvą po pagalve ir užmiegu. 

Rytą anksti pabudęs traukiu į Menlį paplaukioti banglente. Ją lai- 
kau restorano sandėlyje, iš ten ir pasiimu. Bangolaužio juostoje 
vyrukų net tiršta, taip ir žinojau, bet bangos puikios ir, ne taip 
kaip kai kuriomis dienomis, kai tvyro atšiauri rungtyniavimo 
dvasia, visi atrodo atsipalaidavę, nusiteikę bendrauti ir laukti. 
Gera čia būti - nuostabu vien tik atsidurti ant banglentės. Rytuose 
kyla saulė, aštrios šviesos šukelės supasi ir šokinėja ant vandens. 
Šviesa tokia ryški, kad nejučia prisimerki ir šypsaisi pakerėtas jos 
stebuklo. 

Tarp bangų jaučiuosi stiprus, sakytum nieko nėra neįmanomo 
ir kartu - nieko svarbaus. Esu ir galiūnas, ir šapelis. Vandenyno 
platybė, jo jėga suteikia laisvės jausmą, kurio nejaučiu sausumo- 
je. Čia, vandenyje, Lila man nereikalinga, niekas nereikalingas. 
Trumpas, bet nuostabus metas, kai niekas nesvarbu, tik aš pats, 
mano banglentė ir bangos. 

Pasiplaukiojęs partempiu banglentę į restoraną ir persirengiu 
sausais drabužiais. Suradęs plastikinį indelį nugvelbiu tėčio kavos 
parsinešti namo. Kava rinktinė. Kvapi ir stipri. Dvelkia kaip tikra 
gera kava. Tėtis žino, kad ėmioju, ir kai kada pagrasina išskai- 
čiuoti iš algos. Tačiau niekada to nedaro ir vargu ar darys. Aš tai 
laikau savo darbo pliusu. 

Grįždamas namo užeinu į prekybos centrą nupirkti ko valgo- 
mo. Paimu šviežių kiaušinių ir duonos traškia plutele, skaisčiai 
raudonų braškių ir papustžandžių nektarinų. Tikro klevų sirupo, 
tikro sviesto. Dar čiumpu indą baisiai tirštos grietinės ir saują 

pistacijų. Pagalvoju, gal ir Anai reikia paruošti pusryčius, bet su- 
abejoju, ar bus namie, tada prisimenu, jog ji niekur neišeina. Taigi 
tikrai bus. Visada bus namie. Nelabai maloni mintis. Nenuostabu, 
kad verkė, pamanau. 

Grįžtu prieš pat devynias. Maistą nešu tiesiai į virtuvę, su- 
dedu ant stalo. Virtuvė švari, arbatinis šaltas, Anos nė ženklo, 
nutariu, jog dar neatsikėlusi. Praveriu kelias spinteles, žiūriu, ko 
esama. Apsidžiaugiu, kad virtuvė aprūpinta puikiais rakandais: 
matau kokybiškus puodus ir prikaistuvius, aštrius peilius, ketaus 
troškintuvą su rankena, modernų espreso kavos aparatą. Tačiau 
maisto atsargos — kita istorija. Visam šaldytuve radau tik pieno 
pakelį, sūrio gabalą ir kelias suvytusias morkas. Sandėliuke kelios 
skardinės sriubos, didelis butelis pomidorų padažo, greito virimo 
makaronai. Nei egzotiškų pagardų, nei prieskonių, netgi nėra nė 
skiltelės česnako ar svogūno galvutės. 

Kažkas trukdo uždaryti sandėliuko duris. Pasilenkiu pažiūrė- 
ti, kas ten įstrigę. Randu sulankstytą popieriaus lapą. Ištraukiu, 
išlankstau, išlyginu pasidėjęs ant stalo. Visas lapas prirašytas vie- 
nui vieno vardo - „Bendžaminas“. Raštas darosi vis padrikesnis, 
beviltiškesnis ir apačioje rašiklis beveik pradrėskęs popierių. Ra- 
šysena aiški, tvirta, raidės pakrypusios į kairę. Prirašyti galėjo tik 
Ana, tačiau sunku įsivaizduoti, kad ši gležna, santūri mergina ga- 
lėtų griebtis tokių emocingų veiksmų. 

Neturiu supratimo, kas tas Bendžaminas, jos esamas ar bu- 
vęs mylimasis, bet jau žinau, jog pirmas įspūdis manęs neapga- 
vo. Joje slypi daug daugiau, negu ji linkusi parodyti. Jos blankus 
robotiškas įvaizdis tėra maskuotė. Apsauginiai šarvai. Slepiantys 
tikrąją Aną. Sulankstau popierių ir numetu vėl ant grindų, iš kur 
paėmiau, - vargu ar norėtųsi prisipažinti mačius tokį dalyką, - ir 
uždarau sandėliuką. 

Man mušant į dubenį kiaušinius, įeina ji. Apsivilkusi lyg plačiais 
marškinėliais, lyg naktiniais, vaikiškai ryškiais ir margais. 

- Labas, - sakau. - Darau prancūziškus skrebučius. Išalkai? 
Valgysi? 

— Gerai, - tyliai atsako ji. - Taip. Ačiū. 

Išplaku kiaušinius, įkaitinu keptuvę. Ana stovi tarytum ko 
laukdama. Pagaliau klausia: 

- Gal kuo padėti? 

Paprašau ją nuplauti ir supjaustyti braškes, ir kelias minutes 
darbuojamės tylomis, tik čirška svieste skrudinama duona. Turė- 
tų būti malonu, jauku, bet nuo jos sklinda nervinė įtampa. 

- Ar viskas gerai, Ana? - klausiu. - Gal kas... 

— Viskas puiku, - atsako ji. - Atsiprašau. Jei gali, nekreipk į 
mane dėmesio. Kol kas esu beviltiška. 

— Nesi beviltiška, - tariu. - Nekalbėk taip. 

Ji gūžteli. 

Valgome susėdę vienas priešais kitą. Galvoju, ar priminti jai 
vakare girdėtą verksmą, bet nežinau, nuo ko pradėti. Nutariu pa- 
sakyti netiesiogiai, duoti jai galimybę pačiai užsiminti, jeigu pa- 
norės. 

- Vakar grįžau apie vidurnaktį. Ačiū, kad palikai šviesas. Gal 
eidamas neprižadinau, ką? Ar gerai miegojai? 

— Kaip akmuo, - sako ji abejingai. - Man visai netrukdei. Ni- 
čnieko negirdėjau. 

Ji užsispiria po pusryčių nuruošti stalą ir suplauti indus, todėl 
palieku ją ir užlipu į savo kambarį. Kurį laiką maluosi internete 
grumdamasis su pagunda įeiti į „Facebooką“ ir pažiūrėti, ką vei- 
kia Lila. 

Vėliau, kai virtuvėje darausi sumuštinį, išgirstu beldžiant. Ko- 
ridoriumi nušlepsi Ana, atidaro duris. Balsai. Žingsniai. 

Po valandėlės į virtuvę įeina Ana su Fiona, nešina maišeliu pir- 
kinių. Jiedvi gyvai kalbasi. Pamačiusi mane, Fiona nutyla, pasi- 
sveikina. 

- Labas, Fiona. Malonu matyti. 

- Atvežiau šiokių tokių produktų, - sako statydama maišelį 
ant darbastalio. - Pieno, duonos, kavos. 

- Atsiprašau, - tariu žiūrėdamas į Aną, - gal reikėjo pasitarti? 
Kai kurių šitų dalykų aš jau nupirkau. 

Fiona numoja ranka. 

- Nesijaudinkit. Paėmiau iš akies. Važiuodama pro šalį. Taip 
jau pripratau. Judu eikit sėskitės, aš viską sudėsiu, tada galėsime 
išgerti kavos. 

Su Ana atsisėdame prie stalo, Fiona iškrauna produktus. Pa- 
siūlo išgerti tirpios kavos, aš neatsisakau, nors negaliu pakęsti to- 
kio birzgalo. Noriu būti draugiškas. 

Fiona turbūt baigianti trečią dešimtį, o gal ją ir perkopusi, žo- 
džiu, gerokai už mus vyresnė ir su Ana elgiasi beveik motiniškai. 
Panašesnė į motiną ar vyresnę seserį negu į draugę. 

Ji atneša ant stalo puodelius, pasiūlo cukraus ir pieno, tada at- 
sisėda galustalėje, tarp manęs ir Anos. Pasisuka į mane. 

- Kaip įsikūrėte? Ar namas patinka? 

- Taip, - linkteliu, - viskas gerai. 

- Ar ne per didelis? - klausia ji. - Neklaidu? 

- Kol kas ne, - atsakau. 

Fiona ima pasakoti ilgą ir painią istoriją apie kažkokią avariją, 
kurią jai teko matyti atvažiuojant. Jos šneka manęs nelabai domi- 
na, bet iš mandagumo apsimetu, kad įdėmiai klausausi. Ana nė 
nesistengia apsimesti. Siurbčiodama kavą žiūri į tolį, regis, visai 
negirdėdama Fionos žodžių. 

Keistokas Anos elgesys Fionai, atrodo, nė motais. Ji kalba ir 
kalba, lyg viskas būtų visiškai normalu. Nesuprantu, ji taip pri- 
pratusi prie Anos tylėjimo, kad nebepastebi, ar tik išmoko to ne- 
paisyti? 

Kai baigiame kavą, Fiona nuneša puodelius į kriauklę. Atsi- 
sveikindama su Ana pabučiuoja jai į viršugalvį. Ana šypteli. 

- Timai, gal paėjėtumėt su manim iki mašinos ir truputį pasi- 
žiūrėtumėt? - kreipiasi Fiona. - Atvažiuojant ėmė žybsėti prietai- 
sų skydas. Gal, sakau, baigiasi alyva? 

- Na, žinoma, - sakau. - Džiaugsiuosi galėdamas padėti. Bet iš 
manęs prastas mechanikas. 

Paskui Fioną išseku į priebutį. Ji uždaro duris. 

- Klausykite, aš ne dėl mašinos, - tyliai taria žvilgčiodama 
atgal. Ji suraukia antakius, tokius pat plačius kaip Marko, tačiau 
jam jie tinka, o jos veide atrodo per daug vyriški. - Aš tik norėjau 
pasakyti, kad jeigu atsibos gyventi su Ana, jei nutarsite išsikelti, 
mudu su Marku jus suprasime. Labai svarbu, kad nesijaustumėte 
priverstas čia būti. Jūs galite išsikraustyti kada tik panorėjęs. Ne- 
pamirškite to. 

TĄ VAKARĄ RESTORANE DIRBAME TIK TRISE — Aš VIRTUVĖJE, 
Bleikas plauna indus, aptarnauja mūsų geriausia padavėja Džou. 
Iš visų tėčio darbuotojų man labiausiai patinka Džou ir Bleikas. 
Pastarasis vienas tų beprotiškai didelių bernų. Toks švelnus mil- 
žinas. Geriausias jo bruožas - nesudrumsčiamai giedra nuotaika. 
Karštoje virtuvėje, kur išvien plušama, ramybė labai pravarti. Indų 
rietuvės gali siekti lubas, bet Bleikas kaip niekur nieko darbuosis 
nepamiršdamas nusišypsoti ir visada išlikdamas mandagus. 

Džou taip pat smagaus būdo, bet Bleikas didžiulis ir ramus, o 
ji mažutė, smulki ir guvi. Tamsiaplaukė, žvitriaakė. Vakarais, kai 
pilna žmonių, savo energija ji, dievaži, valdo visą salę, kažkokiu 
stebuklingu būdu žino, kas vyksta prie kiekvieno staliuko. 

Dirbant trise viskas eina kaip iš pypkės, taigi dešimtą valandą 
jau visi lankytojai išėję ir restoranas sutvarkytas. 

Mes sėdime prie baro. Mudu su Bleiku geriame alų, Džou - 
raudonąjį vyną. 

- Kaip šįvakar arbatpinigiai? - klausiu Džou. 

- Dvidešimt penki baksai, - nusišypso ji. 

- Gausi pavaišinti mus Steino aludėj, - sako Bleikas. 

— Gera mintis, - karštai pritaria Džou. - Timai, tu už? 

— Nee... - sakau. - Ačiū. Eisiu namo. Nusikaliau. Anksti kė- 
liaus eit ant bangų. 

- Šaunuolis, - taria Bleikas. - Ei, ar tebesiglaudi pas savo buvu- 
siąją Kolarojaus pakrantėj? Turbūt nesaldu vakare grįžti? 

- Ką tik išsikėliau. Dabar gyvenu Fearlaite. Nuo čia daugiausia 
penkiolika minučių pėsčiomis. 

- Eik sau! - švilpteli jis. - Sakai, Fearlaite? Gera vieta. Prieš 
kiek laiko ten dažiau keliuose namuose. Gražiausias buvo toks di- 
džiulis smiltainio pastatas. Žinai, apie kokį kalbu? Tokie rūmai su 
žaliu parku. Prisimenu, šeimininkė norėjo, kad valgomąjį nuda- 
žyčiau raudonai. Bijojom, kad nebūtų per daug tamsu, bet pavyko 
labai gražiai. 

— Aš ten ir gyvenu, - įsiterpiau. 

- Nejuokauji? Loderdeilo prospekte? 

Linkteliu. 

- „Fearvju“ viloje. 

- Ta pati! - Kraipydamas galvą, jis dirsteli į Džou. - Žinok, 
man visada baisiai patiko tas namas. Vaikas būdamas vis taiky- 
davau pro jį praeiti. Maniau, kad pilis, ir pasižadėjau ją nusipirkti, 
kai praturtėsiu. - Juokdamasis pasižiūri į savo dėmėtas drapa- 
nas. - Neatrodo, jog šitai greit įvyktų. O dabar, Timai, klok, kaip 
tau pasisekė ten įsisukti? 

— Aš nuomojuosi tik vieną kambarį. Iš merginos, vardu Ana, - 
atsakau. 

— Ana... Tokiu vardu buvo duktė. - Jis susimąsto, prisimena. — 
Visam tam didžiuliam tuščiam dvare ir gyveno tik trise. Ana 
mums atnešdavo šalto gėrimo. Buvo tikrai draugiška mergaitė. - 

- Kažkaip nepanašu, - sakau. - Ana turbūt droviausias žmo- 
gus pasaulyje, kokį man teko matyti. Gal tu su kuo nors painioji? 
Ana šviesiaplaukė. Liesa. 

Nutyliu, kad ji ne iš draugiškųjų, ir tikrai nepavadinčiau vi- 
lioke. 

- Aha, tikrai šviesiaplaukė, bet kad drovi? Nė velnio, - sako 
Bleikas. - Tik ne ta mergaitė, kurią prisimenu. Ji turėjo tokio ža- 
vesio, supranti? Mokėjo padaryti, kad Žmogus jaustumeis ypatin- 
gas. Viena tų, kurios visiems patinka. 

Grįžęs svetainėje pastebiu šviesą, iš ten sklinda triukšmas. Aną 
randu susirangiusią ant sofos su pižama. Man įėjus, ji atsisėda tie- 
siai, striukai pasilabina ir vėl įbeda akis į televizorių. Pasiūlau jai 
alaus, atsinešto iš restorano, bet ji papurto galvą nežiūrėdama į 
mane. Pats atsidarau butelį, atsisėdu ant kitos sofos ir žiūriu filmą 
iki pirmos reklamos. 

- Ką veikei? - negalvodamas klausiu. Nelabai ką nuveiksi visą 
laiką tūnodama namie. 

- Nieko ypatingo, - atsako ji be jokios ironijos. 

Nutariu patikrinti Bleiko pasakojimą. 

- Nepatikėsi, bet virtuvėje su manim dirba toks vaikinas, var- 
du Bleikas. Pasirodo, seniau buvo dažytojas. Įsivaizduok, sako, 
kad prieš kelerius metus dažė šiuose namuose. Prisimena tave ir 
tavo mamą. O tu jį prisimeni? Tokį milžiną? 

- Vargu, - murmteli ji. 

— Nejaugi ne? Bleikas nė kiek neabejojo. Pasakojo, kaip rau- 
donai dažė valgomąjį, kaip tu jam patikai, sakė, atnešdavai šaltų 
gėrimų. - Bandau juoktis, bet ji sėdi abejinga, netgi nuobodžiau- 
janti. - Tikrai neprisimeni? 

- Ne. 

Jos balsas šaltas, atsainus, ir mano susidomėjimas šia istorija 
staiga atrodo kvailas ir nederamas. Ana nusisuka į ekraną, ir mes 
tylėdami žiopsome į reklamą. 

Išsėdžiu visą filmą, išgeriu visą alų. Per reklamos pertraukėles 
mandagiai šnekučiuojamės bendromis temomis, tačiau tarp mūsų 
lyg nekviestas svečias visą laiką tūno neįvykusio pokalbio šešėlis. 

ŽINOMA, JI PRISIMENA BLEIKĄ IR KITUS DAŽYTOJUS. TAČIAU NEKE- 
tina šnekėti apie praeitį. 

Šnekant apie praeitį jai norisi rėkti. 

O jei dabar pradėtų rėkti, neaišku, ar įstengtų nustoti. 

STAIGIAI KRŪPTELĖJĘS PABUNDU. ŠIRDIS DAUŽOSI, LYG BŪČIAU SA- 
pnavęs košmarą. Parėjęs užtraukiau portjeras, todėl dabar beveik 
laiką guliu tramdydamas kvėpavimą, laukiu, kol sulėtės pulsas. 
Kiek apsiraminęs apsiverčiu ant šono, pasitaisau pagalvę. 

Ir tada pamatau. 

Žmogaus pavidalą. 

Žiūrintį į mane. 

Mano kambaryje kažkas yra. 

- Velnias! 

Nustumiu antklodę, per skubėjimą įsipainiojęs į paklodę nu- 
griūnu ant grindų. Kai vėl pakeliu akis, žmogus ar koks kitas pa- 
daras jau išnykęs. Atsistojęs einu prie durų, įjungiu šviesą. Rankos 
dreba. 

Nors žinau, kaip beprasmiška ir net kvaila, vis tiek atidarau 
prie durų stovinčią spintą. Nieko, tiktai kabo mano drabužiai. 

Nubėgu laiptais prieš tai įjungęs visas lemputes. 

- Ei, ar ten kas nors yra? - šaukiu. 

Mano balsas nakties tyloje nenormaliai nugriaudėja aidu atsi- 
mušdamas nuo sienų, ir paskui stojusi spengianti tyla mane dar 
labiau nugąsdina. Namas jau atrodo per didelis, per tuščias, per 

tamsus. Jaučiuosi bejėgis ir įkalintas, lyg būčiau vienintelis žmo- 
gus pasaulyje. Apačioje patikrinu lauko duris. Užrakintos. Kyšte- 
liu galvą į valgomąjį ir svetainę. Paskui į pobūvių salę. Nė gyvos 
dvasios, nė ženklo, kad kas būtų judinta. 

Staiga susirūpinu dėl Anos. Galbūt įsibrovėlis nuėjo kitu keliu, 
jos kambario pusėn. Gal jai gresia pavojus. Užbėgu aukštyn, pa- 
beldžiu į jos duris. 

- Ana, viskas gerai? 

Atsako nelaukiu. Atidarau duris, sugraibau jungiklį. Ji jau sėdi 
lovoje trindamasi akis. 

— Timai, ką čia veiki? Ko dabar triukšmauji? - irzliai klausia 
ji. - Ar kas atsitiko? 

— Aš kažką mačiau. 

— Kaip suprasti? 

- Savo kambaryje, - nekantriai sakau. - Tarpdury. Žiūrėjo į 
mane. 

Ji atverčia antklodę, atsistoja. 

- Tau nepasirodė? O Dieve... Ar... ar patikrinai duris apačioj? 

- Užrakintos. 

— Abejos? 

— Nežinau. Velnias. Aš ne... aš patikrinau tik priekines. 

Mes lipame žemyn. Ana susisupa chalatu. 

- Tu matei žmogų? - klausia. - Ką jis veikė? 
vėjo, ir tiek. 

Užpakalinės durys užrakintos, virtuvėje tylu ramu. Niekas ne- 
liesta, nepaimta. 

- Kitus kambarius jau patikrinau, - sakau. - Nieko nepastebė- 
jau. Baisiai keista. Kaipgi kas nors galėjo patekt į vidų neišmušęs 
lango ar kitaip neįsilaužęs? 

— Negalėjo, - atsiliepia ji. 

Atrodo jau ne išsigandusi, o tik pavargusi, kiek suirzusi. Tačiau 
vengia mano akių, ir aš spėlioju: tai tik įprasti nervai ar ji ką nors 
slepia? 
ketino į mane spoksoti, paprasčiausiai atėjo pakalbėti, gal ko pa- 
klausti. Gal norėjo įsitikinti, ar esu namie. Ko gera, šaukdamas ją 
išgąsdinau. Bet kodėl tada viso to nepasako? Kam meluoja? 

Kita galimybė - įsibrovėlis - dar labiau baugina. Ir nelogiška. 
Kurių galų brautis į namus ir nieko nepavogti? 

Anai savo minčių nepasakoju. Aišku, ji nenori kalbėtis: kai, 
išjungę šviesas, lipame aukštyn, eina nuleidusi galvą ir kietai ap- 
glėbusi save rankomis. Prie savo durų palinkiu jai labos nakties, ji 
murmteli kažką nesuprantama. 

Man tebesidaužo širdis, burnoje kartus adrenalino skonis. 
Mintyse tebematau tarpdury stovintį žmogų. Žinau, jog nesapna- 
vau. Prisimenu pernelyg ryškiai, pernelyg aiškiai, vaizdas neblun- 
ka, kaip esti ką nors susapnavus. Bandau įrodinėti sau, kad man 
tiesiog pasivaideno - alaus ir nuovargio padarinys. Tačiau nega- 
liu atsikratyti negerumo širdyje, vis stiprėjančio jausmo, kad Ana 
London ir jos tušti seni namai kažkokie įtartini. 

VĖL ATSIGULU, BET KELIAS VALANDAS BLAŠKAUSI IR VARTAUSI, KRŪP- 
čioju nuo menkiausio staigaus garso per daug sudirgęs, kad už- 
migčiau. Pagaliau užsnūstu kažkada po ketvirtos, tačiau dar po 
kelių valandų pypteli telefonas. 

- Velnias... 

Atsisėdęs sugraibau jį ketindamas išjungti, bet pastebiu, kad 
žinutė nuo Lilos. 

Kelkis, tinginy. Aš prie tavo namų. Atidaryk duris. Turiu tik 
dvidešimt minučių! 

Lipdamas žemyn galvoju apie nakties įvykius. Tamsią figūrą 
miegamojo tarpdury. Visa jau regis taip nutolę. Dar taip neseniai 
ryškus prisiminimas tapo blausus, jį apiblukino miegas ir rami- 
nanti ryto šviesa. 

Atidarau duris. Lila stovi įsisprendusi į šonus, kaip visada juo- 
dais drabužiais. Mini sijonėlis atidengia nuostabias kojas. Trumpi 
plaukai susitaršę, lūpos ryškiai raudonos. Purtydama galvą be ce- 
remonijų drožia vidun. 

- Negaliu patikėti, - sako praeidama pro mane. - Pamaniau, 
gal suklydau, vos nepasibeldžiau į gretimą namą, bet pamačiau 
išeinant kažkokią senutę, tada supratau, kad nieko nesupainio- 
jau. - Ji sustoja ir apstulbusi dairosi. - Velniai griebtų, Timai. Tu 
čia gyveni? Negaliu patikėti, kad man nepasigyrei. Ar tik ne kokie 
burtai? 

Jos atkaklumas, įsitikinimas, kad viską privalau pasipasako- 
ti apie savo gyvenimą, mane kartais juokina. Tačiau tokį ankstų 
rytą tik erzina. 

— Juk aš čia, tiesa? Tai kaip tau atrodo? 

Ji žengia artyn, pasistiepia ir pakšteli į skruostą. - 

- Tau reikia nusiskusti. 

Ir nueina koridoriumi braukdama delnu per sieną ir kraipyda- 
ma galvą. 

- Lila, gal gali tyliau? Tavo batai baisiausiai kaukši. Ana miega. 

— Vajetau, atsiprašau. — Ji kaltai šypteli, nusiauna batelius ir 
juos nešasi. Atidaro valgomojo duris, pasižiūri. - Tik pažiūrėk. 
Gražu. Nuostabi raudona spalva. 

Paėjėjusi praveria svetainės duris. 

- Ko tau reikia? Dar tik septinta valanda. Aš turiu ilgiau pa- 
miegoti. 

- Norėjau pasižiūrėti, kur tu gyveni. Be to, anksti susiruošiau į 
darbą, - sako ji, eidama į kambarį, kurį Ana vadina sąvartynu. - 

Oho... Koks gražumas tų senų baldų... Kai kurie tiesiog dieviški. 
Ir garantuotai vertingi. Kodėl jie čia sukrauti? Kaip galima šitaip 
švaistyti turtą? Matyt, kai kurie žmonės nežino, kur dėti pinigus. 

Aš stoviu tarpdury. 

— Eik iš čia. 

- Kodėl? - klausia ji. - Aš nieko nesugadinsiu. 

Atsidusęs atsišlieju į staktą. Lila glosto seną medinį bufetą, ati- 
dariusi dureles kažko naršo tarp senų stiklo dirbinių. Atvožusi 
kažkokią dėžutę išima pluoštą senų popierių ir nuotraukų, ima po 
vieną sklaidyti. 

— Kas tie žmonės? 

— Nežinau, - sakau priėjęs arčiau. - Nuotraukos ne mano. Pa- 
dėk atgal. 

Ji atkiša man vieną fotografiją. Kieme priešais namą stovi vy- 
riškis, moteris ir smulki maždaug aštuonerių metų šviesiaplaukė 
mergytė. Namas aiškiai šitas. Atpažįstu priebutį, akmens mūrą, 
langus. Mergytė stovi tarp abiejų suaugusiųjų ir šypsosi tiesiai į 
kamerą, du priekiniai dantys gerokai didesni už kitus. Vyriškis, 
žilstelėjęs ir neišvaizdus, taip pat šypsosi. Moteris, šviesiaplaukė 
kaip ir mergytė, spindinti šaltu grožiu, nesišypso. Pakėlusi sma- 
krą žiūri kažkur šonan. Manau, tai Ana su tėvais. 

Lila paima kitą nuotrauką. Grupė žmonių sustoję aplink stalą, 
ant kurio padėtas tortas. Tiesiai priešais jį mergytė, atrodo, ką tik 
užpūtusi žvakeles. Pakreipusi galvą juokiasi kamerai. Į burną len- 
da plaukų sruogelė. 

- Tik pažiūrėk į ją, - sako Lila, - kokia gražuolė. 

Lila teisi, mergaitė gražuolė. Keisčiausia, kad kaip iš akies 
traukta Ana, bet neturinti nė lašelio Anos nerangaus, nervingo 
drovumo. Iš tikrųjų koketiška jos šypsena labiau primena Lilą. 


Tačiau tikrai Ana. Apverčiu nuotrauką. 

„Septynioliktas gimtadienis, - parašyta kitoje pusėje. 

- Tai štai su kuo tu gyveni? - kumšteli man Lila. - Net neužsi- 
minei, kad ji taip atrodo. 

Todėl, kad šitaip neatrodo, pamanau. Bent šiuo metu. 

- Einam iš čia, - paraginu ją. - Neturėtume žiūrinėti jos daiktų. 

Padedu nuotraukas ir nutempiu Lilą prie pobūvių salės. 

- Eik, žvilgtelėk, - sakau mostelėdamas į duris. 

Ji atidaro kambarį ir iš netikėtumo atšoka. Pasižiūri į mane su 
šypsena, tada puola į vidų, ima suktis, suspiegia. 

— Nutilk. 

Ji užsidengia burną. 

— Atsiprašau. Atsiprašau. Tačiau, Timai, visa tai velniškai gra- 
žu. Koks namas... neįtikėtina. - Ji susiraukia. - Kodėl man ne- 
sakei? - Nelaukusi atsakymo išpoškina: - Žinok, turėsi surengti 
čia vakarėlį. Gyvendamas tokioj vietoj neišsisuksi. Būtų nusikalti- 
mas. - Dirsteli į laikrodėlį. - Velnias, reikia važiuot. 

Ji apsiauna, pripuolusi vėl mane pabučiuoja. Palydžiu ją iki 
durų ir žiūriu, kaip ji nueina keliu, įsėda į sukiužusį „Laser“ ir 
nuvažiuoja. Lila visada tokia, greita, netvarkinga ir padūkusi, vi- 
sai kaip nuo vandenyno pučiantys vėsūs audringi vėjai, atimantys 
žmogui nuovoką, bet kartu ir žadinantys iš snūdo, kaip niekas 
kitas padedantys pajusti, kad gyveni. Norėčiau, kad būtų lengviau 
galvoti apie ją kaip apie draugę. Norėčiau, kad jos seseriški buči- 
niai neprimintų man, kaip seniau bučiuodavomės, nekeltų jaus- 
mo, jog esu praradęs kažką brangaus. Ji žino, kaip mane jaudina, 
ir gardžiuojasi tuo, gardžiuojasi savo galia. Jeigu taip nebūtų, ne- 
bučiuotų manęs, neitų taip arti ir šitaip nesirengtų. Visada žino- 
jau, kad jai patinka kelti sąmyšį, būti įvykių centre. Kartais klau- 
siu save, ar tik jai nepatinka manęs skaudinti. 

Lauke jau karšta. Nutaręs pasidžiaugti šiluma žygiuoju paplaukioti. 

Prie Fearlaito potvynių baseino ramu. Atsisėdu ant krašto, nu- 
leidžiu kojas į vandenį ir madaruoju atstatęs saulutei nugarą. Lėtu 
brasu išilgai baseino plaukia senukas, moteris tingiai iriasi šonu, 
dar viena - energingai pūškuoja laisvu stiliumi. Dar neteko maty- 
ti, kad kas plauktų taip greitai, vikriai ir lygiai. Pasiekusi baseino 
galą dailiai apsisuka ir nestabtelėjusi varo atgal. Man visada knie- 
ti pasivaržyti su gerais plaukikais, todėl jai prisiartinus nuslystu 
į vandenį ir imu plaukti šalia stengdamasis prisiderinti prie jos 
tempo. 

Trimis mojais pralenkiu ją, bet paskui turiu sulėtinti ir iki galo 
plaukiu jai iš paskos. 

— Gražiai plaukiate, - sakau jai vėliau, išlipęs iš baseino. 

Ji džiovinasi atokaitoje atkišusi saulei veidą, maudosi spindu- 
liuose. Moteris gal kokių penkiasdešimties metų, kūnas plauki- 
kės, ilgas ir liaunas. Neatsimerkdama ir negrįžtelėdama mano 
pusėn nusišypso. 

- Jūs irgi. 

Eidamas namo galvoju apie Aną ir vėl pajuntu jai gailestį. Ne- 
galėčiau gyventi be malonumo būti vandenyje, be tonuso, kurį 
suteikia grynas oras. Neištverčiau viso to netekęs. Bet ji tikrai ne 
visada buvo tokia, ir vėl imu sukti galvą, kaip ir kodėl iš gyvos 
mergaitės tose nuotraukose, iš laimingos merginos, apie kurią pa- 
sakojo Bleikas, ji virto nelaimėle, su kuria dabar gyvenu. 

KELIAS DIENAS ANOS BEVEIK NEMATAU. EIDAMAS Į DARBĄ SYKĮ 
susiduriu su ja koridoriuje, ji pasisveikina, bet nestabteli, kitą va- 
karą grįžęs iš restorano randu ją svetainėje žiūrint televizorių, 
tačiau neužsukęs lipu į savo kambarį. Ji santūri ir šalta, o jeigu 
mane ir užkalbina, tai tik apie buitiškus dalykus: nekaistąs vie- 
nas židinio elementų arba užsikirtęs lango rėmas. Kartą ji man 
paduoda sąrašą, ko norėtų, kad nupirkčiau krautuvėje, ir aš at- 
pažįstu aiškią kairėn pasvirusią rašyseną iš lapo, kurį tada radau 
sandėliuke. Sąraše jokio šviežio ar sveiko maisto. Viskas perdirbta 
arba konservai. Senutės pirkinių sąrašas. 

— Čia viskas? - klausiu. - Nei vaisių, nei daržovių? Nei mėsos? 

— Ne, - šaltai atsako ji. - Parnešk tiksliai, ką surašiau. 

Jos atšiaurumas manęs nebaido. Namas toks didelis, kad gali- 
me nesimaišyti vienas kitam po kojų. 

Todėl nustembu, kai sekmadienio rytą nulipęs į apačią randu 
ją pjaustant obuolius ir tyliai niūniuojant. Apsirengusi kaip visa- 
da, bet plaukai palaidi, krinta ant pečių ir veido. Atrodo gyvesnė 
negu paprastai. 

- Labas, - sakau. 

Ji krūpteli, pakelia akis. 

— Ką nors gamini? 

— Mėginu. Bet kad nelabai moku. Pietų ateina Markas su Fio- 
na. - Ji nedrąsiai šypteli. - Jeigu būsi laisvas, prisidėk. 

Kvietimas nustebina, bet ir sudomina. 

- Gerai, - tariu. - Jeigu nori, puiku, būsiu. Vis tiek neturėsiu 
ko veikti. Ačiū. 

Valandėlę stoviu žiūrėdamas, kaip ji pjausto obuolius, ir galvo- 
damas, kad namuose nėra jokių šviežių produktų. 

— Ana, - pagaliau tariu, - nori, kad nueičiau į parduotuves ir 
ko nors parneščiau? Juk namie beveik nieko nėra, tiesa? Ką čia 
darai? 

Peilio smaigaliu ji parodo į obuolius. 

- Deserto kepsiu obuolių pyragą. Nežinau, ar pavyks, tačiau 
tikiuosi. O pietų bus sriuba. 

Padėjusi peilį eina į sandėliuką, paima jautienos ir daržovių 
sriubos skardinę. 

Mano nuostaba turbūt akivaizdi, nes ji susiraukia ir atkiša 
man skardinę. 

- Čia delikatesinė sriuba, ne šiaip koks marmalas. Žiūrėk, net 
žolelių dėta. 

Paimu skardinę ir apsimetu skaitąs etiketę. Delikatesinė ar 
ne, bet vis tiek konservuota. Pakeliu akis ir šypsodamas purtau 
galvą. 

Ji atima iš manęs skardinę ir ryžtingai trinkteli ant darbasta- 
lio. Susideda rankas ant krūtinės ir žiūri į mane. Skruostai užrau- 
dę kaip vaiko, kuris ilgai lakstė lauke. Staiga ji garsiai nusijuokia, 
ir aš išvystu tą kitą merginą. Mergaitę iš nuotraukų. Ir Bleikas 
visai nenusišneka vadindamas ją vilioke. 

- Kas dabar bus? - klausia ji. - Ką reikės daryti? Daugiau nie- 
ko neturiu. 

- Argi aš ne tam čia apsigyvenau? - sakau. - Kad tau padėčiau? 
Galiu nueit į krautuvę. Ką nors nupirkti. 

- Bet aš visai nemoku gaminti valgio, - sutrikusi prisipažįsta 
ji. - Neturiu supratimo, ką sugalvoti ir nuo ko pradėti. - Ji grįžteli 
į supjaustytą obuolį. - Šitą receptą radau senose mamos knygose, 
bet tikriausiai nieko neišeis. 

— Tai kodėl man neleidi tuo užsiimti? Aš moku virti ir kepti. 
Eisiu, nupirksiu žuvies. Moku tokį rifų ešerio receptą. Vienas juo- 
kas. Darbo penkios minutės, o gardumas neapsakomas. Ir atrodo 
įspūdingai. Aš tau parodysiu, kaip jį pagaminti, ir, be konservuo- 
tos sriubos, savo valgiaraštyje turėsi dar vieną receptą. 

— Tikrai? 

— Taip pat moku iškepti gardų obuolių pyragą. Įdėsiu truputį 
imbiero, geriau pasikels. Ir reikės grietinės. 

Pasuku koridoriumi prie durų, bet ji mane pašaukia: 

— Palauk! - Pribėgusi atkiša šimtą dolerių. — Štai, paimk. Ne- 
leisiu tau už visa tai mokėti. Ir nupirk ko nors gerti. Alaus ar ko. 
Gal ir vyno. Kas tau patiks. 

Kepinant saulei karšta plumpinti į parduotuves. Grįžtant pil- 
nutėlė kuprinė lenkia prie Žemės. Siaubingai prakaituoju, gaila, 
kad nepasiėmiau butelio vandens. Kai pagaliau pareinu namo, vi- 
duje apsidžiaugiu prieblanda. Gal ir tamsoka, bet nors vėsu. 

Į šaldytuvą sukraunu gėrimus ir produktus, nusiplaunu rankas 
ir stoju prie darbo. Užminkau tešlą, sudedu obuolius, pabarstau 
imbieru ir pyragą pašaunu į orkaitę. Pataisau salotų. Ana pasisiūlo 
padėti, liepiu jai sumaišyti marinato ir ištepti juo žuvį. 

Baigę darbus einame į savo kambarius ruoštis. Nusimaudau po 
dušu, apsivelku švarius marškinėlius, užsimaunu geriausius šor- 
tus. Man virtuvėje tikrinant pyragą įeina Ana. Raudonais marški- 
nėliais ir su džinsais. Drabužiai nepasakysi kad seksualūs, bet aš 
pirmą kartą pastebiu jos figūrą - kūną, kurį iki tol ji visiškai slėpė. 
Turbūt įsispoksojau, nes ji sutrinka, tada atsisėda kitapus stalo ir 
ima nervingai gniaužyti rankas. Pasijuntu nenaudėliu. 

- Alaus, - sakau ir atnešu stiklus, atkemšu butelį tikėdamasis, 
kad į veidą plūstelėjęs karštis nepasiekė odos. 

Alų išsinešame į kiemelį už virtuvės durų. Žiūriu, kaip Ana 
atsisėda. Vienu mauku išgeria pusę stiklo. 

- Ar tau čia gerai? - klausiu sėsdamasis priešais ją. - Lauke? 

Ji neryžtingai linkteli. 

- Dažniausiai nieko blogo nebūna, jeigu esu prie pat namo. 
Kartais negaliu... - Ji nutyla, atsidūsta. - Viskas gerai. Jeigu būtų 
priešingai, pasakyčiau. 

Bet atrodo prastokai. Nelaiminga ir įsitempusi. Bandau už- 
megzti pašnekesį, tačiau mano pastangos nueina perniek ir lieku 
sėdėti nesmagiai tylėdamas. Ana užbaigia savo alų, o mano stiklas 
beveik nepaliestas. Einu į vidų atnešti butelio, vis šioks toks užsi- 
ėmimas. 

Kitą stiklą ji irgi kaipmat sutvarko, išgeria greitais gurkšniais 
lyg vaistus, ir aš pamanau, kad ji gal alkoholiu bando raminti ner- 
vus. Ir su antru stiklu mane pralenkia. 

- Turbūt dar prisipilsiu, - taria stodamasi. - O tu nori? 

- Žinoma, - atsakau ir išgeriu iki dugno. - Kodėl gi ne? 

Ji atneša dar vieną butelį, pripila stiklus ir butelį įneša atgal. 
Grįžta lyg ir labiau atsipalaidavusi. Atsišlieja į kėdės atlošą, užuot 
sėdėjusi ant paties kraščiuko, o šiaip neramios jos rankos juda jau 
ne taip karštligiškai. Trečią stiklą ji gurkšnoja pamažu. Mėginu 
sugalvoti, ką čia pasakius, gailėdamasis, kad su ja taip sunku kal- 
bėti, bet mane išgelbsti rausvakrūtinių kakadu pulkelis, triukš- 
mingai nutūpęs į medžius virš mūsų. Valandėlę abu grožimės 
paukščiais. Kalbėti nėra reikalo. 

Pagaliau suskamba skambutis, Ana pašoka. Glostosi plaukus, 
timpteli marškinėlius. 

- Štai ir jie, - be jokio reikalo praneša. 

Kaip ir pirmą kartą, kai su jais susipažinau, Markas ir Fiona 
vilki, mano manymu, biuro drabužiais. Markas tamsiomis kelnė- 
mis, marškiniais su apykakle, Fiona su sijonu ir švarkeliu. Manau, 
per daug oficialu sekmadienio pietums pas draugę. Pasiimame 
gerti ir išeiname į kiemelį. Netrukus aišku, kad visas tas alus, kurį 
Ana išmaukė, pradeda veikti: jos veidai užraudo, akys žiba it sti- 
klinės, o nuostabiausia - ji pradeda kalbėti. 

Pasakoja man apie Marko ir Fionos darbą. Jie abu advokatai. 
Apsako, kaip Fiona universitete studijavo teisę, gaudavo geriau- 
sius pažymius ir kaip paskui ją susirado prestižinė advokatų kon- 
tora. Fiona tyli, nesmagiai šypsosi klausydamasi Anos pagyrimų. 
Mėgina pasukti kalbą, bet Ana jos nepaiso, varo savo. Dabar dės- 
to, kaip studijavo Markas, kaip jie pagaliau sukaupė tiek bendros 
patirties, kad dviese galėjo įsteigti nuosavą firmą. 

— Ji vadinasi „Herou ir Herou“, - šypsodama sako Ana. - Jei- 
gu tau reikės teisinės pagalbos, į juos ir kreipkis. Jie labai aukštai 
vertinami. 

Ana taip pasikeitė, kad vis primenu sau nespoksoti. Antrą kar- 
tą tą dieną išvystu merginą, apie kurią pasakojo Bleikas, mergaitę 
iš nuotraukos: gražią, nuoširdžią, šnekią. 

— Jūs jau žinote, kad Timas restorano virėjas, - sako ji, pasi- 
sukdama į Marką su Fiona. - Judu turėtumėte džiaugtis. Jis jus 
išgelbėjo nuo konservuotos sriubos pietų. 

- Virėjas? Tikriausiai sunkus darbas, - sako Fiona, smalsiai 
žiūrėdama į mane. 

— Karštokas ir nešvarus, - tariu. - Bet aš tik padėjėjas, nesu 
vyriausiasis virėjas. 

— Koks skirtumas? - sako Markas. 

Įtariu, kad jis stengiasi būti mandagus, galbūt dėl Anos, bet iš 
tikrųjų aš jam nerūpiu. 

- Kelerius metus mokiausi technologijų koledže, - sakau. - 
O apie darbą nėra ko daug pasakoti. Pakrikas, nešvarus ir karštas. 
Jūsų darbas kur kas įdomesnis, net neabejoju. 

- Taip, teisė įdomu, - patvirtina Fiona. - Kartais būna sunku. 
Bet tik ne nuobodu. 

— Na, bent jau nedažnai, - priduria Markas. 

- Ir kaip sekasi bendras verslas? Gana neįprastas dalykas, ar 
ne? - klausiu. - Tikriausiai nedaug brolių ir seserų, kurie pakęstų 
dirbti kartu kiekvieną dieną. 

- Neįprasta, bet mums tinka, - taria Markas. 

- Ojjūs turite seserį? - paklausia Fiona. - Arba brolį? 

- Ne, - atsakau. - Esu vienturtis. 

Ji pasižiūri į Marką, išplečia akis lyg norėdama pasakyti: „Tada 
ką jis išmano?“ 

Jos laikysena man keistoka, tačiau jie visi man atrodo keisti, 
šią trijulę gaubia kažkokia nepakartojama aura. Jie tikrai nepa- 
našūs į daugumą mano pažįstamų, ne tokie, su kuriais norėčiau 
draugauti. Mano tėvas juos vadintų originalais, bet jokiu būdu ne 
niekindamas. Jis taip vadina žmones, kurių nesupranta. Šypsoda- 
masis siurbčioju alų. 

- O iš kur jūs pažįstami su Ana? - klausiu. 

- Oi, mes kaži kadai pažįstami, - atsako Ana. - Markas su 
Fiona dirbo mano tėvams, o jiems mirus - man. Mes jau senokai 
esame artimi draugai, tiesa? 

Ji uždeda delną ant Marko rankos, spusteli, pasisuka į Fioną. 

- Tai jau taip, - patvirtina Markas. 

- Kartu mes daug patyrėme, - sako Fiona. Kosteli lyg susigė- 
dusi, kad prasitarė, nors ir tiek mažai. 

- Be to, mes visi gyvenome kartu, - taria Ana. - Šiuose na- 


muose. Dar visai neseniai. 

- Nežinojau, kad jūs čia gyvenote, - sakau žiūrėdamas į Fioną. 
Esu nustebęs ir nuoširdžiai susidomėjęs. - Kada tai buvo? 

- Išsikėlėme vos prieš kelias savaites, - atsako Fiona. 

— Rimtai? Kodėl? Turiu galvoj, kodėl išsikėlėte? 

Nelabai aišku kodėl, bet akimirksniu smagi nuotaika virsta 
niūria. Stoja ilga nejauki tyla, pritvinkusi kažkokio tiršto negeru- 
mo. Ana susigūžia lyg norėdama prasmegti skradžiai žemę. 

— Ai, buvo priežasčių, - prabyla Fiona. - Šis tas atsitiko. Visaip 
esti gyvenime. 

Ana linksi įbedusi akis į savo rankas. 

- Bet nesigilinkime į visa tai, - paragina Fiona jau šaltesniu 
balsu. - Diena tokia graži. Kam ją gadinti? 

Kai pietūs jau gatavi, Ana mus prikalbina neštis lėkštes į valgo- 
mąjį. Ten padengtas stalas: brangūs įrankiai ir taurės, staltiesė, 
servetėlės, vidury pamerkta gėlių. Ana juokdamasi nurodo mums 
vietas. Pastebiu, kad ji truputį velia žodžius. 

Mums pasidėjus lėkštes ir susėdus, Ana vėl pakyla ir išskuba į 
virtuvę. Grįžta nešina buteliu vyno. 

— Aš vairuosiu, - sako Fiona, pridengdama delnu savo taurę. 

— Oi, tik vieną, - įkalbinėja ją Ana. - Dar spėsi išsiblaivyti. 

Fiona susižvelgia su Marku. 

— Mes negalime ilgai būti, - prabyla Markas. - Atsiprašau, bet 
turime darbo. 

- Juk šiandien sekmadienis, - taria Ana. - Nejaugi sekmadie- 
niais dirbate? 

- Kad ir kaip gaila, Ana, - sako Fiona, - mes esame įsipareigoję 
savo klientams. 

Vos nenusikvatoju iš jos pompastiško tono, pamanau, gal juo- 
kauja, bet pamatęs nusiminusį Anos veidą susilaikau, paimu peilį 
ir šakutę. 

Žuvis skani, švelni ir kvapi, savo gabalą mikliai sudoroju. Pa- 
žvelgęs matau, kad Ana jos beveik nepalietė. Sėdi tiesi, įbedusi 
akis į tolį. Veidu tyliai rieda ašaros. 

- Klausyk, Ana, kas yra? - klausiu. 

- Ak, viskas, - atsako ji ir kilstelėjusi rankas bejėgiškai nulei- 
džia ant stalo. - Viskas. Šitaip neturėtų būti. 

Markas atsargiai padeda peilį ir šakutę. 

- Liaukis, neverk, - ramina Aną. 

— Bet aš negaliu tverti, - murma ji ir pravirksta taip, kad krūp- 
čioja pečiai. - Aš pasiilgau Bendžamino. Taip jo pasiilgstu, kad, 
atrodo, galiu numirti. 

- Žinau, - sako Markas. - Ir aš pasiilgstu. 

- Aš nuruošiu stalą, - stodamasi pasisiūlo Fiona. - O tada, 
Markai, reikės važiuoti. Nemanau, kad dabar kokia nauda iš mūsų 
buvimo. 

Ir ji triukšmingai ima rinkti lėkštes, įrankius. 

Atsistoju, surenku taures ir sprunku į virtuvę. 

Netrukus įeina Fiona, abu sukrauname indus į indaplovę, aš 
prileidžiu kriauklę vandens ir imuosi keptuvų. Fiona, susiradusi 
šluostę, juos šluosto. Dirbame tylėdami, bet aš galvoju, kas čia da- 
rosi. Kas tas Bendžaminas ir kodėl Ana tokia prislėgta? Kas tarp 
jų trijų įvyko? Mano manymu, tai, kad gyvenu su Ana, pateisi- 
na mano smalsumą, bet nuo Fionos atloštais pečiais, sučiaupto- 
mis lūpomis, nudelbtomis akimis sklinda bangos, sakančios, kad 
klausimai nepageidaujami. 

Sutvarkę virtuvę grįžtame į valgomąjį. Fiona ragina Marką va- 
žiuoti, ir keturiese einame prie durų. 

Laikydama atviras duris, Ana nulydi juos žvilgsniu. Jiems ei- 
nant prie mašinos, ji išbėga ir pasileidžia keliuku. 

- Markai, prašau! - šaukia griebdama jam už rankos, sulaiky- 
dama jį. - Prašau, pasilik. 

Jos veidas persikreipia, ji vėl ima kūkčioti. 

— Ana, nusiramink, - maldo ją Fiona. - Mes tikrai turime 
darbo. 

Tai išgirdusi Ana dar beviltiškiau kabinasi į Marką. Jis stovi 
sustingęs ir suglumęs, nuleidęs rankas. Nieko nesako, nebando 
jos guosti, nekrusteli nė vienas veido raumenėlis. Pagaliau Ana 
susmunka ant žolės ir nurimsta. 

Fiona pakelia ją, prikalbina grįžti į vidų. 

— Gana, - kalba eidama pro mane, - nuvesime tave į miegamą- 
jį, paguldysime. 

Einu į virtuvę, užkaičiu arbatinį, paimu puodelius, pieno, cu- 
kraus. Markas įseka paskui mane. Atsukęs jam nugarą laukiu, kol 
vanduo užvirs. 

Ateina ir Fiona. 

- Anajau lovoj, miega. - Fiona, net nepažvelgusi į kavos puode- 
lį, kurį jai pripyliau, paima mašinos raktus. - Timai, duosiu savo 
numerį. Jeigu pasidarytų neramu. Jei atrodys, kad reikia mūsų. 

- Vėliau gal truputį išeisiu, - tariu. Jokių aiškių planų neturiu, 
bet nenoriu jaustis įsipareigojęs sėdėti namie. Gūžteliu. - Juk ne- 
galiu visiškai... 

- Žinoma, - pertraukia mane Fiona. - Ką reikia, tą ir darykite. 
Šiąnakt ji miegos kietai. Išgėrė migdomųjų. Tikriausiai nepabus 
visa pikta. 

— Beje, dėl jos nuotaikos... Kaip ji jums atrodo? - klausia Mar- 
kas. - Apskritai. Gal pastebėjote ką neįprasta? Apie ką mums rei- 
kėtų žinoti? 

Valandėlę abejoju lyg ir bijodamas brautis į Anos asmeninį pa- 
saulį, bet nutariu, jog tylėti kvaila. Jie yra seni šeimos draugai ir 
tikriausiai nuoširdžiai ja rūpinasi. Būtų neatsakinga ką nors slėpti. 

— Kartą girdėjau naktį ją verkiant, - atsakau. 

- Verkiant... - linktelėdamas pakartoja Markas. - Nieko ste- 
bėtino. 

Fiona nusišypso neva raminamai, bet jai nelabai pavyksta. 

- Viskas gerai. Tikrai. Žinau, po šiandienos pietų tikriausiai 
jaučiatės... Na, galbūt spėliojate, į ką čia įsivėlėte. Tačiau, patikėki- 
te, nemanau, kad yra dėl ko taip nerimauti. Kol kas Ana šiek tiek 
nelaiminga. 

- Ar daugiau nieko nenorėjote pasakyti? - klausia Markas. - 
Lyg ir nesiryžtate, Timai. Mums galite pasakyti, jei kas kelia neri- 
mą. Mes čia esame tam, kad padėtume. Mes ne... 

- Šiuo metu Ana labai dirgli, — atsidususi įsiterpia Fiona. Jos 
tonas keistai šaltas, beveik paniekinamas. - O kai ji sudirgusi, el- 
giasi truputį nelogiškai. 

- Taip, tikrai, - tariu. - Matote, jeigu jau užsiminėte, yra dar 
vienas dalykas... Žinau, nuskambės keistai, bet manau, jog vakar 
negaliu. Beje, kai pašaukiau, pabėgo. Išnyko. O vėliau nieko nepri- 
siminė... Suprantate, iš tikrųjų buvo labai tamsu, o iš miegų man 
galėjo pasivaidenti, bet abejoju. Tuo metu buvo tikrai šiurpoka. 
Kai ji šitaip stovėjo. Netgi gerokai išgąsdino. 

- Žiūrėjo į jus? - Fiona kilstelėjo antakius, pažvelgė į Marką. - 
Klausykite, Timai, man labai gaila, kad jūs... Paimkite mano nu- 
merį. Skambinkite, jeigu pastebėsite ką neįprasto. Arba jei many- 
site, jog turime atvažiuoti. Bet kokiu atveju. 

- Taip, bet kokiu atveju, - pakartoja Markas, mąsliai trinda- 
mas smakrą. - Žiūrėk, Fiona, kodėl tu jam neduodi mūsų elek- 
troninio pašto adreso? - Jis atsisuka į mane. - Kartais visą dieną 
susitikinėjame su klientais ir į skambučius negalime atsiliepti. Bet 
vienas mūsų visada patikrina paštą. 

Nelabai patinka šis pasiūlymas. Dėl su juo susijusios atsako- 
mybės. Noriu protestuoti, kad mes beveik nepažįstami. Bet Fiona 
užrašo pašto adresą ir aš nieko nesakau. 

Jiems išeinant stoviu virtuvėje ir šluoste piktai daužau spintelę. 
Jaučiuosi, jog man užkrauta našta, bet niekas nesiteikė nieko dorai 
paaiškinti. Tas pats, jei kas paprašytų užvilkt į kalną lagaminą, 
kai nežinai, kas jo viduje. Juk net neįsivaizduoju, kas iš tiesų vyks- 
ta. Išgirdęs atidarant lauko duris staigiai apsisprendžiu ir išbėgu 
į koridorių. 

— Palaukit! - šaukiu. 

Jie sustoja tarpdury. 

- Aš tik norėjau paklausti. Kas tas Bendžaminas? 

Mane apstulbina neviltis Marko veide. 

— Bendžaminas miręs, - sako jis. 

— Bendžaminas ne jūsų reikalas, - kerta Fiona. - Visiškai ne 
jūsų reikalas. 

Ir užtrenkia duris. 

Jos DRAUGYSTĖ SU MARKU IR FIONA PRASIDĖJO TĄ VAKARĄ, KAI 
motinai pasakė jos nekenčianti. 

Jau kurį laiką jie buvo jos pažįstami. Per kelerius metus lankėsi 
ne viename jos tėvų pobūvyje ir išsiskyrė pirmiausia tuo, kad visa- 
da išvažiuodavo namo, kai visi kiti prisigėrę imdavo siausti. 

Tą vakarą Ana buvo vakarėlyje, bet anksti grįžo namo, nes ėmė 
skaudėti galvą. Atidariusi namo duris išgirdo balsus, juoką, taurių 
skimbčiojimą. Norėjo lipti į viršų, kad pabėgtų nuo tėvų ir jų įky- 
rių draugų, bet, vos pradėjo sėlinti koridoriumi, išlindo artimiausia 
motinos draugė Debė. Per trumpa ir per siaura leopardo kailio raš- 
to suknele ir juokingai aukštais kulneliais. 

- Ana! - Nuo jos trenkė cigaretėmis, viskiu, o kai ji apkabino, 
Ana pašiurpo. Debė mokėjo apsimesti gerute, bet iš tikrųjų buvo 
gyvatė. Šaltakraujis roplys, raštuotas kaip leopardas. - Einam į lau- 
ką išgerti! 

- Gal aš eisiu į viršų, - tarė Ana. 

- Oi, net nemėgink, - pasakė Debė, griebdama Anai už riešo. - 
Einam pasisveikinti. Būk draugiška. Mama nusimins, jeigu visiškai 


nepasirodysi. 


swo-o- se 

- Ir Stivenas lauke, - tūžmingai metė Debė. Stivenas buvo Anos 
tėvas, Debė niekad neslėpė, kaip jo nekenčia. - Kaip visada, links- 
mina moteris. Žemina tavo vargšę motiną. 

Ana dažnai pagalvodavo, kad tėvas galbūt kada nors atstūmė 
Debę. Debės besaikis atsidavimas Frensei niekada neatrodė visai 
nuoširdus. Tiesiog Debė nebuvo tokia gera. Daug logiškiau manyti, 
jog ji turi kokią nors asmeninę priežastį nekęsti Stiveno. 

Frensę jos rado virtuvėje pilstant šampaną. Iš užkaitusių skruos- 
tų, stiklinių akių Ana iškart suprato, kad motina įkaušusi. 

- Anksti grįžai, - tarė ji, uždėdama rankas Anai ant pečių ir 
europietišku papročiu bučiuodama į abu skruostus. 

- Norėjau gultis, - tarė Ana. 

- Ak, brangioji, neik, - atsiduso Frensė. - Negalima amžinai 
eit miegoti, kai namie turime svečių. Dievaži, Ana, nors retsykiais 
galėtum šiek tiek pasistengti. Jei ne dėl manęs, dėl tėvo. 

Ji paėmė taurę šampano ir įspraudė Anai į ranką. 

Ana paėmė šampaną ir išėjo į kiemą, kur tėvų bičiuliai stovi- 
niavo rūkydami ir gerdami, damos - stengdamosi priblokšti grožiu. 
Dauguma jų klaikiai nuobodžiavo. Pamačiusi Marką su Fiona, 
mažiausiai pretenzingus iš svečių, Ana pasuko prie jų. 

Fiona su Marku pasislinko padarydami jai vietos, pasisveikino, 
bet pokalbis nesimezgė, o ji buvo per daug pavargusi nuoširdžiai 
stengtis. Jie mindžikavo nesmagiai šypsodamiesi kits kitam ir be- 
veik nesišnekėjo. 

Tėvą ji pamatė greta patrauklios nepažįstamos moters. Jo ranka 
gulėjo jai ant juosmens, jos veidas buvo pakeltas į jį, lūpose koketiš- 
ka šypsena. Tėvas nekaltas, kad moterys lipte lipo prie jo. Jis buvo 
žavingas ir gražus. Traukė visus, ir vyrus, ir moteris. Kas galėjo jį 
smerkti, kad retkarčiais paflirtuoja? Frensė buvo nelaiminga, kad 
ir ką jis būtų daręs. 

Susidūrusi su jo žvilgsniu, Ana pamojavo. Jis šypsodamas irgi 
jai pamojo, tada atsiprašė moters ir per kiemą priėjo prie jos. 

Anos santykiai su motina buvo irzlūs ir permainingi, o su tėvu - 
lengvi ir meilūs. Jiems būdavo gera drauge, juodu teikė kits kitam 
džiaugsmą. 

- Pagaliau, - tarė jis ir pasilenkęs pabučiavo į skruostą. - Jau 
abejojau, ar pasirodysi. 

Ji ėmė pasakoti apie vakarėlį, kuriame buvo. Su kuo susipaži- 
nusi. Kaip visada, jis klausėsi susidomėjęs, nepeikė jos draugų, ne- 
kritikavo šnekos, laikysenos ar plaukų. Kai prie jų priėjo motina ir 
atsistojo šalia tėvo susidėjusi rankas ant krūtinės, Ana iškart susi- 
drovėjo ir sklandus pašnekesys pasidarė nenatūralus. 

Ana net pašoko sudužus stiklui. 

- Velnias, - burbtelėjo Markas, lenkdamasis prie alaus butelio, 
iškritusio jam iš rankos. Ana pasilenkė padėt surinkti šukių. Atsar- 
giai sudėjo jas jam į delną, ir jis nunešė į šiukšlių dėžę. 

- Atsiprašau, kad išgąsdinau, - grįžęs pasakė Markas. - Stryk- 
telėjai vos ne metrą. 

- Ak, Markai, nereikia atsiprašyti, - garsiai prabilo Frensė, 
patraukdama visų dėmesį. Ji kalbėjo guviu, skambiu balsu ir pla- 
čiai šypsodama, kad niekas neapkaltintų žiaurumu. - Ana visada 
bijojo net savo pačios šešėlio. Maža buvo tokia nervinga mergytė. 
Beveik iki dvylikos metų nesutikdavo miegoti savo lovoje. Buvo 
taip nepatogu ir nelabai sveika santuokai, jei suprantate, ką turiu 
galvoje. - Ji iškalbingai apžvelgė draugus. - Vargšelė sapnuodavo 
baisius košmarus ir naktį visokiu laiku klaidžiodavo po namus 
pusiau miegodama. Jos niekaip negalėdavai prižadinti, o paskui 
Ji šnekėdavo visokias kvailystes - fantazuodavo apie pabaisas, de- 
monus ir vaiduoklius. Aš kalbu ne apie kūdikystę - šitai baigėsi 
vos prieš kelerius metus! Kartą radom ją vidury nakties gulinčią 
salėje ir verkiančią. Visiškai sugniužusią. Ji įsikalbėjo, kad jos tėvą 
nužudė kažkoks monstras. Tik per gerą valandą ją pažadinom ir 
nuraminom. O jis juk stovėjo priešais ją! - Frensė apsižvalgė lin- 

guodama galvą, išplėtusi akis iš andai patirtos nuostabos. Ištiesusi 
ranką sutaršė Anai plaukus. - Bijau, kad Stivenas ją per daug išle- 
pino. Susikūrė princesę. 

- Princesę? - negalėdama patikėti pakartojo Ana. - Princesę? 

- Ne? - tarė Frensė. - Teisingai, ne princesę. Mums labiau pa- 
tinka gėlė, tiesa? Tu juk esi brangiausia tėčio gėlytė. 

Žodyje „gėlytė“ sutilpo metų metus kaupęsis apmaudas, Ana 
matė pasitenkinimą motinos akyse, palengvėjimą, kad nuo krū- 
tinės nuristas šis akmuo. Gėlytė buvo skulptūrėlė, kurią Stivenas 
dovanojo Anai vaikystėje. Jis pats ją padarė per vieną korporatyvi- 
nę sueigą, surengtą tam, kad komanda atseit labiau susidraugautų 
užsiėmusi kokia nors kūrybine veikla. Tai buvo kukli skulptūrėlė, 
paprasta gėlė, ryški, raudonai glazūruotais žiedlapiais. Moliniame 
pagrinde tėtis išraižė palinkėjimą: „Manajai gėlytei! Laimingo sep- 
tinto gimtadienio! Mylintis tėtis.“ 

Jis tada juokėsi iš savo nemokšiškumo, atsiprašinėjo už grubų 
darbą, bet Anai gėlė iškart nepaprastai patiko ir nuo tada ji ją 
brangina. 

Staigi pykčio banga nušlavė visus varžtus, kurie paprastai dary- 
davo ją klusnią ir malonią. Ji jautė, jog visi žiūri, bet nieko nepaisė. 
Žengtelėjusi prie motinos garsiai išrėžė: 

- Tu negali pakęsti, kad mes su tėčiu taip gražiai sutariame. Tu 
paprasčiausiai pavydi! 

Frensė bandė juoktis, bet Ana jos akyse matė sumišimą, - sumi- 
šimą ir baimę, - ir valandėlę apsvaigo nuo savo galios. 

- Nenuostabu, kad jis tavęs nebemyli. Tu esi siaubingas, pavy- 
dus žmogus. Nekenčiu tavęs, Frense. Nekenčiu. 

- Oi, Ana... - Motina dirbtinai šyptelėjo. - Matyt, šampanas 
mušė į galvą. - Ji uždėjo delną sau ant krūtinės, ir Ana matė, kaip 


dreba jos pirštai. - Visada buvai nesukalbama. 

- O tu visada buvai savanaudė kalė, - drėbė Ana ir apsisuko 
ant kulno. 

Pasileido koridoriumi. Norėjo užsidaryti savo kambaryje, pa- 
lįsti po antklode, bet laiptų viršuje stovėjo porelė. Ji bučiavosi. 
Jokios abejonės, pasislėpė čia, kad neužkluptų antrosios pusės. Ji 
nebegalėjo žiūrėti į kokčius motinos bičiulius, tad nulėkė laiptais 
žemyn ir išlėkė pro priekines duris į lauką. Ėmė vaikščioti po kie- 
mą sugniaužusi kumščius. Mintys pašėlusiai sukosi. Kodėl motina 
amžinai ją erzina? Visą laiką provokuoja? Kodėl neduoda jai ra- 
mybės? 

Bet kai ataušusi Ana užlipo į priebutį, pamatė neturinti rakto. 
Nė už ką nesibels. Reikės laukti, kol kas išeis važiuoti namo. 

Grįžusi į kiemą atsisėdo po medžiu ant žolės. Jau temo, jos čia 
niekas nepastebės, jeigu neieškos. 

Netrukus prie durų ji išgirdo balsus, pamatė išeinant Marką ir 
Fioną. 

- Tai bent scena, - tarė Fiona, juodviem einant keliuku. 

- Tikrai, - pritarė Markas. 

- Visada juos laikiau idealia šeima, - kalbėjo Fiona. - Neįsi- 
vaizdavau, kad tarp jų tokia įtampa. 

- Kiekviena šeima turi savo bėdų, - tarė Markas. 

Ana pajuto, kad rausta iš gėdos. 

- Man taip pagailo Anos. Įsivaizduok, jei tavo motina išklotų 
tokią istoriją. Ir dar prie visų tų žmonių. Ne geresnė už mūsų mo- 
čiutę. 

Kai jie prisiartino prie Anos, ji kostelėjo, kad jie pamatytų, 
kur ji. 

Fiona stabtelėjo, išsigandusi užsidengė burną. Markas keik- 
telėjo. 

Ana atsistojo. Džiaugėsi tamsa, nes žinojo, kad veidas raudonas. 

- Atsiprašau, išėjau be rakto... 

Pirmas atsitokėjo Markas. 

- Gal nori, kad mes... 

- Ne, - pertraukė ji. - Nė vieno nenoriu matyti. Nesirūpinkite. 
Įeisiu į vidų vėliau. 

- Mes negalime palikti tavęs čia vienut vienos, - juokingai ofici- 
aliu balsu pareiškė Markas. 

Ana visada jį laikė kiek nerangiu. Seniokišku ir manieringu. Ta- 
čiau dabar pamatė, kad po visu tuo pasipūtimu iš tikrųjų jis geras 
žmogus. 

- Verčiau būsiu čia negu viduje, - nusijuokė Ana. - Rasiu būdą 
pagaliau įsigauti į namą. 

Fiona žengė artyn. 

- Ko tau nevažiavus su mumis? Pasisvečiuotum. Mes gyvenam 
netoli, Kremorne. 

- Fiona, - įsiterpė Markas, - nemanau, kad Ana... 

- Bet kodėl ne? - įkalbinėjo Fiona. - Jai gali tekt čia sėdėti kelias 
valandas. Lygiai taip pat gali patogiai pasėdėti mūsų namuose. Ji 
nenori grįžti namo pabrukusi uodegą, ir aš jos nekaltinu. - Ji grįž- 
telėjo į Aną. - Kaip manai? 

Kvietimas buvo keistas ir netikėtas - Ana nė už ką nesitikėjo. 
Bet galvą nustojo skaudėti, o kivirčas su motina įliejo neramios 
energijos. Net jei vis dėlto pavyktų nepastebėtai grįžti į vidų, ji nie- 
kaip greitai neužmigtų. 

- Manau, labai gera mintis. Ačiū. 

Gerdami viskį, jie išsėdėjo iki ryto. Šnekėjo daugiausia Ana. 
Šnekėjo nesustodama. Papasakojo apie savo vaikystę, apie audrin- 
gus santykius su motina, žodžiu, ko niekam nebuvo pasakojusi. 

- Man gaila tėčio, - pasakė ji. - Mama ant jo visada dėl ko 
nors pyksta. Amžinai svaidosi beprotiškais kaltinimais. Nesveikai 
pavydi. 

- Pavydi? Ko? 

- Ai, vis mano, kad jis ją apgaudinėja. Bet iš tikrųjų ne. Jam tai 
nepriimtina. Nors niekas jo nekaltintų. Kai šitiek laiko reikėjo su 
ja taikstytis. 

Markas užjaučiamai tylėjo. Fiona kamantinėjo apipildama 
klausimais. Ana nė akimirkos nepajuto, kad jiems su ja nuobodu. 
Pagaliau Markas pasakė labos nakties ir išėjo teisindamasis, jog 
jam reikia pamiegoti. 

— Tau reikėtų pasilikti, - pasakė Anai Fiona. - Jau per vėlu va- 
žiuoti namo. 

Fiona paskolino jai naktinius ir dantų šepetėlį, nuvedė į laisvą 
miegamąjį ir apkabinusi palinkėjo labos nakties. Atsigulusi į švarų 
patalą, Ana pasijuto lyg ištrūkusi iš kažkokio kalėjimo, nors dau- 
giausia ir pačios išsigalvoto. Emocinė motinos tironija buvo tarsi 
kamera atrakintomis durimis. Tereikėjo stumtelėti duris ir išeiti į 
laisvę. 

Jeigu tik tas laisvės jausmas būtų išsilaikęs... Jeigu tik ji būtų turė- 
jusi galimybę juo pasidžiaugti... Bet įvykiai, užgriuvę po tos nak- 
ties, įvykiai, palikę ją šituose senuose tuščiuose namuose vienut vie- 
ną, prislėgtą sielvarto ir kaltės, nusipelniusią visų negandų, kurių 
gyvenimas jai atseikėjo, uždarė kitokiame kalėjime. Šis kalėjimas 
turi mažesnes kameras, jis be langų ir šviesos, tvirtai uždarytomis 
durimis, kurių niekada neatidarysi, kad ir kaip jas stumtum. 

FIONAI IR MARKUI IŠVAŽIAVUS, NETRUKUS PASKAMBINO TĖTIS. 


— Atsiprašau, bet, sakau, gal šįvakar galėtum ateiti? Lajemas 
negalės. Nugriuvo nuo dviračio, sumušė riešą. Neprašyčiau, bet 
užsakyta visa salė. 

Šiaip jau nekenčiu, kai esu prašomas padirbėti per išeiginę, bet 
šiandien mintis nueiti į restoraną neatrodo bloga. Vis geriau negu 
sėdėti namie su Ana. Susiruošęs eiti pabeldžiu į jos kambario duris. 

- Klausyk, Ana, aš einu į darbą. Tikiuosi, tau viskas gerai. Jeigu 
ko reikės, paskambink. 

Laukiu, bet atsako nėra. 

- Gerai, iki pasimatymo. 

Restoranas užsakytas kažkokiam jubiliejui. Svečiai rinksis sep- 
tintą, tad atėjęs penktą pataisau pavakarius personalui, kad paval- 
gytume prieš prasidedant antplūdžiui. Pakepu ant grotelių žuvies, 
padarau didelį dubenį salotų, kitą prikraunu bulvių traškučių, visi 
susėdame prisipylę šalto limonado ir kokakolos. 

- Na, kaip reikalai tavo naujuosiuose namuose? - klausia Blei- 
kas, kimšdamas į burną traškučius. - Ar paklausei tą merginą... 
kuo ji vardu... apie dažymą? Prisiminė mane? 

- Jos vardas Ana, - sakau. - Nemanau. Nežinau. Beveik nieko 
nesakė. 


- Apie ką šnekat? - paklausė tėtis, žiūrėdamas čia į mane, čia 
į Bleiką. 

Paaiškinu, kad Bleikas dažė tuose namuose kambarį. 

- Vadinasi, susipažinai su Ana? - klausia tėtis Bleiką. 

- Aha, graži mergaitė. 

- Nuo to laiko ji daug išgyveno, - tariu. - Manau, gerokai pa- 
sikeitusi. Aišku, tebėra graži, bet labai jau tyli. Pirmiausia žuvo 
jos tėvai. Paskui mirė dar kažkoks jai artimas žmogus. Kažkoks 
vyrukas, vardu Bendžaminas. 

- Nejuokauji? Jos tėvai žuvo? - Bleikas kraipo galvą. - Baisus 
dalykas. Beje, kuo vardu buvo jos motina? 

- Nežinau. 

- O kas tas Bendžaminas? - klausia tėtis. 

- Manau, tikriausiai Anos vaikinas. Bet gerai nežinau, - paaiš- 
kinu. - Nežinau, kas jis ir kaip mirė. Tik žinau, kad mirė. 

Tėtis smalsiai žiūri į mane. 

- O iš kur šitiek žinai? 

— Matai... - Susiraukęs galvoju, kaip geriau viską paaiškinti. — 
Vakar Ana turėjo svečių, ir jie man pasakė. Na, pasakė, kad Ben- 
džaminas miręs, bet nutylėjo, kas jis buvo. Tiek žinių. 

- Kaip? - klausia tėtis. 

— Kas kaip? 

- Kaip jis mirė“ 

- Sakiau, nežinau, - piktai atsakau. 

- Klausykit, vyručiai, - taria Džou, nužvelgdama mus visus. - 
Ar prisimenat istoriją laikraščiuose prieš kelerius metus? Tiesą sa- 
kant, turbūt rodė ir per televiziją. Tą siaubingą avariją. Važiuojant 
nuo kalno sugedo puspriekabės stabdžiai ir ji rėžėsi į lengvąją. 
Sutraiškė. 

- Neprisimenu, - murmteliu aš. 

— Žuvo kažkokia piniguočių pora. Laikraščiai vis rypavo dėl 
likusios vienui vienos jų dukters. Vadino ją „vargše turtuole mer- 

gaite“. Našlaite Ana. Tikrai prisimenu, taip ir rašė. Buvo tikra 
sensacija. Prisimenu, kaip mama kalbėjo, kad spauda per daug 
naudojasi šita nelaime, - kalba Džou. - Laikraščiai įdėjo tėvų 
nuotraukas, paskui tokias kvailas liūdinčios tos merginos nuo- 
traukas. Kaip manai, Timai, ar ten buvo tavo Ana? 

— Galėjo, - atsakau. 

— Dieve... vargšiukė. Įsivaizduok, kiek jai reikėjo iškentėti. 

- Tai viską ir paaiškintų, - taria Bleikas. - Kodėl ji taip pasi- 
keitė. Kodėl tokia tyli. 

- Žinoma, - pritaria jam Džou, smeigdama šakute žuvies ga- 
balėlį. - Sumautas reikalas. Žūva abu tėvai, paskui miršta vaiki- 
nas. Tikriausiai ji jaučiasi baisiai vieniša, nuskriausta gyvenimo. 

— Tai jau taip, - burbteliu. 

Anksti rytą Aną randu virtuvėje. Sėdi prie stalo su dideliu kavos 
puodeliu. Pavargusi, išbalusi, liūdna. Man įėjus pakelia akis, ir pa- 
juntu, jog ji manęs laukė. 

— Atsiprašau dėl vakar dienos, - taria. 

Įjungiu kavavirę, pasidarau kavos. 

— Nėr už ką atsiprašyti, - sakau. 

- Yra už ką. Elgiausi kaip kvaiša. - Ji paliečia kaktą. - Turbūt 
padauginau alaus. 

Tylėdamas įsileidžiu kavos ir atsisėdu priešais ją. 

- Pirmiausia, - sakau, - nesielgei kaip kvaiša. Žmogus turi 
teisę liūdėti. Antra, - šypteliu aš, - jei nori, gali kaltinti alų, bet 
aišku, kad kažkas vyksta. Kažkas negero. 

— Kažkas negero, - pakartoja ji pavargusiu balsu. - Ne tas 
žodis. 

— Taigi... - Nenoriu spausti ar stačiokiškai kamantinėti. Ana 
tokia nervinga ir įsitempusi, bijau, kad vienas klaidingas žingsnis, 

ir ji gali pabėgti. Neabejoju, jog ji gedi Bendžamino, bet, prisimi- 
nęs keistą Marko pyktį vakar, nedrįstu klausti apie jį. Visa ta tema 
atrodo per daug rizikinga. Bent kol kas jos tėvų mirtis - lyg ir 
saugesnis pasirinkimas. 

- Galiu kai ko paklausti? - sakau įdėmiai žvelgdamas jai į vei- 
dą. - Kas atsitiko tavo mamai ir tėčiui? Na, aš žinau, kad jie žuvo 
per kažkokią avariją. Bet kas iš tiesų atsitiko? 

Valandėlę ji žiūri į stalą, jau manau susimovęs, bet ji pakelia 
galvą, jos žvilgsnis tiesus. 

- Automobilio avarija. Vieną naktį Monos Slėnio kelyje sugedo 
puspriekabės stabdžiai. Ji juos sutraiškė. 

Vadinasi, Džou neklydo: jos tėvai - ta pati pora, apie kurią rašė 
laikraščiai ir skelbė televizija. Aš nesakau ką girdėjęs. 

- Kaip baisu. Tikriausiai jų pasiilgsti. 

Ji taip ilgai tyli, jog pamanau, jai per daug sunku kalbėti, bet 
pagaliau ji atsidūsta. 

- Pasiilgstu tėvo, - taria ji. - Kiekvieną dieną. 

Aš tyliu. 

- Pribloškiau tave, - taria ji. 

— Ne. Nelabai. Tavo motina turbūt nebuvo ideali, ar ne? 

- Galbūt aš nebuvau ideali dukra. 

— Manau, tėvai labiau atsakingi, kad santykiai su vaikais būtų 
normalūs, - tvirtai sakau. - Nebūtina elgtis tobulai, tačiau reikia 
bent jau visko nesugadinti. 

- Galbūt, - taria ji, per mano petį žvelgdama į sodą. - Prieš 
jiems žūstant aš su ja susibariau. Visą savaitę beveik nesikalbė- 
jome. Prišnekėjau baisių dalykų. Išvadinau kale. Ir staiga ji žuvo. 

- Oo... Manau, tikrai nenorėjai... 

Ji kalba toliau lyg manęs neišgirdusi: 

- Prieš jos mirtį troškau, kad ji išnyktų. Seniai apie tai galvo- 
jau, troškau to. Norėjau, kad jos neliktų mano gyvenime. Ir staiga 

ji išnyko. Amžinai. - Ana sumirksi nuleidusi akis. - Žinai, kaip 
sakoma: būk atsargus galvodamas norą. 

— Taip, bet nieko neįvyksta vien tik panorėjus. Tu tikrai ne- 
kalta. - Turbūt reikėtų užbaigti šią temą, nutilti, bet aš iriuosi to- 
liau: - Žmonės nemiršta vien todėl, kad kas nors to trokšta. Taip 
nebūna. Negali savęs kaltinti. Negali... 

- Klausyk, - pertraukia ji mane. Žiūri tiesiai į akis, jos žvilgs- 
nyje pyktis, tvirtu balsu ji sako: - Atrodai labai simpatiškas žmo- 
gus ir aš nenoriu būti nemandagi, bet turiu kai ką pasakyti. Esi 
mano nuomininkas, mes gyvename viename name, tačiau nema- 
nyk, kad gali man padėti. Tik ne šitaip. 

Ji pastato puodelį ant stalo, atstumia kėdę. Nespėjus man išsi- 
žioti atsistoja ir išeina. 

PALIKUSI TIMĄ SĖDINTĮ PRIE STALO, JI NUSISKUBINA Į PALĖPĘ. SU 
Timu per daug lengva kalbėti. Vis dėl to jo veido: šviesiai rudos 
akys, vaikiškai strazdanota nosis, nedrąsi šypsena užduodant klau- 
simą. Sunku patikėti, kad žmogus tokiu veidu galėtų turėti piktų 
kėslų ar tave smerkti, todėl taip maga viską jam išlieti, iškloti visas 
skaudžias smulkmenas, kiekvieną juodą nutikimą, tegul jis mąsto 
ir landžioja po tamsybes, kur ji viena nedrįsta kišti nosies. 

TĄ VAKARĄ IŠ DARBO PAREINU VĖLIAU IR NAMĄ RANDU SKENDIN- 
tį tamsoje. Gerokai po vidurnakčio, bet, nors esu fiziškai nusi- 
varęs, protas tebėra įsiaudrinęs nuo didžiulio krūvio. Man reikia 
alaus, valandos prieš televizorių, kokio beprasmiško filmo - o kad 
Ana tikriausiai jau miega, puiki proga bent kartą vienam pabūti 
svetainėje. Atsikemšu iš restorano parsinešto alaus butelį ir išsitie- 
siu ant sofos. Tingiai junginėju kanalus. 

Turbūt mano užsnūsta, nes staiga krūptelėjęs pabundu nuo 
garsaus nepaliaujamo beldimo. 

Atsisėdu, beldimas nutyla. Apdujęs nesusigaudau, iš tikrųjų jį 
girdėjau, o gal į sapną įsiterpė koks televizijos triukšmas. Išjungiu 
televizorių, pasižiūriu į telefoną, kiek valandų. 

Beveik trečia ryto. 

Vėl beldimas. Smarkus, nekantrus. Į lauko duris. 

Velnias. 

Atsistoju, beldimas nesiliauja. Kurtinamas. Atkaklus. Mane 
suima baimė, oda pašiurpsta. 

- Gerai jau, gerai, palaukit! - nurijęs seilę šaukiu stengdamasis 
neišsiduoti, kad bijau, kad širdis pašėlusiai daužosi ir veide nelikę 
nė lašelio kraujo. 

Dairausi po kambarį ieškodamas kokio ginklo. Pasirenku di- 
delį keraminį knygų ramstį. Pakankamai sunkus kam nors pri- 
ploti. 

- Kas ten? - šaukiu per duris. - Ko reikia? 

Jokio atsako, tik dar trys smūgiai į duris, tokie stiprūs, kad 
man po kojų sudreba grindys. 

Tvirčiau suspaudęs ramstį atrakinu duris, atidarau. 

Už durų nieko nėra. 

Įjungiu kieme šviesą, bet nieko nematyti. 

- Ei, kas ten? - šaukiu. - Kokio velnio reikia? 

Atsakymo nesitikiu ir nesulaukiu. Padėjęs ramstį žengiu į prie- 
butį, dairausi po sodą, ar ten kas nesislepia, bet per daug tamsu, 
kad ką nors įžiūrėtum. Didžiuliai seni medžiai meta tamsius šešė- 
lius, iš čia jie atrodo tarsi gilios juodos duobės. Gatvės žibintai nė 
trupučio nepadeda. 

Nutariu, kad vaikigaliai. Gal pagėrę. Krečia eibes, visokias šu- 
nybes žmonėms. Ir man su draugeliais patikdavo tokie žaidimai. 

Vėl dairausi į krūmus, bet veltui. Nieko neįžiūriu. Reikėtų sti- 
praus žibintuvėlio, kad matyčiau per kelis metrus, bet nutariu, jog 
nenaudėliai, kad ir kas jie buvo, seniai nubėgo. 

- Jeigu dar taip darysit, iškviesiu policiją! - sušunku nežinia 
kam ir pasijuntu kvailai. Prieš nosį trinkteli durys. Griebiu ran- 
keną, pasuku, stumiu. Viskas, užtrenkta. 

— Rupūžė... 

Kišenėse rausiuosi rakto, gal kartais palikau kelnėse. Neran- 
du, bet pastebiu, kaip dreba ir kokie nerangūs pirštai. Giliai įkve- 
piu liepdamas sau nusiraminti. Durys tikriausiai pačios užsivėrė. 
Kvaila klaida. Mano klaida. Pamanykit. 

Einu pasieniu užpakalinės pusės link dairydamasis į langus. 
Patamsy nematau kelio, keikdamasis klupinėju. Negaliu patikėti, 
velniai rautų. Negaliu patikėti, kad trečią valandą ryto likau kie- 

me už užsitrenkusių durų. Liūdnai nusijuokiu iš savo kvailumo. 
Aš toks pavargęs, kad mielai susiriesčiau žolėje ir užmigčiau, pa- 
manau, jog visai rimtas pasirinkimas, gal net vienintelis, tačiau 
tada prieinu virtuvę, joje dega šviesa. Stiklinės durys atviros, abi 
pusės. 

— Ei! - šūkteliu ir žengiu į vidų, apsidairau. Nė gyvos dvasios. 

Užsidarau ir pasuku raktą, stipriai pastumiu duris tikrinda- 
mas, ar gerai užrakinau. 

Ar prieš eidama gulti jas paliko atviras Ana? Kažkaip neatro- 
do. Be to, galiu garantuoti, kad pirma šviesa nedegė. Kai grįžau, 
visas namas buvo tamsus. 

Nejau name yra kas nors pašalinis? 

Lange išvystu pavidalą, stikle atsispindi neaiškus veidas. Stai- 
giai atsisuku iš baimės aiktelėdamas. 

Nieko. Nieko nėra. 

Su palengvėjimu nusijuokiu - stikle atsispindėjo mano paties 
veidas. Nebesuvaldau vaizduotės. Esu už nuovargio ribos, už visa 
ko ribos, po galais. 

Kokie nors vaikėzai pasidaužė į duris ir paspruko. Likau lauke 
užsitrenkus durims. Ana paliko atviras užpakalines duris. Nieko 
šiurpaus ar keisto. Man tik reikia žmoniškai išsimiegoti. 

Išjungiu virtuvėje šviesą ir nueinu koridoriumi. 

Priekinės durys plačiai atvertos. 

ŽINAU, KAD ŠIĄNAKT JAU NEUŽMIGSIU. VĖL ATEINU Į VIRTUVĘ IR 
pasidarau puodelį stiprios kavos. Stengiuosi nusiraminti apsimes- 
damas, jog jau rytas. 

Pasiėmęs kavą apeinu visus pirmo aukšto kambarius. Šaukiu, 
ar kas nors yra, įjungiu šviesą, ieškau už sofų ir užuolaidų. Visas 
šis ritualas atrodo kvailokas ir beprasmis - nemanau, kad namuo- 
se esama įsibrovėlio. Bent jau ne dabar. Bet gultis į lovą nenoriu, 
turiu kaip nors išvarinėti gyslomis tekantį adrenaliną. 

Einu į viršų, į savo miegamąjį. Tuščia, kaip ir palikau eidamas 
į darbą. 

Apeinu ir kitus miegamuosius, patikrinu palovius, spintas. 
Priėjęs miegamąjį šalia Anos kambario kažką jame išgirstu. Tylų 
nepertraukiamą rypavimą. Man pašiurpsta sprandas. 

Atidarau duris. 

Ji tūno susirietusi kambario kertėje, apkabinusi kelius ir įsi- 
kniaubusi į juos. Dejuodama ir verkdama, pasilinguodama kažką 
be paliovos murma. 

— Ana? 

Įeinu tyliai, kad nenugąsdinčiau. Atsitupiu priešais ją, uždedu 
delną ant kelio. 

- Ei... 

Ji nutyla, akimirką sėdi nuščiuvusi ir vėl pradeda tą patį. Ver- 
kia ir linguoja. 

- Ana, kas tau? - klausiu garsiau. 

Ji neatsako. Ir nesiliauja linguoti. Kurį laiką laukiu nežinoda- 
mas, ką daryti, paskui nutariu, kad reikia ją pakelti ir paguldyti į 
lovą. Čia šalta, o ji apsivilkusi plonyte pižama. 

- Atsiprašau, - sakau imdamas jai už pažastų, - bet aš parvesiu 
tave į miegamąjį. Man atrodo, tau... - Nutylu. Net nežinau, ką iš 
tikrųjų manau. Ar manau, jog jai koks nors priepuolis? Gal susa- 
pnavo košmarą? O gal manau, jog tai ji lakstė po namus ir daužėsi 
į duris? Užtrenkė jas, kad nejeičiau? 

Pakeliu ją be jokio vargo. Lengvutė kaip plunksnelė ir nesiprie- 
šina. Atsistojusi pakelia galvą, mirksėdama pažiūri į mane. Išraiš- 
ka romi. 

— Ar girdėjai jį? - klausia. 

— Ką taip? 

— Bendžaminą, - atsako ji. 

Tikriausiai ji kažką tebesapnuoja, kažkokį nakvišos košmarą. 
Papurtęs galvą apkabinu ją ir vedu iš kambario, į kitą koridoriaus 
pusę. Savo miegamajame pasiekusi lovą ji atsidūsta, atsigula ir ap- 
sikloja. Pasivertusi ant šono užsimerkia. 

— Gerai, - tyliai tariu net nesuprasdamas, ar ji žino, kad aš čia, 
ar visiškai pabudusi. - Dabar tau viskas gerai. Viskas puiku. 

Išjungiu šviesą ir jau noriu uždaryti duris, kai tamsoje nu- 
skamba jos balsas, liūdnas ir silpnas. 

- Jis čia buvo. Bendžaminas. Girdėjau jį verkiant. Jam manęs 
reikėjo. Aš taip apsidžiaugiau. Pamaniau, jog jis grįžo namo. Pa- 
maniau, grįžo, kad galėčiau dar kartą pabandyti. 

NORS BUDRIAI SEKU, ANOS VISĄ DIENĄ NIEKUR NEMATAU. PER 


pietus viršuje girdžiu žingsnius, bėgu aukštyn, bet tik spėju paste- 
bėti, kaip ji smunka į palėpę ir užtrenkia paskui save duris. Susi- 
ruošęs eiti į darbą nusprendžiu ją susirasti ir paklausti, ar viskas 
gerai, pabandyt iškvosti, kas čia dėjosi naktį. 

Jos miegamasis atviras, bet tuščias. Beldžiu į palėpės duris, 
išgirstu žingsnius viršuje, paskui laiptuose. Atsidaro durys. 
Anos akys raudonos, veidas išbalęs. Atrodo nesveikai. Ir atvirai 
supykusi. 

- Atsiprašau, aš tik išeinu į darbą, - su šypsena sakau. - Viskas 
gerai? 

- Kuo puikiausiai, - teškia ji, bemaž įžeista mano klausimo. Jei 
ką ir prisimena iš po nakties, neparodo. 

- Ką gi... - murmu. - Hm... Vis dėl tos nakties... 

- Aš užsiėmusi, - pertraukia ji mane. - Ar tau ko nors reikia? 

Jos veidas toks atšiaurus, kad, regis, neįmanoma net užsiminti 
apie tai, kas įvyko. 

- Gerai, - sakau dabar jau pats pykdamas ant savęs. - Puiku. 
Pamaniau, gal ko reikia nupirkti. Šaldytuvas beveik tuščias. Pa- 


maniau, gal... 

- Ne, - nukerta ji. - Ačiū. Man nieko nereikia. 

Apsisukusi žengia atgal į palėpę lyg negalėdama sulaukti, kol 
nueisiu. 

- Liuks, - sakau. - Mažiau vargo. Tada palieku tave. 

Ji linkteli ir daugiau nieko netarusi uždaro duris. 

PRAĖJUS SAVAITEI PO GINČO SU MOTINA, FIONA PASKAMBINO IR 
pakvietė pietų. Markas išvirė makaronų, pataisė salotų, paskui jie 
nuėjo į vakarinį kino seansą. 

- Na, kaip laikosi mama? - paklausė Fiona. - Vėl kokios nors 
dramos? 

- Ne visai, - atsakė Ana. - Dramų nėra, bet ji su manim beveik 
nesikalba. 

Visą savaitę motina vaikščiojo sielvartingu įžeistosios veidu. 
O jei prabildavo, tai tik tyliausiu, liūdniausiu balsu. 

- Tačiau tu laikaisi? 

Fiona paėmė Anai už parankės, pritraukė prie savęs. 

- Taip, laikausi. Bet norėčiau, kad ji liautysi šitaip niekingai 
elgtis. - Ana nusijuokė. - Kartais imu fantazuoti, kad ji ima ir 
išvažiuoja. Palieka mudu su tėčiu vienus. Be jos gyvenimas būtų 
daug geresnis. 

Fiona susiraukė. 

- Dabar manai, kad esu siaubinga, tiesa? - tarė Ana, spustelė- 
dama Fionai ranką ir žvilgtelėdama į Marką, dėbsantį į grindis. - 
Laikai mane savanaudiška ir nedėkinga. 

- Visai ne, - pasakė Fiona. - Kartais tėvai būna beviltiški. Pui- 
kiai tave suprantu. 

Po filmo Fiona parvežė ją namo. Mašinoje jos aptarė filmą, vei- 
kėjus ir siužetą, labiausiai patikusias vietas. Fiona išleido ją prie 
vartų ir pažadėjo po kelių dienų paskambinti. Ana stovėjo kelio 


tomobilis. 

Tą naktį ją pažadino atsargus beldimas į miegamojo duris. 

- Ana? Ana? 

Kojūgalyje stovėjo jos kaimynė Pet. 

Ana staigiai nubloškė antklodę, atsikėlė. 

- Ką čia veikiat? - paklausė staiga išsigandusi. - Kas yra? 

Pet atrodė baisiai. Akių vokai paraudę, lyg būtų verkusi. 

- Brangioji, verčiau lipam į apačią, - tarė imdama Anai už ran- 
kos. - Kai kas atsitiko... 

- Kas atsitiko? 

- Nelaimė. 

Apačioje kažkodėl buvo pilna žmonių. Plieskė visos šviesos, vir- 
tuvėje sėdėjo du policininkai. Prie stalo stovėjo oficialios išvaiz- 
dos moteris. Pet įstūmė Aną į virtuvę ir atitraukė jai kėdę. Ana 
nustebo sieniniame laikrodyje pamačiusi, kad dar tik truputis po 
vidurnakčio. 

- Ką čia veikia visi tie žmonės? - paklausė ji. - Kur tėtis? Kas 
atsitiko? Kur mama? 

Toliau prisiminė kaip per miglą. Policininkė pasilenkė prie jos ir 
pasakė, kad vakare jos tėvai pakliuvo į autojvykį. Motina žuvusi iš 
karto. Tėvas ligoninėje, būklė kritiška. Koma. Ana dar bandė gin- 
čytis, sakė, jog neįmanoma, turbūt įvykusi klaida. Tačiau moteris 
ir Pet ją kantriai įtikinėjo ir buvo su ja tol, kol ji viską suvokė. 

Per motinos laidotuves ji balsu raudojo stebėdamasi, kad jai taip 
skaudu, kad taip ilgu mamos. 

„Atleisk, atleisk, atleisk“, - mintyse kartojo ji, kai karstą paslėpė 
užuolaidos. 

Tėvas gyveno dar tris savaites, ir kasdien nuo ryto ligi vakaro 
Ana sėdėdavo prie jo lovos bandydama valios jėga jį pažadinti. Kad 
gyventų. Nepaliktų jos. 

— Nors tu nepalik manęs, - prašė priglaudusi veidą prie vis dar 
šiltos jo krūtinės. - Nedrįsk. Aš tavęs nepaleisiu. Ne. 

Tą dieną, kai jis mirė, ji viena grįžo į tuščius didžiulius savo 
namus. Iškart užlipo į miegamąjį ir pasiėmė tėčio jai padarytą ke- 
raminę gėlę. Susirietė lovoje kaip kūdikis, gniauždama saujoj gėlę, 
ir verkė verkė. 

KITĄ DIENĄ PABUNDU, O LAUKE PILA LIETUS, DANGUS APTRAUK- 
tas pilkų debesų. Tikriausiai karšta ir tvanku, bet viduje vėsu. Už- 
sitraukiu marškinėlius, džinsus, apsimaunu storom puskojinėm, 
kad nešaltų kojos, ir einu į apačią. 

Nuo vaizdo, kurį išvystu, ima daužytis širdis. 

Virtuvė lyg uragano nusiaubta. Atviros visos durelės, visi 
stalčiai. Lėkštės sumestos ant grindų, visur pilna šukių. Puodai, 
keptuvės, jų dangčiai irgi guli ant grindų, iš žymių sienose aišku, 
kad tie rakandai į jas buvo sviesti iš visų jėgų. Šaldytuvas atlapas, 
maisto stiklainiai išmėtyti, sudužę į sienas ir grindis, visur likę 
bjaurūs klanai ir aštrios šukės. 

Čia jau tyčios darbas. Kažkas virtuvę nuniokojo pagautas be- 
protiško įsiūčio. Kažkas labai pakrikusios psichikos. Apibėgu 
pirmo aukšto kambarius žiūrėdamas, ar nesiautėta ir juose, bet 
viskas tvarkinga, savo vietose. Užbėgu į viršų, pasibeldžiu į Anos 
kambarį. 

— Ana, Ana, tu ten? 

- Timas? 

Atidarau duris. Ji atsisėda, nusibraukia nuo veido plaukus. At- 
rodo nepatenkinta, balsas irgi irzlus. 

— Kas yra? 

- Virtuvė, - atsakau nenorom bjauriu, kaltinamu balsu. 

- O kasjai? 

— Nulipk ir pasižiūrėk. 

Ji nuseka paskui mane. Pamačiusi netvarką užsiima burną ir 
traukiasi atgal. 

— O Dieve... 

— Kaip manai, kas atsitiko? 

Ji pasižiūri į mane, vėl į suirutę, purto galvą. Ir pravirksta. 

— Nežinau. Neturiu supratimo. 

Valandėlę beveik ja tikiu. Ji atrodo taip nuoširdžiai priblokšta 
ir išsigandusi, be to, nesunku įsivaizduoti, kad kažkas pašalinis 
įsibrovė ir visa tai padarė turėdamas savų tikslų, o gal tiesiog pa- 
sidarbavo koks apkvaitęs narkomanas. Bet jokių įsilaužimo žymių 
nėra, langai sveiki, durys neliestos. 

— Aš to nepadariau. 

- Tai kas tada padarė? - tyliai klausiu ir nusisuku, kol ji mano 
akyse nepamatė abejonės. 

BLOGIAUSIA, KAD JI NEPRISIMENA. 


Jos atmintyje praėjusios nakties prisiminimai susilieję, išskydę, 
tiek žino, jog buvo kaip be galvos, apnikta rūpesčio, nevilties, pasi- 
dygėjimo savimi. 

Diena prasidėjo blogai. Ji pramigo, pabudo apie vidurdienį jaus- 
dama svaigulį ir silpnumą. Ir iškart pasijuto nelaiminga, net liūdnes- 
nė negu visada. Norėjosi verkti. Tuoj pat nuėjo į palėpę pasiėmusi 
puodelį arbatos, atsisėdo į didelį seną tėvo pamėgtąjį krėslą ir ap- 
sipylė ašaromis. Verkė tol, kol įsiskaudėjo galvą ir ėmė peršėti akys. 


oyoo 


pusė butelio kokakolos. Podėlyje pusė kepaliuko duonos. Timas 
stengėsi, kad namie visada būtų ko nors valgomo. Bet ji nenorė- 
jo sumuštinio, nenorėjo kiaušinių. Norėjo pilnos lėkštės sriubos su 
šviežia traškia duona. 

Kuo daugiau galvojo apie sriubą, tuo labiau ji viliojo. Jos jau 
ne tik norėjo, bet troško. Juk taip logiška norėti sriubos, kodėl gi 
negalima jos pavalgyti? 

Susirado piniginę, apsiavė. Ji eis apsipirkti: paprasčiausiai žengs 
į lauką, pasuks į Menlį ir nužygiuos į prekybos centrą. Didelio čia 
daikto. 


Ji atidarė duris ir pasuko keliuku vartų link. Jeigu eis sparčiai, 
negalvodama, jai pavyks. Pasieks tikslą. Daugiau nevems, neverks, 
dusdama bejėgiškai nesusmuks ant grindų, nebebus savo baimių 
kalinė. 

Priėjusi vartus ėmė eiti Menlio pusėn. Iš pradžių labai greitai, 
nuleidusi galvą, pasiryžusi, galvodama tik apie tai, kaip kilnoja ko- 
jas, stengdamasi nepaisyti juodo baimės kamuolio, išsivyniojančio 
galvoje, užpildančio visą protą. Bet su kiekvienu žingsniu kvėpuoti 
darėsi vis sunkiau. Širdis ėmė daužytis, delnai suprakaitavo. 

Ėmė mausti skrandį, sukti pilvą. Širdis mušė taip tankiai ir aš- 
triai, jog ji manė ją persišviečiant per krūtinės ląstą. Panikos apim- 
ta apsidairė, ar jos kas nemato. Jei dabar koks žmogus pasisiūlytų 
padėti ar paklaustų, kas yra, ji nepajėgtų atsakyti. Būtų tik blo- 
giau, jeigu ją kas pastebėtų. Ji numirtų iš pažeminimo. 

Ji pakėlė galvą į dangų, užsimerkė tramdydama ašaras. Pro vo- 
kus regėjo saulę debesų properšoje, regėjo savo kraujo raudonį. Pa- 
vakarys toks malonus, visiškai aišku, jog čia nėra ko bijoti... Ji sten- 
gėsi lygiai kvėpuoti: įkvėpt, iškvėpt, įkvėpt, iškvėpt. Jokios naudos. 
Protas ir kūnas į paprastą ėjimą reagavo taip, lyg ją būtų vijęsis 
išalkęs liūtas. Ji niekinga, silpna, beviltiška. Apsisukusi pasileido 
namo ir duris pasiekė beveik tekina. 

Viduje nuėjo į virtuvę, iš spintelės virš šaldytuvo pasiėmė dėžutę 
valiumo tablečių. Su gurkšniu kolos iš butelio šaldytuve nurijo ke- 
turias. Etiketėje buvo parašyta, kad galima gerti vieną, daugiausia 
dvi, bet jai reikėjo stipraus poveikio, troško, kad sąmonę lyg vata 
apgaubtų valiumo svaigulys. Saldi užmarštis. Uždariusi šaldytuvą 
prisiglaudė nugara prie durelių ir susmuko. Ir ėmė kūkčioti užsi- 
dengusi veidą delnais. 

Kai taip sėdėdama pavargo ir įskaudo kojas, atsikėlė. Valiumas 
atbukino aštriausius kraštus, bet norėjosi daugiau. Sandėliuke 
aukštai ant lentynos susiradusi butelį degtinės siurbtelėjo. Alkoho- 

lis nudegino gerklę, užėmė kvapą. Bet ji patraukė dar didelį gurkš- 
nį, paskui dar. 

Pradėjo be tikslo vaikščioti koridoriumi, įėjo į svetainę, įjungė 
televizorių, bet neįstengė nusėdėti, susikaupti. Virtuvėje užsitepė 
sviestu duonos riekę, uždėjo kumpio, ant viršaus sūrio. Po trijų 
kąsnių viską išvėmė į šiukšlių dėžę. Susitraukęs skrandis nepriėmė 
valgio. Dar išgėrusi degtinės vėl ėmė slankioti po namus. Po poros 
valandų pasijuto blogiau, dar nelaimingesnė, piktesnė, pagaliau 
apėmė baisus bejėgiškumas, jausmas, jog ji visiškai nereikalinga. 
Numirtų, ir kas iš tikrųjų jos gailėty? Niekam jos nereikia, niekas 
jos nemyli. 

Niekas. 

Daugiau nelabai prisimena. Prisimena kažkuriuo metu atsidū- 
rusi vonioje. Žiūrėdama į veidrodį ir verkdama dar prisigėrė valiu- 
mo su degtine. 

- Aš to nedariau, - sako ji jam. 

Tačiau tai tardama jau mato, jog Timas netiki. Jis nusisuka 
murmėdamas kažką nesuprantama. Jo skruostai užrausta. 

Jis rausta, nes mano ją meluojant. Jam gėda dėl jos. Toks jau 
žmogus tas Timas. 

SUTVARKYTI VIRTUVĘ UŽTRUNKA NE TIEK ILGAI, KAIP MANIAU. 
Lėkščių ir stiklinių šukes sušluojame į didelį šiukšlių maišą, nu- 
valome sienas. Ana atneša glėbį popierinių rankšluosčių, jais nu- 
šluostome stalus, spintelių dureles, šliaužiodami keliais nusausi- 
name grindis. 

Kai baigiame, virtuvė vėl švarutėlė, o mes abu sušilę ir supra- 
kaitavę. 

- Galėtume užvalgyt pusryčių, - sakau klestelėdamas ant kė- 
dės ir nuo valymo pradžios pirmą kartą pažvelgiu į Aną. - Bet kad 
nieko neturime. Tiesą sakant, ir lėkščių nėra. 

- Galime išgerti kavos, - pasiūlo ji. - Dar mačiau keletą sveikų 
puodelių. 

Padarau kavos, atsisėdu priešais Aną. Nustembu, kad ji ver- 
kia. Stengdamasi paslėpti ašaras tankiai mirksi, pakelia prie lūpų 
puodelį. 

- Kaip jauties“ 

- Man tik liūdna, - pagaliau atsako ji. - Labai labai liūdna. 

Baigęs kuopti virtuvę užlipu į savo kambarį. Išvargintas pastarų- 
jų dienų nuotykių, vėlaus gulimosi ir neramaus miego, drebiuosi 

skersai lovos, užsimerkiu. Galvoju apie Aną, siaubiančią virtuvę. 
Bandau įsivaizduoti tą sceną: beprotiškai degančiu žvilgsniu, įsiu- 
tusi Ana svaido daiktus. Šiaip atrodo tokia nedrąsi ir santūri, to- 
kia suglebusi, jog sunku patikėti, kad ji galėtų sukaupti reikiamo 
įkarščio tokiam žygiui. Ši mintis savaime kelia nerimą. Nejau ji 
turi du skirtingus veidus? Galbūt jos asmenybė susidvejinusi? Ne- 
jau aš gyvenu su psichopate? 

Gal turėčiau susirūpinti? 

Pirmą sykį pagalvoju, ar nereikėtų susidėti daiktų ir dingti iš 
čia. Gal reikėjo labiau atkreipti dėmesį į Fionos žodžius, kad bet 
kada galiu išsikraustyti. Bent jau derėjo pasinaudojant proga šio to 
paklausinėti. Reikėjo paklausti, kodėl ji nutarė mane taip perspėti. 

Kad ir kaip nusikalęs, užmigti nepajėgiu, todėl atsikeliu ir at- 
sisėdu prie rašomojo stalo. Įsijungiu internetą ketindamas pasi- 
skaityti apie agorafobiją - ar atitinka jos požymius keistas Anos 
elgesys, bet nejučia pirmiausia įeinu į „Facebooką“. Valandėlę 
kankinuosi žiūrinėdamas Lilos nuotraukas, bet staiga krūpteliu 
ekrano apačioje, pokalbių lange, išvydęs jos žinutę. 

„Labas, Timai. Ką veiki feisbuke? Maniau, jo nekenti.“ 

Susigėstu, lyg ji būtų įėjusi ir užklupusi mane masturbuojantis. 
Vienintelis orus atsakymas, kokį galiu sugalvoti, - įberti į vandenį 
tiesos. 

„Žiūriu į tavo nuotraukas, ką dar galėčiau veikti?“ 

„Cha cha, taip ir žinojau. Ką gi, KIEKVIENAM SAVO, kaip sa- 
kydavo mano auklė. (Tu nenaudėli.) Žinai, ką sugalvojau? Ar rytoj 
rytą turi laisvo laiko? Keltu palydėtum mane miestan į darbą?“ 

„Keltu? Kas atsitiko mašinytei?“ 

„Kelioms dienoms atsidūrė mašinyčių ligoninėje. Liga nemir- 
tina. Tai kaip manai? Tau reikės anksti keltis. Mieste išgertume 
kavos ir pakalbėtume apie tavo gimtadienio vakarėlį.“ 

„Kokį dar gimtadienio vakarėlį? Nebus jokio vakarėlio!“ 

„Pakalbėsime rytoj. Turime spėti į 7.30 keltą, taigi Menlio prie- 
plaukoje tau reikės būti 7.15. Nevėluok!“ 

Prisimenu pažadą susisiekti su Fiona ir Marku, atsidaryti elek- 
troninio pašto sąskaitą. Pasiunčiu jiems laišką, paaiškinu, kas 
nutiko pastarosiomis dienomis - kaip Ana kliedėdama naktimis 
verkia, kaip nusiaubta virtuvė. Stengiuosi rašyti glaustai, ramiai ir 
dalykiškai. Jau ir taip jaučiuosi it pašlemėkas. Užtenka, kad Anai 
už akių rašau jos draugams, - nenoriu dar labiau pagadinti reika- 
lo nusiųsdamas melodramatišką laišką. 

Fiona atsako po kelių minučių. 

„Ačiū, kad pranešėte, Timai. Kaip manot, ar nereikėtų į jos na- 
mus nusiųsti gydytojo?“ 

„Nežinau. Nesijaučiu galįs atsakyti į tokį klausimą. Turbūt jūs 
spręskite. Juk apie visa tai žinote daug daugiau už mane. Tiesą sa- 
kant, jaučiuosi nesmagiai, kad Anai nežinant siunčiu jums laišką, 
ir dėl viso kito. Bet jeigu padėtis pablogės, būtinai pranešiu.“ 

„Gerai, dėkui, Timai. Mes suprantame jūsų abejones, bet pra- 
šom nesijaudinti, rašyti mums. Nepamirškite, mes juk stengiamės 
Anos labui!" 

TĖvUI MIRUS, JAI PADĖJO FIONA SU MARKU. FIONA ORGANIZAVO 
laidotuves ir šermenis: visur skambino, vežiojo Aną į susitikimus, 
užsakė gėlių ir maisto. Markas sutvarkė testamento ir finansinius 
reikalus, pasistengė, kad Ana iškart galėtų naudotis palikimu ir 
įgytų namo nuosavybės teisę. 

Po laidotuvių jie atvažiuodavo pas ją po kelis kartus per sa- 
vaitę. Kai kada Markas užsukdavo grįždamas iš darbo. Virtuvėje 
išgerdavo alaus ar kavos, papasakodavo Anai, kaip sekėsi dieną, 
klausinėdavo, ką ji veikusi, kaip jaučiasi. Fiona atvažiuodavo 
rytą arba pavakary išgerti arbatos, jiedvi sėdėdavo virtuvėje ir 
šnekučiuodavosi. Savaitgaliais trise eidavo į Menlio paplūdimį 
arba į kiną. 

Senosios draugės ir draugai taip pat aplankydavo, bet staiga jų 
pomėgiai susikirto su Anos. Ji nenorėjo eiti į naktinius klubus ir ten 
šokti, nenorėjo klausytis antrarūšių grupių ir gerti degtinės. Pra- 
dėjo atsikalbinėti prasimanydama visokių dingsčių, kodėl negalinti 
eiti iš namų arba kodėl draugai negalintys užsukti. 

Savaitgaliais Fiona ateidavo kartu su Marku. Jie gamindavo 
jai valgyt, jie po kelias valandas žaisdavo stalo žaidimus arba žiū- 
rėdavo filmus. Kai kada užsisėdėdavo taip ilgai, kad Markas su 
Fiona likdavo nakvoti atskiruose kambariuose. Tokiomis naktimis 

Ana atsiguldavo saugi ir patenkinta. Gulėdavo sau ir klausydavosi, 
kaip Fiona ir Markas ruošiasi miegoti, kaip bėga iš čiaupo van- 
duo, girgžda grindų lentos arba kliokia klozeto vanduo, jausdamasi 
jaukiai ir jau ne tokia vieniša. Būdavo gera sulaukus jų. O geriau- 
sia - pabudus girdėti namuose bruzdant kitus Žmonės, užuosti iš 
virtuvės sklindančius skrebučių ir kavos kvapus. 

Atrodė visai logiška, kad jų draugystė stiprėja. Nors buvo pavir- 
šinių skirtumų, jie turėjo labai daug bendra. Kaip ir Ana, Markas 
su Fiona iš tiesų buvo vieni pasaulyje. Nei senelių, nei giminių. 

Ana brangino jų draugystę, jautėsi saugoma, globojama ir su- 
prasta, bet jai buvo smalsu daugiau sužinoti apie juos. 

Vieną šeštadienio vakarą, kai jie žaidė žodžių loto, ji pamėgino 
juos prakalbinti. 

- Klausykit, judu viską žinote apie mane, o aš apie jus beveik 
nieko nežinau. Papasakokit apie savo vaikystę. 

Žinojo ją buvus nelengvą. Motina buvo narkomanė, smulki nu- 
sikaltėlė, nustojo jais rūpintis, kai dar buvo maži. Savo tėvo nebuvo 
matę ir nežinojo, kas jis. Juos užaugino senyva močiutė. 

Ji pastebėjo, kaip Markas pažvelgė į Fioną ir kostelėjo. 

- Gal kitą kartą, - tarė. 

- Prašau... Nebijokite, kad ir kas nutiko, man galite sakyti. 

Fionos veidas tarsi užsivėrė, akyse nerimas. Ji atsistojo taip stai- 
giai, jog vos neapvertė kėdės. Rankos ėmė drebėti. Tačiau ji prabilo 
dirbtinai linksmu balsu: 

- Oi, kaip jau vėlu! Tikrai turime važiuoti. Dėkui už vakarienę, 
Ana. 

Ana jokiais būdais neįtikino jos dar pabūti, jai taip ir nepavyko 
sušvelninti akmeninio Fionos žvilgsnio. 

Kelios dienos buvo nepakeliamos. Fiona neatsiliepė į skambu- 
čius, neatsakė į laiškus. Pirmadienį Ana nuėjo pas juos, tačiau 
durų niekas neatidarė. Ji jau manė, kad šitiek jai reiškianti drau- 


93 


gystė nutrūko. Tačiau trečiadienio vakare pasirodė Markas su bu- 
teliu viskio. Juodu sėdėjo virtuvėje ir bemaž tylomis išgėrė po taure- 
lę, paskui jis prakalbo: 

- Žinau, mes su Fiona žmonėms keliame įtarimą. Žinau, jie 
stebisi, kodėl mes tokie artimi. Dauguma mūsų amžiaus brolių ir 
seserų negyvena kartu ir nedirba taip kaip mes. Matai, mūsų vai- 
kystė buvo nelaiminga. Jau esu sakęs, ar ne? 

- Šiek tiek. 

- Žinai, kad gyvenome pas senelę. Mama vieną dieną nuvežė 
mus pasisvečiuoti ir daugiau nepasiėmė. Fionai buvo ketveri, man 
dveji metukai. Močiutei mūsų nereikėjo, ji tai parodė iš pat pra- 
džių. O vaikui nėra nieko blogiau, kaip jaustis nereikalingam. Mes 
nutarėme, kad močiutė kada nors irgi mus pames, todėl jautėmės 
baisiai nesaugūs. 

Jis kalbėjo be jokio jausmo, nenoriai, tarsi stumdamas kiekvie- 
ną žodį. Visas pokalbis jam buvo nepakenčiamas, bet reikalingas, 
tad ji susilaikė, neliepė nebesikankinti ir visa kita palikti nepapa- 
sakota. 

- Mes visą laiką bijojome, - toliau kalbėjo jis. - Bijojome, jog 
vieną dieną grįžę iš mokyklos nerastume močiutės išsikėlusios. 
Arba pakeitusios užraktą, kad nejeitume. O ji naudojosi mūsų 
baimėmis, džiaugėsi galėdama mus įskaudinti. Kas antrą sakinį 
skysdavosi pinigų stygiumi, rypuodavo, kokia mes jai našta, kiek 
kainuojame, kokie esame nedori ir savanaudiški. - Jis liūdnai 
nusijuokė. - Kiti vaikai mokykloje skysdavosi, kad per Kalėdas 
gauna mažai žaislų. Mes per visas Kalėdų atostogas tūnodavom 
kaip pelės po šluota, kad tik močiutei neužkliūtume, nes kitaip 
būtume prisiklausę, kokie sunkūs buvę metai, kiek mes iš jos iš- 
siurbę, kokie esam nedėkingi ir taip toliau. Mokėmės niekada 
nieko nesitikėti ir nieko neprašyti. Mokėmės būti tylūs ir laikytis 
atskirai. 

Ana suprato, kaip Markui sunku šitai pasakoti. Jis buvo išdidus 
ir uždaras žmogus, ir ji jautėsi pamaloninta, kad jis ja taip pasitiki 
ir taip atvirai kalba. Bet suprato ir kitką: jeigu tik ji pernelyg pa- 
sibaisės jo pasakojimu ir ims per daug gailėti, jis nutils - Markas 
nekentė dramų, o dar labiau būtų nekentęs gailesčio. Ji labai sten- 
gėsi atrodyti susidomėjusi ir užjaučianti, bet nepernelyg smalsi ar 
priblokšta. 

- Fiona vis sapnuodavo, kad mama sugrįš mūsų pasiimti, kad 
širdyje ji mūsų nori ir taupo pinigus norėdama pastatydinti namą, 
kuriame galėtume visi trys gyventi. Turėdavau jai priminti, kad 
mama mus ir paliko. Išgirdusi tiesą Fiona taip supykdavo ir su- 
sikrimsdavo, jog ją imdavo pykinti. Tada įtūždavo ant močiutės 
ir imdavo kurti pasakas apie jos nunuodijimą. - Jis nusišypsojo 
linguodamas galvą. - Tos pasakos mums pataisydavo nuotaiką: 
įsivaizduodavome ją mirusią, o save - vienus gyvenančius jos na- 
muose. Nebeinančius į mokyklą ir kasdien vakarienei kertančius 
šokoladinius sausainius. Liūdna, bet daugiausia džiaugsmo mums 
teikė bjaurios fantazijos apie močiutę. Galiu tik pasiteisinti, kad ji 
buvo sena ragana. 

- Kiek suprantu, ir buvo baisi, - tarė ji, ramdydama drebulį. 

- Vis dėlto kai apie visa tai galvoju dabar, regis, beveik supran- 
tu, kodėl ji visą laiką taip žiauriai elgėsi. Maža džiaugsmo, kai 
sulaukusiai šešiasdešimt trejų metų užkraunami du vaikiukai. Aš 
šiaip taip įveikiau nuoskaudą. Po truputį tolstu nuo viso to. Močiu- 
tės beveik neprisimenu. 

- O Fiona? - paklausė Ana. - Ji jaučia tą patį? 

- Ne visai. Vis dar labai pyksta, kaip ir pati matei šeštadienio 
vakarą. Visa ta istorija jai be galo skaudi. Net negali apie tai kal- 
bėti. Ir nenori. Bet ir suprantama. Matai, man buvo daug lengviau 
negu Fionai. Man nerūpėjo gražūs drabužiai ar gražūs daiktai. 
Berniukų nedomino, kad mokykliniais šortais vaikštau ir savaitga- 

lį, o batai prakiurę. Tačiau mergaites tokie dalykai domino, ir jos 
buvo daug žiauresnės. Be to, aš turėjau dar kai ką, ko neturėjo Fio- 
na. Aš turėjau ją. Vyresniąją seserį. Ji mane globojo, aš jaučiausi 
saugus. Jai šito jausmo niekas nesuteikė. Namie nykuma, mokyklo- 
je visų atstumta. Ji taip ir neišmoko pasitikėti žmonėmis. 

- Kaip liūdna, - atsiduso Ana. 

- Taip, - pritarė Markas. - Na, bet aš norėjau paaiškinti tau 
padėtį. Kad suprastum, kas vyko aną vakarą. Fionai gėda dėl savo 
elgesio ir ji labai gailisi. - Jai bandant prieštarauti, jis kilstelėjo del- 
ną. - Vis dėlto būtų daug geriau, jeigu nieko jai nesakytum. Taip 
sakant, neminėtum karo. Ji greit nusiramins. Mes tiesiog pamirši- 
me, kad šitaip atsitiko. 

- Žinoma, - sutiko ji. 

- Tau kai kada turbūt keistoka, kad mes su Fiona tiek laiko 
praleidžiame kartu? 

- Ne, - papurtė ji galvą. - Niekada apie tai negalvojau. 

Ir ji nemelavo. Pernelyg džiaugėsi jų draugija, kad imtų kelti sau 
tokius klausimus. 

- Matai, mudu su Fiona sieja ši bendra istorija. Tebesu vienin- 
telis ją suprantantis žmogus. Vienintelis, kurio meile ji gali pasi- 
kliauti. - Jis susiraukė. - Nežinau, kaip ji gyventų be manęs. Arba 
aš be jos. 

Ir aš ją myliu, norėjo patikinti Ana. Bet nutylėjo. Dar turės dau- 
gybę laiko įrodyti. 

TĄ NAKTĮ MIEGU BLOGAI. ŠĮ KARTĄ ATSIGULU PRIEŠ VIDURNAKTĮ, 
bet nuo menkiausio garso, nuo kiekvieno girgžtelėjimo sename 
name staigiai atsisėdu, o širdis ima daužytis. Esu per daug įsitem- 
pęs, kad miegočiau, kiekviena ląstelė budri ir pasirengusi veikti. 
Koridoriuje išgirdęs trinksint šoku iš lovos ir įjungiu šviesą, išle- 
kiu sugniaužęs kumščius, bet paaiškėja, jog vonioje vėjas daužo į 
palangę žaliuzes. Apie antrą valandą pasiduodu, nulipu į svetainę 
ir per SBS žiūriu antrą kažkokio užsieninio detektyvo seriją. Nuo 
subtitrų skaitymo įskausta akys ir aš užsnūstu, bet krūptelėjęs pa- 
bundu, kai ekrane iššauna pistoletas. 

Vėl užlipu į viršų, porą valandų prasivartau ir dorai užmiegu 
tik saulei tekant, kai nebebaugina tamsa. Be dvidešimt septynios 
suskambėjus telefono žadintuvui nenoromis atsikeliu. 

Tik Lila galėjo mane prikalbinti, kad paaukočiau miegą dėl to- 
kios ankstyvos kelionės į miestą. Dėl beprasmiško pasiplaukioji- 
mo keltu. 

Virtuvėje stačiomis, atsišliejęs į stalą skubiai išgeriu kavos. Žiū- 
rėdamas į dangų už lango, juo plaukiančius debesis, virstančius 
įvairiausiomis formomis ir pavidalais. Prisimenu, kaip vaikystė- 
je pirmą kartą skrisdamas lėktuvu pykau, kad debesys, lėktuvui 
įlindus į juos, tarsi ištirpsta. Iš arti jie visiškai permatomi. 

Lauke jau karšta, mane iškart apgaubia šutra, sakytum kas 
būtų užmetęs drėgną antklodę. Žygiuoju į Menlį, ateinu penkio- 
mis minutėmis anksčiau ir laukiu Lilos, amžinai penkias minutes 
vėluojančios. 

Šimtus kartų teko plaukti į miestą Menlio keltu, bet niekada - 
piko valandomis, todėl nustembu, kad lipa tokios minios žmonių, 
besistumdančių ir besigrūdančių, paniurusiais veidais, nuobo- 
džiais darbiniais drabužiais. Bendra liūdno susitaikymo su likimu 
nuotaika man primena, kodėl niekada nenorėjau tokio gyvenimo. 

- Jaučiuosi lyg teleportuotas į Londoną, - sakau Lilai, kai mudu 
įsiliejame į minią ir imam plaukti kartu su ja. 

- Žiopleli, tu net nesi buvęs Londone, - nusišaipo ji. - Tiesiog, 
Timai, žmonės vyksta į darbą. Taip jau yra. Žmonės suauga. Susi- 
randa tikrą darbą. 

- Ir tegu, - burbteliu gūžtelėdamas. 

Nesu nusiteikęs ginčytis dėl savo pasirinkimo. Bepigu Lilai. Ji 
visada žinojo norinti darbo, susijusio su menu. Universitete stu- 
dijavo dailę, tiesa, nebaigė, diplomo neturi, bet vis tiek pavyko 
susirasti darbą vienoje firmoje. Kol kas dirba tik sekretore, bet aš 
tikiu, kai ji man prisiekinėja užkopsianti karjeros laiptais į patį 
viršų. Lila viena tų retos sėkmės lydimų žmonių. Ji žino, ko nori. 
Ne visi taip užtikrintai jaučiasi. 

Kelte ji mane užtempia į viršų ir į pirmagalį. Čia kamšatis ma- 
žesnė. Manau, biurų tipams per didelis vėjas. Nueiname prie turė- 
klų ir stovime jų laikydamiesi. 

- Tikiuosi, uosto įplaukoje tarp Šiaurės ir Pietų Hedų bus di- 
delės bangos, - sako ji. - Dievinu, kai keltas pakrypsta ir visi per- 
sigąsta. 

Bet vanduo ramus, keltas plaukia lygiai ir lėtai. Saulė kaitina 
veidą, rankas, smailiomis adatėlėmis bado odą. Bus baisi kepenė. 

- Nesidžiaugi, kad plauki? - juokdamasi klausia Lila. 

- Tai naujiena - plaukti keltu... - atsakau purtydamas galvą. 

Bet džiaugiuosi. Man visada patinka plaukti keltu: tingus 
slinkimas vandeniu, iš laiko iškritęs pusvalandis, kai nieko ne- 
veiki, tik žiopsai į vaizdą, privačius laivelius, sutiktus keltus, 
grįžtančius į Menlį. Lila mojuoja kiekvienam praplaukiančiam 
laivui - aukštai iškėlusi rankas ir plačiai šypsodama. Kaip žmo- 
gus, mėgstantis apsimesti šalta ir santūria, ji tikrai moka kvai- 
lioti lyg vaikas. 

— Na, kaip reikalai namie? - klausia ji. 

- Puikiai. Išskyrus visokias keistybes. 

- Keistybes? 

Ji susidomi, žinojau, kad taip bus. Išplėtusi akis tempia mane 
sėstis. 

- Viską klok, - liepia. 

Visko neiškloju - neaiškiai jaučiu, kad nedera apkalbėti Anos, 
be to, pikta, jog Lila visada gauna ko panorėjusi. Papasakoju tik 
tiek, kad būtų aišku, kaip man nejauku. Koks aš sutrikęs. 

Nesakau jai nei apie Anos agorafobiją, nei apie tėvus ar tas 
šykščias nuotrupas, kurias žinau apie Bendžaminą. Papasakoju 
sujaukta virtuvė, kaip vėlai naktį kažkas daužėsi į namo duris. 

- Manai, kad ji? Ana? Žiūrėjo į tave miegantį? - Ji teatrališkai 
sudreba. - Šiurpu. Neišsigandai? 

- Ne, - tvirtai atsakau ir gūžteliu. - Na, taip. Truputį. Klaikoka 
atsibusti ir pamatyti kažką stovint. 

- Žinoma. Velniai griebtų, Timai, aš numirčiau iš siaubo. Ko- 
dėl jos apie tai nepaklausei? 

- Paklausiau apie virtuvę. Netiesiogiai. Sakė nieko nedariusi. 

- Ir tu tiki? 

- Nelabai. 

- Tai manai, kad ji kuoktelėjusi? 

— Nežinau, - atsakau. - Manau, jai dabar sunku. Šitiek visko 
užgriuvo. 

— Kodėl jau taip sunku? 

— Nežinau, - papurtau galvą. - Bet aš per daug nesuku galvos. 
Manau, ji nepavojinga. 

Akimirką Lila begėdiškai žiūri į mane, paskui griebia už ran- 
kos ir susijaudinusi šnibžda: 

- Ojeigu tu klysti? Jeigu ji pavojinga? 

- Abejoju. Man rodos, jai depresija, bet pati nepavojinga. 

Papasakoju apie naktį, kai radau Aną verkiančią, keistu, užsi- 
svajojusiu žvilgsniu. Šnekančią nežinia ką. 

- O varge, - sako ji. - Turi rimtai su ja pasišnekėti. Negalima 
šitaip gyventi. 

- Pasišnekėsiu. Vėliau. Galbūt. 

- Ne galbūt, Timai. Privalai tai padaryti. 

Abu tylime. Paskui Lila priglunda, sudreba. 

- Supratau, kad namas kažkoks keistas. Supratau, - taria ji. — 
Galbūt jame vaidenasi. 

— Namas kaip namas. Sumūrytas iš plytų. Niekas jame nesi- 
vaidena. 

— Na, aš jame nenorėčiau gyventi. Tiesą sakant, net už pinigus 
negyvenčiau ten. - Ji atsisuka, žiūri išplėstomis akimis. - Kas, jei- 
gu Anai naktį užeis pamišimo priepuolis? Sukapos tave ir sukiš į 
šaldiklį? 

Užverčiu akis. 

- Sakau tik pusiau juokais, - toliau kalba ji. - Galbūt tau gresia 
pavojus. Pagalvok, ko jai vogčiomis tave sekti? Ar nereikėtų po 
pagalve pasikišti peilio? Nenorėčiau išgirsti, kad tau atsitiko kas 
nors bloga. 

Kažkodėl norisi ginčytis. Jaučiuosi išdavęs Aną. Lila per daug 
įsijautė. Dar gerai, kad neišpliurpiau visko: Anos bėdos jai būtų 
tik proga smagiai paplepėti. 

- Visai nejuokinga, - burbteliu. 

- Iš tikrųjų gan juokinga, bet ir baisu, - sako Lila. Nesulaukusi 
atsako apkabina man pečius, ir mano nepasitenkinimas ištirps- 
ta kaip medus karštame vandenyje. - Nesvarbu. Pats žinojai, kad 
pasiūlymas pernelyg geras. Jei nieko neišeis, visada gali grįžti ir 
gyventi pas mane. 

— Kurgi ne, Patrikas būtų laimingas. 

— Hm, velniop tą Patriką. 

— Kaip judu sutariat? - klausiu kuo abejingiau, kad ji nepajustų 
mano viltingo nekantrumo. 

— Nežinau. Kartais gerai. Kartais atrodo, jog tikrai esame 
laimingi. Bet kai kada jis būna toks bjaurybė, kad pagalvoju, ar 
nevertėtų visko pradėti iš naujo. Išeiti ir susirasti kitą butą. - Ji 
nuleidžia akis. - Net pagalvoju, ar negalėtume mudu išsinuomoti 
buto. Gal būtume geri kaimynai. 

Nieko netariu. Negaliu, širdis per gerklę lipa. 

Su LiILA PAŽĮSTAMAS NUO VIDURINĖS, BET IKI DVIDEŠIMTIES 


metų artimai jos nepažinojau. Sukiojomės maždaug viename jau- 
nimo sluoksnyje, ir ji dažnai lankydavosi tuose pačiuose vakarė- 
liuose kaip ir aš. Mes pasisveikindavome, trumpai šnektelėdavo- 
me, aš visada ją laikiau patrauklia, bet ne visai mano skonio - per 
daug smarki, per daug kandi ir, tiesą sakant, šiek tiek gąsdinanti. 

Vieną kartą pačioje vakarėlio pabaigoje aš ir Lila atsidūrėme 
būrelyje, kuris anksti rytą nusibeldė į Narabino paplūdimį. Buvo 
dienos, kai paplūdimys atrodė kaip atvirukas: vanduo nusidažęs 
fantastišku Breto Vaitlio mėlynos spalvos atspalviu, smėlis baltas, 
saulė geltona. Perėję kopas ir išvydę vandenyną, visi nejučia aik- 
telėjome nuo tokio grožio ir be žodžių pasileidome prie vandens, 
nusiplėšę drabužius puolėm į bangas. 

Taip atsitiko, kad abu su Lila ėmėm siausti. Ji mane aptaškė, ir 
aš ant jos šliūkštelėjau vandens. Kai nubridau giliau, ji prisėlino 
iš užpakalio ir mane pargriovė. Vandenyje išbuvome gerą pus- 
valandį, o kai uždusę išlipome, atsigulėme šalia. Aš dar nebuvau 
išsiblaivęs po vakarėlio, todėl atrodė visiškai paprasta apsiversti, 
uždėti ranką ant nuogo jos pilvo ir pabučiuoti ją. 

Pasprukę nuo kitų nuėjom į kavinę netoliese ir sušveitėm per 
pusę didžiulę lėkštę kiaušinienės su šonine ir dešrelių. Tada grįžo- 

me į paplūdimį, plaukiojome ir deginomės tol, kol pasidariau kaip 
vėžys, o Lila įrudo lyg šokoladas. 

Lila įsišnekėjo. Prisipažino norinti dirbti ką nors kūrybiška. 
Išpasakojo savo draugių paslaptis, kalbėjo apie turėtus vaikinus. 
Pasiskundė, kad ją užauginusi vieniša motina, kad gyvenusi niū- 

- Aš noriu ko nors geresnio, - kalbėjo ji. - Daug geresnio. Ne- 
sulauksit, kad aš visą gyvenimą trūnyčiau kažkokiame dvokian- 
čiame kvartale Narabine. 

Tada ėmė kamantinėti mane. Klausė, ką noriu veikti gyveni- 
me, ir nustebo išgirdusi, jog neturiu supratimo. Klausinėjo apie 
draugus, tėvus. Papasakojau, kaip tėtis atidarė restoraną - įgyven- 
dino savo svajonę. Pasakiau neįsivaizduojąs, kuo užsiimti. Man, 
girdi, svarbiau laimė, o ne sėkmė. 

— Tačiau tu privalai susirasti tikslą, - tarė ji, dėdama delną man 
ant krūtinės. - Įdomiausi žmonės visada turi užsibrėžę tikslą. 

Nieko jai nesakiau, tik dar arčiau prisislinkęs pabučiavau sū- 
rias jos lūpas. 

Nepažinojau merginos, kuri tiek daug kalbėtų ir taip tardytų. 

Tuo metu dar gyvenau pas tėvus. Žinojau, kad mama bus dar- 
be mažiausiai iki septynių, o tėtis apie trečią išeis į restoraną. Tai- 
gi man liko keturios valandos laisvės. Be dešimt trečią paklausiau 
Lilą, ar nenorėtų užsukti pas mane, ir iš jos žvilgsnio supratau ją 
žinant, ko iš tikrųjų klausiu, ko iš tikrųjų noriu. 

Ji sutiko užeiti. 

Užplikiau tirpios kavos, puodelius ir pakelį šokoladinių sausai- 
nių nusinešėm į mano kambarį. Mano lova buvo viengulė, bet, lai- 
mė, atrodė gan švari ir tvarkinga. Mes susėdome ant lovos vienas 
priešais kitą ir ėmėm gerti kavą. Suvalgėm visą pakelį sausainių. 

Išgėrusi kavą, Lila atsistojo ir puodelį pastatė ant mano rašo- 
mojo stalo. Pamaniau, kad ketina išeiti, ir suskatau beviltiškai ieš- 


103 


koti būdų, kaip ją sulaikyti. Bet, užuot išėjusi, ji išsinėrė iš marš- 
kinėlių, nusimovė sijonuką. Tada nusisegė liemenėlę, nusimovė 
kelnaites, o aš sėdėjau išpūtęs akis kaip kvailys, bijodamas kruste- 
lėti, kad nenubaidyčiau šito sapno. 

Ji atsigulė šalia, paėmė mano ranką ir pritraukė prie dailaus 
juodo kauburėlio tarp išskėstų kojų. Ten buvo karšta ir švelnu. 

Aš apkvaitau. 

Vėliau apkabinusi ji bučiavo man lūpas, skruostus, akis. Paskui 
atsidususi nulipo nuo lovos ir ėmė rengtis. Gulėjau sumišęs, mir- 
tinai išsigandęs, kad būsiu kažkuo prasikaltęs, padaręs kažkokią 
nedovanotiną sekso nuodėmę. Bet apsirengusi ji pasilenkė ir vėl 
mane pabučiavo. 

- Lila, palauk, man reikia tavo numerio. Nejau negalima tau 
paskambinti? Nejau nenori, kad... - Atsisėdęs sugriebiau jos ran- 
ką. - Prašau, neišeik. 

- Reikia. - Ji vėl mane pabučiavo, šįsyk labai švelniai. - Nega- 
dinkime puikios dienos. 

Kelis mėnesius nesilioviau apie ją galvojęs. Kaip šypsantis vie- 
na lūpų kertelė pakyla, kita nusileidžia, kaip plaukai gaubia jos 
veidą. Kaip juokdamasi atlošia galvą ir atidengia kaklą - visos tos 
smulkmenos buvo įsirėžusios į smegenis. Per tas kelias valandas, 
kurias praleidome kartu, įsitikinimas, jog Lila yra tobula mote- 
ris, įsiskverbė po oda, pasklido gyslomis, su krauju pripildydamas 
kiekvieną ląstelę. 

Tik po pusantrų metų ji liko laisva, paskui prireikė dar trijų 
mėnesių atkaklių mano pastangų, kol ją prisikalbinau draugauti. 

Buvome kartu aštuonis mėnesius. Aštuonis liepsningus, įelek- 
trintus, sujauktus mėnesius. Niekada nesijaučiau toks pakilus, bet 
kartu ir išsunktas, nelaimingas. Mes riedavomės. Kvatodavom 
kaip bepročiai. Dulkindavomės. Iki tol nebuvau patyręs tokių 
brandžių ir sykiu juokingai vaikiškų santykių. Kartą Lila dešimt 


104 


minučių šaukė ant manęs, kam suvalgiau daugiau negu savo pusę 
marmeladinių žirnelių. Jos staigumas ir savanaudiškumas man 
atrodė seksualūs. 

Lila nuomojosi butą. Oficialiai aš nepersikėliau, tebegyvenau su 
tėvais, bet visus aštuonis mėnesius kone kasdien nakvodavau pas ją. 

Lila artimai susipažino su mano tėvais, nes mes bent kartą per 
savaitę pas juos vakarieniaudavome. Mačiau, jog tėčiui ji patinka. 
Jis juokdavosi iš jos pokštų, pasišaipydavo, kai ji per daug pūsda- 
vosi. Mama visada būdavo mandagi, tačiau tylesnė nei įprasta ir 
Lilai esant daugiausia krapštydavosi virtuvėje. 

— Tau ji nepatinka, tiesa? - paklausiau mamą vieną retų vakarų 
namie. 

Ji atsitiesė nuo savo darbo, susiraukė. 

— Nepasakyčiau, - tarė. - Nepasakyčiau, kad nepatinka. 

— Tai kas tada? 

- Nežinau. Turbūt ji mane šiek tiek gąsdina. Tas jos veržiumas. 
Godumas. Atrodo truputį... - Ji nusisuko, gūžtelėjo. - Truputį pa- 
šėlusi, ar ką. 

— Pašėlusi? - Man jau pasidarė pikta. Nekenčiau, kai mama 
peikdavo mano draugus, bet juk pats buvau kaltas, kad paklau- 
siau. Dabar turėjau išsiaiškinti, ką tiksliai ji turi galvoje, kad galė- 
čiau įrodyti, kaip ji klysta. 

- Ne visai tinkamas žodis. Matai, ji atrodo tokia energinga. 
Labai ambicinga. Mergina, kuri žino, ko nori, ir to siekia. 

— Pati man visada liepi būti ambicingesniam, - priminiau jai. - 
Dvejopi standartai, ką? Vaikinams tinka būti ambicingiems, o 
merginoms ne? 

— Nebūk kvailas, Timai, - tarė ji ir pažvelgė tiesiai į akis. - 
Kalbu visai ne apie tai. Tiesiog kartais Žiūriu į judu ir pagalvoju, 
kad ji tave gyvą suės. Ji negailestinga. Štai kokio žodžio ieškojau. 
Negailestinga. 

Vis dar nebuvau pristatytas Lilos mamai. Vos tik užsiminda- 
vau, Lila atsikalbinėdavo. 

— Koks reikalas? Tokios nuobodybės dar nesi matęs. 

Bet aš kas savaitę apie tai prašnekdavau: atrodė pernelyg keista 
draugauti su mergina aštuonis mėnesius, praktiškai kartu gyventi 
ir nieko nežinoti apie jos šeimą, ir pagaliau ji sutiko mus supažin- 
dinti. 


+ 


Vieną sekmadienio popietę išsirengėme aplankyti Lilos motinos. 
Ji buvo vardu Heizelė ir labai panaši į Lilą, tik penkiasdešimčia ki- 
logramų sunkesnė, gunktelėjusi ir be jokio gyvumo. Keista buvo 
su ja susipažinti - tarsi su galima Lilos versija ateityje, Lilos, nu- 
gyvenusios sunkų, liūdną gyvenimą. 

Heizelė tikrai mumis apsidžiaugė. Plačiai šypsodama atnešė 
kavos ir didelę lėkštę keksiukų. Butas buvo stebėtinai švarus ir 
šviesus, kava gera, pyragėliai gardūs. Nesupratau, ko Lila taip ne- 
norėjo mūsų supažindinti, ko taip dėl jos gėdijosi. 

Nors Heizelė iš širdies stengėsi mums įtikti, Lila buvo šiurkšti 
ir šalta. Atstūmė jos ranką, kai Heizelė norėjo paglostyti, vartė 
akis po kiekvieno jos žodžio, sėdėjo ant sofos paniurusi ir sklaidė 
žurnalus, kalbėti nesiteikė. Ir vis garsiai dūsavo lyg negalėdama 
sulaukti, kada galės išeiti. 

Man buvo nesmagu dėl Lilos šiurkštumo, ir atsilygindamas 
buvau Heizelei labai dėmesingas. Visą laiką klausinėjau. Klausiau- 
si nepabaigiamų istorijų. 

Vienu tarpu, kai Heizelė smulkiai pasakojo kažkurį iš daugy- 
bės savo negalavimų, Lila atsidususi paėmė pultelį. Įjungė televi- 
zorių ir paleido visu garsumu, kad užtrenktų Heizelės žodžius. 

Heizelė akimirką sutriko, bet paskui tik linktelėjo, tarsi nieko 
geresnio nebūtų tikėjusis. Tarsi jai nebūtų likę nei sugebėjimų, nei 

energijos apsiginti, tarsi gyvenimas būtų ją galutinai palaužęs. At- 
sistojusi išėjo į virtuvę. 

— Dar atnešiu kavos, - pasakė. 

Jai išėjus atėmiau iš Lilos pultelį ir pritildžiau garsą. 

- Nustok būti tokia ragana, - sušnypščiau. - Kas tau darosi? 

— Kas darosi? Man, Timai, nieko nesidaro, - atrėžė ji, nė kiek 
nesistengdama kalbėti tyliau. - Tiesiog nepakenčiu žmonių, kurie 
tik sėdi ir gaili savęs. Nepakenčiu viso to nepaslankumo. Žiūriu į 
motiną ir suprantu, kad tokia nenoriu būti. Ji yra tobulas pavyz- 
dys, kaip nereikia gyventi. - Ji nužvelgė mane su panieka. - Bet 
jūs su mama labai panašūs. Turbūt todėl ir sutari su ja, ji tau pa- 
tinka. Abu norite sėdėti ir žiūrėti, kaip gyvenimas eina pro šalį. 

- Kas čia per kalba? 

Nors Lila būdavo pikta ir atžari, šiandien pirmą kartą tyčia 
ėmė mane užgaulioti. 

Ji šaltai šyptelėjo. 

- Jūs abu niekam tikę. Slunkiai. Pastumdėliai, o ne stumdy- 
tojai. 

Aš atsistojau. Iš pykčio ėmė drebėti rankos. 

- Išeinu, - mečiau. - Grįžtu pas tėvus. Visam laikui. Tu tikra 
kalė, Lila. Pikta kalė. - Nežiūrėdamas į ją pasukau prie durų. - 
Atsiprašyk už mane savo mamos. Pasakyk, kad mane kažko ėmė 
pykinti. 

Kitą dieną, kai, žinojau, ji bus darbe, iš jos buto pasiėmiau 
daiktus. Raktą palikau ant valgomojo stalo. Buvau piktas, paže- 
mintas ir pasiryžęs ją pamokyti. Nesijaučiau esąs slunkius, bevalis 
lepšis, kokiu ji mane laikė. Jai taip nepraeis už tai, kad į mane 
valosi kojas. 

Bet mano pyktis truko neilgai, po poros dienų vargiai besusi- 
laikiau neatėjęs pas ją. Lila skambino, palikinėjo žinutes, aš iš pas- 
kutiniųjų nekreipiau į jas dėmesio. Visą laiką daviausi su bang- 

lente, kad tik negalvočiau apie ją, kad ištverčiau nepaskambinęs. 
Vieną vakarą ji atėjo į restoraną, bet aš padavėją paprašiau pasa- 
kyti jai, kad neturiu laiko šnekėtis. 

Iškenčiau nesusitikdamas su ja beveik tris savaites, bet vieną 
dieną plaukiodamas banglente suvokiau, koks esu kvailas. Žaidžiu 
žaidimą, kurio baisiausiai nekenčiu, - bandau manipuliuoti žmo- 
gumi. Iš tikrųjų pasiilgau jos. Man buvo nusispjaut, kad galbūt 
pasirodysiu esąs silpnas, slunkius ir pastumdėlis. Aš tik norėjau 
būti su ja. Galėjome pasikalbėti. Viską išsiaiškinti. Su kita banga 
pasiekęs krantą pasileidau į jos butą ir bėgau visą kelią. 

Pabeldžiau į duris. Nuo manęs žliaugė vanduo. 

— Oo... - teištarė ji, pamačiusi mane. Aiškiai nustebo, bet neap- 
sidžiaugė. - Kas yra, Timai? 

Ji manęs nepakvietė į vidų, pati išėjo į laiptinę ir privėrė duris. 

— Aš tavęs pasiilgau. 

- Taip ir patikėsiu. 

- Atleisk. - Norėjau paimti jai už rankos, bet ji atsitraukė. 
Tada prapliupau iš paskutiniųjų stengdamasis pataisyti padėtį, 
nubraukti jai nuo veido tą abejingą, šaltą išraišką: - Atleisk, kad 
neatsakinėjau. Žinau, elgiausi kaip idiotas. Bet aš noriu, tikrai no- 
riu susigrąžinti, kas buvo tarp mūsų. Aš vis dar... velnias, Lila, 
kaip tavęs pasiilgau! Aš tave myliu. 

Iki tol niekam nebuvau ištaręs šių trijų žodžių. Ir tai buvo vie- 
nas iš keleto kartų, kai Lila taip sutriko. Ji sumirksėjo - gal aš ir 
pataikauju sau - tikrai stengdamasi nepravirkti. Bet paskui dar 
labiau atsitraukė ir tarsi gindamasi prisidengė rankomis krūtinę. 

— Aš jau turiu kitą, - pasakė ji. 

— Ką? - kone susijuokiau. 

- Ir jis ne toks liurbis kaip tu, Timai. Jis man tinka. 

Ji nejučia dirstelėjo į buto duris, ir tada supratau, jog jis yra 
viduje. Pro durų plyšį pastebėjau prieškambario staliuką. Ant jo 

stovėjo vyriška kuprinė su užmestu dryžuotu kaklaraiščiu. Vie- 
name kuprinės kampe buvo įspausta puošni raudona monogra- 
ma. Panaši į karališką herbą, ir aš pamaniau: ir koks gi šunsnukis 
vaikšto su tokiu pretenzingu šlamštu ant kuprinės... 

Išėjau, kol neiškrėčiau kokios kvailystės. 

PRIPLAUKUS APSKRITĄJĄ PRIEPLAUKĄ, LILA NUPERKA MAN KA- 
vos. Žingsniuojame iki Moderniojo meno muziejaus ir atsisėdame 
ant žolės po medžiu. Nebekalbame nei apie Aną, nei apie namą. 
Lila man giria kažkokią naują jai patikusią skulptorę, savo kūri- 
niams panaudojančią senas vielines pakabas ir tvarsčius. Aš atsi- 
gulu, užsimerkiu ketindamas valandžiukę pailsėti ir netyčia už- 
snuūstu. 

- Ei, parodai, kad merginos kompanija tau nuobodi? - sako 
Lila, palinkusi prie manęs. 

Atsisėdu, persibraukiu plaukus. 

- Velnias... Atsiprašau, vis nesiseka išsimiegoti. 

- Taigi, Timai, aš rimtai. Ką ketini daryti? 

- Dėl ko? - klausiu iškart pasišiaušdamas. Mat pamanau, jog ji 
vėl kalba apie mano įsidarbinimo perspektyvas. 

— Dėl savo kompanionės. Tos beprotės. 

— Nežinau. 

Tingiai gūžtelėjęs papasakoju apie pietus su Fiona ir Marku. 
Apie elektroninius laiškus. 

- Nors jaučiuosi nelabai smagiai, - aiškinu jai. - Sakytum 
braunuosi į Anos asmeninį gyvenimą ar ką. Manau, daugiau 
jiems nerašysiu. Kažkaip negražu. 

- O Dieve, Timai, ne. Kodėl negražu? Įsivaizduok, jeigu kas 
atsitinka. Tu negali būti už ją atsakingas. Nekvailiok. Jeigu jie to- 
kie geri jos draugai, be abejo, norės žinoti, ar jai nieko blogo nėra. 
Garantuotai. 

- Taip, bet vis tiek jaučiuosi bjauriai. Kad jai už akių siuntinėju 
laiškus apie ją. Nei šis, nei tas. Gal imti ir su ja pasikalbėti? Pasa- 
kyti, ką darau? Paaiškinti, kad mes tik stengiamės jos labui? 

Lila krato galvą. 

- Ar nemanai, kad jie turėtų su ja kalbėtis? Jeigu nutars, jog 
būtina? O jeigu jie advokatai, negali būti kvaili, tiesa? Tegul patys 
prisiima atsakomybę. Dievaži, Timai, būk gudresnis. Apsidrausk. 
Patikėk, tai, ką tu darai, visai nėra bjauru, nes aš esu tikras bjau- 
rumo matuoklis. Tikėk manimi. Tu elgiesi teisingai ir atsakingai. 

- Gal, - burbteliu. - Nežinau. Bet, Lila, iš kur tu gali... 

- Velnias! - pertraukia ji mane žvilgtelėjusi į laikrodėlį. - Be- 
dieviškai vėluoju! - Ji pasilenkia, pakšteli man į skruostą. - Žinai, 
ką, Timai? Man labai smagu, kad tu taip visu tuo rūpiniesi. Siun- 
tinėk ir toliau tuos laiškus. - Pašokusi žiūri į mane gulintį, valiū- 
kiškai nusišypso. - Ir nepamiršk peilio. Gali prireikti. 

Žiūrėdamas, kaip ji nueina, galvoju tik apie jos pabučiavimą, 
tebejaučiu jos lūpas ant skruosto ir visai pamirštu, ko norėjau pa- 
klausti. 


* 


Pėdinu atgal į prieplauką ir laukiu kito kelto. Grįžęs į Menlį einu 
į paplūdimį, nusirengiu ir bėgu į vandenį. Be banglentės duoduosi 
per bangas, kol nelieka jėgų, tada plumpinu į krantą ir sėdžiu ant 
smėlio, džiovinuosi. 

Parėjęs Aną randu kieme. Sėdi atsilošusi, atsiraičiusi iki šlau- 
nų sijoną, ištiesusi saulėje baltas kojas. Pamačiusi mane atsitiesia, 
užsitraukia sijoną. 

— Nori sluoksniuoto pyragaičio? - klausiu. - Nupirkau keturių 
rūšių: su avietėmis, kremu, braškėmis ir abrikosais. Dėl visa ko. 

— Aš... - taria ji. 

- Žinoma, nori, - pertraukiu ją šypsodamas. - Kaip galima 
nenorėti? 

Ji šypteli, o aš einu į virtuvę, sudedu pyragėlius į lėkštutes. Iš- 
verdu du kavos ir viską išnešu į lauką. 

Nuovargis slegia kaip švinas, bet nuotaika puiki. Nors sau aiš- 
kinu, jog taip smagu dėl nuostabaus oro, širdyje žinau - vaikštau 
santykiai pašliję. Mudu su Lila galbūt vėl apsigyvensime kartu. 
Tokios progos aš ir laukiau. 

Su Ana tylėdami valgome pyragaičius. Neužsimenu nei apie 
virtuvę, nei apie tai, kad, mano manymu, ji, ne kas kitas, naktį 
malonų dalyką. Be to, po visko, ką Lila pasakė apie Patriką, mano 
buvimas šiuose namuose veikiausiai laikinas. Nėra reikalo per 
daug veltis į visa tai. Be to, nors man neaišku, kas iš tikrųjų darosi 
Anai, žinau, jog vienareikšmiško atsakymo nėra. Ji liūdi. Ji ne- 
laiminga. Nesveika. Ir gal dar daugiau. Svarbiausia, man nėra ko 
nerimauti. Ana nepavojinga. Jos reikia gailėtis, ne bijoti. 

Kuo ARTIMIAU JI PAŽINOJO MARKĄ, TUO LABIAU ŽAVĖJOSI JO LAI- 
mėjimais. Nepaisydamas vargingos kilmės ir, švelniai tariant, nei- 
dealios vaikystės, jis daug pasiekė - per gryną užsispyrimą, protą 
ir drąsą. 

Vieną penktadienio vakarą, praėjus keliems mėnesiams po to, 
kai Fiona išlėkė iš jos namų, santykiams maždaug grįžus į norma- 
lias vėžes, Fiona ir Markas atvažiavo pas ją su pintinėmis šampano 
ir visokių gardumynų: krevečių ir austrių, ikrų, alyvuogių, sūrių, 
traškios duonos. Abu buvo puikiai nusiteikę. 

- Šiandien pasirašėme naujo pastato nuomos sutartį. „Herou ir 
Herou“ oficialiai bus atidarytas po mėnesio! - pranešė Fiona, pils- 
tydama šampaną. 

Ana nė karto nematė Fionos tokios švytinčios. Jie išsinešė vaišes 
į kiemą. Markas su Fiona paaiškino pradedantys naują verslo eta- 
pą - partnerystę. Iki šiol Anai nepasakoję savo planų, nes norėję 
padaryti jai staigmeną. 

Tikriausiai iš jaudulio tą antrą butelį jie įveikė taip greitai. At- 
kimšo trečią, ir netrukus sėdėjo užraudę, girtais balsais šnekėdami 
vienas per kitą, kvatodami iš visokių nesąmonių. 

Staiga Markas atsitiesė, peiliu pabarškino į taurės kraštą. 

- Turiu kai ką pasakyti, - tarė apsimestai rimtu balsu. 

- Rėžk, - nusijuokė Fiona ir linksmai pažvelgė į Aną. 

- Judvi esate man brangiausi žmonės pasaulyje, - pareiškė Mar- 
kas, pakeldamas taurę. - Aš ir norėjau pasakyti, kad abi jus myliu. 

- Ir mes tave mylime, - tarė Fiona tokiu iškilmingu balsu, kad 
Ana vos nesusijuokė. - Mes esame šeima. Mūsų trijulė. Neišardoma. 

Ištuštėjus trečiam buteliui, Fiona pakilo. 

- Atsiprašau, kad būsiu neįdomi, bet jeigu dar išgersiu nors 
lašą, turbūt apsivemsiu. 

Ana užvedė ją į viršų, paguldė. Buvo apmaudu, kad vakaras 
baigėsi taip anksti: jai buvo linksma, norėjo pasibūti ilgiau, dar pa- 
švęsti. Nulipusi į apačią apsidžiaugė, kad ir Markas panašiai nusi- 
teikęs. Jis pastatė ant stalo butelį viskio, dvi stiklines ir ledo kibirėlį. 

- Paragaukime šito, - pasiūlė pakeldamas butelį, kai ji išėjo į 
kiemą. - Man per daug smagu, kad eičiau gultis. 

Markas kaip niekada elgėsi laisvai. Nuo šampano blizgėjo akys, 
jis plačiai šypsojosi, daug ir nesivaržydamas šnekėjo. Atpalaidavo 
kaklaraištį, atsisegė viršutines marškinių sagutes. Plaukai virš kak- 
tos styrojo pasišiaušę, lyg nejučia būtų juos sutaršęs pirštais. Juodu 
sėdėjo vis labiau apgirsdami ir plepėjo apie viską ir apie nieką. Po 
kiek laiko žodžiai neteko prasmės, užuot stengusis suvokti, ką Mar- 
ryžtingas jo smakras, kokios tamsiai rudos akys, kaip romantiškai 
nesiskutęs. Jai parūpo jį pabučiuoti, paglostyti veidą ir, nespėjusi ko 
nors pagalvoti, ji pridėjo pirštą jam prie lūpų. 

Nespėjo susivokti, kai jie jau stovėjo apsikabinę ir bučiavosi. 
Markas kimiai sudejavo, ir ji suprato, jog jis seniai šito norėjo. Jie 
nuėjo į svetainę ir kikendami nugriuvo ant sofos. Jis buvo stebėtinai 
stiprus ir ryžtingas, nė iš tolo ne toks drovus, kaip ji įsivaizdavo. 
Puikiai žinojo, ką daryti, kur ir kaip ją glamonėti. Ana šypsodama- 
si užsimerkė ir tvirtai jį apglėbė. 

nomis plaukioju arba su banglente šokinėju ant bangų. Namie ne- 
vyksta nieko ypatingo, Anos beveik nematau. Jokio ženklo ir iš 
Lilos, nei skambučių, nei žinučių, aš prisiverčiu jai neskambinti, 
nelįsti į akis su pasiūlymu vėl susibėgti krūvon. Bet nesiliauju apie 
tai galvojęs. Mintyse kuriu visokiausius scenarijus: kaip abu apsi- 
gyvename kokiame nors bute Menlyje, man grįžus iš darbo nak- 
tį gurkšnojame alų, tampame vis artimesni ir atviresni, pagaliau 
abu pripažįstame, jog pirmiausia nereikėjo tada išsiskirti. Mano 
įsivaizduojami scenarijai neišvengiamai baigiasi lova. Kai kada aš 
žengiu pirmą žingsnį, o Lila karštai puola man į glėbį klausdama, 
ko taip ilgai delsiau. Kitose fantazijose grįžęs namo randu Lilą 
gundomai išsidriekusią ant sofos, su kokiu nors baisiausiai per- 
šviečiamu drabužėliu - kad tik mane sugundytų. 

Po darbo sėdėdamas prie baro su Bleiku ir keliomis padavėjo- 
mis gaunu iš jos Žinutę. 

„Tebesi darbe?“ 

„Aha. Ką tik baigiau.“ 


„Puiku.“ 
2“ 


3 


Ir štai, priplojusi nosį prie stiklo, ji jau beldžia į restorano duris. 
Bleikas ją įleidžia. Aš pristatau ją kompanijai ir paimu jai alaus. 

Visi susėdę abipus baro, per vidurį tušti stiklai ir krūva tuščių 
traškučių pakelių. Lila atsisėda ant aukštos kėdės, užsikelia koją 
ant kojos, - kad galėtume jomis pasigrožėti. Aš stoviu šalia. 

- Mikliai atsiradai, - sakau. 

- Mes sėdime Steino aludėj, - paaiškina ji. Užsukome išgerti. 

— Mes? 

Ji neatsako, pakelia alaus stiklą, apsižvalgo. 

- Visai nieko vietelė. Man patinka naujos lempos. 

- Jos ne naujos, - sakau. - Jau kelinti metai kabo. 

- Nejaugi? - nusišypso ji. - Vadinasi, ilgai čia nebuvau. - Ji 
siurbteli alaus, pastato stiklą, pliaukšteli sau per kelį. - Na, bet aš 
atėjau ne dėl restorano. Atėjau pašnekėt apie tą vakarėlį. 

— Kokį vakarėlį? Nebus jokio vakarėlio. 

- Tavo gimtadienio, - garsiai sako ji, kad visi girdėtų. - Vaka- 
rėlį, kurį tu surengsi tuose namuose. 

Aš purtau galvą. 

— Ne ne. 

Nesuprantu, ko ji šneka apie kažkokius vakarėlius. Verčiau ap- 
tartume persikraustymą. 

- Oi, liaukis. Dėmesio! Liepkite Timui organizuoti vakarėlį. 
Pasakykite, kad jis privalo. Gyvena viename didžiausių namų šio- 
je Sidnėjaus pusėje, todėl tai jo pilietinė pareiga. 

Bleikas ir kiti ima įkalbinėti. 

— Kodėl gi ne, Timai? 

- Pirmyn, Timai. Kokia puiki mintis. 

- Tikrai! 

- Na, ką gi, - burbteliu. - Bet pirmiausia turiu atsiklausti Anos. 
Namas juk jos. 

Lila nusišypso patenkinta savimi ir nuslysta nuo kėdės. Pabu- 
čiuoja man į skruostą, paploja per petį. 

- Iki, Timi, - sako išeidama. 

Grįždamas namo turiu praeiti pro Steino aludę, bet žiūrėti į vidų 
neprivalau. Tačiau nesusilaikau. Sustoju, prikišu veidą prie stiklo 
ir spoksau. Vyrukas, sėdintis arti lango, susiraukia man ir rodo 
mane savo draugams, tie vaipydamiesi kvatoja. Nekreipdamas į 
juos dėmesio bandau įžvelgti ką nors už jų - veidų, staliukų, bo- 
kalų ir mirksinčių šviesų maišalynėje. 

Jau noriu atsitraukti, kai pamatau ją. Stovi vidury būrelio ir 
gyvai kalba. Ją supa tik merginos, ir aš apsidžiaugiu, kad ji atėjusi 
su draugėmis. Bet tada prisistato jis. Patrikas. Apkabina ją per pe- 
čius, priglunda prie ausies, ji atsisukusi jį bučiuoja. 

Per vėlai susigriebiu, kad stoviu po žibintu ir žmonės viduje 
mane mato ne prasčiau kaip aš juos. Mane pastebėjęs, Patrikas 
šaltas ir patenkintas. 

Apsisuku ir keliauju namo. Plakančia širdimi ir piktai užkai- 
tęs nuo pažeminimo skubiai praeinu pro „Corso“ ir nudrožiu Va- 
karine esplanada. Tik pasiekęs taką palei prieplauką atgniaužiu 
kumščius. 

Pusiaukelėje iki namų už nugaros išgirstu žingsnius. Neatsi- 
suku pažiūrėti, nes nenoriu pasirodyti susirūpinęs: manau, gali 
susilaukti nemalonumų, jei žmonės pastebės tavo baimę; vis dėlto 
pasitraukiu į šalį, kad einantysis iš paskos galėtų mane pralenkti. 
Bet žingsniai nutyla, ir aš nusprendžiu, kad žmogus išsuko iš tako 
į gatvę arba įėjo į vieną iš daugybės namų, stovinčių palei taką. 

Staiga išgirstu daug garsesnį trepsėjimą, kažkas bėga, ir vis ar- 
tyn. Tačiau trepsėjimas liaujasi taip pat staigiai, kaip ir prasidėjo. 

Atsigręžiu, bet už manęs nieko nėra. 

- Ei! - šūkteliu, atsiliepia tik aidas. Šen ten stovi žibintai, bet 
kai kurie sudaužyti, todėl takas tamsus ir naktį šiurpokas, jeigu 
esi pasidavęs tokiai nuotaikai. Šiaip man patinka šitas nuošalu- 

mas, kai vieninteliai garsai - tolimas transporto gausmas ir švel- 
nus vandens pliuškenimas, bet šiąnakt tyluma viską užkloja lyg 
stora antklodė, sunki, slegianti, dusinanti. Noriu ją nusimesti, iš- 
lįsti į triukšmą ir šviesas, pasiekti eismą ir saugų praeivių artumą. 

Apsisukęs paeinu atgal, jau greitesniu žingsniu, ir imu žengti 
per žolę, kad girdėčiau, jei taku kas nors eis iš paskos. Bet ne- 
trukus suprantu, jog ir persekiotojas gali padaryti tą patį, ir aš jo 
jau negirdėčiau. Einu, bet širdis muša, oda šiurpsta iš baimės, vos 
susilaikau neatsigręžęs. 

Kurį laiką nieko negirdžiu, pradedu apsiraminti, vadinu save 
paranoiku. Tačiau vos pereinu ant betono, už nugaros vėl aidi 
žingsniai. Beveik sutampantys su mano žingsniais. Sustoju, ir tie 
žingsniai sustoja. Pradedu eiti, ir jie ima kaukšėti. Jei nebūčiau 
vienas, jei nebūtų taip tamsu ir tylu, gal net atrodytų juokinga. Bet 
esu vienui vienas, aplink tamsa ir gūdi tyla, todėl nuo minties, kad 
esu sekamas, man plaukai šiaušiasi. Iš gerklės išsiveržia baimingas 
riktelėjimas. 

Atsigręžiu. 

— Kas ten? - šaukiu stengdamasis neparodyti baimės, net ban- 
dau apsimesti, jog man linksma, lyg visa tai atrodytų kaip labai 
šaunus pokštas. Bet žodžiai nuskamba bailiai ir plonai. 

Nelaukiu atsako ar žmogaus, išlendančio iš krūmų. Apsisuku 
ir nubėgu kiek įkabindamas. 

Įėjęs į namus net nestabteliu pasisveikinti su Ana. Iškart už- 
sidarau savo kambaryje ir mėginu nusiraminti. Vaikštau giliai 
kvėpuodamas ir gniaužydamas kumščius. Atsisėdęs ant grindų 
panarinu galvą tarp kelių ir būnu taip, kol širdies plakimas sunor- 
malėja ir panika išsisklaido. 

Bijotis nėra ko. Aš namuose, saugus, tas, kas mane vaikėsi, tik 
kvailai juokavo. O aš išvargęs, susijaudinęs, nepajėgiu blaiviai gal- 
voti. Pernelyg jautriai reaguoju. 

Atsistojęs einu prie stalo, įjungiu kompą, įeinu į „Facebooką. 
Lilos paskyroje naujiena: „Tingiai svaigstu su savo meile.“ Ir krū- 
va naujų nuotraukų. Peržiūriu po vieną: Lila su Patriku kvailioja 
paplūdimyje, Lila ir Patrikas geria alų kažkokioje lauko aludėje, 
Lila ir Patrikas glamžosi ant sofos. Nepaisant visų kalbų apie nau- 
ją butą, ji tebėra tokia artima jam, kad kiaurą dieną leidžiasi jo 
grabinėjama. Tiesą sakant, atrodo labai laiminga jo grabinėjama. 
Nuo vienos nuotraukos man tiesiog užverda kraujas. Lila žiūri į 
kamerą prasižiojusi, prisimerkusi, apimta palaimos. Vien su bi- 
kinio viršumi ar liemenėle. Patrikas jai už nugaros, buldogišką 
fizionomiją įkniaubęs į kaklą. Apglėbęs ją, ir, nors nuotraukos 
apačia netelpa, aišku, kad vieną leteną užkišęs po liemenėle. Sui- 
ma noras paimti kompą ir sviesti pro langą. 

Einu į dušą kitoje koridoriaus pusėje. Paleidžiu stiprią karš- 
to vandens čiurkšlę ir stropiai prausiuosi: storai išsimuilinu, ant 
plaukų išspaudžiu saują šampūno. Maudausi, kol nusiplaunu net 
menkiausią restorano kvapą, o vonia prisipildo garų. Ištrykšta ke- 
lios ašaros, jaučiuosi silpnas ir apgailėtinas, kad leidžiu sau pra- 
virkti, kvailas, kad leidžiuosi iš naujo įsiurbiamas Lilos - lyg aki- 
varo. Reikia judėti tolyn, įveikti šitą maniją; žiūrint, kaip kliokia 
į nuotaką vanduo, man dingteli, jog Lilos pasiūlytasis vakarėlis 
galėtų man padėti. Galėtų tapti nauju gyvenimo etapu - visiems 
mano gimtadienis, o pačiam - žingsnis į priekį. 

Energingai nusitrynęs rankšluosčiu ir apsivilkęs švariais dra- 
bužiais pasijuntu kur kas geriau. 

Jau po vidurnakčio, bet man prasideda antrasis kvėpavimas. 
Nulipęs į apačią iš šaldytuvo paimu du alaus. Aną randu svetai- 
nėje apsivilkusią pižama. Ji guli ant sofos prisimerkusi, veidas nu- 
margintas televizoriaus šviesos. Pamačiusi mane atsisėda. 

Žiūri nepatikliai, lyg bijodama, jog atėjau kalbėtis kokia sunkia 
tema. Kuo linksmiau nusišypsau ir paduodu jai butelį alaus. Atsi- 
sėdu ant kitos sofos, priešais ją, pasilenkiu. 

— Ką pasakytum dėl vakarėlio? - sakau. 

Ji sumirksi. 

- Čia? 

- Žinoma, čia. Kodėl gi ne? Ideali vieta, - kalbu. - Žinau, gal- 
būt neįmanoma, per sunku ar dar kas nors. Dėl tavo agorafobijos 
ir viso kito. Jeigu taip, tik pasakyk. Aš nenoriu, kad tau pasidarytų 
blogiau. Turbūt nemėgsti žmonių minios? 

- Oi ne, - purto ji galvą. - Visai ne tai... Na taip, truputį pri- 
vengiu žmonių, bet labiausiai bijau ne jų... Manau, vakarėlį atlai- 
kyčiau. 

- Būtų toks visai kasdieniškas susibūrimas. Šį savaitgalį mano 
gimtadienis. Žinau, laiko nedaug, tačiau tau nieko nereikės dary- 
ti. Aš viskuo pasirūpinčiau. Galėtum tik sėdėti ir lepintis. 

- Vakarėlis... - ištaria ji lėtai, lyg ragaudama žodį. 

- Aha, - išsišiepiu. - Turbūt tau ne naujiena? Na, susirenka 
žmonių. Leidžia muziką. Geria alų. Pasigeria, šoka. Gal ir ko sma- 
gesnio prasimano. 

Valandėlę ji tyli žvelgdama į savo rankas. Pagaliau pakelia gal- 
vą, palengva nusišypso. 

- Neaiškiai prisimenu kažką panašaus. 

- Tai ką pasakysi? 

Ji linkteli, gurkšteli alaus, atsargiai pastato butelį ant stalo. 

— Gerai, - atsako. - Kodėl ne? 

TIMUI PASIŪLIUS SURENGTI VAKARĖLĮ, PIRMIAUSIA JI IŠSIGĄSTA. 
Pats žodis kelia tokią daugybę prieštaringų jausmų. Namuose vy- 
kusius vakarėlius ji prisimena nenoromis: įtemptas, beveik isteriš- 
kas pasirengimo dienas, baisius, storžieviškus svečius, siaubingą 
vienišos mergaitės įsitikinimą, kad gimusi ne toje šeimoje, kurioje 
turėjo gimti, ne tame pasaulyje. 

Paskui ji prisimena patikusius vakarėlius. Šokius sutinkant 
Naujuosius metus. Draugų gimtadienius. Laužus vasarą paplūdi- 
myje. Visi tie sambūriai, per kuriuos jai būdavo linksma, vyko ki- 
tur, ne namuose, toli nuo motinos. 

Tačiau dabar, kai motinos nebėra, kad galėtų viską sugadinti, 
kodėl jai nesurengus vakarėlio? 

Kad ir kaip norėtų, ji negali amžinai slapstytis. Turi pabandyt 
atsigauti, vėl gyventi normaliai. Ir vakarėlis, saugus savo namuose, 
savo teritorijoje, atrodo palyginti nepavojingas būdas vėl pritapti, 
susitikti su žmonėmis, prisiminti tikro gyvenimo skonį. Šiaip jau 
vakarėlis bus Timo, ne jos, todėl, jeigu reikės išeiti užsinorėjus mie- 
go, niekas neatkreips dėmesio. 

Lipdama į kambarį, valydamasi dantis, guldamasi galvoja tik 
apie tai. Kai jau reikia išjungti lempą, nerimas išsisklaidęs, ji vei- 
kiau susijaudinusi negu susirūpinusi. Kiek prisimena, pirmą kartą 
eina miegoti jausdama, jog, atrodo, yra ko laukti. 

RYTĄ NUĖJĘS Į VIRTUVĘ RANDU ANĄ PRIE STALO SU TUŠINUKU 
rankoje ir užrašų knygute. 

— Sudarinėju sąrašą, - sako droviai pakeldama akis. - Ko rei- 
kės tavo vakarėliui. 

Užplikau kavos ir atsisėdu šalia jos. Ji pastumia man knygelę. 
Aš perskaitau, kas jos surašyta. 

- Ana, mums šitiek visko nereikės. Rengiuosi nupirkti tik deš- 
relių ir alaus. Nėra reikalo kelti pokylio. 

Nors aš tik norėjau gero, kad ji nepersistengtų, Ana nusimena. 

- Bet jeigu taip nori... - Parodau į sąrašą. - Jeigu tikrai viso to 
nori, aš neturiu nieko prieš. Neprieštarauju. Tik nenorėjau, kad tu 
be reikalo vargtum. 

— Kodėl? - Ji pašnairuoja į mane. - Ar kad aš tokia užsiėmu- 
si? — Ji atsiima knygelę, kosteli. - Timai, ar galiu kai ko paprašyti? 
Padarysi paslaugą? 

- Žinoma. 

- Ar leisi man viską organizuoti? 

- Na, jeigu nori... 

- Ir leisi man viską apmokėti? 

— Jokiu būdu. 

— Kodėl ne? 

Aš purtau galvą. 

- Būtų negerai. Tiesiog negaliu... 

- Oi, nustok, - pertraukia ji mane, ir vėl jos akyse išvystu ki- 
birkštėles, paprastai slepiamą ugnį. - Puikiausiai gali. Aš noriu. 
Man ne dvylika metų. Aš maudausi piniguose, turiu daugiau, 
negu galėčiau išleisti. Ką man su jais veikti visą laiką tūnant na- 
mie? 

- Bet šitaip nebus visada, - sakau. - Tau pasidarys geriau. Ir 
tada prireiks pinigų. 

— Bet aš turiu jų baisybę. Vienam žmogui per daug. Nuo vie- 
no nedidelio vakarėlio nebus nė menkiausios žymės. Prašau, Ti- 
mai, - susijaudinusi kalba ji. - Prašau, nesistenk manęs globoti, 
auklėti ar dar kaip nors. Ir nesidrovėk. Aš to noriu. Man bus 
smagu. Seniai neturėjau tokio smagumo. Žinau, esu sakiusi, jog 
tu negali man padėti, tačiau gal ir gali. Leisdamas man surengti 
vakarėlį, - užraudusi užbaigia ji tiradą ir be kvapo nutyla. 

Ką aš galiu pasakyti? Nelabai trokštu didelių vaišių, kas nors 
paprasta, pakepta ant grotelių, man patiktų ne prasčiau už praš- 
matnius valgius, suvežtus tiekėjų. Bet kaip atsisakyti? Ana atrodo 
tokia ryžtinga, beveik žūtbūtinai nusiteikusi. 

- Ką gi, gerai, - sakau. - Tebūnie. 

- Tvarka, - taria ji. - Ačiū. Turėtų būti smagu. 

Neatrodo, kad jai nors kiek smagu. Kakta suraukta, visa įsi- 
tempusi. Susirūpinusi, sunerimusi, lyg imtųsi organizuoti laidotu- 
ves, o ne pasilinksminimą. 

Ji PRAŠO TIMĄ SURAŠYTI VISUS ŽMONES, KURIUOS JIS NORI PASI- 


kviesti. Mat ketina sukurti elektroninį kvietimą ir išsiuntinėti vi- 
siems jo draugams. 

Jis sėdi nežinia kiek laiko, peržiūri telefone adresatus, galvoja 
kramtydamas tušinuko galą, pagaliau surašo vardus ir elektroninio 
pašto adresus. Purtydamas galvą ir murmėdamas neaiškias prie- 
žastis išbraukia keletą vardų, tada pastumia jai lapą. 

- Daugiau negu penkiasdešimt, - taria ji suskaičiavusi. 

- O kaip tu? - klausia jis. - Ką tu pasikviesi? 

- Oi, vakarėlis tavo, ne mano. 

- Na tai kas? Pasikviesk ir savo draugų ar draugių. - Jis mosteli 
namo pusėn. - Čia tikrai nebus ankšta. 

Būtų lengva pameluoti, susakyti aibę įtikinamai skambančių 
priežasčių, kodėl ši mintis netikusi, bet ji užrausta nespėjusi susi- 
kaupti ir sukurti istorijos. 

- Tai kad ne... - murma ji. - Pasikviesiu tik Marką ir Fioną. 

- Sakai? Tik du žmones? - tyliai klausia jis, ir ji mato, jog jis 
gaili jos, stebisi, kaip ji gali būti tokia vargšė, kodėl gyvenime nieko 
daugiau neturi. 

Pirmas panikos priepuolis prasidėjo praėjus savaitei po Bendžami- 
no mirties. Markas su Fiona buvo darbe, Ana liko namuose vie- 
na. Ji ėmė rengtis galvodama, kaip praleis dieną, ir taip ilgėdamasi 
Bendžamino, kad vos laikėsi nepravirkusi, kai staiga apėmė visiš- 
kai naujas jausmas: krūtinę sugniaužė nežmoniškas siaubas. 

Iš pradžių nesusigaudė, kas jai darosi, nesuprato, kodėl nei iš 
šio, nei iš to taip ėmė plakti širdis, kodėl gerklė taip suspausta, ko- 
dėl atrodo, lyg į plaučius pripilta cemento. 

Ji pagalvojo, ar tik nemiršta, ar jos neištiko infarktas. 

Pasiuntė Markui žinutę šaukdamasi pagalbos. 

Atvažiavo Fiona, įlėkė pro duris greičiau, negu Ana galėjo įsi- 
vaizduoti, ją išvydusi Ana vos neaiktelėjo iš palengvėjimo. Ligoni- 
nėje kalbėjo tik Fiona, nuosekliai paaiškino viską, kas atsitiko. Ana 
tylėdama klausėsi, kaip Fiona pasakoja gydytojui apie jos tėvų žūtį, 
viską apie Bendžaminą, visą tragišką istoriją. 

Panika, padarė išvadą daktaras. Psichinė, ne fizinė būsena. 
Anai jis pasakė, kad tai labai normali, beveik tikėtina reakcija į 
viską, kas jai nutiko. Sielvartas prikrečia keisčiausių dalykų, pasa- 
kė jis. Šiaip jai nieko nėra. Viskas vyksta galvoje. 

Deja, nuo diagnozės „panika geriau nepasidarė. Priepuoliai 
ėmė kartotis dažnai, užklupdavo netikėčiausiose ir netinkamiau- 
siose vietose: perkant maistą, bibliotekoje ieškant knygų. Užgriuvęs 
smaugiantis siaubas nuvydavo į tualetą. Kai vėl galėdavo kvėpuoti, 
išėjusi į gatvę susistabdydavo taksi ir kaip nenormali susiriesdavo 
ant užpakalinės sėdynės. Grįžusi namo iškart atsiguldavo, apsiklo- 
davo lig ausų ir verkdavo, kol įveikdavo miegas. 

Prie panikos priepuolių prisidėjo gėda. Kas ji per žmogus, jei- 
gu baidosi prekybos centro? Kas per žmogus, jeigu sunku kalbėtis 
su kitais, žiūrėti jiems į akis, nes baisu, kad tie neišvystų tiesos? 

Kas per žmogus, jeigu turi lėkti namo ir užsidaryti vien tam, kad 
įstengtų kvėpuoti? 

Panika ir gėda vis stiprėjo ir vis labiau susiliejo, pagaliau pasi- 
darė taip blogai, jog ji tik lindėjo pasislėpusi, tūnojo namie užsida- 
riusi nuo visų ir visko. 

Tėvams žuvus, kur nors kviečiama atsikalbinėdavo, mieliau 
bendraudavo tik su Marku ir Fiona. Panika dar labiau viską paga- 
dino. Ji tiek prisimelavo ir tiek išsisukinėjo, atsisakė tokios daugybės 
kvietimų, kad žmonės liovėsi ją kur nors kviesti. Ir ji nustebo, kad 
taip paprasta šalintis draugų. Dauguma dėl akių kažką bandyda- 
vo, bet atstumti likdavo visai patenkinti, patenkinti melu, džiaug- 
davosi atsikratę naštos bendrauti su ja, kai ji šitaip pasikeitusi. 

VISĄ RYTĄ PRASĖDIME PLANUODAMI VAKARĖLĮ. IšsKYRUS NESMA- 
gią akimirką, kai paklausiau, ar ji nenorinti ko pakviesti, pirmą 
kartą mums taip jauku, šnekamės labai maloniai. 

Atsinešu iš viršaus kompą. Kol aš pusryčiauju, Ana juo pasiun- 
čia kvietimus. Tai padariusi naršo internete. Maistas, gėrimai, tie- 
kimas. 

— Balionėliai, - taria ji. - Kokios spalvos? 

Šypsodamas gūžteliu. 

— Sidabrinės, - pati atsako. - Sidabrinė atrodys nuostabiai bal- 
tų lubų fone. - Patylėjusi klausia: - Kokie gėrimai tau patinka? 
Koks mėgstamiausias alus? 

— Man nesvarbu, Ana. Rimtai. Bet koks sueis. 

- Užsakysiu gero. Kokio nors vokiško. Manau, jie daro gerą 
alų. Ir prancūziško šampano. Ir gardaus maisto. 

Iš pradžių spyriojęsis pradedu užsidegti prabangesnio, organi- 
zuotesnio vakarėlio idėja. Geras alus, gardūs valgiai, viskuo pasi- 
rūpinta. Kuo blogai? Rytas slenka, mes klausomės skimbčiojimų, 
pranešančių apie draugų elektroninius laiškus, atsiliepiančius į 
kvietimą. Dauguma žada dalyvauti, vienas kitas atsiprašo nega- 
lėsiąs. Po kiekvieno sutikimo Ana sąraše pasižymi: 23, 24, 25 ... 
47, 48, 49. 

Užrašiusi penkiasdešimt nusišypso. 

- Tu labai populiarus. Beveik visi tavo draugai ateis. Žiūrėk, — 
taria sulaukusi Marko laiškelio, - ir mano visi draugai bus. 

Ji ima kvatotis. Valandėlę nustebęs žiūriu, bet jos juokas toks 
užkrečiamas, kad netrukus abu žvengiame. Iki ašarų, susiėmę pil- 
vus. Bandome sustoti, atsikvėpti ir nusiraminti, bet tik pasižiūri- 
me į kits kitą ir vėl plyštame juokais. 

- Nustok, - pagaliau ištaria Ana, - man jau galvą skauda. 

- Ir man, - sakau ir giliai įkvepiu. - Liaukis. Kvėpuok. Nebe- 
sijuok, ir viskas. 

- Taip, šitoks juokas geruoju nesibaigs, - sako Ana, purtydama 
galvą. - Greičiau susigrąžinkime liūdesį. 

Tie jos žodžiai tokie netikėti, kad mes pasižiūrime vienas į kitą 
ir vėl užsikvatojame. 


Vos nepražiopsau Lilos laiško, žadančio ateiti. 

DIDŽIAUSIĄ MALONUMĄ JI PASITAUPO TAM LAIKUI, KAI TIMAS IŠ- 
eis į darbą. Naują suknelę. 

Ieškojusi visą valandą pagaliau suranda tinkamą ir užsisako. 
Tinklapis garantuoja, kad bus pristatyta per tris dienas, - taigi ma- 
rios laiko. 

Užsisakiusi suknelę, ji tingiai sklaido Timo adresyno žymeles. 
Jos daugiausia nuveda į banglentininkų tinklapius, kuriuose mažy- 
čiai žmogeliukai jodinėja siaubingo didumo bangomis. Yra nuoro- 
dy į keletą kulinarijos puslapių, vienas - į cunamio. Beveik negal- 
vodama ji spragteli paskutinę žymelę, ir ji nukelia ją į Timo puslapį 
„Facebooke“. Jai net nespėjus ką nors pamatyti, ekrano apačioje iš- 
nyra žinutė: 

„Tu ir vėl čia, Timai?“ 

Žinutę atsiuntė mergina, vardu Lila. Ana, aišku, neatsiliepia. 
Pamatęs, kad jos lankytasi jo puslapyje, Timas pamanys, jog ji šni- 
pinėja. Taip ir yra. Neįstengusi įveikti smalsumo, ji įeina į Lilos 
puslapį ir žiūrinėja jos nuotraukas. Lila - tamsiaplaukė gražuolė. 
Daug nuotraukų, kuriose ji kartu su sportiškos išvaizdos šviesia- 
plaukiu vyruku. Ana stebisi, kad jai taip gera įsitikinus, jog Lila turi 
mylimąjį. Nuotraukų pridėta šimtai. Lila nutraukta siaučianti va- 
karėliuose, vilkinti striukas suknytes, atidengiančias įdegusį spor- 

tišką kūną. Kitose nuotraukose ji šoka, važiuoja dviračiu, iškylauja 
krūmynuose, plaukioja vandenyne, aludėse geria alų, brangiuose 
baruose - kokteilius. Yra nuotraukų, kuriose ji vilki puošniomis 
suknelėmis, kitose - apsitempusi džinsais arba su susiglamžiusia 
pižama. Visur atrodo vienodai pasitikinti savimi ir seksuali. Drąsi, 
įžūli, laiminga nesibaigiančios gyvenimo šventės viešnia. 

Aną suima baisus neprotingas pavydas - pavydi Lilai jos gyve- 
nimo, akivaizdžiai nerūpestingos laimės, septyni šimtai devynias- 
dešimt aštuonių draugų „Facebooke“, o labiausiai - jos draugystės 
su Timu. 

Į vieną nuotrauką ji žiūri ilgai ilgai. Lila stovi ant tako, už jos 
nugaros pastato fasadas. Aukštai iškėlusi kumštį, ji pergalingai 
šypsosi. Kažkuo ši nuotrauka Aną traukia, ji neaiškiai pažįstama, 
kažką išjudinanti atmintyje. 

„Vis dar šniukštinėji, Timai?“ - ekrane pasirodo dar viena ži- 
nutė nuo Lilos. Ana uždaro puslapį, užvožia kompiuterį ir nubėga 
susigėdusi. 

Keistas, šiek tiek nemalonus jausmas, kad kažkas ne taip, ne- 
apleidžia kelias valandas. Juokinga, kvaila. Tos merginos ji net ne- 
pažįsta. 

Po pietų ji eina į „sąvartyną“ paieškoti girliandų, kuriomis moti- 
na pobūviams puošdavo salę. Dar anksti, vakarėlis tik po kelių die- 
ny, bet ji nori jas užkabinti, kad parodytų Timui, kaip pasakiškai 
atrodys pobūvių kambarys. 

Nusineša girliandas į salę, nušluosto nuo jų dulkes, tada visą 
vakarą kabina jas ant sienų. Tam reikia atsinešti iš užpakalinio 
kiemo kopėčias; nors baisu eiti į tamsią, voratinklių pilną pašiūrę, 
jai pavyksta išvengti panikos priepuolio ir grįžti su kopėčiomis. Ji 
pluša iki vakaro. Dirbti karšta, nepatogu, vis reikia laipioti kopė- 
čiomis, aukštai iškėlus rankas kabinti girliandas. Jų tiek, kad ga- 
lima tris kartus apjuosti salę. Užbaigusi darbą, ji uždaro duris ir 


130 


įžiebia girliandas norėdama pažiūrėti, koks bus vaizdas. Įjungia 
ir sietynus, bet šviesą prisuka, ir kartu su girliandomis jie sukuria 
idealią nuotaiką. Svajingą, švelnią, gražią. 

Jau po aštuonių, norisi valgyt. Eina į virtuvę susirasti ko valgo- 
mo. Jau seniai neturėjo tokio apetito. Paprastai valgis jai tėra bū- 
tinybė, o ne malonumas, kuras, kuriuo reikia pakrauti kūną, kad 
gyventum, tačiau šįvakar alkana kaip vilkas. 

Paskrudina tris duonos riekes, storai aptepa sviestu. Supjaus- 
to mango vaisių, sudeda į dubenėlį, ant viršaus užpila grietinėlės. 
Pasiima iš šaldytuvo alaus, Timas visada turi padėjęs, ir viską nu- 
sineša į salę. Valgo sėdėdama ant grindų, apgaubta šviesų, ir džiau- 
giasi jaukumu. Pirmą kartą per kelis mėnesius jaučia šį tą nuvei- 
kusi; jei ir ne visai laiminga, bent jau kol kas patenkinta. Rankas 
maloniai maudžia, ir kiekvienas kąsnis, kiekvienas alaus gurkšnis 
atrodo gardus ir užtarnautas. 

Šiaip jau vakarais ji eina į palėpę, tačiau šįvakar nesinori gyven- 
ti praeitimi. Lieka svetainėje priešais televizorių. Žiūrėdama nak- 
tinį filmą išgeria dar vieną butelį alaus, paskui antrą, trečią. Kai 
išgirsta girgžtelint Timo raktą, ji jau apsvaigusi. 

Puola prie durų, atidaro. 

- Čia dabar, - sako jis ir žengteli atgal apstulbęs, beveik išsigan- 
dęs. Bet paskui nusišypso, žengia į vidų. - Ana, tu mane išgąsdinai. 

- Atsiprašau, tai tik aš, - taria ji ir už rankos veda jį į pobūvių 
salę. - Nenorėjau nugąsdinti, bet noriu kai ką parodyti. 

Ji uždaro salės duris, akimirką juos supa juoda tamsa. Tada 
įjungia visas šviesas. 

- Oho... - murma jis dairydamasis. Jo išplėstos akys ir paten- 
kinta šypsena - deramas atlygis už jos vargą. - Nuostabu, Ana. 
Nuostabu. 

- Dar užsakiau balionėlių ir kaspinų, - sako ji. - Bus šeštadienį. 
Kai baigsiu puošti, bus dar gražiau. 

Ir tada jis padaro kai ką nepaprasto, stebuklingo. Uždeda ran- 
kas jai ant pečių ir pasilenkęs pabučiuoja į lūpas. 

- Be galo gražu. Ačiū tau. 

Gerai, kad apšvietimas blausus ir jis neįžiūri jos išraiškos, rau- 
donio, palengva užliejančio skruostus. 

- Klausyk, nori alaus? - klausia ji nusisukdama. - Aš čia gurks- 
nojau taviškį, tikiuosi, nesupyksi... Tačiau dar liko. Gal čia išgertu- 
me butelį? 

- Gerai, - nusijuokia jis, ir ji išlekia iš salės sklidina keisto ne- 
kantrumo, tarsi Timas galėtų pradingti, tarsi plonytė laimės gija, 
kurią ji jaučia virpant savyje, galėtų nutrūkti, jeigu ji kuo greičiau 
negrįš. 

POBŪVIO VAKARĄ JI ILGAI RENGIASI. 

Jau seniai negalvojo apie drabužius. Bendžaminui mirus, liko 
jiems abejinga. Išvaizda, apranga, makiažas - visi dalykai, kitados 
buvę tokie įdomūs ir atrodę tokie svarbūs, - staiga tapo visiškai 
nereikšmingi. 

Bet kažkodėl dėl Timo, dėl to, kaip ima jaustis būdama su juo, ji 
ėmė rūpintis išvaizda. Maloni permaina rūpintis kuo nors banaliu, 
skirti dėmesį taip lengvai išsprendžiamai problemai. 

Kaip smagu ir lengva būti su žmogumi, kuris tavęs iki šiol nepa- 
žinojo, kuris neprisimena buvusios Anos London. Timas niekada 
nespokso į ją išsižiojęs ir spėliodamas, kas, po galais, nutiko anai 
nerūpestingai mergaitei. Kada nors ji, žinoma, turės viską jam 
papasakoti. Tokios paslapties amžinai neišlaikysi. Tačiau ir tada 
jam tai bus tik istorija, liūdna jos gyvenimo atkarpa, jis niekada 
nežiūrės į ją su gailesčiu ir smalsumu, kaip dabar į ją žiūri senieji 
draugai ir draugės. 

Ji ilgai maudosi po dušu, nusiskuta blauzdas, išsiplauna galvą. 
Paskui išsitepa drėkinamuoju kremu, pasipurškia kvepalais - abu 
šiuos dalykus darydavo negalvodama, o dabar, po tokios ilgos per- 
traukos, tai atrodo lyg ir pataikavimas savo silpnybėms. Užsivelka 
naujus apatinius. Raudonus ir plonyčius; liemenėlė pakelia krūtis 
ir pagilina tarpelį tarp jų, kelnaitės trumpulytės. 

Ji apsivelka suknelę, patraukia ant klubų. Suknelė juoda su di- 
delėmis tamsiai raudonomis retro rožėmis, aptempta ir trikampe 
iškirpte. Bateliai irgi raudoni, smailiais kulneliais ir siauručiais 
dirželiais ant čiurnų. 

Suknelė atrodo fantastiškai, kaip nulieta. 

Džiovintuvu išdžiovintus plaukus palieka kristi ant pečių puria 
banga, apgaubiančia veidą. Atidariusi tualetinę spintelę pasirausia 
kosmetikos pintinėlėje ieškodama lūpų dažų. Suradusi reikiamo, 
tiksliai tokio paties raudonio, papučia lūpas ir prisikišusi prie veid- 
rodžio stropiai dažosi. 

Atrodo neatpažįstama. 

Giliai atsidususi nusišypso sau veidrodyje. Ji pripratusi prie 
nuolatinio susirūpinimo, bet šitas nervingumas visiškai kitoks. Re- 
gis, praėjo amžinybė, tūkstantis tuščių metų nuo paskutinio karto, 
kai šitaip kuteno širdį džiugus laukimas. 

PuUOšIUOSI VAKARĖLIUI - TAI YRA NEVA PUOŠIUOSI: UŽSIMAUNU 


ne šortus kaip visada, o medvilnines kelnes ir palyginti naujus ir 
sveikus marškinėlius. Išsitrinkęs galvą mėginu tvarkingiau sušu- 
kuoti plaukus, kad būtų panašu į stilingą šukuoseną, bet atrodo 
taip juokingai, jog papurtau galvą ir jie vėl normaliai išsitaršo. 
Dar pagalvoju, ar nepaprašyti Anos, kad jiems ką nors padarytų, 
gal net pakirptų, bet jaučiu, jos pastangos būtų dar beviltiškesnės. 
Nepastebėjau ją turint nors menkiausią nusimanymą apie madą, ji 
visai tuo nesidomi. Kasdien vaikšto su marškinėliais ir beformiu 
sijonu arba džinsais. Nesu pažinojęs merginos, taip nesirūpinan- 
čios savo išvaizda. 

Štai kodėl apstulbstu, kai ji nulipa pasipuošusi suknele. Sukne- 
le, kurios niekaip nepavadinsi beforme. 

Išgirdęs jos žingsnius pakeliu galvą. Turbūt išpučiu akis ar dar 
kaip išreiškiu nuostabą, nes ji sustoja. 

- Gražiai atrodau? - klausia nedrąsiai šypsodama ir timptelė- 
dama suknelę. 

- Taip, - sakau. - Atrodai... atrodai dieviškai. 

Stveriu dar vieną ledo maišą apsimesdamas, jog jis sunkesnis, 
negu yra iš tikrųjų, - tikiuosi, mano užraudusį veidą ji palaikys 
fizinės įtampos, o ne staiga užplūdusio drovumo ženklu. 

Daugiau į ją nežiūriu, bet jaučiu, jog ji patenkinta mano atsa- 
kymu. Garsiai kaukšėdama per grindis žengia prie ledo ir šampa- 
no dėžės, ištraukia butelį. 

- Kodėl mums vieno neatsikimšus? Manau, nusipelnėme. 

— Ir aš taip manau. 

Atsitiesiu ir pagaliau įsidrąsinęs pažvelgiu į ją, nusišypsau. 

— Gražiai atrodai, - taria ji. 

— Bet ne taip kaip tu. 

„Graži“ - per menkas žodis, bet, įtariu, ji jaučia, kokia pritren- 
kianti su šita suknele, ypač kai plaukai taip gundomai palaidi. Ji 
juokdamasi atkemša butelį ir į plastikinius indelius įpila šampano. 

— Būk sveikas, - sako ji. - Ir gražaus gimtadienio. 

Dega visos šviesos, palubėje siūbuoja balionai, salė atrodo kaip 
paveikslėlis. Pasieniais stovi baltomis staltiesėmis apdengti stalai. 
Ant jų dailiomis eilėmis išrikiuotos taurės. Kiekvieno stalo gale 
sustatyti gėrimai ir padėtas ledo kibirėlis. Mes pasirengę. 

Po dvidešimties minučių ima rinktis svečiai. Pirmiausia pasirodo 
vaikinai, su kuriais keliavau. Nemačiau jų mažiausiai metus, bet 
mes kaipmat grįžtame prie savo įprasto elgesio, pašaipų ir juo- 
kų. Vos atidarau duris, jie ima mane traukti per dantį dėl namo - 
klausia, kada laimėjau loterijoje. Pristatau juos Anai ir matau, 
kaip jie susižvalgo. Nežinau, ką mąsto, bet aš gardžiuojuosi aiškiu 
jų sutrikimu ir nieko neaiškinu, tegul spėlioja į sveikatą. 

Po jų atvažiuoja Markas su Fiona. Ana atveda juos į salę, savo 
keistoka oficialia maniera jie man palinki laimingo gimtadienio. 

Aštuntą namai prisipildo žmonių, juose gyva ir triukšminga, 
kaip dar nė karto nebuvo man apsigyvenus. Salėje klegesys ir 
kvatojimas, nuo viso to, nuo jaudulio, kad vienoj vietoj susirinko 
tokia daugybė mano pažįstamų, jaučiu energijos perteklių. Džiau- 
giuosi matydamas, kaip svečiai išplėtę akis dairosi po salę. 

Lila, lydima susiraukusio Patriko, atsiranda vėlai. Su ilgaau- 
liais batais ir striuku sijonėliu įžengia į salę taip, lyg būtų šių namų 
savininkė. Palikusi Patriką, karingai susidėjusį rankas ant krūti- 
nės, ramstyti sienos, nudrožia tiesiai prie vieno kibirėlių su ledu ir 
pasiima alaus. Pamačiusi mane pamoja, paskui prieina. 

- Labai prašmatnu, pone Elisonai, - sako. 

- Tai jau. Bet mano jokio nuopelno. Viską darė Ana. 

Ji kilsteli antakius. 

— Paslaptingoji Ana. - Prisidengusi burną palinksta prie ma- 
nęs ir klausia: - Ar mums tikrai niekas negresia? 

Gailiuosi išplepėjęs Lilai apie Aną. Lila per daug šiurkšti, per 
didelė pašaipūnė. O iš Anos aš nenoriu juoktis. Kai jau geriau ją 
pažįstu ir labiau mėgstu, jaučiu pareigą ją ginti. Galvodamas, kiek 
ji dėl manęs padarė, pasijuntu tikras šmikis, kad išvis su Lila apie 
ją šnekėjau. 

- Atsivedei Patriką, - pakreipiu kalbą. - Neprisimenu, kad bū- 
čiau kvietęs. 

— Tu ir nekvietei, - sako ji. - Todėl aš pakviečiau. Jam nepatik- 
tų, jeigu būčiau čia viena. Pats Žinai. Jis tavęs nemėgsta. 

— Bet mes tik draugai, - tariu kur kas nerūpestingiau, negu 
jaučiuosi. - Sakyčiau, Patrikas truputį karštakošis. 

— O gal man patinka karštakošiai vyrai, - vylingai nusišypso ji. 

Atsisukę į jį pamatome, kaip jis varsto mus akimis. Jeigu žvilgs- 
niu būtų galima fiziškai pakenkti, jau būčiau sutrintas į miltus. 

- Verčiau eik, - liepia Lila. - Kol vyrukas per daug nesupyko. 


' 
Svečiai tebesirenka, reikia pasitikti draugus, išgerti su jais, pasi- 
šnekėti. Kurį laiką vaikštinėju nuo vieno prie kito, nuo grupelės 
prie grupelės prisimindamas senus laikus. Nepastebiu, kaip ateina 
Ričas su Bi, bet išgirstu garsų, tik jam būdingą kvatojimą ir suran- 
du juos virtuvėje susikibusius rankomis, jau apspistus klasiokų. 

- Linksmo gimtadienio! - mane pamatęs šaukia Ričas. 

Paleidęs Bi apkabina mane, suspaudžia kaip meškinas. Įteikia 
plastikinį maišelį. 

— Kas čia? 

— O tau kaip atrodo? Dovana. 

- Gražiai supakuota, - nusijuokiu. 

- Ką padarysi. Dovanų pakavimas nėra mano pliusas. 

Maišelyje guli gabalas muilo. Viena jo pusė rausva, kita ruda. 
Rausvajame šone įspausta „veidui“, rudajame - „šiknai“. 

- Geras... 

Įmetęs muilą atgal niukteliu Ričui. 

— Tik žiūrėk, nesupainiok pusių, - sako jis. - Kitaip turėsiu 
vadinti tave šiknaveidžiu. 


+ 


Sugrįžęs į salę alaus viename pasienyje pastebiu Aną, tebesikal- 
bančią su Marku ir Fiona. Pasuku prie jos ketindamas pašefuoti, 
kad pasisukiotų būryje, susipažintų su naujais žmonėmis, prasi- 
blaškytų. 

- Klausyk, nori susipažinti su mano draugais? - klausiu dėda- 
mas jai ranką ant peties. 

Esu išgėręs tiek, kad nejučiomis ją apkabinu. Ji juokiasi, gal 
kiek nervingai, bet nesitraukia. Nuo jos dvelkia švara ir kvapiu 
muilu, šoną šildo jos kūnas. 

Pristatau ją keliems bičiuliams. Jų akyse matau nuostabą ir, 
mano manymu, pavydą. Ana atrodo žavingai, o namas daugiau 
negu įspūdingas. Mane užplūsta pasididžiavimas, lyg namas pri- 
klausytų man, lyg Ana irgi būtų mano. Vaikštau pasipūtęs kaip 
kvailys, įsitikinęs, kad mano pasaulyje tobula tvarka. 

— Taigi... - tarsteli Lila, perleisdama mudu savo akylu žvilgsniu, 
nuo kurio niekas neprasprūsta. Pažvelgia į Aną. - Koks nepapras- 
tas namas... Tikriausiai esi jauniausia mano sutikta namų savinin- 
kė. O namas - didžiausias ir prabangiausias, kokiame teko būti. 

Ana murma kažką nesuprantama. 

— Tačiau tai turbūt ne mano pažįstamų naudai, - nusišypso 
Lila. - Pati tikriausiai pažįsti daugybę turtingų žmonių. 

Metu į Lilą piktą žvilgsnį, bet ji nepastebi. 

— Manau, tau tai greičiausiai ne pirmiena, - varo savo Lila. - 
Taip užaugusi. Kaip čia pasakius... Nežinau... Na, toks tokį pažino 
ir taip toliau... - Ji šypteli, pažvelgia į mane, į Aną. - Dažniausiai 
taip ir būna. 

Pajuntu, kaip po mano delnu įsitempia Anos nugara. Reikėjo 
pasisaugoti Lilos. Taip ir norisi jai įspirti. Kodėl nors kartą negali 
būti normali ir draugiška? Kodėl turi ieškoti priekabių? 

Lila žvalgosi po salę perdėtai kraipydama galvą, lyg kambarys 
būtų neaprėpiamas. 

- Žinai, neįsivaizduoju, kaip turite jaustis gyvendami čia tik 
dviese, - toliau kalba ji. - Šitiek tuščių kambarių. Tikrai, net gai- 
la. Be to, Timas išeina į darbą, todėl daugiausia būni viena. Vie- 
nas žmogus tokioje erdvėje. Tikriausiai nejauku, ypač naktį. Ar 
nebaisu? 

— Ne, - purto galvą Ana. - Visai ne. Aš pripratusi. Visą gyve- 
nimą čia gyvenu. 

- Kaip smagu gimti su tokiomis privilegijomis. 

— O, turbūt taip, - sumurma Ana. 

- Turbūt, - pakartoja Lila taip, lyg Ana kalbėtų nesuprantama 
kalba. 

Tada nusišypso, šaltai, šypsena nepasiekia akių, ir staigiai nu- 
sigręžusi nuo mūsų užkalbina kažką kitą. Ji taip pabrėžtinai ir 

šiurkščiai nutraukia pokalbį, kad man knieti atsukti ją, tegul pa- 
bando iš naujo, šįsyk mandagiai, - taip tėvas ar motina paauklėtų 
negražiai pasielgusį vaiką. Bet Ana žnybteli man į šoną įspėdama, 
kad nekreipčiau dėmesio, aš taip ir padarau. 

ANA JAUČIA, KAIP LILOS ŽVILGSNIS JĄ KRITIŠKAI ĮVERTINA, META 


iššūkį ir sykiu ją nurašo. Žino, kad Lila galbūt imtų ją gerbti, jeigu 
ji liautysi elgtis kaip pelytė, nors kiek įsidrąsintų. Užtektų vieną 
kartą parodyti pyktį ar panieką, kandžiai atsikirsti, ir Lila duotų 
jai ramybę. Jiedvi gal net susidraugautų. Tačiau tai ne jos būdui. Ji 
nemoka rasti tinkamų žodžių, nemoka sukaupti savigynai reikia- 
mo pykčio. 

Bet Lilos atšiaurumas jos per daug neliūdina. Vien tai, kad jai 
linksma, kad ji nelindi savo kambaryje žliumbdama, teikia didžiulį 
pasitenkinimą. Ji eina prie žmonių, sveikinasi su jais, žiūri jiems į 
akis ir įstengia nuoširdžiai šypsotis. Timas apkabinęs ją per lieme- 
nį, 0 ji nepuola šonan ir nealpsta. Jai iš tikryjų linksma, ir ši mintis, 
kartu su bendra smagia svečių nuotaika, sustiprina jos pasitikėji- 
mą savimi, ir šito jausmo beveik nepramuša Lilos panieka. Kas jai 
darbo, ką apie ją mano kažkokia nepažįstama pana, kai šįvakar, 
pirmą sykį per kelerius metus, ji jaučiasi kaip normali dvidešimt- 
metė? Mergina, mokanti juoktis, šypsotis ir linksmintis. Mergina, 
gal netgi turinti ateitį. 

MuDuU su ANA IŠSISKIRIAME, KAI GRUPĖ KLASIOKŲ ĮTRAUKIA 
mane į ginčą dėl banglenčių sportui tinkamiausių vietų šiaurinė- 
je pakrantėje. Šiaip ši tema man visada įdomi, tačiau dabar akys 
nejučia ieško Anos, galvoju, ką ji veikia, su kuo šnekasi. Mintyse 
teisinuosi, jog aš tik noriu įsitikinti, ar jai smagu, ar linksma kaip 
ir man, bet, pamatęs, kaip prie jos prisiartina girtas bernas, ne- 
pažįstamas, gal kokio draugo draugas, ir atsistoja per arti, beveik 
griūdamas ant jos, pajuntu nesuvokiamą pyktį. 

Nespėjus man nuspręsti, ar eiti jos gelbėti, sučirškia skambu- 
tis. Palikusi berną pačiam manytis, Ana nueina atidaryti durų. 
Pasirodo, atvažiavo tiekėjai. Pasisiūlau padėti, bet Ana atšauna, 
kad man nėra ko veikti, ir eina su jais į virtuvę. Netrukus jie pra- 
deda nešti padėklus su gardumynais - suši, mažyčiais virtinėliais, 
gurmaniškais sumuštinukais... Neatsistebiu maisto kokybe ir kie- 
kybe. Turbūt kainavo baisybę pinigų. Ne vienas bičiulis, aiškiai 
tikėjęsis kokio tradicinio vakarėlių pyrago ar dešrainių, kumšteli 
man į šoną. 

Eidamas padėkoti Anai sutinku Lilą. 

- Maistas fantastiškas, - taria ji. 

Vaikinas juodu kostiumu ir baltais marškiniais atkiša mums 
padėklą su virtinukais, paimame po vieną ir nugurkiame. 

- Kaip skanu, - pagiria Lila. 

- Žinau. 

- Ir šampanas labai geras. - Ji pakelia taurę. - Na, Timai, ne 
tavo stiliaus vakarėlis, ne alus su traškučiais. 

— Tai jau ne. 

Kažko pasijuntu nepatogiai, nors priežasties nėra. Lila įdėmiai 
žiūri į mane, ir man pasidaro pikta. 

— Įsitaisei mamytę? - nusišaipo ji. 

- Atsiknisk, - metu ir apsisuku eiti, bet ji sugriebia man už rankos. 

— Nepyk, aš tik juokauju, - nusišypso. - Nors, prisipažįstu, 
man labai smalsu. Anądien kalbėjai, kad Ana keistuolė, pasakojai 
visokias baisybes, o šįvakar stovi meiliai ją apkabinęs. Juk mes 
draugai, tiesa? Draugai turi vienas kitam pasipasakoti tokius da- 
lykus. 

Draugai... Ir vėl tas žodis. Aš dar labiau suirztu. 

— Beje, ne aš pavadinau ją keistuole. Tu taip sakei. Aš sakiau, 
kad ji turi sunkumų. 

- Gerai, o kaip dėl tos nakties, kai ji žiūrėjo į tave? Dėl nusiaub- 
tos virtuvės? Kažkas nesveika. 

— Gal man tik pasivaideno, kad kažkas žiūri. Ir taip galėjo būti. 
Vidurys nakties, išvargęs po darbo. Gal net buvau išgėręs porą 
alaus. O virtuvė? Tikrai šiurpoka. Liguista. Vadink kaip nori. Bet, 
aišku, galima ją užjausti ir sakyti, jog viskas suprantama. Kai pa- 
galvoji. 

— Ką pagalvoji? 

Aš gūžteliu. 

- Apie gyvenimą. Jis kartais žmogų varo iš proto, gal ne? Šiaip 
ar taip, galėtum pasistengti ir būti jai draugiškesnė. O tai visiškai 
nusišnekėjai apie tuos pinigus. 

- Labai atsiprašau, - taria ji šyptelėdama ir nėmaž nesigailė- 
dama. - Nesusilaikiau nekepštelėjusi. Dieve, Timai, įsivaizduok, 

tokio amžiaus ir turėti tokį namą. Tikriausiai vertas milijonų, 
ar gali... 

Sakinio ji nebaigia, nes prieina Patrikas. Viena ranka valdingai 
ją apkabina. 

- Patrikai, ar linksma? - klausiu plačiai išsišiepdamas. 

- Nuostabus vakaras, - atsako jis, irgi švystelėdamas nenuo- 
širdžia šypsena. 


* 


Viską suvalgius ir tiekėjams išvažiavus, mes pagarsiname muzi- 
ką. Lila, aišku, viena pirmųjų puola į salės vidurį šokti. Pastvėrusi 
arčiausiai stovintį vaikiną ima strikinėti. Lila šoka taip pat, kaip 
daro viską, taigi energingai, užimdama neįsivaizduojamai daug 
vietos. 

Iš kitos pusės kambario man šypsosi Ana. Ištuštinęs butelį 
griebiu kitą ir einu prie jos. 

— Manau, galime oficialiai paskelbti, kad vakarėlis nusisekė, - 
tariu. 

Stovime kartu draugiškai tylėdami ir stebime svečius. Man 
viskas patinka, į viską žiūriu truputį euforiškai, gal dėl išgerto al- 
koholio, kol į salės vidurį įsirioglina Patrikas. Lilą jis net užgula, 
kaip alkanas žmogus - valgio lėkštę. Apglėbia ją abiem rankom, 
prisispaudžia tarpkoju ir pradeda savą nešvankaus šokio variantą. 
Tačiau dar įstengia akimis susirasti mane ir patenkintas išsiviepti. 
Kvailys. Net nesupranta, kaip jam pasisekė. Jeigu mano glėbyje 
būtų Lila, nesivarginčiau maivydamasis jam. Jei turėčiau Lilą, Pa- 
trikas būtų tuščia vieta. 

Čiumpu Anai už rankos ir ištempiu ją į karštą kūnų spūs- 
tį. Nieko neklausiu. Negalvoju. Kažką įrodinėju, nežinau, Lilai, 
Patrikui ar sau, ir galbūt ne visai gražiai panaudoju Aną savo 
neaiškiems tikslams. Bet ji nesipriešina ir nesiskundžia, paga- 


146 


liau viskas pasidaro nesvarbu, nes, šokdamas su Ana, laikyda- 
mas savo delne jos ranką, pamirštu ir Lilą, ir Patriką. Nereikia 
nė stengtis. 

Ana šoka užsimerkusi, vos šypsodama. Ji nėra energinga, drą- 
si, įžūli šokėja kaip Lila, jai nereikia daug vietos ar publikos dė- 
mesio, tačiau tikrai jaučia ritmą. Toks įspūdis, jog paprastai tarsi 
tamsus debesis ją gaubiantį nervingumą nupūtė muzika, šokis ir 
ji virto linksmesniu, šviesesniu žmogumi. Nė ženklo susirūpinu- 
sios, drovios merginos, prie kurios buvau pripratęs. Šiuo metu ji 
neatpažįstama ir, beje, labai patraukli. 

Žiūriu jai į veidą aiškiai jausdamas, kad mūsų pirštai liečia- 
si, kad šokame susiglaudę. Užuodžiu jos plaukus, kvepalus. Ant 
skruostų atsispindi girliandų šviesos, ir jos oda švyti. Ji tokia blyš- 
ki ir tyra. Kai atsimerkusi pamato mane žiūrint, susigėdusi nenu- 
suka žvilgsnio, nesutrinka. Žvelgdama tiesiai į akis ima man už 
kitos rankos ir nusišypso taip, kad prisimenu nuotrauką, tądien 
matytą sandėliu paverstame kambaryje. Kur ji seksuali ir pasiti- 
kinti savimi. Drąsi. Jos šypsena kažkuo primena Lilą, - man kol 
kas nepraėjusi jos manija, - iš aš stebiuosi, kaip iki šiol Anos ne- 
pastebėjau. Pastebėdavau, bet ne taip. 

Mes šokame dainą po dainos. Kartais mus kas nors stumteli, 
tada pajuntu minkštą jos artumą, atrodo baisiai normalu liesti ją, 
uždėti delną ant klubo, peties, rankos, spausti jos pirštus, o kai ji 
pakelia galvą norėdama man kažką pasakyti, į ausį dvelkteli šiltas 
jos kvapas. Nebeganau akimis Lilos su Patriku. Nežinau, kur jie ir 
kuo užsiėmę. Buvę nebuvę. 

— Noriu gert, - pagaliau taria Ana, ir mes einame į pasienį, 
pasiimame po butelį alaus. 

— Nori į kiemą? - klausiu. - Ten gal kiek vėsiau. 

Dar pamanau, jog ten gal bus ramiau ir galėsime pasišnekėti. 
Neturiu jai pasakyti kažko ypatingo, bet nesu matęs Anos tokios 

atviros ir nerūpestingos, taigi atrodo gera proga. Nelabai suvokiu, 
kam ta proga. Gal suartėti, susidraugauti. 

Svečiai pradeda vaikštinėti po visus namus, skirstytis poromis, 
ieškoti vietos toliau nuo salės triukšmo ir tvankumos. 

Koridoriuje rūko merginų grupelė, nerūpestingai krečia ant 
grindų pelenus, jos visur prismardino cigarečių dūmais. 

Noriu joms ką nors sakyti, paprašyti, kad eitų laukan, bet Ana 
trūkteli man už rankos. 

- Nekreipk dėmesio, - sušnibžda. - Visiškai nesvarbu. 

Virtuvė prisigrūdusi. Būrelis žmonių žaidžia gėrimo žaidimą: 
vyrukas guli aukštielninkas ant stalo, šalia stovinti mergina pila 
jam į gerklę šampaną. Valandėlę stovime ir žiūrime, kol jis ima 
springti ir užsikosėjęs viską aplink aptaško šampanu. 

Žvilgteliu į Aną. 

- Nesuk sau galvos, - taria ji. - Juk vakarėlis. Rytoj viską su- 
tvarkysime. 

Pamatęs lauke Marką su Fiona noriu grįžti į vidų, bet nespėju, 
jie mus pastebi. 

- Klausykite, puikus vakarėlis, - sako Markas mums prisiarti- 
nus. - Su Fiona kaip tik kalbėjome, kad gera matyti šiuos namus 
vėl pilnus svečių. 

Kurį laiką stovime gurkšnodami alų ir šnekučiuodamiesi apie 
vaišių tiekėjus, apie orą, Fiona daugiausia tyli, bet vogčiomis ste- 
bi mudu su Ana. Įdomu, ką ji mano, kiek matė. Markas ir Fiona 
man patinka, bet mieliau leisčiau laiką su kitais žmonėmis, todėl 
jau ketinu siūlyti visiems grįžti vidun, kai į kiemą išeina Lila su 
kompanija. 

- Timi! - Ji puola prie manęs, apkabina per liemenį. - Štai kur tu. 

Su savo juodais ilgaauliais ir mini sijonuku Lila atrodo itin 
stulbinančiai, matau, kaip Markas žiūri į ją. 

- Ar nesupažindinsi su savo draugais? 

Ir ji smalsumu degančiomis akimis atremia Marko žvilgsnį. 

Kai juodu pristatau jai, ji paspaudžia jam ranką, bet nepalei- 
džia. 

— Markas? - pakartoja Lila. - Koks gražus vardas... Vienas 
mano mėgstamiausių. 

— Dėkui, - tarsteli jis. 

— Taip oriai skamba. - Pagaliau ji paleidžia jo delną. - Labai 
tau tinka. 

- Kur Patrikas? - klausiu. 

— Oi, jau išėjo, - atsainiai meta ji man ir vėl nusisuka į Marką. 

Man bloga nuo Lilos koketavimo, tačiau ji nors palaiko po- 
kalbį. Lila nemėgsta plepėt apie viską ir apie nieką, bet netrukus 
susirenka nemažas būrys ir pradeda kalbą apie įdomesnius daly- 
kus. Seksą, banglenčių sportą, politiką, pinigus. Lila šneka garsiai, 
įžūliai ir įdomiai, pastebiu, jog Markas neatitraukia nuo jos akių. 
Pamanau, gal jį perspėti, pasakyti, jog ji nelaisva, bet nutariu, kad 
ne mano reikalas. Tegul pats savimi pasirūpina. 

Ana sėdi prie staliuko su Fiona, abi tyliai kalbasi sukišusios 
galvas. Šįvakar Ana visiškai kitokia: atsipalaidavusi ir patenkinta 
savimi, nervingai negniaužo rankų, nesėdi nudelbusi akių į žemę, 
tiesiog sunku palyginti dvi skirtingas merginas. Sunku patikėti, 
kad tas pats žmogus. 

Po kiek laiko kieme pasidaro beveik taip pat triukšminga, kaip 
buvo salėje, ir pokalbis suskyla į keletą grupių. Aš atsiduriu šalia 
Ričo, tarp klasiokų, visi kvatojame net susiriesdami - varžomės, 
kas papasakos neįtikimiausią istoriją apie kokią nors mūsų iškrės- 
tą kvailystę. 

Ir štai Ričas suvaidina pernelyg entuziastingą mūsų fizinio la- 
vinimo mokytoją poną Bierdą - garsiai šniokštuodamas energin- 
gai daro pritūpimus. Atsitiesdamas po itin žemo pritūpimo petimi 
užkliudo man alkūnę ir apipila alumi visą marškinėlių krūtinę. 

- Tai velnias, - sakau atitraukdamas nuo pilvo šlapią audeklą. 

- Atsiprašau, bičiuli, - nusišiepia jis. 

Paduodu jam tuščią stiklinę. 

— Verčiau įpilk man, - sakau ir einu į vidų persivilkti. 

Viršuje įjungiu miegamojo lempą ir žengiu prie spintos, bet 
akies krašteliu pastebiu kažką judant ir atsisuku į lovą. Ne iš karto 
suvokiu, ką matau. 

Vorus. 

VISA LOVA APNIKTA VORŲ. KRUTANTI, KREBŽDANTI JUODA MASĖ. 
Jų tokia gausybė, kad beveik uždengė baltą antklodę. Vorų užtie- 
salas. Lyg iš kokio košmariško sapno. 

Griausmas! 

Traukiuosi nuo lovos užsidengęs burną, kone žiaukčiodamas 
iš pasišlykštėjimo. Vorai ropoja lovos kojomis ant grindų, lipa sie- 
nomis. Apsidairęs pamatau, jog jų jau pilna visur. Ant užuolaidų, 
lubų, palangių. Kai kurie grindimis jau artinasi prie mano kojų. 

— Kas per velniava! 

Keliems užsiropštus ant manęs, imu persigandęs braukti per 
rankas ir kojas. 

Šoku iš kambario, užtrenkiu duris ir nubėgu laiptais. Virtuvėje 
Lilą randu kalbantis su Marku. 

— Vorai! - šūkteliu jiems. 

— Ką-ą? - vos neužspringsta gėrimu Lila. - Ką čia šneki? 

— Mano kambarys juodas nuo vorų. 

- Geraiii... - nutęsia Lila, žiūrėdama į mane kaip į beprotį. - 
Nereikia panikuoti. Papurkšk purškalu nuo musių. Arba apsigin- 
kluok sunkiu batu, laikraščiu ar dar kuo. 

- Nepadės, - sakau purtydamas galvą. - Žinok, jų šimtai. Ateik 
į viršų. Pati pamatysi. 

— Manau, nėra jokio reikalo, - atsidūsta ji nepatenkinta, aiškiai 
manydama, kad gudrauju norėdamas nuvilioti ją tolyn nuo Mar- 
ko. - Gyvenime esu mačiusi tiek ir tiek vorų. Bet jeigu tu, Timai, 
bijai keleto vabalų, galiu eiti ir... 

- Viskas gerai? - klausia Ana, priėjusi prie Lilos. 

- Ne. Toli gražu. Ateikite į mano kambarį, - sakau visiems 

trims, - ir patys pasižiūrėkite. 
b d 


- Dieve... - sušnibžda Lila pamačiusi vorus. Ana rikteli, užsiden- 
gia burną. 

- Kieno nors pokštas? - klausia Markas. 

- Nežinau, - atsakau. - Jeigu taip, visai nejuokingas. 

Visi trys stovi ir dairosi. Ana atatupsta lėtai traukiasi durų 
link. Lila sudreba. 

- Tikras siaubas, - sako. 

— Tai jau, - pritariu. - Purškalas nelabai padės, ką? 

Ji pasuka prie stalo tyčia lipdama ant vorų ir juos traiškydama. 
Pagriebusi knygą priploja vorą ant stalo. 

- Šitaip nieko nebus, - sako Markas. - Tik pridarysi bjauras- 
ties. Turiu geresnį pasiūlymą. Lila, einam su manim. 

Lila išeina su juo, ir jie nulipa žemyn. Ana stovi koridoriuje 
prie durų. Išplėtusi akis žiūri į vorus, ropinėjančius grindimis, 
sienomis, lubomis. Ir vėl nervingai gniaužo rankas. 

- Ana, kas tau? 

- Tiesiog negaliu patikėti... Kas galėjo... 

Užsikirtusi ji papurto galvą. 

— Nė velnio neįsivaizduoju, - sakau. - Visiškai. 

Lila ir Markas grįžta su dviem dulkių siurbliais. Aš paimu vie- 
ną, Markas kitą, o Lila vaikšto baksnodama pirštu ir vadovau- 

dama. Prireikia dvidešimties minučių vorams susiurbti, jie bėga, 
slapstosi, mes klykdami atšokame. Šlykštus darbelis. Pereiname 
siurbliais visas grindis, kertes, perbraukiame užuolaidas. Atsisto- 
jęs ant stalo, Markas surenka juos nuo lubų. Aš atidarau spintą, 
peržiūriu drabužius. 

Kai vorų neliko ir lova vėl baltuoja švari, pastebiu vieną daiktą. 
Galvūgalyje padėta didelė dėžė. Kartoninė dovanų dėžė. Raudo- 
na, su sidabrinėmis žvaigždėmis. Šalia tuščios dėžės guli atverstas 
viršus. Matyt, vorai buvo atnešti su šita dėže. 

— Dovaninė dėžė! - šūkteli Lila. Užvožia ją, numeta nuo lovos 
ir paspiria. - Dievuliau... Kažkieno visiškai iškrypėliškas humoro 
jausmas. 

Ana stovi tarpdury ir žiūri. 

Patikrinę visas keturias kambario kertes ir po baldais ir dau- 
giau nepastebėję nė vieno voro siurblius išjungiame. 

- Reikėtų pakeisti patalynę, - pasiūlo Lila. - Dėl visa ko. 

— Gera mintis. 

Ana atneša švarių skalbinių ir padeda Lilai perkloti lovą. Staiga 
Ana suspiegia, mes net pašokame. Supratusi, kad jai tik antklodė 
brūkštelėjo per ranką, kaltai šypteli. Lila nusišaipo. 

- Atsiprašau, - murma Ana. - Atsiprašau. 

- Jau nėra ko bijoti, - sako Lila. - Nors kokią savaitę galima 
tikėtis visokių nemalonių staigmenų. Pavyzdžiui, aunantis kojas. 
Ir tu, Timai, visada gerai išpurtyk kelnes. 

Pastvėrusi Markui už rankos kviečia eit į apačią ir nuraminti 
nervus šokiu. Markas nėra labai sužavėtas pasiūlymo, bet paklūs- 
ta Lilai. 

— Verčiau grįžk prie svečių, - sakau Anai. 

Ji tylėdama linkteli. 

Nulydėjęs akimis Aną, paskui Marką su Lila lipančius žemyn, 
grįžtu į kambarį dar kartą apsižvalgyti. Prieš išeidamas pritupiu 

šalia dėžės ir atvožiu ją. Ant dugno, vos pastebimas baltame fone, 
guli sulenktas lapelis. Išlankstau ir randu parašyta: 

„Gražaus gimtadienio, Timai“ 

Lapelis man iškrinta iš rankos, bet ne dėl turinio. Dėl rašyse- 
nos. Aiškiai pasvirusių į kairę raidžių. Anos rašto. 

NULIPĘS Į APAČIĄ ANĄ RANDU VIRTUVĖJE. ATSIRĖMUSI Į KRIAU- 


klę nieko nematančiu žvilgsniu žiūri pro langą. 

— Kas čia, po velnių, daros? - pakišdamas jai panosėn raštelį 
klausiu piktai, bet tyliai. Nenoriu kelti scenos, kurią išgirdę visi 
sulėktų. - Tavo tokia dovana man? 

— Ką? 

— Čia tavo raštas, tiesa? 

Ji pasižiūri į popierių, lėtai linkteli. 

— Tu rašei ar ne tu“ 

— Na, taip. Rašiau, bet aš... 

Ji nutyla. Noriu liepti, kad pasiaiškintų, bet jos akys išplėstos iš 
baimės, veidas staiga nubąla. Pernelyg nusigandusi ir suglumusi, 
kad ją dabar užsipulčiau. 

Nematau jokios logikos. Ko taip nusigąstų, jeigu pati būtų pri- 
leidusi tų vorų? Beveik neįmanoma patikėti, kad ji apsimestų, kad 
mokėtų taip vaidinti. 

— Kas tau? - klausiu. - Balta kaip šmėkla. 

Ji paliečia sau veidą. Pirštai dreba. 

- Aš negaliu patikėti, - taria ji. - Nesuprantu, kas vyksta. - 


Prispaudusi prie kaktos delną užsimerkia. - Baisiai skauda galvą, 

Timai. Turbūt padauginau šampano. Atleisk. Nežinau, ką... - At- 
simerkusi atsidūsta. - O kaip tu jautiesi? 

Gūžteliu. Nežinau, kaip jaučiuosi. Sutrikęs. Piktas. Išmuštas iš 
vėžių. Labiausiai noriu alaus ir visa tai užmiršti. Linksmintis iki 
vakarėlio pabaigos. Susigrąžinti gerą nuotaiką. 

Noriu pasiūlyti jai pasiimti dar alaus ir eiti į kiemą, kur galėtu- 
me pasišnekėti, bet į duris kažkas smarkiai pabeldžia. Girdžiu jas 
atidarant, žmonių balsus. 

Ana klausiamai pažvelgia į mane. 

- Tikriausiai bendradarbiai, - sakau. - Tik jie gali pasirodyti 
taip vėlai. 

- Oo... Tikriausiai eisiu gulti. Manau, nebus nemandagu. Tur- 
būt ilgiau nepajėgčiau... 

Ir ji išeina iš kambario. 

Skubu pasitikti Bleiko, Džou ir kitų. Bleikas apkabinęs Džou 
per pečius, abu droviai šypsosi patenkinti savimi. Man ir į gal- 
vą neatėjo, kad jie galėtų tapti pora: Bleikas kaip milžinas, Džou 
vos siekia jam krūtinę, bet vis dėlto kažkuo tinka vienas kitam. 
Bandau atspėti, kada jie susikukavo, ir Džou nematant smalsiai 
pasižiūriu į Bleiką. Jis gūžteli išsišiepdamas lig ausų. 

Aprodau jiems pirmojo aukšto patalpas. Bleikas linksi atpaži- 
nęs namus, rodo savo dažytus kambarius. 

- Tai kurgi ji? - klausia, kai ateiname į virtuvę. - Kur Ana? 

Paaiškinu, jog nuėjo miegoti, nes skauda galvą, ir išvedu juos į 
kiemą. Aprūpinęs gėrimais smunku atgal į vidų ir užlipęs pasibel- 
džiu į Anos kambarį. 

- Timas? 

Praveriu duris. Ji sėdi lovoje apsivilkusi pižama. Veidas be ma- 
kiažo, nuvalytas, nupraustas ir toks išbalęs, kad net žalsvas. Tikrai 
šįvakar nebeis į apačią. 

- Ėmei ir išnykai, - sakau. 


156 


— Atsiprašau. 

— Nieko. Nereikia atsiprašyti. Nėr už ką, - raminu ją ir suabejo- 
ju, ar tikrai taip. Galbūt kaip tik ji turi labai daug už ką atsiprašyti. 

Bet jos veide neįžvelgiu kaltės. Nei piktdžiugos ar pasitenkini- 
mo. Valandėlę žiūrime į kits kitą. Nežinau, ką sakyti, aišku, jog ir 
Ana nežino. Nedrįstu net įžengti į kambarį. Išgaravo visas lais- 
vumas ir artimumas, lyg ir radęsi šokant salėje. Pradedam vėl iš 
pradžių. Du svetimi žmonės. 

— Na, gerai, - burbteliu žengtelėdamas atgal. - Verčiau eisiu... 

- Žinoma, - taria ji ir atsilošia ant pagalvės. - Nebegaišk... 

Aš uždarau duris. 

Apačioje mane pasitinka tyla, ir aš ne iš karto suvokiu, kad ne- 
begroja muzika. Dauguma svečių išėjo į lauką. Visi pritilę, šnekasi 
pusbalsiu, kai kas rūko cigaretes. Virš galvų tingiai raitosi dūmai. 
Prieina Markas su Fiona. 

- Turime važiuoti, - sako Markas. Atsisveikindamas tvirtai 
paspaudžia ranką ir ne iš karto paleidžia. 

- Nuoširdžiai tikiuosi, kad šitas dalykas nesugadino tau gimta- 
dienio, - priduria labai rimtai kaip visada. 

- Ačiū, nesugadino. Nesirūpinkit. 

Išlydžiu juos pro duris, čiumpu dar vieną alaus ir išeinu į už- 
pakalinį kiemą. Lila sėdi su grupele iš restorano ir dar pora mer- 
ginų. Pamoja man. Atsistoja, stumteli mane ant savo kėdės ir įsi- 
taiso ant kelių. Apkabinusi viena ranka padeda galvą ant peties. 

- Ei, gimtadieniuk, - tyliai taria. 

Kažką murmteliu ryžtingai nekišdamas rankų prie jos. 

Ji prisiglaudžia stipriau, įsikniaubia nosimi į kaklą. 

- Hmm, kaip skaniai kvepi. Kvepi Timu. 

- Gerai, kad ne Patriku. Arba Marku. 

Ji atšlyja, pasižiūri į mane. 

— Nebūk bjaurus. 


157 


- Lila, ką tu darai? - sakau purtydamas galvą. 

Lyg ir numanau, ko ji sėdi man ant kelių: jai taip liepia savi- 
meilė, Lila nori to, ko negali turėti, o ne manęs paties. 

Ir tegu. Leidžiu jai sėdėti. Nebandau nustumti, apsiginti. 

Ji vėl padeda galvą man ant peties, gūžteli. 

— Nežinau, ką darau. Niekada nežinau. O tu? 

Tikrai nežinau, ką darau, ir, norėdamas tai sau įrodyti, irgi ją 
apkabinu. 

Sėdime visi dar porą valandų gurkšnodami alų, ramiai šnekučiuo- 
damiesi, patenkinti laisva kompanija ir atvėsusiu nakties oru. Sve- 
čiai skirstosi, būreliais ir poromis, darosi vis tyliau, galop liekame 
tik aš su Lila, Džou su Bleiku ir dar keletas žmonių. Kai pagaliau 
susiruošia eiti paskutiniai svečiai, sėdime su jais ant priebučio, kol 
atvažiuoja taksi. Lila pasiprašo, kad leisčiau pernakvoti. 

- Su jais netilpsiu į taksi, - aiškina. - Be to, man į kitą pusę. 
Kainuotų milijoną. 

Užvedu ją į miegamąjį priešais mano duris. 

- Tik atnešiu patalynę ir antklodę. 

Lila susigūžusi dreba. 

— Kaip čia šalta... 

— Tada dvi antklodes. 

Ji atsisėda ant lovos, staigiai apsisukusi dairos aplinkui. 

- Aš čia nemiegosiu, - pareiškia. - Nė už ką. Tik jau ne viena. 
Per daug baisu. 

— Kas jau čia taip baisu? 

- Viskas, - atsako ji. - Tamsa. Ir paklausyk. - Ji prideda pirš- 
tą prie lūpų, išpučia akis, abu įsiklausome, kaip girgžda senutėlis 
namas. 

- Girdi? - sukikena ji. - Jokiu būdu nemiegosiu šituose na- 
muose viena. 

— Tada šiek tiek sunkiau, ar ne? Juk negali miegoti su Ana. 

Ji atsistoja šalia manęs, paima mano ranką, pasikiša po savąja. 

- Žinoma, negaliu, nebūk kvailas. Bet galiu miegoti su tavimi. 

- Aš ir nesu kvailas, - sakau atsitraukdamas nuo jos. - Lila, aš 
negaliu miegoti su tavimi. Velnias! Nedaryk to. 

- Ko nedaryti? - Ji linguoja galvą. - Nebūtina ko nors daryti. 
Tik miegosime, Timai. Nieko daugiau. Ana niekada nesužinos, jei 
tu šito bijai. Jeigu tau bus ramiau, galime miegoti priešpriešiais - 
tavo galva, mano kojos. 

Lila visada mokėjo įkalbinėti, be to, vėlu, aš pavargęs ir įkau- 
šęs, o mano pasipriešinimas - labai silpnas. Nusivedu ją į savo 
kambarį. 

Nusisukęs nuo jos nusimaunu kelnes, lipu į lovą su trumpi- 
kėmis ir marškinėliais. Lila ne tokia kukli. Nusirengusi nusisega 
liemenėlę ir išsitiesia šalia manęs vien su kelnaitėmis. Stengiuosi 
nežiūrėti į tamsius spenelius, striuką trikampėlį, dengiantį gaktą. 
Bet Lila puikiai žino, kokia geidžiama. Guli pasidėjusi galvą ant 
rankos ir koketiškai šypsosi. 

- Gražaus gimtadienio, - taria. 

Aš nieko nesakau. Negalvoju, ką darau, tik pasilenkęs bučiuoju 
ją į lūpas. Ji žaibiškai prisiglaudžia, apsiverčia užtraukdama mane 
ant savęs, plačiai išsikečia ir godžiai, nekantriai šakumu spaudžia- 
si prie manęs. Palenkia mano galvą sau prie krūtinės, aš apžioju 
spenelį, pajuntu, kaip jis stangrėja. Ji kimiai sudejuoja, nuo šio pa- 
žįstamo garso norisi verkti ir staigiai ją paimti, tada ji nustumia 
mane žemyn, prie švelnaus kauburėlio tarpukojy. Jau nutrauksiu 
kelnaites, bet staiga atsipeikėjęs suvokiu, kad pakliuvau į jos spąs- 
tus. Ir vėl. 

Nusiritu nuo jos. Pasikeliu aukštyn, atsigulu ant pagalvės. 

- Timai, kas tau? 

Nusisuku nuo jos, pastatau kelius. Tankiai gaudau kvapą kaip 
skęstantysis, kurį, įtraukusį gurkšnį oro, tuoj vėl pasiglemš van- 

duo. Susikaupęs seku savo kvėpavimą - stengiuosi nors kiek at- 
gauti pusiausvyrą. 

- Nepyk, - sakau atgavęs amą. - Buvau kvailas. Mes šito neda- 
rysime. Tik ne dabar. 

- Ar tik ne dėl tos beprotės, ką? Gal kartais ją įsižiūrėjai, Ti- 
mai? Pažvelk man į akis. 

- Ne, - atšaunu. - Ir nustok vadinti ją beprote. Ana čia niekuo 
dėta. Aš tik nuo tavęs pavargau, Lila. Nuo tavęs ir tavo žaidimų. — 
Pasiverčiu, kad matyčiau jos veidą. Žinai, ką manau? Manau, tau 
nepakenčiama mintis, kad aš nors sekundę galiu tavęs nebegeis- 
ti. Matei mane šokant su Ana ir pasiutai. O dabar šitai? Viskas 
tik žaidimas. Kvailas, sumautas savimeilės triukas. Štai kas aš tau 
esu - patogus būdas pakutenti savimeilę. 

Ji tyliai susijuokia. 

— Būdas pakutenti savimeilę? Šmaikščiai pasakyta. Šaunuolis, 
Timai. - Ji prispaudžia delną man prie krūtinės. - Tačiau ne, tu 
klysti. Viskas kur kas gražiau. Tikrai. Aš tave myliu, Timai. Man 
tu svarbus. Tiesą sakant, išvien prisimenu tave, kaip būdavome 
kartu. Aš tavęs pasiilgau. Dievaži. O ta mergina kalta tik tuo, jog 
negaliu net pagalvoti, kad galėtum susidėti su tokia. Ji trenkta, 
Timai. Aš jos bijau. O tie vorai? Ta siaubinga dovanėlė? Jos dar- 
bas. Jos stilius. Klausyk, kur tavo sveikas protas? Ji keisčiausia iš 
visų tavo pažįstamų. Visi kiti palyginti normalūs. Kas dar galėtų 
iškrėsti ką nors panašaus? Be to, tu nematei jos veido, kai... 

- Nutilk, Lila. Nutilk, gerai? Pati nesupranti, ką šneki. Tu jos 
net nepažįsti. 

Bet vis tiek sukrebžda mintis - o jeigu ji neklysta?.. 

Aš NEPRAKVĖPUOJU. 

Burną ir nosį slegia baisus svoris. Jis spaudžia galvą prie lovos, 
neleidžia krustelėti. Pražiota burna pilna kažko minkšto, kažko, 
kas nepraleidžia oro. 

Aš rėkiu. Ar bent bandau rėkti. Juk be oro neišleisi garso. 

Galva sklidina raudonio. Kankinamai pulsuojančio raudonio. 
Galvoje verdančio savo paties kraujo raudonio. 

Noriu judinti rankas, kojas, bet negaliu. Nieko negaliu. Trūks- 
ta deguonies. Turiu panaudoti kiekvieną energijos lašą jam gauti. 
Įtraukti į plaučius oro. 

Galvą užpildo raudonis ir riksmas - tik jo sąvoka, riksmo šešė- 
lis. Jaučiu, kaip gęstu, silpstu. Mirštu. 

Staiga burną slėgęs svoris išnyksta, jau galiu kvėpuoti. Traukiu 
saldų deguonį. Palengvėjimas toks milžiniškas, kad atsisėdęs pa- 
tamsyje žiopčiodamas ir garsiai springčiodamas godžiai geriu orą. 

Palengva pradedu gaudytis aplinkoje. Lila ramiai miega šalia 
manęs. Girdžiu jos lygų alsavimą. Kambaryje nieko daugiau nėra. 

Gal aš sapnavau? Jeigu taip, kodėl maudžia žandikaulį? Kodėl 
perši lūpas? Kodėl taip tikroviškai tebeskauda krūtinę? 


39 


RYTĄ PABUDĘS PIRMIAUSIA PRISĮMENU SAPNĄ. NAKTĮ PATIRTĄ 
baimę tebejaučiu kaip nemalonų skonį burnoje. Dienos šviesoje 
atrodo neįmanoma, kad kas nors naktį įsibrautų į namus ir pri- 
mygtų prie veido pagalvę - kokia būtų prasmė? Ir argi Lila nebūtų 
pabudusi, jei šalia kas nors būtų mane dusinęs? Ir vis tiek negaliu 
atsikratyti siaubo, gulinčio krūtinėje kaip plyta. Braukau pirštais 
žandikaulį, kaklą tikrindamas, ar nesopa. Išskyrus tvinkčiojantį 
galvos skausmą nuo viso išplempto alaus, daugiau nieko ypatingo 
nejaučiu. 

— Nesijaudink, - tyloje netikėtai nuskamba Lilos balsas. - 
Anai pasakysime, kad miegojome sudūrę galvas su kojomis. Vi- 
siškai tyrai. Tik pasakyk, kad man buvo labai baisu. - Ji atsidūsta 
ir rąžydamasi garsiai nusižiovauja. - Aišku, jeigu paklaus. Kuo 
abejoju. Be to, tu juk nesi jos vedęs. Ilgai nepyks, jei apskritai 
supyks. 

— Dėl Anos aš nesuku galvos. Kurių galų turėčiau sukti? Ir ku- 
rių galų jai turėtų rūpėti, kas kaip miegojo? 

— Tu kramtai lūpą. Ir tau trūkčioja pėda. Visada taip būna, kai 
susinervini. Be to, Anai rūpėtų. - Pasilenkusi ji pabučiuoja man 
į skruostą ir išlipusi iš lovos ima rengtis. - O tau ne tas pats, ar 
jai rūpės. Vakar mačiau, kaip salėje judu romantiškai šokote. Ti- 

kriausiai pastebi, kaip ji į tave žiūri. Neišleidžia iš akių nė minutės. 
Lig ausų tave įsimylėjusi. Nebūk aklas. Ir nebūk toks kvailas. 

— Aš ne dėl to, - atsidūstu. - Visai ne dėl Anos. Bet naktį sa- 
pnavau bjaurų sapną. 

— Tu nesapnavai, brangusis. - Ji mirkteli man, bet surimtėjusi 
atsisėda ant lovos. - Tikrai atsiprašau. Kvailai pasielgiau. Padau- 
ginau šampano. Gal galime tiesiog užmiršti? 

- Ir dar ne dėl to, - sakau trindamas žandikaulį. - Dėl to sa- 
pno... Aš dusau. Lyg kas būtų mane prispaudęs pagalve. Norėda- 
mas nužudyti. Nežmoniškai persigandau. 

Lila vėl atsistoja, aunasi. 

- Jaučiausi, lyg mirčiau, galva, atrodė, sprogs. Man tikrai skau- 
dėjo. Ir viskas buvo užlieta raudonai. Tarsi mano krauju ar kuo. 
Buvo klaiku, siaubinga. Lila, ar tu klausaisi? 

- Taip taip. Skamba tikrai šiurpiai. Tačiau negi tau niekas ne- 
sakė, kaip nuobodu klausytis svetimų sapnų? 


+ 


Virtuvėje ir kieme baisi netvarka. Visur mėtosi tušti buteliai, ant 
grindų, stalo, ant visų gulsčių paviršių pilna suniurkytų plastiki- 
nių indelių. Kėdės išmėtytos, viena guli ant šono pastalėj. Grindys 
lipnios. Eidamas koridoriumi randu tą patį vaizdą, be to, kertėj 
krūva nuorūkų. Pobūvių salė atrodo panašiai, tiek tikiuosi, kad 
suirutė nepalietė kitų kambarių. Praveriu svetainę. Pora tuščių 
alaus butelių, daugiau nieko blogo. Pasiimu ruloną stiprių plasti- 
kinių maišų ir pradedu rinkti šiukšles. 

Lila seka iš paskos retkarčiais pakeldama kokį butelį ir pasako- 
ja dienos planus. 

Bet aš jos beveik nesiklausau, galvoju savo. Ar tikrai į mane 
vakar šokdamas su ja nepadariau kvailos klaidos? Nejau tikrai no- 
rėjau prasidėti su tokia mergina kaip Ana? 

- Lila, - pagaliau tariu žiūrėdamas tiesiai į ją. - Jeigu nenori 
talkon, kodėl neini namo? Tiesą sakant, ar nemanai, kad būtų ge- 
riausia išeiti? 

- Geriausia? O kodėl? - Žiūri į mane nieko nesuprasdama, 
paskui išplečia akis suvaidindama netikėtą nušvitimą. - Nori pa- 
sakyti - prieš nulipant Anai? 

- Ar tavęs nelaukia Patrikas? - piktai klausiu. - Negalvoja, kur 
esi? 

- Jis mane čia paliko, taigi jam ne per labiausiai rūpiu. - Ji 
pasilenkia prie manęs. - Nesijaudink. Gali pasakyti Anai, kad nu- 
griuvau ant sofos ir permiegojau. Ji ničnieko nejįtars. - Atsitiesusi 
priduria: - Be to, dar negaliu išeiti. Man reikia kavos, kuo grei- 
čiau, niekur neisiu, kol negausiu. 

Apsisukusi drožia į virtuvę. Tarpduryje atsigręžia į mane. 

- Turbūt ir pats norėsi? 


Lilai pilant kavą nulipa Ana. 

— Nori? - klausia Lila. 

- Taip, ačiū, - taria Ana, žvalgydamasi po virtuvę taip, lyg ne- 
žinotų, kur dėtis ar ką veikti. Lila, priešingai, jaučiasi kaip namie. 

- Sėskis, - sako Anai, - aš atnešiu. 

Jos balsas valdingas, globėjiškas. Piktai dėbteliu į ją, bet ji į 
mane nežiūri. 

Ana klusniai eina prie stalo, atsisėda. Manau, tikrai šauni, jog 
apsimeta nepastebinti, kaip bjauriai Lila elgiasi. O gal jai dėl to 
elgesio nei šilta, nei šalta, todėl ir nereaguoja. Šiaip ar taip, nepai- 
sant visų rūpesčių, širdies gilumoje ji kupina pasitikėjimo savimi. 
Ne taip kaip Lila, ji negaudo nepagarbos sau ženklų, nevaikšto 
pašiaušusi dyglių, nemano, kad pasaulis tik ir ieško progos su ja 
susikauti. 

Tylėdamas valandėlę jas abi stebiu: išvaizdą, manieras, mintyse 
pasižymiu skirtumus. 

Šį rytą man atrodo, kad jų išorė, švelni ir trapi Anos, atšiauri ir 
dygi Lilos, kone juokingai tiksliai atspindi jų vidų. 

Ana kukli ir tyki. Ne taip kaip Lila, ji klausosi žmonių, užuot 
vairavusi kiekvieną pokalbį. Lila nemaloni, priekabi, kandi ir vi- 
sada turi pareikšti savo nuomonę, nori kas ją išgirsti ar nenori. 
Taip galvodamas staiga suvokiu, su katruo moters tipu norėčiau 
būti. Ana leidžia kitiems sublizgėti, Lila visada turi būti dėmesio 
centre. Ana žiūri savo reikalų, užsiima savo darbais, niekur nesi- 
kiša. Lila visur kaišioja nosį, visus mokina, nesusilaiko nesupei- 
kusi, nepašiepusi, nepakiaulinusi. 

Nutariu, jog Lilos troškimas aplinkinių dėmesio, kone nenor- 
malus, iš dalies ji gal net turi didesnių psichikos problemų negu 
Ana. Anos problemos bent jau turi priežastį, o Lila tiesiog ragana. 

O svarbiausia ir patraukliausia, kad Ana po ranka. Ir, kiek su- 
prantu, ji manęs neerzina ir nežaidžia visokių manipuliacinių žai- 
dimų. Su Ana taip - ką matai, tą ir gauni. 

Kavą, puodelius, cukrų ir pieną Lila atneša ant stalo, ir mes no- 
rom nenorom turime sėdėti trise. 

- Beje, Ana, ką tu veiki? Studijuoji? Dirbi? - klausia Lila, kai 
tik susėdame. 

— Oi ne, kol kas nieko, - atsako Ana. 

Lila pakelia puodelį prie lūpų, žiūri į Aną per jo kraštą. 

- Tai gal jau baigei ir dabar ieškai darbo? 

Neabejoju, Lila puikiai supranta, ką reiškia Anos „nieko“, ir 
dabar tiesiog nori jai įgelti. 

- Ne. - Ana dirsteli, nuleidžia akis į puodelį. Kaklą ir veidą 
užlieja karštas raudonis, pasklinda lyg raudonas vynas ant bal- 

tos staltiesės. Skaudu žiūrėti, norėčiau, kad ji atkirstų Lilai, jog 
ne jos reikalas, arba sumeluotų, ką nors sukurtų: sugalvotų kokį 
netikrą darbą, netikras studijas, bet ką, tegul tik tai nutrina nuo 
Lilos veido tą pasipūtėlės išraišką. Bet ji prabyla silpnu balseliu: — 
Aš nei dirbu, nei mokausi. Tiesiog dabar noriu kurį laiką taip sau 
pabūti... 

- Pora metų Anai buvo labai sunkūs, - įsiterpiu varstydamas 
Lilą akimis. 

- Vaje, kaip negerai. Labai gaila girdėti, - sako Lila, nepaisy- 
dama mano žvilgsnio. Jos balse nė lašo užuojautos. Šypsodama ji 
atsidūsta, apsidairo. - Tačiau tu laiminga, kad turi visa tai. Lai- 
minga, kad gali kurį laiką taip sau pabūti. Ir tai tik gryniausias 
laimingas atsitiktinumas. Juk tu dėl to neplušai, to nenusipelnei, 
nė trupučio. Aš nesakau, kad to verti žmonės, kurie gimė vargšais. 
Tiesiog tau pasisekė gimti šitaip. Laimės dalykas. Taip krito bur- 
tai. Turėtum jausti didesnį dėkingumą, Ana, - dauguma mūsų, 
ištikus nelaimei, turime toliau gyventi, ir tiek. 

Valandėlė tylos, tada Ana sako žvelgdama Lilai į akis: 

— Man pasisekė kai kuriais atžvilgiais, o kitais - ne. Kaip ir 
visiems žmonėms. 

Lila nusijuokia. 

- Iš tikrųjų nemanau, kad tu gali save lyginti su visais kitais. 
Manau, suprasi, jog tavo ir kitų žmonių žaidimo aikštelės... ne vi- 
sai lygiavertės. Na, taip, aišku, visiems pasitaiko blogo. Toks gy- 
venimas. Tačiau ne visi turime krūvas pinigų, kurie padėtų tai 
įveikti, supranti? Gal tau ir sunku pripažinti, bet aš įsitikinusi, kad 
pinigai padeda įveikti visus sunkumus. Iš tiesų esu įsitikinusi, kad 
pinigai dažnai neleidžia tiems sunkumas atsirasti. 

- Pinigai nesulaiko mirties, - sako Ana. 

Raudonis išblėso, jos balsas kaip ledinis, ir man norisi šaukti 
„valio . 

Bet Lilos nepaimsi. Ji tik purto galvą. 

— Nenoriu būti priekabi, bet manau, jog ir čia tu klysti. Ne- 
abejoju, kad pinigai sulaiko mirtį. Dažnai. Prisimink visus tuos 
privačius daktarus. Prisimink visą papildomą pagalbą, kurią pri- 
vatūs pacientai gauna ligoninėje... - Patylėjusi priduria: - Nors 
tavo tėvų atveju mažai padėjo. Be to, kai jau sergi, visa tai tėra 
antraeiliai pranašumai, tačiau kur dar pirmaeiliai pranašumai, 
visų pirma neleidžiantys susirgti. Geras maistas. Išsimokslinimas. 
Visos kitos privilegijos, kurias suteikia pinigai. 

Negaliu patikėti, jog Lila tokia ragana. Kad ji tyčia šitaip bjau- 
riai ir teisuoliškai postringautų, esu girdėjęs vos porą kartų. Abu 
tie kartai buvo linksmas spektaklis, skirtas žmogui, kuris to nusi- 
pelnė. Tačiau dabar kas kita. Neteisinga. Dabar Lila pati užsipuola 
silpnesnįjį, o ne tramdo užsipuolėją. 

Piktai atsistoju su triukšmu pastumdamas kėdę. Uždedu ranką 
ant Lilos kėdės atkaltės. 

— Autobusas į parduotuvių rajoną po penkių minučių, - ta- 
riu. - Verčiau paskubėk, nes kitas bus tik po pietų. 

Aš meluoju ir suprantu, kad joms tai aišku, bet man nesvarbu. 
Esu jau sotus Lilos ir jos nesąmonių. Noriu, kad ji išeitų. 

Lila dar lyg ir nori ginčytis, bet aš perveriu ją baisiausiu, kokį 
moku, žvilgsniu. Jis, atrodo, padaro laukiamą poveikį, nes ji, 
mano pasitenkinimui, suglumusi mirksi. Dirstelėjusi į puodelį, 
paskutinį kartą gurkšteli ir atsistoja. 

- Ką gi, gerai. Verčiau eisiu. Ačiū už vakarėlį, Ana. Buvo ma- 
lonu susipažinti. 

Nelaukusi Anos atsako nužygiuoja koridoriumi prie durų. 

Aš ją išlydžiu. Priebutyje sakau: 

— Koks velnias tave apsėdo? Kodėl tu tokia bjauri? 

Ji patyli nudelbusi akis į kojas, paskui pakelia galvą. 

- Nežinau, - atsako. - Tiesiog ji mane erzina. - Įdėmiai pa- 
žvelgusi į mane priduria: - Neprasidėk su ja, Timai. Ji tau visiškai 
netinka. 

— Iš kur jau taip Žinai? 

— Aš tave pažįstu. 

- Tu mane pažįsti? - nusijuokiu. - Ir kas iš to? Vis tiek neturi 
teisės būti storžievė. Ir tai nereiškia, jog žinai, kokia mergina man 
tinkama. Kad ir ką turėtum galvoje. 

— Gerai jau, - susiraukusi taria ji. - Tu teisus. Gal man nerei- 
kėjo taip kalbėti. Turbūt iš tikrųjų nemėgstu tokio tipo merginų. 

- Tokio tipo merginų? - pakartoju netikėdamas savo ausimis. - 
Tu gal juokauji, ką? Praleidai su ja vos penkias minutes. Nė trupu- 
čio jos nepažįsti. 

- Man ir penkių minučių užteko. Galiu tiksliai pasakyti, ko- 
kia ji. Silpna, tiek tai jau įžiūriu. Ar tu tikrai tokios nori, Timai? 
Lepūnėlės, net nežinančios, ką reiškia užsidirbti pragyvenimą? 
Žmogaus, nieko neduodančio pasauliui? Visiškai niekam tikusio? 

Visada žinojau, kad Lila griežtoka, tačiau dabar esu priblokš- 
tas. Kaip ji gali šitaip žiauriai pasmerkti žmogų, su kuriuo ką tik 
susipažino? Aš tik purtau galvą. 

- Kartais, Lila, esi velniškai pikta. Ir tau kliūva visai ne tai, jog 
ji nieko nedirba. Tai tik patogi dingstis, lengvas ir aiškus taikinys. 
Tu pašėlusiai pavydi, štai kas. Norėtum turėti, ką turi ji. Norėtum 
būti nors kiek panaši į ją. 

- Siaubas! - pasibaisėja ji. - Jau geriau nusišauti. 

- Puikiai žinau, kuo tau Ana nepatinka. - Išskaičiuoju užlenk- 
damas pirštus: - Pirma, ji gera. Antra, patraukli. Trečia, turtinga, 
ketvirta, ji man patinka. Iš tikrųjų ji tau kelia grėsmę. 

Žengteliu artyn ir išlieju visą pyktį, dar pakurstytą vakarykš- 
čių įvykių, visos liūdnos mūsų buvimo drauge istorijos, per kelis 
mėnesius susikaupusios nevilties: 

- Beje, Lila, noriu tau pasakyti, kad Anos gyvenimas ne rožė- 
mis klotas. Iš tikrųjų jai daug sunkiau negu tau, ir aš nesupran- 
tu, iš kur tu ištraukei, jog ji lepūnėlė. Kokią teisę turi ją smerkti? 
O kaip dėl tolerancijos, Lila, a? Ir užuojautos? Prisimeni tuos žo- 
džius? Kadaise savo mėgstamiausius, dar nepamiršai? Ar tos sąvo- 
kos galioja tik tokioms kaip tu? 

Su malonumu žiūriu, kaip ji susigūžia. 

Pats nesuvokiu, koks aš piktas ir kaip žiauriai nuskamba mano 
žodžiai, kol Lila nekilsteli rankos tarsi gindamasi ir nežengteli at- 
gal. Jos akyse ašaros. 

— Dieve, Timai. Gerai, užtenka. 

Ji prisidengia burną, matau, tuoj gali pravirkti. Aš išsigąstu ir 
visas pyktis išgaruoja, - juk Lilą nelengva pravirkdyti, - nutilęs 
net ketinu atsiprašyti, bet ji nusisuka ir nubėga man nespėjus to 
padaryti. 

Apsigręžęs grįžti į vidų tarpduryje pamatau Aną. Ji aiškiai vis- 
ką girdėjo. 

SILPNA. LEPŪNĖLĖ. NIEKAM TIKUSI. NUO ŠIŲ ŽODŽIŲ ANA UŽSIDE- 
ga pykčiu. „Tu manęs nepažįsti, - norisi sušukti. - Kaip tu drįsti? 
Kaip DRĮSTI?“ 

Tačiau kai pamato, kaip elgiasi Timas, pyktis išsisklaido. Kad 
jis taip ją užsistoja, taip dėl jos širdijasi, ramina kaip ledas ant nu- 
degintos odos. Jo ginamoji kalba sušvelnina žiaurių Lilos žodžių 
geluonį. Žiūrint į jį ir klausantis, kaip karštai jis šneka, jai topteli, 
jog ji nuoširdžiai jam rūpi. Ir šitai suvokus plonytis laimės siūlelis 


tampa tvirta, patikima gija. 

ABU SU ANA VISĄ RYTĄ KUOPIAME NAMUS. ANA DARBUOJASI 
energingai. Kad ir kiek vogčiomis ją seku, nepastebiu kokio žen- 
klo, kad Lilos šnekos būtų ją nuliūdinusios. Alkį malšiname pake- 
liu sausainių su daugybe puodelių kavos, o kai po pirmos baigiame 
tvarkytis, namai blizga. Tuščių butelių prikrauname stiklo kontei- 
nerį ir tris dideles dėžes, kieme stovi trys dideli maišai šiukšlių. 

Išverdu makaronų, prikrečiu į dvi lėkštes. Padedu ant stalo 
virtuvėje, nes lauke apniukę ir vėsu, visai ne kaip vasarą, valgyti 
lauke nesinori. 

Ana valgo taip lėtai, kad pamanau, gal nepatinka. 

- Ar skanu? - klausiu. 

— Labai. 

Suvalgęs pastumiu lėkštę ir žiūriu, kaip Ana šakute stumdo 
valgį beveik nieko nedėdama į burną. 

- Taigi dėl vakar vakaro, - sakau. - Buvo nuostabu. 

- Ai, - numoja ji ranka į padėką, žvilgteli į mane ir atkakliai 
įbeda akis į lėkštę. 

- Ana... - vėl sakau. - Klausyk... Vakar vakare. Kai šokome, 
man atrodo, gal... 

Ir neužbaigiu minties. Visa išvaizda Ana liepia nutilti. Ji užsi- 
kniaubusi ant stalo, rankos dreba. Į mane nežiūri. 

- Ana? 

Siekiu jos rankos, bet ji taip staigiai ją atitraukia, kad ap- 
stulbstu. 

Tada atsistoja ir pasielgia kaip visada. Pabėga. 

JAI BAISU TO, KĄ JAUČIA BŪDAMA SU TIMU. 

Visą rytą Timas jai dėmesingas ir švelnus, verda kavą, atneša 
sausainių. Ir valyti namus drauge netgi smagu, visai ne toks nuobo- 
dus darbas kaip paprastai. Tačiau būti kartu lengva tik tol, kol abu 
užsiėmę ruoša, kol turi ką veikti. Vos ji atsisėda prie stalo priešais 
jį, jaučia, kaip gerklę suspaudžia nerimas. Liepia sau nusiraminti, 
stengiasi atsikratyti bet kokių minčių, tačiau Timas prabyla apie 
vakarėlį, ir ji supranta nepajėgsianti su juo kalbėtis. Pirštai pra- 
deda drebėti, įsibėgėja širdis. Ji nori dingti, kol jis nepastebėjo jos 
panikos. Kol nesuvokė, kokia ji bailė. 

Draugystė. Meilė. Romanas. Kad ir kokie būtų jų santykiai, jie 
aiškiai ne Anai. Ji jau nepajėgia pasirinkti meilės. Net nedrįsta į jį 
pažvelgti, ne tik normaliai kalbėtis. 

Timas paliečia jai ranką, bet ji, negalvodama ir nesuprasdama 
kodėl, virtusi gyvu nervų kamuoliu, staigiai ją atitraukia. O kai 
pakelia galvą norėdama pasiaiškinti, atsiprašyti, jo akyse išvysta 
panieką. Panieką ir gailestį. Pajutusi, kaip iš gėdos visa užrausta, 
nusisuka. Timas mano, jog ji nenormali. Ji ir yra nenormali. 

Ir ji pabėga. Vėl į palėpę, kur gali laisvai kvėpuoti, kur gali pa- 
guosti ir paslėpti savo iškankintą širdį. Ją saugiai užrakinti. 

ANA IŠBĖGA, IR Aš JOS NELAIKAU. ESU PER DAUG PAVARGĘS IR PA- 
giringas. Bandymas suartėti su Ana neįmanomas, be to, žemi- 
nantis. 

Sutvarkęs virtuvę lipu į savo kambarį ir kelias valandas miegu 
nulūžęs. Pabundu vakare nuo griaustinio ir liūties - įsisiautėjo ti- 
kra audra. Einu į svetainę ir atsigulęs ant sofos junginėju visokius 
šlamštinius šou. Išalkęs telefonu užsisakau picą. Palieku keletą ga- 
balėlių Anai, jei kartais pasirodytų, bet ji nesirodo, ir vienuoliktą 
valandą aš susiruošiu gulti. 

Prieš lipdamas į viršų visuose kambariuose patikrinu langus 
ir duris, ar viskas sandaru. Vaikštau kažko įsibailinęs, krūpčioda- 
mas nuo savo paties atspindžio, nuo menkiausio garso. Norėčiau 
gyventi kokiame nors kotedžų kvartale. Kukliame, nedideliame ir 
jaukiame namuke. Turinčiame svetainę, vieną miegamąjį ir vieną 
vonią. Namuose, kur nėr vietos pasislėpti. Šis namas turi per daug 
tamsių šešėlių, jis girgžda ir dejuoja it gyvas. Jame neįmanoma 
jaustis saugiai, žinoti, jog nesi sekamas. Lipdamas laiptais prisime- 
nu sapną, jame patirtą siaubą ir kančią, ir man vėl pasidaro baugu. 

Koridoriuje palieku šviesą, miegamojo durų neuždarau. Nors 
susinervinęs įsitempiu nuo kiekvieno garso, galų gale užmiegu. 

KoL PASIEKIA PALĖPĘ, NERIMAS JĄ ĮVEIKIA, TENKA SUSIRIESTI ANT 
grindų ir kuo giliau kvėpuojant tramdyti smarkų panikos priepuo- 
lį. Jam prasidėjus nėra ko daryti, nėra kaip jo sustabdyti, lieka tik 
laukti, kad praeitų užplūdusi baimė. 

Priepuoliui pasibaigus, ji jaučiasi emociškai išsunkta ir fiziškai 
išvargusi tarytum po maratono. Baimė praėjo, liko baisus tuštu- 
mos, begalinės vienatvės jausmas. Niekas niekada nepasikeis. Šian- 
dien tapo aišku. Jos gyvenimą valdo nerimas, jis neleis būti lai- 
mingai. Jai lemta gyventi vienai, beprotei, užsidariusiai rūmuose, 
besislapstančiai palėpėje, o neurastenija kasmet vis stiprės. 

Liūdesys tarsi kokia skylė viduriuose, skausminga ertmė, kurią 
reikia užpildyti. Ji pasiima valiumo ir nuryja užsigerdama degtine 
tiesiai iš butelio. Tada su buteliu atsisėda į krėslą ir pledu užsikloja 
kojas. Gurkšteli nesistengdama tramdyti ašarų. 

Gal ir geriau šitaip, pagaliau nutaria ji. Kiek jai žinoma, meilė 
yra kvaila, rizikinga užmačia. Išdrįsęs ką nors pamilti tarsi išplėši 
iš krūtinės širdį ir laikai ją atkišęs, kruviną, nuogą ir trapią vilda- 
masis, kad niekas nenutėkš jos ant grindų ir nesutryps. 

NEŽINAU, KAS MANE PRIBUDINA, GAL KOKS ŠEŠTASIS JAUSMAS. 
Staigiai atsisėdęs dairausi po kambarį. Tamsu, šviesa koridoriuje 
nebedega. Jaučiu, kaip kaktą išmuša prakaitas, kaip širdis daužosi 
į šonkaulius. 

Ir tada pamatau. 

Juodą žmogaus siluetą. 

Žiūrintį į mane. 

Šįsyk ne kambaryje, o toliau koridoriuje, arčiau laiptų, stovintį 
šešėliuose. 

Valandėlę pakraupęs irgi spoksau į jį. 

Aš nesapnuoju. Esu visiškai atsibudęs. 

Pirmiausia panūstu palįsti po antklode su visa galva, pasislėp- 
ti. Kaip vaikas šauktis pagalbos. Bet šito negaliu daryti, todėl pri- 
sivertęs surinku: 

- Ei, kokio velnio tau reikia? Ką ten veiki? 

Figūra nejuda. Nors kiekvienas instinktas reikalauja bėgti kuo 
toliau, vis dėlto išlipu iš lovos pasiryžęs eiti prie silueto. Bet, nespė- 
jus nė pasiekti durų, figūra sujuda ir dingsta susiliejusi su šešėliais. 

- Ei, stok! Stok, kad tave kur! Stok! 

Paspaudžiu jungiklį ir mirksiu plykstelėjus šviesai. Nieko nėra. 
Jokio žmogaus. 

Pasileidžiu į apačią ir koridoriuje uždegu lemputę. 

Nuo to, ką pamatau, man sustingsta kraujas. 

Visos koridoriaus sienos kažkokiu storu įnagiu skersai išil- 
gai išrašinėtos didžiulėmis raudonomis smailiai kampuotomis 
raidėmis: 

ČIA MIRTIES NAMAI 

NE KRAUJAS, NORS Iš TOLO TAIP PAMANIAU. KAI VĖL ĮSTENGIU 
pasijudinti, užrašus apžiūriu iš arčiau, paliečiu pirštais. Raidės li- 
pnios ir šlapios, smarkiai atsiduoda chemikalais. Dažai. Korido- 
rius atrodo kraupiai: dažai daug kur nutekėję, raudonos dėmės 
kiek primena skerdyklą, o visa scena dvelkia siaubo filmu. 

Stengdamasis nepanikuoti nueinu į užpakalinę namo pusę. 
Virtuvės durys užrakintos, joje tylu, ramu, nieko nėra. Grįžtu prie 
didžiųjų durų, patikrinu ir kitus kambarius, nors neabejoju nieko 
nerasiąs. Tiesiog atlieku tam tikrą ritualą. Judu, nes man to reikia. 

Įsitikinęs, kad viskas užrakinta, uždaryta, sustoju koridoriuje 
ir žiūriu į mane supančią bjaurastį. Nežinau, ką toliau daryti. Gal 
iškviesti policiją? Ir ką gi jai pasakyti? Kad namo savininkę įtariu 
krečiant man pokštus? Kad laikau ją kuoktelėjusia? 

O gal eiti pas Aną? Pareikalauti, kad pasiaiškintų? 

Ši mintis nevilioja. Vidurys nakties, aš pavargęs. Mažiausiai 
norisi žaisti seklį, priremti prie sienos vargšelę Aną. Bet vis tiek 
reikės su ja pasikalbėti. Išsiaiškinti šitą velniavą. 

Atslūgus adrenalinui, pajuntu, kad visas drebu, o širdis daužo- 
si. Nuėjęs į virtuvę pasiimu alaus ir, stovėdamas šaldytuvo švieso- 
je, dideliais gurkšniais iškliukinu visą butelį. 

Užkopiu laiptais, koridoriuje pastoviu, tada nusprendžiu pati- 
krinti kiekvieną miegamąjį iš eilės. Pastangos grynai simbolinės - 
žinau nieko nerasiąs. 

Sustoju prie Anos durų, tiesiu ranką, bet staiga toptelėjusi min- 
tis mane sulaiko ir aš nesibeldžiu. Grįžtu į savo kambarį. Įjungiu 
kompiuterį ir šįsyk darau tai, ką ketinau daryti vakar, kol manęs 
neatitraukė Lila. Imu ieškoti. 

Surenku „agorafobiją“. 

„Paprastai sutrikimas prasideda lengvu nerimu dėl kokios nors 
vietos ar įvykio, jis palengva perauga į paralyžiuojančią baimę, 
kuri išvis neleidžia niekur išeiti iš namų... 

Nuo agorafobijos kenčiantis žmogus pradeda bijotis pačios 
baimės, savo perdėtos reakcijos į ją, savo paties nesveiko reagavi- 
mo į niekuo nepavojingas situacijas... 

Agorafobija sergantis žmogus labiausiai bijo pažeminimo, kurį 
patirtų, jei panikos priepuolis ištiktų viešai...“ 

Visa tai man padeda geriau suprasti Anos uždarumą, žmo- 
nių baimę, tačiau nepaaiškina nė vienos keistenybės, vykstančios 
šiuose namuose. 

Atsigulu tekant saulei. 


+ 


Pabundu po poros valandų. Jaučiuosi sumautai, bet noriu kuo 
greičiau nykti iš namų pravėdinti galvos. Negaištu laiko pusry- 
čiams, tik greit išsiverdu kavos ir išsiruošiu paplaukioti su bang- 
lente. 

Eidamas koridoriumi stengiuosi nepasiduoti užrašų įtaigai. Bet 
raudonis toks ryškus baltame fone, raidės tokios didelės ir rėks- 
mingos, jog neįmanoma jų nematyti, neįmanoma nesustoti ir ne- 


žiūrėti. Net ir dienos šviesoje užrašai atrodo šiurpiai. 

Plaukioju valandą, tada grįžtu į restoraną išsidžiovinti. Spau- 
dos kioske nusipirkęs laikraštį užsuku į kavinę, užsisakau sočius 
pusryčius. Koks palengvėjimas būti ne namuose, toliau nuo Anos. 
Gera galvoti apie kitus dalykus, skaityti naujienas, sutelkti dėmesį 
į kitų Žmonių, o ne į savo problemas. 

Neskubu, valgau lėtai. Iškulniuoju į Fearlaitą, kai jau beveik 
vidurdienis. 

Iš kitos gatvės pusės matau, kad namo durys atviros. 

Ana koridoriuje. Vis dar su pižama kūkčiodama valo sienas. 
Per rankas ant drabužių bėga raudonas vanduo. Raudoniu ište- 
plioti skruostai ir plaukai. Ji dirba taip susikaupusi, jog nepastebi, 
kai įeinu. 

— Ana? 

— O Dieve, Timai... - Dirstelėjusi į mane vėl nusisuka į sieną. 
Akys paraudusios, plaukai susitaršę. Atrodo baisiai. - Turiu nu- 
valyti. 

Ir ji toliau staigiais judesiais zulina sieną. Nuo to vaizdas dar 
blogesnis - ji visur išterlioja dažus. 

Uždedu ranką jai ant peties. Žinau, paliesta gali atšokti, tačiau 
šiuo metu jai reikalinga mano pagalba. 

- Klausyk, mesk šitą užsiėmimą. Reikia ką nors iškviesti. Pro- 
fesionalą, kuris viską nuvalytų. 

Bet ji neklauso. Dar skubriau, dar bjauriau terlioja sieną. 

- Ne ne, aš padarysiu. Aš galiu. Vis tiek daugiau neturiu ko veikti. 

Šalia jos stovi raudono vandens kibiras. Pasilenkusi pamirko 
tame vandenyje šepetį, ima trinti, bet tik praskiedžia dažus. Nuo 
sienų žliaugia raudoni upeliukai. Dar garsiau verkdama, ji kurį 
laiką beprasmiškai šiūruoja šepečiu. Pagaliau nustoja, nuleidžia 
rankas ir įsiremia kakta į sieną. Pečius supurto verksmas. 

— Ei... - Dabar uždedu rankas ant abiejų pečių ir atsuku ją į 
save. - Ana, eikim ir... 

— O Dieve, Timai, prašau, padėk man. 

Sugriebusi už marškinėlių priekio prisitraukia mane. Atrodo 
normalu ją apkabinti, iš pradžių tik bandau guosti, bet ji pake- 
lia galvą ir bučiuoja. Aš nesipriešinu, neatsitraukiu. Iš Anos tokio 
bučinio nesitikėjau. Ji bučiuoja godžiai, aistringai, prisispaudusi 
burna ir įkišusi liežuvį. Pajuntu alkoholio ir kažko saldaus, tarsi 
vanilės, skonį. Krūtys prigludusios, po mano delnais - siaura išsi- 
rietusi jos nugara. 

Staiga ji atšlyja. 

- Oi, atsiprašau. 

Ji paliečia sau lūpas ištepdama jas raudonais dažais. Nuvalau 
juos pirštu. 

— Neatsiprašyk, - sakau. - Aš neprieštarauju. 

Ji numeta šepetį ant grindų ir žiūri į sieną. 

- Beprasmiška, tiesa? 

— Tik dar blogiau padarei. 

- Blogiau? - Ji nusišypso man. Netikėta, plačia šypsena, visai 
pakeičiančia veidą. Paklaikusiomis akimis, susitaršiusiais plau- 
kais ir išsitepliojusi raudonais dažais truputį panaši į beprotę, bet 
ir patraukli. - Kaip, po galais, dar gali būti blogiau? 

Ko: ANA VIRŠUJE MAUDOSI PO DUŠU, IŠVERDU KAVOS. JI NULIPA 
persirengusi švariais drabužiais, drėgnais plaukais, užkištais už 
ausų. Prislėgta ir labai pavargusi, tačiau neatrodo nervinga. Ran- 
kos nesiblaško, judesiai ramūs - bent sykį, regis, visai savimi pa- 
tenkinta. 

Kavą nusinešame į svetainę ir susėdame ant sofos. 

Turiu gal tūkstantį klausimų, bet nenoriu jos skubinti. Galiu 
ir palaukti. 

- Tikriausiai laikai mane beprote, - prabyla ji. 

- Visai nelaikau. 

- Bet gal ir esu beprotė. Kartais pati suabejoju. 

- Ar tu... noriu pasakyti... ar tu tas sienas... 

- Arjas išrašiau? - Ji gūžteli. - Nežinau. Bet, ko gera, taip. - Ji 
žiūri į mane beveik viltingai. - Nebent tu būtum tai padaręs. 

— Ne, - sakau. - Ir šituo esu įsitikinęs. 

Laukiu, ką ji kalbės toliau. 

- Neprisimenu. Kartais, pasijutusi blogai, kai apima didelis ne- 
rimas... - atsidūsta ji. - Kartais išgeriu valiumo. Su degtine. Neti- 
kęs mišinys. 

- Tai jau taip. Vadinasi, esi toksikomanė? - paklausiu pusiau 
juokais, bet ji energingai papurto galvą. 

— Ne, nesu. Tikrai ne. Aš retai taip darau. Nesu ir alkoholikė. 
Aš ne... Išgeriu... na, sykį ar du per savaitę. - Ji susiraukia. - Dieve, 
bet gal jau tampu alkoholike... gal reikėtų būti atsargesnei. Tik to 
betrūko. 

- Aš tik pajuokavau, - sakau. - Bet vis dėlto, jeigu taip neatsi- 
meni, nelabai protinga maišyti vaistus su alkoholiu. 

Jau ketinu prašnekti apie žmogų, stebėjusį mane naktį, vorus 
ant lovos. Lyg ir gera proga paklausti, ar ji ko nežino. Bet ji pa- 
linksta prie manęs ir skubiai taria: 

— Aš ruošiausi atsiprašyti. Kad su manimi šitaip sunku gyventi. 
Netyčia taip išeina. Nenoriu būti šiurkšti ir ūmi. Nesu tokia iš pri- 
gimties. Vis kaltas nerimas. Kai kada taip įsibaiminu, viduje taip 
įsitempiu, jog net negaliu į tave žiūrėti. Mane užplūsta baimė, kad 
žmonės neįžvelgtų, kaip aš bijau, ir neimtų manęs niekinti. Už tai, 
kad esu tokia ištižėlė, tokia kvaiša. Baikšti kaip benamė katė. 

— Tačiau ko tu bijai? 

— Nieko. Ir visko. Turbūt bijau savo baimės, jei tau tai turi nors 
kiek prasmės. 

- Šiek tiek pradeda turėti. 

Atsistojusi ji įsikiša ranką į kišenę. Ištraukia dėžutę ir droviai 
šypsodama duoda man. 

- Čia tau nupirkau, - sako ji. - Bet paskui net neišdrįsau įteik- 
ti. Matai, kokia esu kvaila. 

— Kas čia“ 

- Tavo gimtadieniui. 

- Tu nupirkai man dovaną? 

- Užsakiau internetu. Maniau, patiks. Parašiau ir sveikinimą. 
Tą, kurį radai dėžėje per vakarėlį. Parašiusi kažkur pamečiau, bet 
jau neprireikė, nes pabijojau įteikti tau dovanėlę. Kad neįtartum, 
jog... - Gūžtelėjusi įdeda dėžutę man į delną ir atsisėda. - Žodžiu, 
nors ir pavėluotai, laimingo gimtadienio. 

Dėžutė visai mažytė. Atidarau. Viduje mažuliukas stiklo ku- 
belis. Jame dar kažkas yra, tačiau toks smulkus, kad norėdamas 
įžiūrėti pakeliu prieš šviesą. Nustembu pamatęs, kas tai: ogi žmo- 
geliukas ant banglentės, išskėtęs rankas į šonus, kad išlaikytų pu- 
siausvyrą. Nežinau, kas per stebuklas, atrodo neįtikėtina, tačiau 
banglentininkas ir bangos ketera po juo sudaryti iš smulkėliausių 
oro burbuliukų. 

- Baisiai gražu, - sakau nuoširdžiai žavėdamasis. - Jis pasibal- 
nojęs idealią bangą. Amžinai. Pasiekęs svajonę. 

— Man priminė tave. 

— Velniškai puikus daikčiukas. 

Paakintas dėkingumo pabučiuoju ją į lūpas net nespėjęs pagal- 
voti ir pats nustembu. 

Ji neparausta, nesusigėsta ir nenusisuka. Ne, žiūri į mane šyp- 
sodamasi, o man jau ne galvoj nei dažai ant sienų, nei valiumas ar 
vorai. Vienintelė mintis - gražuolė, gražuolė Ana. 


0 


4 


TIMAS IŠVERDA DIDELĮ PUODĄ MAKARONŲ. JIE VALGO VIRTUVĖJE. 

Ji nesigėdydama šliurpia spagečius ir kvatoja iš juokingų istorijų, 
kurias Timas pasakoja apie savo restoraną: apie nepakenčiamus 
klientus, kulinarines nesėkmes, bjaurius darbuotojus, vakare per 
patį žmonių antplūdį išeinančius namo. 

Pavalgę virtuvę jie palieka netvarkytą ir pereina į svetainę. Nuo 
vakarėlio likę daugybė gėrimų, jie atsikemša butelį šampano. At- 
sipalaiduoja, įsišneka ir traukiasi vis arčiau, kol susiliečia pečiai, 
susiglaudžia šlaunys, o rankos iš lėto susiranda viena kitą. 

Televizorius įjungtas, bet nė vienas jo nežiūri. Retkarčiais nusi- 
juokia iš kokios kvailos reklamos ar kokios dialogo nuotrupos, bet 
šiaip kone visą vakarą kalbasi. Timas pasakoja jai apie savo tėvus, 
apie aistrą banglenčių sportui. 

Ir ji kai ką pasakoja. Bet ne svarbiausius dalykus. Apie Bendža- 
miną neužsimena. Vis dėlto daug ką pasako. Jis klausinėja apie 
ją kankinantį nerimą, ir ji, nors ir keista, pajunta, jog visai len- 
gva nemeluoti. Bando jam paaiškinti, kokia žudanti baimė laiko 
ją namuose. Baimė būti pažemintai, įsitikinimas, kad per panikos 
priepuolį ją net galinti ištikti mirtis. 

Pasakoti nei taip skaudu, nei gėda, kaip buvo galima įsivaiz- 
duoti. Timas klausosi užjaučiamai, bet ne globėjiškai. Didžiulis pa- 

lengvėjimas iškloti jam tiesą bent apie vieną gyvenimo pusę, atvirai 
prisipažinti, kokia nesaugi jaučiasi. Užbaigusi pasakoti pasijunta 
tarsi nusimetusi sunkius žieminius drabužius. 

Bet paklausta, ką veikianti palėpėje, atsakyti nepajėgia. Meluoti 
nenori, 0 sakyti tiesos negali. Dar ne. Prikandusi lūpą nusisuka. 

- Nieko, pamiršk, kad klausiau, - sako jis, imdamas jai už 
rankos. 

Tada jie šnekasi lengvesnėmis temomis, apie muziką ir sportą, 
savo mėgstamus filmus. Nebūtų pamaniusi, jog jie turi tiek daug 
bendra. Trumpam ji pamiršta viską, savo gyvenimą, liūdesį, neri- 
mą, ir paprasčiausiai pasiduoda iliuzijai, jog šitai gali būti tikra, ji 
vėl gali būti laiminga, kvatoti iš menkiausio nieko, bučiuoti vaiki- 
nus. Būti mergina, galinčia pamilti. 

ANTRĄ VALANDĄ NAKTIES LIPAME Į VIRŠŲ. LĖTAI ŽENGIAME SUSI- 
kibę rankomis, nenorėdami išsiskirti. Sustojame prie mano mie- 
gamojo durų. 

— Galėtum užeiti, - sakau. - Būtų smagu turėti viešnią. Aš gul- 
siu su šortais. Tavo skaistybė nenukentės, pažadu, kad ne... 

— Nutilk, - juokdamasi taria ji. 

— Na? 

— Gerai. - Ji linkteli pirmą kartą tą vakarą kiek susinervinu- 
si. - Aš tik apsivilksiu naktinius. 

Kol ji valosi dantis, užsimaunu treningines kelnes ir marškinė- 
lius. Išjungiu šviesą palubėje, įjungiu lempą šalia lovos ir palendu 
po antklode. Guliu ant šono ir laukiu. Jai atėjus pakeliu antklodę. 
Ji atsigula šalia, visai arti, ir apsivertusi prisispaudžia prie manęs 
nugara. Išjungiu lempą, apkabinu ją. 

— Patogu? - klausiu. 

— Taip, daugiau negu patogu, - atsako ji, spustelėdama man 
ranką. 

- Ir man. 

Užsimerkiu. Ir pirmą kartą per visas tas savaites nesijaudinu 
dėl keistų garsų ar įsibrovėlių, nešokinėju nuo menkiausio triukš- 
melio ar šešėlio, o netrukus kietai užmiegu. 


Dt) 


RYTĄ PABUDĘS JOS JAU NERANDU, IŠĖJUSI. APSIVERTĘS ANT NUGA- 
ros atsidūstu - pamanau, jog pabėgo, o kai pamatysiu, vėl bus su- 
sirūpinusi ir šalta, ir mudu vėl grįšime į pradžią. Tačiau po va- 
landėlės ji ateina nešina dviem garuojančiais puodeliais kavos. Aš 
atsisėdu. 

— O, labas rytas. 

- Labas, - nusišypso ji. 

Padavusi man abu puodelius, lipa į lovą ir atsisėda ant antklo- 
dės, sukryžiuoja kojas. 

— Dabar turiu kai ką pasakyti, - sako atsiimdama savo puodelį. 

- Gerai. 

- Dieve, kaip sunku. - Ji giliai įkvepia. - Pirmiausia - naktis 
buvo nuostabi, nesuprask manęs klaidingai. Buvo taip malonu pa- 
būti su tavimi, geriau tave pažinti. Ir kartu miegoti. - Ji nedrąsiai 
šypteli. - Bet jaučiu turinti tau pasakyti, kad neprivalai jaustis kuo 
nors man įsipareigojęs. Matai... - Patylėjusi vėl įkvepia, skruostai 
dega. - Tu man patinki. Labai patinki. Bet žinau, kad ypač tau, Ti- 
mai, visa ta agorafobija tikriausiai atrodo per daug. Dalykas, nuo 
kurio norėtum būti toliau. Ir aš suprantu. Visiškai suprantu. - Ji 
uždeda delną man ant kelio ir kalbėdama smiliumi suka ir suka 
ratukus trukdydama klausytis. - Tik prašau nemanyti, jog turi 

manęs gailėtis. Jeigu nenori... jeigu aš tokia nepatinku, ištversiu. 
Patikėk. Gyvenime esu patyrusi daug blogesnių dalykų. 

Dabar galėjau įjungt atbulinį bėgį. Atsiprašyti ir pasakyti, jog 
apsigalvojau. Ji man davė puikią progą. Prieš kelias savaites taip ir 
būčiau pasielgęs. Būčiau nuskutęs tūkstantį mylių, kad tik toliau 
nuo tokios merginos kaip Ana ir visos tos košės. Tačiau aš pasi- 
duodu. 

Pirmiausia, manau, kaltas geismas. Noriu sekso su ja. Ši mintis 
tvirtai suleido šaknis galvoje vakar, kai ji mane bučiavo, kai jau- 
čiau jos krūtis, uodžiau gaivų plaukų kvapą. Dabar jos ranka ant 
mano kelio, ir, nors nemanau, jog ji taip daro tyčiomis, tie pirštų 
judesiukai nepakeliamai seksualūs. 

Be to, kai Ana elgiasi taip narsiai, jaučiu, jog ir aš turiu jai pri- 
lygti. Ji rizikuoja, tai kodėl aš turėčiau bėgti nuo rizikos? Ir ką jau 
galiu prarasti? Kas blogiausio gali nutikti? 

O dar yra Lila. Man jau bloga, koks aš apgailėtinas šiuo atžvil- 
giu: kai tik ji manęs įsigeidžia, visada prisistatau ir paskui, po vis- 
ko, visada jaučiuosi įskaudintas ir piktas. Ne visai suprantu Lilos 
įtaką man, bet žinau, jog ji pragaištinga. Nauji santykiai galėtų 
būti puikus priešnuodis, kuris išgydytų mane nuo Lilos. 

- Tėtis man sakydavo, kad visada reikia būti atviram naujiems 
dalykams, viską išbandyti, - sakau. 

— Tikrai? 

— Maždaug taip ir sakė. 

— Vargu ar jis mane turėjo galvoj. 

- Kas žino, ką jis turėjo galvoj, - tariu. - Galiu suprasti, kaip 
man patinka. Aš nebijau tavo agorafobijos. Ji man nerūpi. Žinau, 
jog praeis. 

Ana nusišypso tokia plačia ir nevaržomai laiminga šypsena, 
kad nesusilaikau nesijuokęs. Griebiu jos ranką, pirštu patrinu 
švelnų delną. 

Galvoje kirba baisybė klausimų. Vorai ant lovos, nusiaubta vir- 
tuvė - ar ji tai padarė, o jeigu taip, kodėl? Bet nenoriu jos užsipul- 
ti. Nenoriu sugadinti to, kas atrodo kaip trapaus pasitikėjimo pra- 
džia. Taigi nutariu paklausti apie Bendžaminą. Įtariu, jog jis gali 
būti visa ko esmė, jog supratus, kas nutiko jam, paaiškės daugelis 
absurdiškų dalykų, vykstančių šiuose namuose. 

- Ar galima paklausti? Apie Bendžaminą? 

Jos šypsena užgęsta. Ji nieko nesako, tačiau nepasitraukia ir ne- 
liepia man užsičiaupti. Pagaliau linkteli. 

- Kas jam buvo? 

Jos akyse pasirodo ašaros. Ji atsitiesia, nori ištraukti ranką, bet 
aš nepaleidžiu. Ji pravirksta. Ašaros rieda skruostais, per kaklą, 
ant marškinėlių, ir netrukus juos numargina šlapios dėmės. Ji 
verkia be garso. Ašarų nešluosto ir jų neslepia. Jos sau krinta, o 
ji žiūri į tolį kažkur per mano petį. Sakytum paminėdamas Ben- 
džamino vardą būčiau išgriovęs kažkokią užtvanką. Ir pasipylę 
ašarų upeliai. 

Išsigąstu įsitikinęs, kad kažką padariau ne taip. Dar nesu ma- 
tęs taip verkiant ir nežinau, kaip tą verksmą sustabdyti ar kuo jai 
padėti. Bet paskui pamanau, tegul verkia. Neprivalau tildyti jos 
verksmo, netgi neprivalau jos raminti. Geriausia, ką galiu padary- 
ti, - būti šalia. Ir leisti, kad išsiverktų. 

Nežinau, kiek laiko šitaip sėdime. Tik žinau, jog ji verkia be 
galo, be krašto, nuo sėdėjimo vienoda poza man įskausta nugarą, 
o mūsų susikibusios rankos suprakaituoja. Vienu tarpu pasilenkiu 
ir paklodės kampu nušluostau jai skruostus. Rankos nepaleidžiu, 
ji nė nekrusteli ir nieko nesako. Verkia, ir tiek. 

Bet kai jau nebeištverdamas noriu pajudėti ir paklausti, gal jai 
reikia vandens ar kavos, ji giliai, trūksmingai atsidūsta. 

- Jis mirė prieš pusmetį, - taria. 

- Tikriausiai jį labai mylėjai. 

- Žinoma, mylėjau. Kaipgi kitaip. 

- Jis buvo tavo vaikinas, - ne klausiu, o pasakau faktą. Tariuosi 
bent jau tai išsiaiškinęs. 

— O Dieve, Timai, ne. Jis nebuvo mano vaikinas. 

Regis, mano klaida ją nuliūdino, ir aš mikliai mintyse pasitai- 
sau. Ne vaikinas. Tai kas, po velnių, toks? 

— Jis nebuvo mano vaikinas, - pakartoja ji. - Jis buvo mano 


sūnus. 

Nuo PAT BENDŽAMINO MIRTIES JI NEIŠDRĮSO KAIP REIKIANT JO 
prisiminti. Per daug skaudu atgaminti įvykių seką, pasibaigusią 
nėštumu, kūdikio gimimu ir siaubinga jo mirties diena. Ji žino tik 
tiek, kad tą akimirką, kai suprato jį mirus, - kūnelis gulėjo šaltas, 
nubalęs ir negyvas it akmuo, - danguje užgeso saulės šviesa. Pasau- 
lis tapo juodas, ją tarsi apleido pati siela. 

Dabar atrodo, jog po visų tų vienatvės ir tylos mėnesių žaizda 
lyg ir užsitraukė, beribę juodumą krūtinėje dengia gležnas naujos 
odos sluoksnelis. Prisiminti - tai tartum nudrėksti šašą ir vėl atver- 
ti juodą tuštumą širdies vietoj. 

— KĄ? TAVO sŪNUS? 

Toks jausmas, tarsi galva būtų prisipildžiusi švino. Jos žodžiai 
pasiekia ausis, bet ne protą. Jie man nuskamba beprasmiškai. 

— Taip. 

Abu tylime. Bandau suvokti, ką tai reiškia. 

— Tu turėjai sūnų ir jis mirė? 

—.Taip. 

Ir nors žinojau, kad jai buvo atsitikę kažkas blogo, šitai taip 
siaubinga, taip pranoksta visas mano įsivaizduotas versijas, jog 
lieku be žado. Sudrebu staiga pajutęs šaltį, sakytum už kaklo kas 
būtų užkišęs ledokšnį. Šiaip taip įveikiu galingą norą atsistojus 
lakstyti po kambarį ir keikiantis spardyti sienas - nors kiek išleis- 
ti nervinį garą, nuo kurio sprogsta mano kūnas. Bet prisiverčiu 
giliai kvėpuoti ir niekur nejudėti, ramiai sėdėti. 

Žiūriu, kaip jos skruostu ritasi ašara ir nurieda per kaklą. 

- Aš tiesiog nepajėgiu... - murmu purtydamas galvą. - Tu bu- 
vai motina? 

- Ir tebesu, - sako ji. - Tebelaikau save Bendžamino motina, 
nors jo nebėra. 

- Ana, velniai rautų... Nežinau, ką sakyti. 

- Tu ir negali nieko pasakyti. Verčiau tylėk. 

Mes sėdime tylėdami, ji vėl verkia. Aš netariu nė žodžio. Ką 
galiu pasakyti? Tai per daug tolima mano patirčiai. Niekada nesu 
buvęs arti mirštančiojo, bet, kiek girdėjau, netekti vaiko blogiau- 
sia, kas gali atsitikti žmogui. Neįsivaizduojama, nusižengimas 
įprastai pasaulio tvarkai. 

Žiūrint, kaip Ana verkia, man dingteli, kokia ji ori ir graži. 
Ištvėrusi blogiausia, ką gali išgyventi žmogus. Ir visą laiką, kai gy- 
venu su ja, ji kovoja su šituo sielvartu, slepia jį nuo visų, stengiasi 
viena susidoroti su tokia tragedija. Pirma laikiau ją silpna, kaip 
koks žioplys maniau, jog stipresnis žmogus būtų įstengęs įveikti jį 
įkalinusį nerimą. Dabar manau, kad ji narsuolė. 

— Aš nesitikėjau pastoti, - sako ji, rankove šluostydamasi vei- 
dą. - Kai sužinojau, buvo toks smūgis. Mama su tėčiu žuvę, dau- 
giau jokios šeimos. 

Ji šniurkšteli nosimi, giliai, sunkiai atsidūsta ir ima pasakoti. 

JAI BUVO AŠTUONIOLIKA, VOS PRIEŠ KELIS MĖNESIUS BAIGUSI MO- 
kyklą. Per jauna tapti motina. 

Teigiamas nėštumo tyrimas iš pradžių atrodė lyg pokštas - per- 
nelyg beprotiška, kad būtų tikra. Išvydusi dvi linijas ėmė keistai, is- 
teriškai krizenti. Paskui apsipylė ašaromis. Nusišluosčiusi jas ir nu- 
sipraususi veidą vėl nudrožė į vaistinę ir nusipirko dar vieną testą. 

Pas gydytoją nėjo. Markui nesakė. Nei Fionai. Liovėsi gerti al- 
koholį ir sumažino kavos kiekį. Tai nebuvo sunku: ją pykino ir nesi- 
norėjo net pagalvoti apie tokius stiprius gėrimus. Markas su Fiona 
ničnieko neįtarė - ji paimdavo įpiltą taurę vyno ir paprasčiausiai 
neva pamiršdavo išgerti, o jie tik pasijuokdavo sakydami, kokia ji 
išsiblaškiusi. Nuovargį, norą anksti gultis ji pateisindavo kažkokiu 
įkyriu virusu. 

Sąmoningai ji neapsisprendė išlaikyti nėštumo. Tiesiog nieko 
nedarė. Pas gydytoją nuėjo jau aštuoniolikos savaičių. 

- Dar galite pasidaryti abortą, - paaiškino gydytoja. - Tik bus 
šiek tiek sudėtingiau. Galbūt reikės pagulėti ligoninėje. 

- Bet aš nežinau, ką daryti, - tarė Ana, uždėdama delną ant 
pilvo. - Dar nenusprendžiau. 

Daktarė švelniai nusišypsojo ir palietė Anai petį. 

- Man rodosi, jau nusprendėte. 

Po savaitės ji pajuto pirmuosius vaisiaus judesius. Viduriuose 
tarsi lengvai suplazdėjo plaštakė. 

Dar po savaitės prisipažino Markui su Fiona. 

- O Dieve... - ištarė Markas. 

- Kiek mėnesių? - griežtai paklausė Fiona, šnairuodama į jos 
pilvą. 

- Keturi. Beveik aštuoniolika savaičių. 

- Oo... Vadinasi, tu... 

- Taip, gimdysiu, - pasakė Ana. - Apsisprendžiau. Turėtų gimti 
birželio mėnesį. 

Markas daugiau netarė nė žodžio. Kostelėjęs atsisėdo, paskui vėl 
pašoko ir nuėjęs prie lango ėmė žiūrėti. 

Fiona piktai dėbtelėjo į jį, atsiduso ir atsigręžė į Aną. 

- Šitai... na, viskas per daug neįtikėtina, - susiraukusi tarė. - 
Tiesą sakant, manau, jog truputį neatsakingai elgiesi. Tu tiesiog per 
jauna. 

Ji toliau pamokslavo, protino ją, aiškino, kaip būsią sunku, kaip 
vaikai pakeičia visą žmogaus gyvenimą. Ana leido jai išsikalbėti. 
Suprato, jog ji šitaip kalba susirūpinusi, o ne smerkdama, ne iš blo- 
gos valios. Fionai šnekant, ji mėgino sugauti Marko žvilgsnį. Norėjo 
jam parodyti, - šypsniu ar akimis, - jog jam nėra ko bijoti. Fio- 
na niekada nesužinos. Nors jis nė karto tiesiai nepasakė, ji žinojo 
Marką bijant Fionos pykčio. Ana kažkaip suvokė: Fiona bus baisiai 
nepatenkinta, kad kūdikis Marko. 

Ji norėjo nuslėpti tiesą ir dėl savęs. Pernelyg brangino Fionos ir 
Marko draugystę, kad ja rizikuotų. Ji mielai saugos paslaptį, jeigu 
tik tai padės išlaikyti esamą padėtį. 

Ana ir Markas niekada nesikalbėjo apie jydviejų naktį kartu, 
net neužsiminė. Po tos nakties jie daugiau nebuvo fiziškai suar- 
tėję, jų santykiai netapo nei glaudesni, nei šaltesni. Sakytum išvis 
nieko nebūtų įvykę. Ana neįsižeidė. Žinojo, toks jau Marko būdas, 

ne dėl Anos jis toks santūrus. Jis buvo pernelyg savarankiškas, kad 
jam reikėtų tokio artumo. Romantiška meilė, sykį prasitarė jis, jam 
nesuprantamas dalykas. Ji neprieštaravo. Jai tiko jų trijulės drau- 
gystė, o artimesnis ryšys su Marku tik be reikalo viską pakeistų. 
Nėra reikalo, kad ir kūdikis ką nors pakeistų. Taip, tėvas jis, bet 
šitai nesvarbu. Niekas neturi sužinoti. Tai galėtų tapti jųdviejų pa- 
slaptimi. Net nereikėtų jos aptarti ar tik aiškiai pripažinti. Ji būtų 
sau, ir tiek. 

- O tėvas? - pagaliau paklausė Fiona. - Kur jis? Ką jis mano? 

- Jis niekas, - nerūpestingai atsakė ji, stengdamasi nežiūrėti į 
Marką ir neparausti. - Neketina į tai veltis. Visai ne tėviško tipo. 
Nenoriu atrodyti lengvapėdė ar dar kokia, tačiau tai nesvarbu. 

Fiona vėl atsiduso, Ana pamanė, jog ji ims ginčytis, reikalauti 
tėvo vardo, kad galėtų priremti jį prie sienos. Bet Fiona priėjusi 
atsistojo jai už nugaros, padėjo ranką ant peties. 

- Žinau, tau tikriausiai baisu, bet mes čia. Su tavimi. Tu nesi 
viena. 

Fiona su Marku įsikėlė pas ją, ir tie keli likę mėnesiai buvo vieni 
laimingiausių Anos gyvenime. Apsigyvenus daugiau žmonių, na- 
mas persimainė. Markas su Fiona padėjo išdažyti miegamąjį - švel- 
niai žalsva, gražia, raminančia spalva, drauge jie pakabino naujas 
užuolaidas, apstatė kambarį kūdikiui reikalingais baldais. Balta 
lovelė, graži lininė patalynė, puošniu gobelenu apmuštas krėslas, 
visokie žaisliukai, skirti kūdikiui graužti ir maigyti. 

Mėnesiams slenkant, Ana vis labiau storėjo, vis lėčiau judėjo. 
Daug laiko vien tik snausdavo patenkinta, jog nereikia nieko veikti, 
tik laukti. Laukti, kol Markas su Fiona grįš iš darbo ir palaikys jai 
kompaniją, laukti savaitgalių, kai visi trys žais žodžių loto, ilgai ir 
lėtai vaikštinės saulutėje. Laukti kūdikio atėjimo. 

Ana ir Markas niekada nesikalbėdavo apie jo tėvystę. Bet Ana 
žinojo jį žinant. Kai vaisius ėmė spardytis, ji pasiūlė jam pačiupi- 
nėti. Iš pradžių jis atsisakė, susidrovėjo ir susigėdo, bet vieną dieną 
nusileido, uždėjo delną ant ištempto pilvo ir ėmė laukti. Ana matė, 
kaip jis išpūtė akis. Jo nuostaba prajuokino. Vėlesniais mėnesiais, 
kai vaisius pasidarė daug judresnis, o spardymasis tapo aiškiai pa- 
stebimas, jis mielai dėdavo ranką ir laukdavo. Ir žiūrėdavo į Aną 
tokiomis akimis, lyg ji būtų stebukladarė, pirmoji žemės moteris, 
nešiojanti kūdikį. Ir nors iš tikrųjų ji ničnieko nepadarė, tik neap- 
sisaugojusi užsiėmė seksu, nuo jo žvilgsnio Ana pasijusdavo protin- 
ga, nepakartojama ir kažkodėl didžiuodavosi savimi. 

Gimdymas prasidėjo vidury dienos. Ana nustebo - visada manė, 
jog tai atsitiks naktį, jai gulint lovoje. O tada ji buvo prekybos ra- 
jone. Pirko kūdikiui drabužėlius: neregėto mažumo marškinukus ir 
kojinytes, daikčiukus, regis, per mažus žmogiškai būtybei. Pirmas 
skausmas smilktelėjo nugaroj; nors buvo toks stiprus, jog ji sustojo 
atgauti kvapo, vis dėlto pamanė pasitempusi kokį raumenį ar nevy- 
kusiai kryptelėjusi. Buvo nėščia jau trisdešimt aštuonias savaites, 
bet nesitikėjo skausmo nugaroje. 

Vaikštant po parduotuves skausmai kartojosi, pagaliau sąrė- 
mio metu ji turėdavo sustoti ir susiėmusi nugarą giliai kvėpuoti, 
kol praeis. Jie buvo sutarę, kad prasidėjus gimdymui ji paskambins 
Fionai ir toji nuveš ją į ligoninę, tačiau jai užsinorėjo Marko. Pa- 
skambino jam į darbą. 

- Markai, manau, prasidėjo, - tarė jam. - Turbūt jau gimdysiu. 

- Kur tu? - paklausė jis. - Tuoj pat važiuoju tavęs paimti. 

Jis nuvežė ją į ligoninę. Kelyje ji susigalvojo, kad sąrėmiai ap- 
gaulingi, ji bus išsiųsta namo, bet, kai pasistatę mašiną jie ėmė eiti 
į priėmimo skyrių, surakino toks skausmas, jog prisireikė sustoti ir 

atsiremti į Marką. Jai pasirodė, sąrėmis trunka taip ilgai ir jis toks 
skausmingas, kad ji kaipmat ir pagimdys. Tačiau tai tebuvo pra- 
džia, skausmai užtruko kelias valandas ir naktį visai įsismarkavo. 

- Aš negaliu pagimdyti, kai tokie skausmai, - sudejavo ji per 
vieną trumpą atokvėpį tarp sąrėmių. - Nesąmonė, kad šitaip bai- 
siai skauda. Tikriausiai kas nors negerai. 

Tačiau akušerės ramiais, švelniais balsais, nepakenčiamai pa- 
tenkintais veidais ramino ją, jog viskas eina kuo puikiausiai. 

- Aš negaliu pagimdyti! - suriko ji paryčiui, keičiantis medikų 
pamainai. - Man gana. Važiuoju namo! 

Po valandos iš tarpkojo išslydo Bendžaminas ir garsiai užklykė. 
Ji paėmė jį, ir skausmas stebuklingai liovėsi. Ją užplūdo meilė aku- 
šerėms, meilė Markui su Fiona, meilė visam pasauliui. Karščiau- 
siai pamilo savo naujagimį sūnelį. 

KALBĖDAMA APIE BENDŽAMINO GIMIMĄ IR JO TRUMPUTĮ GYVE- 


nimą, ji visiškai atsimaino. Atrodo švelnesnė, atviresnė, akys 
spindi kone apčiuopiamu pasididžiavimu ir laime. Gera matyti, 
kad ir trumpai, jos veidą tokį giedrą, netermdomą šešėlių. Galima 
pamanyti, jog blogiausia ji net pamiršo. Bet pradėjus antrą pasa- 
kojimo dalį, apie Bendžamino mirtį, jos laikysena staigiai pasikei- 
čia. Ji susigūžia, veidą perkreipia sielvartas. Rankos neramiai juda 
ant kelių. Akyse likęs vien tik skausmas. 

DiENA, KAI BENDŽAMINAS PASKENDO, BUVO GRAŽI, SAULĖTA, NORS 
žiema, bet taip šilta, kad galėjai atidaryti langą, įleisti į vidų gryno 
oro. Bendžaminui buvo aštuonios savaitės - Anai tos savaitės atro- 
dė stebuklingos. Ji neįsivaizdavo, kad meilė gali būti tokia didžiulė, 
tokia nepasotinama. Neįsivaizdavo, su kokiu džiaugsmu kiekvieną 
kiekvienos dienos ir nakties minutę ji rūpinsis kitu žmogumi. 

Kasdien turbūt valandų valandas tik žiūrėdavo į jį žavėdamasi 
jo kūnelio, rankyčių ir kojyčių, akių, akinamos jo šypsenos stebuklu. 
Nors jautėsi užsiėmusi labiau negu visada, besidarbuojanti kur kas 
našiau ir daug reikalingesnė, vis tiek buvo laisvesnė negu seniau. 
Ji nebesuko sau galvos dėl įprastų dalykų kaip laikas, mokslas ar 
namų tvarkymas. Gyveno tik Bendžaminui. Miegodavo, kai užmig- 
davo jis. Pabusdavo, kai jam jos prireikdavo. Visur jį nešiodavosi, 
po kelias valandas prasėdėdavo vienoj vietoj jį žindydama arba 
ant peties migdydama. Vaikščiodavo po namus vilkėdama plačiais 
marškinėliais ir ilgais sijonais, plaukus susukusi ant viršugalvio į 
palaidą mazgą. Krūtys buvo didesnės nei pirma, pritvinkusios pie- 
no, ji jautėsi dosni ir graži, patraukli ir moteriška. Jautėsi stipri, 
viską galinti ir rami. 

Tą rytą Bendžaminas buvo užgaidus ir irzlus. Ant kojų nuo ke- 
tvirtos valandos, ji apsidžiaugė įėjus į virtuvę Markui. 

- Išvežkime jį į lauką, - pasiūlė Markas, atidarydamas stiklines 
duris, kad įeitų šilumos. 

Jis buvo kaip reta linksmai nusiteikęs. Visada toks rimtas ir 
santūrus, - nepasakysi, kad piktas, tačiau nesišvaistantis šypse- 
nomis, - jeigu jau pralinksmėdavo, būdavo sunku jam atsispirti, 
neužsikrėsti gera nuotaika. 

- Gerai, puiki mintis, - nusijuokė Ana. 

Jis pasilenkė prie Bendžamino ir vien tik jam skirtu balsu pa- 
klausė: 

- Ar norėtum pasivaikščioti, jaunikaiti? Pasidžiaugti diena? 
Truputį pasigrožėti šia nuostabia šalimi, kurioje tau pasisekė gimti? 

Po kiek laiko į apačią nulipo ir Fiona. Kol ji pusryčiams valgė 
javainius, Markas paklausė, ką ji norėtų veikti. 

- Kodėl mums nenuplaukus keltu į botanikos sodą? - pasiūlė 
ji. - Paiškylauti. 

- Iškyla - fantastiškas sumanymas, - pritarė Ana. - Bet neplau- 
kime keltu. O jeigu Bendžaminas pradėtų verkti? Būtų nekas. 

- Gal tada galėtume nueiti prie Fearlaito baseino? 

- Kad mes visada ten einame. Bandykime kur nors kitur, - tarė 
Ana. - Kur galėtume nuvažiuoti mašina. Dėl visa ko. 

- Žinau tokią vietą, - pasakė Markas. - Nebuvau jau trejus 
metus. Ten daug medžių, taigi ir pavėsio. Tu, Fiona, galėtum pasi- 
vaikščioti, o aš su Bendžaminu ir Ana pasilepinsime ant žolės. 

Fiona ėmė tepti sumuštinius, Ana viršuje krovė krepšį. Buvo 
juokingai susijaudinusi - nuo Bendžamino gimimo beveik neiškėlė 
kojos iš namų. Dabar puldinėjo po kambarį kišdama į krepšį daik- 
tus: kremą nuo įdegio ir saulės akinius, sauskelnes ir vaiko kremu- 
kus. Skrybėlę sau ir kepuraitę Bendžaminui. 

Markas vairavo; nuvažiavę vežimėlį jie nunešė laiptais į išky- 
lų veją ir po medžiu patiesė pledą. Valgė sumuštinius ir vynuoges, 
gėrė apelsinų nektarą. Paskui Fiona pasiėmė knygą, Markas atsigu- 

lė aukštielninkas, pasidėjo rankas po galva ir pradėjo snūduriuoti. 
Ana pamaitino Bendžaminą, tada atsigulė žolėje šalia jo ir viską 
jam rodė: žolės laiškelius, akmenukus, žalius lapus. Po kiek laiko 
Fiona knygą padėjo ir pasakė einanti pasivaikščioti. 

Netoliese didelė šeima triukšmingai kepė ant grotelių mėsą. Vi- 
sas būrys vaikų nuo dvejų iki penkiolikos metų šūkavo ir kvatojo. 
Seniau klegesys Aną būtų erzinęs, tačiau pati tapusi motina ėmė 
mylėti vaikus, suprato, kokie jie brangūs. Ji žiūrėjo, kaip šeimos 
motina, kažką patvarkiusi vienam mažesniųjų vaikų, paleidžia jį 
pliaukštelėdama per užpakaliuką. Moteris atrodė pavargusi, bet 
laiminga. Ana šypsojosi klausydamasi triukšmo ir svajojo kada 
nors irgi turėti gausią šeimą. Įsivaizdavo, kaip jai patiktų tokio pul- 
ko energija ir keliamas sąmyšis. 

Staiga ant jų pledo bumbtelėjo sviedinys, atsirito prie pat Ben- 
džamino galvos. Iškart pribėgo berniukas, uždusęs ir užraudęs, pa- 
stvėrė sviedinį ir vėl nulėkė neatsiprašęs ir net nesuvokęs, kad nu- 
sižengė. Trepsėdamas per pledą apvertė jų puodelius su nektaru, ir 
Ana akimirką plykstelėjo pykčiu dėl tokio akiplėšiškumo, nerūpes- 
tingumo, bet paskui širdyje nusijuokė, kad jos naujasis atlaidumas 
taip greitai virto susierzinimu. 

Po kiek laiko Bendžaminas ėmė zirzti ir Ana suprato, jog jis pa- 
vargo ir nori miego. Vėl jį pamaitinusi paguldė į vežimėlį. Bet jis 
nenusiramino. Rėkė sugniaužęs kumštelius ir susiraukęs kaip se- 
nukas. 

- Turbūt eisiu jo pavežioti, - tarė ji Markui. 

- Aha, - neatsimerkdamas murmtelėjo jis. 

Ana nustebo, kad taip sunku stumti vežimėlį per didelę žolę. Ve- 
žimėlis buvo brangus, bet skirtas važinėti mieste, lygiais paviršiais, 
o ne per nelygią žemę. Maži rateliai strigo žolėje, stojo užkliuvę už 
akmenų. Ji turėdavo stoviniuoti, o Bendžaminas vėl pravirkdavo. Ji 
tikėjosi, kad jis apsiramins vežimėliui riedant greičiau, bet, kol pa- 

siekė lygią betoninę nuožulnumą, vaikas ėmė verkti dar smarkiau, 
dar įnirtingiau. Vežimėlio pintinės dugne ji paieškojo čiulptuko, bet 
nerado. Bendžaminas visai įsirėkė. 

- Atsiprašau, vaikine, labai atsiprašau, bet aš turiu surasti tavo 
žinduką. 

Per žolę parstumti vežimėlį atgal visą kelią būtų buvusi per di- 
delė gaišatis, todėl ji paliko jį stovėti ant betoninio tako ir nubėgo 
į iškylų aikštę. Paskubomis paieškojo tarp pledų, pasirausė maisto 
pintinėse ir maišeliuose, bet veltui. 

- Nubėgsiu prie mašinos, - sušuko ji Markui. - Truputį pasau- 
gok Bendžaminą. 

Jis nei atsiliepė, nei atsimerkė, tik kilstelėjo ranką, girdi, aišku. 

Pagriebusi raktelius, ji pasileido laiptais į automobilių aikštelę. 
Bendžamino krėsliuke suradusi čiulptuką lengviau atsiduso. Užra- 
kinusi mašiną grįžo į iškylų veją. 

Tik po kelių sekundžių suvokė, kad vežimėlio nėra. Pačią pirmą 
akimirką net nepersigando, išvis nieko nepajuto. Tik apsidairė ma- 
nydama, jog Markas bus jį nusivežęs - kur nors pasivaikščioti arba 
atgal prie iškylautojų. Net nesusirūpino. 

Tik žvilgtelėjusi į nuožulnumos apačią ir iš vandens pamačiusi 
kyšant pažįstamas juodas vežimėlio rankenas, tarsi du egzotiškus 
paukščius, ji pasileido bėgte. 

Jos ISTORIJA PAAIŠKINA VISKĄ: LIŪDNUMĄ, NERIMĄ, UŽDARUMĄ. 

- Ana, Dieve mano... Jis paskendo? Tai tiesiog... - Aš purtau 
galvą. - Vargšas berniukas. Vargšelė... 

Aš nepasakau akivaizdžios frazės: „Tikiuosi, Ana, tu savęs ne- 
kaltini“, nes pasakyti tokius žodžius reikštų atverti duris skausmo 
lavinai. Taip pasakyti - vadinasi, pripažinti pernelyg baisų faktą: 
siaubingą tikrumą, jog ji jaučiasi klaikiai, atsakinga už nelaimę. 
Jog ją drasko kaltė. 

Tai buvo nelaimė, idiotiškas nelaimingas atsitikimas, vienas tų 
sumautų dalykų, kurių nutinka gyvenime, bet vis tiek žinau, jog ji 
tikriausiai savęs nekenčia. 

- Ar galima tau kai ką pasakyti? - nuleidusi akis klausia ji. — 
Kai ką, ko nesu niekam sakiusi? 

- Žinoma. 

- Aš visą laiką galvoju... Visą laiką abejoju, ar tą dieną dar kai 
ko neatsitiko. 

— Ką turi galvoje? 

- Betono taką. Vos vos nuožulnų. Aš tik po visko pastebėjau, 
kad jis trupučiuką nuožulnėja iki vandens. Ir aš vežimėlį palikau 
skersai nuolydžio, taip, kaip ėjau nuo iškylų vejos. Aš tik sustojau. 
Neatsukau vežimėlio vandens pusėn ar kaip kitaip, - atsidūsta ji, 

atmesdama plaukus. - Ir žinau, kad nuspaudžiau stabdį, Timai. 
Tikrai žinau. Visada labai rūpestingai žiūrėdavau į tokius daly- 
kus. Patikėk. Mat visą laiką bijodavau, kad jam ko neatsitiktų. Ir 
aš prisimenu, kaip nuspaudžiau stabdį. Daug dienų po to aiškiai 
prisimindavau plastikinę svirtelę po koja ir kaip ji spragtelėjo su- 
rakindama ratuką. 

Aš kantriai laukiau nenuleisdamas akių nuo jos veido. 

- Niekada apie tai neužsiminiau, niekam niekam, atrodė be- 
prasmiška... tačiau tądien ten buvo daugybė žmonių. Toji šeima 
su būriu vaikų. Ir visada pamanydavau, ar kartais kuris nors tų 
vaikų... netyčia ar kaip kvailai žaisdamas, ar dar kaip... galbūt at- 
sitrenkė... Ar nenukėlė stabdžio. Neapsuko vežimėlio. Galbūt pa- 
matę jį riedant į vandenį persigando ir pabėgo. Juk žinai, kokie 
vaikai. 

- Ana, tau reikėjo sakyti, - tariu. - Reikėjo kam nors pasakyti. 

— Negalėjau. Kaip galėjau kaltinti ką nors kitą? Iš tikrųjų kal- 
čiausia aš. Net jei kas nors tikrai atpalaidavo stabdį, atsitrenkė į 
vežimėlį ar netgi jį pastūmė. Aš jį ten palikau. Jo motina. Aš bu- 
vau už jį atsakinga. 

- O kaip Markas? Ir jis buvo atsakingas. Tu paprašei pasaugoti 
vaiką. 

- Jis tuo metu snaudė. Turėjau patikrinti, ar jis mane išgirdo, 
ar suprato. Neturėjau teisės būti tokia rami. Bet kas iš to, jeigu ras- 
čiau kitą kaltininką? Bendžaminas miręs. Jis nesugrįš. Nesvarbu, 
kas kaltas. Bendžamino nebėra. 

Jis NENUSISUKA IR NESUTRINKA. JO ŽVILGSNIS TEBĖRA TIESUS IR 
atviras. 

Jis ja tiki. 

Nors ji sako, įtikinėja jį, kad jai nesvarbu kitų nuomonė, žinoji- 
mas, jog Timas ja tiki, krūtinę užlieja nuostabia šiluma, didžiuliu 
palengvėjimu. Įtampa, kuri paprastai laiko ją užsisklendusią savo 
kiaute, sunerimusią ir įsibaiminusią, išnyksta ir ji pasijunta glebi ir 
švelni, susitaikiusi su savimi. Širdis pritvinksta laimės, šis jausmas 
nuostabus ir naujas. 

— EINAM, NORIU TAU KAI KĄ PARODYTI, —- SAKO JI, KELDAMASI IR 
tiesdama man ranką, ir iš jos išraiškos suprantu, jog ji ketina pa- 
rodyti man palėpę. 

Vienoje kertėje lovelė. Šalia jos didžiulis krėslas. Lovelė pa- 
klota, užtiesta minkšta vaikiška antklodėle. Virš lovutės siūbuoja 
ryškiai marga žaislinė konstrukcija - geltonos antytės ir raudoni 
burbuliukai. Iš kitos pusės stovi komoda, ant jos - kelios įrėmin- 
tos nuotraukos. Ana, laikanti kūdikį. Iš arti nutrauktas Bendža- 
mino veidukas. 

Ji eina prie lovelės, pasuka konstrukcijos raktelį. Antytės ima 
suktis ratu, suskamba švelni lopšinė. 

- Ateinu čia pasėdėti šalia jo lovelės, - sako ji. Žingtelėjusi 
atgal atsisėda į krėslą. Iš akių vėl pasipila ašaros, ji atsidūsta. — 
Sėdėdama apsimetu, ir tiek. Apsimetu laukianti, kada jis pabus. 
Apsimetu, jog viso to niekada nebuvo. Jog jis nemirė. Kai kada 
netgi patikiu tuo. Gal porą sekundžių. Kartais apima nuostabus 
pasitenkinimas, tarsi būčiau normali motina, laukianti pabun- 
dant savo kūdikio. Ir pasijuntu beveik laiminga. Tos akimirkos 
atlygina už viską. - Ji pakelia antklodėlę prie veido, prikiša prie 
nosies, užsimerkia. - Šitaip jį užuosdavau. Galėdavau traukti jo 
kvapą nežinia kiek laiko. Manau, tas kvapas jau išsivadėjo. Bet vis 
tiek primena jį. 

— Kai jis mirė, čia praleidi daug laiko? - klausiu. 

Ji linkteli. 

- Aš juk daugiausia būdavau viena, ypač kai Fiona ir Markas 
išsikėlė. Taigi galiu būti ir čia. 

— O kodėl jie išsikėlė? Man atrodo, tau jų reikėjo. Ir kad jiems 
derėjo tau padėti. Būti su tavimi. 

Valandėlę ji tyli, ant kelių sulenkia antklodėlę. Nuleidusi akis 
viena ranka lygina audeklą. 

— Neabejoju, kad jie norėjo padėti. Netgi žinau, kad norėjo. 
Bet, manau, Fiona neištvėrė. Bendžaminui mirus, su manimi 
buvo sunku gyventi. Labai sunku. Įsivaizduok dešimteriopai au- 
dringesnes šios dienos emocijas. Ir pagalvok, kaip reikėjo diena iš 
dienos tai kęsti. 

— Nepavydžiu, - burbteliu. 

— O dabar įsivaizduok Fioną, nepakenčiančią net normalių 
emocijų. Markas mėgino man paaiškinti. Sakė, jų vaikystė buvusi 
tokia sudėtinga ir neužtikrinta, jog dabar, suaugusi, ji nori vis- 
ką kontroliuoti. Savo aplinką, kiekvieną gyvenimo smulkmeną. 
Tačiau sielvarto nesukontroliuosi. Iš tikrųjų sielvartaujančiam 
žmogui net neįmanoma padėti. - Ji liūdnai nusijuokia. - Manau, 
begalinis mano sielvartas ją gąsdino. Vertė pasijusti bejėgę. 

- Gerai, tarkime, toks paaiškinimas logiškas. Bet... dar vienas 
dalykas... jeigu jau klausinėju... 

Dvejodamas nutylu. 

Ji pakelia galvą. 

- Sakyk. 

- O kaip dėl žaliojo kambario? - klausiu. - Ar prieš kūdikio 
mirtį jis buvo tavo? Ar ten su Bendžaminu miegodavot? 

- Taip, - patvirtina ji. - Trise mes jį įrengėme prieš Bendžami- 
nui gimstant. 

— O po mirties tu persikėlei į mažesnį kambarį? 

- Po mirties negalėjau jame būti. Negalėjau miegoti. Perėjau 
į senąjį tėčio kabinetą. Visi kiti kambariai atrodė per dideli. Per 
daug tušti. 

- Ar niekada negalvojai išsikraustyti kitur? - švelniai paklau- 
siau. - Parduoti šitą namą? Pasiieškoti mažesnio. 

Ji purto galvą. 

- Ne, neturėjau teisės. Čia buvo Bendžamino namai. Jis čia gy- 
veno. Negalėjau išsikelti. 

Abu kurį laiką tylime. Neįsivaizduoju, kaip pakryps reikalai 
po šito pokalbio. Ką daryti su žmogumi, kuris toks sugniuždy- 
tas ir nusiminęs? Jaučiuosi lyg be žado, bejėgis. Jos tragedija tokia 
didelė, tokia visa aprėpianti, kad pats sau atrodau tarsi iš kito pa- 
saulio. Kalbame ta pačia kalba, priklausome tai pačiai kultūrai, 
tačiau dabar visa tai atrodo tik paviršiniai dalykai. Vidumi ji kito- 
kia, svetima, ir tai mane velniškai gąsdina. Pirma aiškiai žinojau, 
ko iš jos noriu, - sekso, o dabar toks noras atrodo nederamas, 
neįmanomas, netgi storžieviškas. 

Ji turbūt jaučia mano mintis, mano sutrikimą, nes atsistojusi 
ima man už rankos, pasižiūri į akis nuoširdžiu ir ilgu žvilgsniu. 

- Timai, - taria ji, - ar gali padaryti man paslaugą? 

- Žinoma. Kokią? 

- Tu neprivalai... - atsidūsta ji. - Tu žiūri į mane jau kitaip. 
O aš to nenoriu. Nereikalinga. Ir iš to jokios naudos. Man liū- 
dna. Taip, mano kūdikis mirė — aš niekada nesiliausiu liūdėti. 
Tačiau aš nesu vien tik liūdesys. Tebesu mergina ir vakar tai pri- 
siminiau. Nuo Bendžamino mirties pirmą kartą pasijutau taip 
gerai. Suprantu, tai, ką tau papasakojau, tikrai sunku ir rimta, 
bet jeigu pabandytum valandėlę tai pamiršti? Aš noriu vėl gerai 
jaustis. Noriu bučiuoti tave. Noriu susigrąžinti vakarykštį jaus- 
mą. Vakar vakare jaučiausi gyvesnė negu kada nors... Šiuo metu 
pirmiausia noriu, kad nežiūrėtum į mane lyg į kokią ligonę, o 

pažvelgtum, kaip žiūrėjai vakar - lyg aš tau patikčiau, lyg laiky- 
tum mane gražia. 

Giliai atsidususi, ji nusišypso. Skruostai raudoni, akys blizga. 
Atrodo gražesnė nei kada nors. 

- Tu man ir patinki, - sakau. - Ir tikrai esi graži. 

— Tai pabučiuok mane. 

Ir aš ją bučiuoju. 

JUODU GRĮŽTA Į TIMO KAMBARĮ. JŲ JUDESIAI LĖTI, ATSARGŪS, IŠ 
pradžių abu drovisi, stengiasi rodyti didesnį pasitikėjimą savimi, 
negu jaučia. Nurengia vienas kitą, palenda po antklode ir atsidūrę 
jaukioje šilumoje atsikrato viso drovumo, susiglaudžia, bučiuojasi. 
Neskuba. Glamonėja ir bučiuoja vienas kitą nuo galvos iki kojų. 
Ji kone visą laiką užsimerkusi, nori mėgautis pojūčiais: kaip Timo 
pirštai glosto pilvą, lūpos slysta kaklu, kokia sūri jo oda, kaip duria 
neskustas smakras, bet atsimerkusi pamato Timo šypseną, rusvai 
žalias jo akis su raukšlelėmis kampučiuose, džiugią nuostabą jo 
veide. 

Ir kol kas ji laiminga, nieko daugiau nežinanti, tik šią valan- 
dėlę, prisimenanti, ką reiškia duoti ir gauti malonumą, ką reiškia 
būti gyvai. 

RYTĄ PABUNDU VĖLAI. ANA TEBEMIEGA ANT ŠONO, VEIDU Į MANE. 
Išraiška rami, lūpos tarsi šypsosi, ir man pasidaro smagu, kad aš 
suteikiau jai laimės. Kuo tyliau išlipu iš lovos ir einu į apačią virti 
kavos. 

Įprastą darbą atlieku autopilotu, mintys grįžta atgal, į viršų, į 
vakardieną. Aš tikrai ne skaistuolis, pagal amžių nelaikau savęs 
neišmanėliu ar panašiai, bet seksas su Ana buvo tikras atradimas. 
Niekada nesimylėjau taip ilgai, taip neskubėdamas, taip jautriai. 
Niekada iki šiol taip nesirūpinau partnere. Ir pirmą kartą supra- 
tau, koks gražus gali būti seksas, kaip jis gali pakeisti žmogų. 

Kai pagaliau nešinas puodeliais užlipu į viršų, Aną randu sė- 
dinčią lovoje, apsisiautusią paklode iki pažastų. Šypsodama ji pa- 
kelia antklodę. 

Keista, tačiau Ana, nuoga kaip dabar ir labiausiai pažeidžiama, 
regis, jaučiasi patogiau ir laisviau nei kada nors iki šiol. 

Su Ana išbūname lovoje iki popietės. Atvyksta pora dažytojų su- 
tvarkyti koridoriaus sienų, aš juos įleidžiu ir, palikęs darbuotis, 
vėl iškart grįžtu į lovą. Atsikeliu tik todėl, kad reikia maudytis ir 
keliauti į darbą. Restoraną pasiekiu ketvirtą, mažiausiai valandą 

pavėlavęs, nes virtuvėje esu vienas ir turiu daugybę parengiamojo 
darbo. Bet pasikrovęs iš sekso energijos viską padarau rekordišku 
laiku. Dirbdamas galvoju apie Aną, ką mudu veikėme šį rytą, ką 
tikriausiai vėl veiksime šiąnakt, ir nuo kiekvienos tokios minties 
krūtinę nusmelkia laimės šiurpas. 

Matau, kaip tėtis mane stebi stovėdamas virtuvės tarpdury. Su- 

- Gerai nusiteikęs, - sako tėtis. 

- Buvo puikios bangos prieš darbą, - tariu. Meluoti nėra jokio 
reikalo, tačiau tai, kas vyksta tarp manęs ir Anos, tebėra perne- 
lyg šviežia. Nenoriu apie tai kalbėti, sugadinti iškeldamas į dienos 
šviesą. 

- Sakai? - nusistebi jis. - Ir kurgi taip? 

Tik tada prisimenu, kad man einant į darbą vėjas pūtė kranto 
pusėn, taigi visi šiauriniai paplūdimiai būtų buvę netinkami. 

- Di Vajuje, - sakau. - Buvo geriau, negu atrodė. Priešais klubą 
krantas visai normalus. 

- Rimtai? Ir su kuo ten buvai? 

- Su pora draugų, - burbteliu nusisukdamas, susigėdęs dėl 
savo melo. 

Vėliau, per patį užsakymų antplūdį, kai virtuvėje karšta ir nėr 
kada praskėsti rankų, išgirstu ateinant žinutę. Pasižiūriu tik todėl, 
kad gali būti nuo Anos. 

„Timai, atsiprašau!“ 

Lila. Abejingai nustumiu telefoną ir toliau plušu. Po kelių mi- 
nučių ateina dar viena žinutė. 

„Nesiliaunu apie tai galvoti. Elgiausi pasibjaurėtinai. Jaučiuosi 


baisiai ir labai labai atsiprašau. Lila.“ 

Mano rankos tebėra užimtos, todėl atsakau ne tuoj. Kai paga- 
liau galiu paimti telefoną, pasirodo nauja žinutė. 

„Nekankink manęs. Aš nuoširdžiai gailiuosi. Buvau tikra kar- 
vė. Ar galime tai pamiršti? Būti draugais?“ 

„Tu manęs nekankini, - nurašau jai. - Aš darbe, baisybė už- 
sakymų.“ 

„Ar man atleista?“ 

„Paskutinį kartą.“ 

„Myliu tave. Ačiū. Ir ATLEISK.“ 

Uždarius restoraną viską sutvarkau greičiau ir stropiau negu visa- 
da, pusę vienuolikos jau galiu eiti. Vos išjungiu virtuvėje šviesas, 
pypteli telefonas. Vėl žinutė nuo Lilos. 

„Tebesi darbe? Gal užeik į Steino aludę su manimi išgerti? Aš 
jau esu. Pastatysiu alaus.“ 

Man dingteli, jog pirmą kartą esu linkęs Lilai atsakyti. Jau 
nesu jos valioj. Ir staiga, nepaisant visko, ko ji man prišnekėjusi ir 
padariusi, man jos pasidaro gaila. 

„Kas yra?“ - pasiunčiu jai. 

„Daug kas. Ar galime pasikalbėti? Ilgai neužlaikysiu. Pažadu.“ 

Lilą randu kertėje su alaus bokalu. Kitas stovi vidury stalo. 

— Čia tau, - sako ji. 

Atsisėdu priešais ją. 

— Kas atsitiko? 

Ji atsidūsta. 

— Gali nesakyti, - tariu. - Leisk atspėti. Išsiskyrei su Patriku? 

Ji linkteli. Apatinė lūpa virpteli, akys sublizga, bet ji neverkia. 
Lilą nelengva pravirkdyti. 

— Šlykštus apgavikas, - sako ji. 

Stengiuosi neatrodyti pernelyg ciniškas, pernelyg patenkintas 
ar dar koks. 

- Žinojau, kad kažkas vyksta, - pasakoja ji. - Vakar man grį- 
žus namo taip keistai elgėsi. Kažkas nesuvokiama. Aš pajutau, 
turbūt šeštuoju pojūčiu. Ir tada jo mašinoje palikau savo telefoną 
su įjungta įrašymo programa. Jis visą laiką kažkur išvažiuoja. Ne- 
žinia kam skambinėja. Sako, verslo reikalais, bet nesąmonė. Žo- 
džiu, demaskavau jį. - Ji trinkteli delnu į stalą. - Niekšas. Telefo- 
nas įrašė jį kalbantis su kažkokia merga. Sakė jai negalįs sulaukti, 
kol ji liks nuoga. 

- Tu įrašei jo pokalbį? Ir jis nepastebėjo? Oho, Lila, tai bent 
įžūlumas. Fantastika. 

Ji dėbteli. 

- Įrašiau, na ir kas? Jis mane apgaudinėjo. Nemanau, kad šiuo 
atveju blogiukė esu aš. - Pasiraususi rarikinėje išsitraukia telefoną 
ir ima spaudyti. - Nori pasiklausyti? 

- Ačiū, ne. - Neaušinu burnos, girdi, jos pasipiktinimas veid- 
mainiškas. Kam spardyti gulintį šunį? - Bjauru, žinoma. Bet ma- 
žas nuostolis. 

- Gal ir taip, - sako ji. - Iš tavęs ir nesitikėjau užuojautos. Tik 
ne po vakarykštės dienos. 

Nieko nesakau. Neketinu jai nieko palengvinti. 

- Beje, aš buvau neteisi ir gailiuosi, - sako ji. - Elgiausi kaip 
ragana. 

- Tikrai taip. Raganų ragana. Bet kodėl? 

- Pati nežinau. - Ji pasižiūri į bokalą, siurbteli alaus. - Visą 
šitą naktį galvojau. Dieve, Timai, kokia klaiki naktis... Susiėdžiau 
su Patriku, todėl turėjau nakvoti pas motiną. Bet neužmigau, vis 
sukau ir sukau galvoje visą šitą šlamštą. 

— Na irė 

— Matai, iš tikrųjų aš per daug nesigraužiau dėl Patriko. Žino- 
jau, kad vis tiek turėsime išsiskirti. Neišvengiamai. Labiau krim- 
tausi dėl mudviejų ginčo. Šlykščiai jaučiausi, vis galvojau, ką man 
kalbėjai. Žinok, tą įrašą padariau tam, kad galėčiau prigriebti Pa- 
triką ir pamiršti savo pačios elgesį. Norėjau, kad nors kartą kitas 
pasijustų blogiuku. - Ji vėl gurkšteli, o kai pakelia akis, jose tikrų 
tikriausios ašaros. Ji šypteli. - Padarei gerą darbą. Privertei mane 
pajudinti smegenis. Aš tau skolinga. Labai labai. 

Aš purtau galvą jau norėdamas jai liepti, kad pamirštų vaka- 
rykštę istoriją, bet ji uždeda delną man ant rankos. 

- Ne, paklausyk. Turiu kai ką pasakyti. - Ji palinksta prie ma- 
nęs. - Naktį negalėjau užmigti. Iš pradžių savęs gailėjausi, jau- 
čiausi be namų, be draugų ir baisiai nuskriausta. Vis galvojau, 
kokia neteisybė, koks tu nenaudėlis, koks šunsnukis Patrikas. Ir 
tada kažkodėl prisiminiau, ką man sakė mokyklos direktorė, kai 
aš buvau pašalinta už šunybę, iškrėstą Kelei Putland. 

— Neįsivaizduoju, apie ką kalbi, - sakau. - Neprisimenu nei tos 
mergaitės, nei tavo šunybės. 

— Nesvarbu. Svarbiausia, ką direktorė kalbėjo. Trumpai drūtai, 
ji man išdrožė, kad vis tiek gausiu ko nusipelniusi, jeigu neatsito- 
kėsiu ir nepradėsiu elgtis su žmonėmis žmoniškai. Sakė, kad aš 
savanaudė, galvoju tik apie save. Sakė, jog turiu išmokti bent kiek 
atjausti kitus. Dieve, Timai, buvo tikrai siaubinga klausytis. Tokių 
žiaurių, piktų žodžių. Taigi nemiegojau kiaurą naktį, viską pergal- 
vojau, iš rimtųjų, supranti? Prisiminiau, kaip elgiausi su Patriku, 
kaip niekada iš tikrųjų nesijaučiau jam įsipareigojusi, kaip visada 
dairiausi į šonus, ar nepamatysiu geresnio. Visada taip darau. Vi- 
sada esu įsitikinusi, kad kitur žolė žalesnė. Paskui daug galvojau 
apie savo požiūrį į Aną, apie ginčą su tavimi, kol pagaliau man 


tarsi kokia šviesa nušvito - supratau, kad Anai buvau neteisinga. 

Gulėjau ir bandžiau įsivaizduoti save jos vietoj, aišku? Mėginau ją 
užjausti... - Ji kilsteli rankas. - Ir pagaliau supratau, kaip vis dėlto 
man pasisekė. Kad tebeturiu protą. Esu psichiškai sveika. Matai, 
Timai, Ana tokia beviltiška, kad tiesiog nepajėgiau savęs įsivaiz- 
duoti jos vietoj. O tai jau daug ką sako, tiesa? 

- Per daug savęs nepliek, Lila. Ir nebijok, Ana nė kiek nėra to- 
kia beviltiška, kaip tau atrodo. Iš tikrųjų ji... 

- Gerai, tebūnie, - pertraukia ji mane. - Tai netgi nesvarbu. 
Svarbiausia, jog aš noriu atsiprašyti. Tu buvai teisus. Aš buvau 
žiauri, bjauri ir to gailiuosi. 

— Nieko baisaus, - gūžteliu. - Ačiū. 

- Yra dar kai kas. Ką turime abu nuspręsti. 

— Ką taip? 

- Dėl to kito dalyko, kurį tu pasakei. Lovoje. Vakarėlio nak- 
tį. - Ji spusteli man ranką. - Tu neklydai. Aš visą laiką tave ve- 
džiojau už nosies. Panaudojau tave savo savimeilei pakutenti, 
kaip tu sakei. Žinau, ką tu man jauti, ir turbūt norėjau, kad toliau 
jaustum tą patį. Malonu tave turėti atsargai, supranti? Kaip ap- 
sidraudimo priemonę. Tačiau taip nesąžininga. Dabar suprantu. 
Iš tikrųjų norėjau, kad tau manęs reikėtų, nors man tavęs ir ne- 
reikia. Siaubingas elgesys. Ypač kai žinau, jog noriu tik būti tavo 
drauge. Daugiau niekuo. Privalai žinoti. - Ji atsidūsta. - Atleisk, 
Timai. Tikrai. 

Jos prisipažinimas, prieš kelias dienas galėjęs velniškai įskau- 
dinti, dabar nuslysta nė neįdrėksdamas, net stebiuosi, kad nė kiek 
neužsigaunu ir lieku abejingas. 

- Viskas gerai, - sakau. - Atsiprašymą priimu. Nieko blogo 
neatsitiko. 

Ji nustemba. 

— Nejaugi? 

- Ką reiškia „nejaugi“? O ko tu tikėjaisi? 


218 


— Nežinau. Kažko daugiau. Anądien ant manęs taip pykai. 
O aš turbūt ir verta tavo pykčio. Tikrai verta. 

Gūžtelėjęs paimu bokalą, geriu alų. Nors staiga Lila tapo ap- 
dovanota nauja įžvalga ir taip karštai įtikinėjo norinti pasikeis- 
ti, atrodo, jos nė kiek nejaudina mano abejingumas. Neabejoju, 
jai patiktų, jeigu apsipilčiau ašaromis, maldaučiau sugrįžti. Jai ne 
prie širdies mano ramumas ir noras atsisveikinti su ja. 

- Taigi, - tariu nekantraudamas greičiau išeiti, grįžti pas 
Aną, - dar turi kokių naujienų? Sakei, yra keletas dalykų, apie ku- 
riuos reikia pasikalbėti. 

— Dar vienas. - Ji paleidžia mano ranką, atsitiesia, kosteli. — 
Man reikia pagalbos. 

— Sakai? 

- Ar galėčiau pagyventi tavo namuose? 

Aš nusijuokiu. Kartais negaliu nesižavėti Lilos akiplėšiškumu. 

— Turi galvoj - Anos namuose? 

— Tegul bus Anos. Galima? Kokias porą savaičių. 

— Man rodosi, tuos namus vadinai skyle. 

- Taip nesakiau. Gal minėjau, kad namas keistas ar šiurpokas. 
Gal sakiau, jog jame šalta. Tikrai nevadinau skyle. 

Nenuleisdamas akių nuo jos veido lėtai gurkšteliu alaus. 

- Klausyk, daugiau neturiu kur eiti, aišku? Negaliu likti bute su 
Patriku. Tik ne dabar. O jei ilgiau pabūsiu pas motiną, tuoj mane 
lankysi psichiatrijos skyriuje. Aš išprotėsiu. Galėčiau ją pasmaug- 
ti, o juk praleidau ten vos vieną naktį. - Ji palinksta artyn. - Pa- 
klausyk, Timai, tu man skolingas. Mes su Patriku tave priėmėme, 
kai grįžai iš Indonezijos. Ir tai nebuvo idealus sprendimas. Man 
reikia kur nors prisiglausti, kol susitvarkysiu gyvenimą. Daugiau- 
sia kelias savaites. Žinau, turėsiu atsiprašyti Anos. Ir atsiprašysiu. 
Tikrai gailiuosi. Galiu net atsiklaupti. 

— Nemanau. 

— Kodėl gi? Tikrai aš nuoširdžiai gailiuosi. Ana tikrai... 

— Ne, - pertraukiu ją. — Noriu pasakyti, tau tikrai nereikės 
klauptis. Vargu ar Ana tau išėjus kada nors prisiminė tavo šnekas. 
Mes buvome šiek tiek užsiėmę. 

Ji įdėmiai pasižiūri. 

— Mat kaip... Vadinasi, jau pora, ką? 

- Turbūt. 

- Ką reiškia „turbūt“? Arba pora, arba ne. 

- Tada, manau, taip. 

— Sakei, Anai sunkus metas, - neatlyžta Lila. - Tai kas jai at- 
sitiko? 

Aš purtau galvą. 

— Nesakysiu. Ne tavo reikalas. Jeigu tikrai nori sužinoti apie 
Aną, pasiklausk ją pačią. 

Lila maldauja papasakoti, žada saugoti paslaptį, bet aš tyliu. 
Kol baigiame alų, pokalbį kreipiu į kitus dalykus - darbą, orus, 
panašias neutralias temas. Ji įkalbinėja pasėdėti ir išgerti dar po 
bokalą, bet sakau, jog turiu eiti. Pažadu šįvakar paklausti Aną dėl 
galimybės pagyventi ir atsisveikinęs išeinu. 


* 


Aną nustebina Lilos prašymas, - ir nenuostabu, - bet papasakoju 
jai, ką Lila kalbėjo, kaip gailisi; akimirką patylėjusi, Ana sutinka. 
Parašau Lilai Žinutę, kad ji jau turi pastogę, tada nusviedžiu telefo- 
ną ir visą dėmesį skiriu Anai, šiltai, švelniai ir laukiančiai. 

LILA APSIREIŠKIA RYTĄ. KAIP TIK GRĮŽTU Iš PARDUOTUVIŲ, KAI JI 
atvažiuoja savo muiline. Per greitai įsuka į alėją ir sustabdo be- 
veik po langais taip staigiai nuspausdama rankinį stabdį, kad net 
sužviegia padangos. Tarsi tokiam atvykimui dar trūktų įspūdin- 
gumo, ji du kartus pasignalizuoja ir pagaliau iššoka iš mašinos. 

— Aš čia! - mojuodama šaukia. 

- Tai jau matyt, - sakau. Padėjęs kuprinę ant priebučio laiptų 
einu prie mašinos, vos nesprogstančios nuo dėžių, maišų ir mai- 
šelių. 

- Po galais, Lila, ko čia prisivežei? 

- Drabužių. Muzikos, - gūžteli ji. - Svarbiausius daiktus. Ne 
tiek ir daug. 

Pasilenkęs nuo užpakalinės sėdynės pagriebiu šiukšlinį maišą 
su drabužiais. Lila paima kitą, ir einame į vidų. 

— O kurgi Ana? - klausia ji. - Išėjusi? 

Jau pamanau ją pajuokavus ar tyčia taip bjauriai paklausus, bet 
prisimenu, jog iš tikrųjų ji nežino apie Anos agorafobiją. Galbūt 
reikėjo vakar bent šitai papasakoti - ko gera, ateityje būtų išvengta 
nesusipratimų. Bet koridoriaus gale pasirodo Ana, eina prie mūsų, 
todėl nėra kaip pasakyti. 

— Labas, Lila, - šypsodamasi taria Ana. - Gal padėti? 

Lila numeta maišą ant grindų. Prieš prabildama žvilgteli į 
mane - nedrąsiai, susigėdusi. Man jos beveik gaila. 

- Labai ačiū, kad leidi pagyventi. Tikrai. Fantastika. Tiesiog 
aš... Na... Kitaip nežinau, ką būčiau dariusi. 

Ana tik numoja. 

- Didelio čia daikto. Nesuk sau galvos. 

Lila nuleidžia akis, lengvai paspiria maišą. 

- Anądien buvau nemandagi, labai atsiprašau. Kvailai elgiausi. 
Pati nežinau kodėl. Tikriausiai laikai mane pabaisa, tikra kvai- 
ša. - Pakėlusi galvą šypteli. - Bet aš tokia nesu. Bent jau nuo šiol 
stengsiuosi pasitaisyti. Pamatysi. O jeigu imčiau elgtis kaip idiotė, 
leidžiu taip ir pasakyti arba išmesti mane lauk. Kaip labiau patiks. 

Ana juokiasi. Lila nerangiai peržengia savo maišą ir apkabina ją. 

Lila sako norinti pirma apžiūrėti visus miegamuosius, tada pa- 
sirinkti ir, aišku, drožia į senąjį Anos ir Bendžamino kambarį. 

— Nuostabus. Šitą imsiu. 

Ana tyli kramtydama lūpą, nuleidusi akis. 

— Gal pasirink kurį kitą, - sakau. 

— Nieko, - taria Ana. - Tebūnie, Timai. Tegul gyvena. 

Lila, arba nepastebėjusi Anos nepasitenkinimo, arba nekreip- 
dama į jį dėmesio, suploja delnais. 

- Puiku. Tiesiog dieviška žaluma. Tokia raminanti ir gaivi. Įsi- 
mylėjau šitą kambarį! 

Padedame Lilai susinešti daiktus. Ana įsigudrina padėti neiš- 
eidama į lauką, bet šito nepabrėždama. Kai automobilis ištuštėja, 
kambarys prisipildo maišų ir dėžių, iš visų lenda drabužiai. 

- Ačiū jums abiem, - dairydamasi sako Lila. - Dabar galite eiti 
smagiau leisti laiko, aš pati viską išpakuosiu. Žinote, atsiprašiau iš 
darbo, kad galėčiau persikraustyti ir dar kai ką nuveikti, bet paža- 
du jums neįkyrėti. Žaibiškai susitvarkau ir važiuoju į parduotuves. 
Pirkti naujų drabužių. Pirkimo terapija. Pamatysite. - Ji pasižiūri į 
Aną. - Aš tau nė trupučio netrukdysiu. Net nepastebėsi, kad esu. 

TA DIENĄ TIMAS ANKSTI PRADEDA DARBĄ, TURI PASIRUOŠTI VAKA- 
ro antplūdžiui, todėl išeina iš namų prieš pietus. Ana kurį laiką 
sėdi palėpėje, bet išalkusi nulipa. Pabeldžia į Lilos duris. Jos kam- 
barys tvarkingas, atsivežti daiktai sudėlioti, lova paklota. Sieninėse 
lentynose jau stovi keletas knygų, retro stiliaus vaza, didelė įrėmin- 
ta žavingai atrodančios Lilos nuotrauka. Tos lentynos buvo tuščios 
nuo tada, kai Ana išėmė Bendžamino daiktus ir sudėjo į dėžes: jo 
knygeles ir barškučius, pliušinę pandą, Fionos nupirktą geltoną ži- 
rafą. Žaislus, su kuriais žaisti dar buvo per mažas. Pamačiusi Li- 
los daiktus ten, kur būta Bendžamino daiktelių, Ana sustoja kaip 
įkasta. 

- Kas tau yra, Ana? - klausia Lila. - Į ką taip žiūri? 

- Į nieką, - atsako Ana ir, prisivertusi giliai kvėpuoti, šypteli. - 
Eisiu į virtuvę. Gal nori valgyti? Omleto? 

- Žinoma, - taria Lila. - Tiesiog puiku. 

Lila sėdi virtuvėje prie stalo ir žiūri, kaip Ana kepa kiaušinius. 
Ana dar nėra įgudusi ar išradinga virėja, tačiau Timas ją pamo- 
kino gaminti keletą patiekalų, tarp jų ir žmonišką omletą, taigi ji, 
kaip ir Timas, jau moka iškepti jį purų, išsipūtusį. 


- Gardu, - paragavusi pagiria Lila. - Gera virėja. 

- Visai ne, - sako Ana. - Tačiau Timas šio to išmokė. 

- Aha... - Lila klausiamai pakelia antakius. - Ir kaip tau sekasi 
su Timu? 

- Puikiai. 

- Ar manai, kad jūsų santykiai rimti? - sako Lila, mostelėdama 
šakute. - Timo labui tikiuosi, jog taip. Jis iš tų vyrukų, kuriems ti- 
krai reikia merginos. Supranti, ką turiu galvoje? Jis iš tų, kurie vieni 
nelabai susitvarko. 

Ana negali patikėti savo ausimis. Nors daugiau nebepyksta ir 
net nesijaučia užgauta, - per daug laiminga, kad apie tai galvotų, - 
tada ji girdėjo kiekvieną Lilos žodį Timui, puikiai prisimena, kaip 
Lila ją apibūdino. 

Ji nieko nesako, bet Lila, regis, nė nepastebi. Atsilošusi persi- 
braukia plaukus. 

- Tikriausiai žinai, kad mes su Timu draugavome? Prieš Patri- 
ką? Išsiskyrėme, nes baisiai susipykome dėl mano mamos. Jis vi- 
sai nesupranta, ką reiškia užaugti prastomis sąlygomis. O jo tokia 
glaudi šeima. Stipri kaip kumštis, supranti? Jis net neįsivaizduoja, 
ką reiškia būti neturtingam, antraip negaištų laiko toje velnio vir- 
tuvėje. Nors, Dieve mano, neturėčiau tau šito kalbėti. Juk ir tu, be 
abejo, nežinai, ką reiškia būti neturtingai. - Ji kaltai šypteli. - At- 
leisk. Nenoriu būti nemandagi, tačiau turtuoliai, kaip tu, neturi 
menkiausio supratimo, kaip jaučiasi kiti. Žinau, tu kitaip negali. 
Tai neišvengiama. Tavo gyvenimo dalis. 

Ana susikaupusi kramto omletą. 

- Na, bet prieš nukrypdama į šalį norėjau pasakyti, jog Timas 
baisiai šaunus vaikinas, tiesa, daugeliu atžvilgių beviltiškas. Tikrai 
atsidavęs, sąžiningas ir taip toliau. Puikus partneris, tikrai. Tačiau 
turi įtikinti jį, kad šiek tiek pasitaisytų, supranti? Paklausytų tėvų 
patarimo ir bent kiek labiau pasistengtų. Gražiau rengtysi, susiras- 
tų geresnį darbą ir visa kita. 

Ana stengiasi neįsižeisti dėl Lilos žodžių apie turtuolius. Ji jau 
žino, kad Lila visada rėžia iš peties, tobulai laido kvailas pasta- 
bas, tad būtų tuščia eikvoti energiją ir užsigauti. Bet frazė apie 
Timo tėvus įstringa kaip ašaka. Ji nėra jų net mačiusi, ir truputį 
skaudu suvokti, jog Lila daug daugiau žino apie Timo gyvenimą, 
jo praeitį. 

- Taigi... - Lila barbena krumpliais į stalą nėmaž nesutrikusi, 
kad Ana tyli. - Ar tarp judviejų viskas gerai? Neseniai Timas mi- 
nėjo kažkokius sunkumus. Turiu galvoj tave, ne judu. - Ji palinksta 
į priekį, užjaučiamai pakreipia galvą. - Žinau, kad nenusipelniau 
tavo pasitikėjimo. Dieve, tikriausiai laikai mane visiška kale, bet 
iš tikrųjų aš labai moku klausytis. Visi man taip sako. Žinau, gal 
ir sunku patikėti, bet ant mano peties visada gali išsiverkti. Aišku, 
jeigu prisireiktų. Jeigu norėtum išsikalbėti. 

Ana purto galvą, prisiverčia šyptelėti. 

- Kol kas ne. Bet ačiū už gražų pasiūlymą. 

Lila susimąsčiusi žiūri į Aną. 

- Esi labai uždara, ar ne? Pavydžiu žmonėms kaip tu, mokan- 
tiems paslėpti jausmus ir panašiai. O manęs visur pilna. Ir esu kaip 
atvira knyga. Tarškiu lyg malūnėlis. Negaliu sustoti. Kaip jau tur- 
būt pastebėjai. Iki vakaro gal jau žinosi visą mano gyvenimą. Liepk 
man užsičiaupti, jeigu atsibosiu. Pati aš nejaučiu saiko. 

Ana netaria nė žodžio. Lila jos per daug neerzina, bet ji klau- 
sosi nepatikliai, įtariai. Jai pažįstamas Lilos tipas: smalsi ir žavi 
mergina, tačiau gudri ir valdinga, norinti visur dalyvauti, daryti 
įtaką kiekvienam žmogui, su kuriuo susiduria, trokštanti visiems 
patikti. Tokia mergina iš tavęs stengiasi ištraukti visas paslaptis - 
nebūtinai norėdama padėti, o tik todėl, kad negali pakęsti, jei ko 
nors nežino. Ir Ana apeina Lilos klausimus, vengia prasitarti ką 


nors asmeniška. 

Lilos įkyrumas verčia ją gintis, būti budrią ir atsargią, tarsi jau 
patys klausimai galėtų nubraukti ką tik užsitraukusią odelę ir ati- 
dengti gyvą žaizdą. 

— PAS TAVE KAŽKAS ATĖJO, - SAKO TĖTIS, ĮKIŠĘS GALVĄ Į VIRTUVĘ. 

Aš kaip tik šluostau suolus. Viską beveik parengiau atidarymui 
ir dabar turiu dar maždaug gerą pusvalandį. 

— Kas toks? 

- Maiklas? Markas? Gerai neišgirdau vardo. 

Nustembu anapus baro išvydęs stovint Marką. Bet neapsi- 
džiaugiu. Nenusiteikęs tuščiai plepėti su juo, be to, jį matydamas 
nelauktai pajuntu aiškų priešiškumą. Nepatinka, kad jis čia, o dar 
labiau nepatinka, kad jis turėjo Aną. Ana sakė, jog tik vieną naktį, 
jog nebuvę nieko rimto. Tačiau jiems gimė kūdikis; nors ir kokie 
nesvarbūs ir trumpi buvo jų santykiai, jie visada prisimins Ben- 
džaminą, šito niekas neištrins. Bet aš mąstau kaip pavydus pašle- 
mėkas, tiesiog apgailėtina, juk neturiu teisės pavydėti. 

Prisivertęs šypteliu ir sveikindamasis kilsteliu ranką. 

- Labas. 

- Toliau šioje gatvėje turėjau susitikimą su klientu. Pastebėjau 
tavo restoraną, pamaniau užsuksiu pasižiūrėti. - Jis stovi nesma- 
giai įsitempęs ir žvalgosi. - Jauki vieta. 

— Prisėsk, atsipūsk. 

Jis išsitraukia kėdę, atsisėda, ant baro pasideda kuprinę. 

— Nupirkti alaus? 

— Licencija draudžia parduoti gėrimo, jei klientas neužsisako 
valgyti, taigi nupirkti negali. Bet aš galiu pavaišinti. 

Čiumpu iš šaldytuvo butelį „Boags“, nulupu dangtelį, ant baro 
pastatau butelį ir stiklą. 

- Tikrai? - murma jis. - Ačiū. Lieku skolingas. 

Tarp mūsų mažai bendro, niekaip nesugalvoju, ką sakyti, galų 
gale paklausiu, su kuo jis susitiko Menlyje. Markas ima porinti 
painią istoriją apie kažkokį turtingą pirdžių, įsivėlusį į ginčą dėl 
nuosavybės. Stengiuosi sekti pasakojimą, rodyti susidomėjimą, 
bet mintys tolydžio klysta šonan. Manau, abiem palengvėja, kai 
jis išgeria savo alų. 

— Na, jau reikia eiti, - stodamasis taria Markas. 

— Ką gi, - sakau, - ačiū, kad užėjai. 

Tik tada pastebiu jo kuprinę. Šviesiai rudos odos, atrodančią 
brangiai, viename kampe išgraviruota didelė raudona emblema. 

- Šitas daikčiukas vienetinis, dizainerio sukurtas? - klausiu. 

Markas žvilgteli į kuprinę, pakėlęs galvą šypteli. 

- Ne, tokią kuprinę bet kur gali nusipirkti. Tačiau galima saky- 
ti, jog emblema vienetinė. Fiona užsakė, kad man ją išgraviruotų. 

- Šit kaip. Gražus darbas. 

— Tai jau, - pritaria Markas. 

Valandėlę stoviu žiūrėdamas, kaip jis išeina, širdis plaka, gal- 
voje sukasi padrikos mintys. 

PO PIETŲ JI GRĮŽTA Į PALĖPĘ. DAUGIAU KAIP DVI VALANDAS SĖDI 
krėsle, bet kažkodėl jaučiasi sunerimusi. Netgi nuobodžiaujanti. 
Šiaip gali išsėdėti čia valandų valandas. Paprastai ji nė nepajunta, 
kaip kone visą dieną išbūna šalia šitos lovelės, Beno antklodėlės ir 
nuotraukų nieko neveikdama. Bet suartėjimas su Timu viską pa- 
keitė, pripildė ją nerimastingos energijos, sustiprino visus jausmus, 
tarsi įkrovė elektra. Nejučia nenusėdi prisiminusi Timo skonį ir kva- 
pą, drauge praleistą laiką, ima spėlioti, kiek valandų ir ar greitai jis 
grįš namo. Netrukus ji atsistoja nusprendusi išeiti ir užrakina duris. 

Nulipusi į apačią taip išsigąsta koridoriuje susidūrusi su Lila, 
kad garsiai rikteli, atšoka atatupsta. Užsisvajojusi apie Timą visai 
pamiršo, jog namuose yra dar vienas žmogus. Pamiršo, jog į juos 
atsikraustė Lila. 

— O varge, atsiprašau, - taria Lila. 

Ana iškvepia prispaudusi delną prie krūtinės. 

- Mirtinai tave išgąsdinau, - juokiasi Lila. 

Ana linkteli. 

- Nepyk, aš nenorėjau. - Lila smalsiai pasižiūri į Aną. - Bet tu 
greit išsigąsti. Garantuoju, tave lengva išgąsdinti. 

- Nežinau, - teisinasi Ana. - Turbūt dauguma žmonių aiktelėtų 


ką nors sutikę tamsiame koridoriuje. 

Lila abejoja. 

- Tai kur tu buvai? 

- Viršuje. Palėpėje. 

- Palėpėje? Tikrai? Ir vėl? Argi pirma nebuvai ten užlipusi? 

Ana linkteli. 

- Maniau, žadėjai važiuot į parduotuves, - sako staiga prisimi- 
nusi Lilos ketinimus. 

- Norėjau, bet man šovė į galvą puiki mintis. - Lila susijaudinu- 
si griebia jai už rankos. - Norėjau suveikti greitai, kol tavęs nėra. 
Rūpėjo padaryti tau staigmeną. Na, žinojau, kad esi kažkur na- 
muose, užsiėmusi savais reikalais, bet pamaniau, jeigu paskubėsiu, 
spėsiu užbaigti, kol vėl išlįsi į šviesą. 

Ana žiūri Lilai į veidą bandydama suvokti, kas čia darosi, su- 
prasti, ar Lilos žodžiuose neslypi kokia žiauri dviprasmybė. 

Bet Lila šypsosi plačiai ir paslaptingai. 

- Eime, - sako ji. - Einam pasižiūrėti. - Ji nuveda Aną prie sve- 
tainės durų. Iškilmingai jas atidariusi taria: - Štai! 

Kambarys neatpažįstamas. Sofos perstatytos, viskas pakeista. 
Gale sofų stovi kavos staliukai, kuriuos Ana prisimena buvus ne- 
reikalingų baldų kambaryje. Aukštos vazoninės gėlės teikia kam- 
bariui prašmatnumo. Paveikslai jau kiti, dailūs mažmožiai irgi ki- 
tokie. Didžiulis žalias kilimas vidury svetainės spalviškai sujungia 
visus elementus. Kambarys iš pagrindų pertvarkytas. Nuostabus. 
Modernesnis ir erdvesnis. 

- Sofos daug geriau atrodo, kai šitaip stovi, tiesa? Pamačiusi šį 
kambarį iškart supratau. Ir iš kiemo atnešiau šituos vazonus. - Lila 
šypsodama vaikšto po kambarį. - O visi kiti daiktai? Kavos staleliai? 
Šis prabangus kilimas? Visus radau tarp suverstų baldų tame kam- 
baryje. Beje, jo niekaip negalima vadinti šlamšto kambariu, veikiau 
lobių. Žodžiu, viską atnešiau iš ten ir išdėliojau čia. Paskui suvynio- 
jau senąjį kaštoninės spalvos kilimą. Labai netiko šitai erdvei. 

Ana spokso nieko nesuprasdama. Negali patikėti, kad Lila taip 
greitai apsisuko. 

— O kur gėlė? - klausia Ana, staiga pastebėjusi, kad nebėra jos 
gėlės. Pribėga prie servanto. - Keraminė gėlė, kuri visada čia sto- 
vėjo. Kur ji? 

- Ai, išnešiau į šlamšto kambarį, - abejingai atsako Lila. - To- 
kia neskoninga. Susukau į laikraštį, jeigu kartais ji tau brangi. - 
Lila laiminga atsidūsta ir klesteli ant sofos. - Atrodo fantastiškai, 
tiesa? Dedu galvą, tu net neįsivaizdavai, kad kambarys gali šitaip 
puikiai atrodyti. Bet ir nusikamavau. Nežmoniškai skubėjau, kad 
galėčiau tave nustebinti. Nesusilaikiau, nes iš karto supratau, jog 
šitaip negali likti. - Ji patenkinta apsidairo. - Na, kaip patinka? 
Daug geriau, ar ne? Daug jaukiau. Ir erdviau. 

Kambarys tikrai atrodo gražiau, bet Ana neprisiverčia džiaugtis 
ar dėkoti Lilai už triūsą. Vos ne vos šypteli. Jaučia, koks įsitempęs 
veidas, sučiauptos lūpos. 

- Tikiuosi, nepyksti, - sako Lila. - O Dieve, juk nepyksti, ką? - 
Staigiai atsitiesusi maldaujamai žiūri į Aną. - Ko dabar nusiminei, 
Ana? Nebūk tokia susiraukusi. Tiesiog aš iškart susigaudžiau, kaip 
kambarį pagražinti. Jis buvo toks liūdnas ir apleistas. O aš žinau, 
kad šiuo metu tau tokie dalykai nerūpi. Žinau, kad tau depresija. 
Kad labai sunku. Maniau, kambarys atrodys daug geriau, ir ma- 
niau, jog tu apsidžiaugsi. Bet aš tave nuliūdinau, tiesa? Tau nepa- 
tinka? Norėtum, kad būtų po senovei? 

Ana eina prie durų norėdama tik vieno - dingti iš čia, pabūti 
viena. 

- Labai gražu, - šaltai taria. - Gali nesijaudinti. 

Ir žengia pro duris. 

VĖLIAU VAKARE, KAI PO DARBO IšSIMAUDĘS DUŠE GRĮŽTU Į KAM- 
barį, Aną randu sėdint ant lovos krašto. Užsigalvojusi ji kramto 
nagus. Paskui žiūri, kaip nuėjęs prie spintos rengiuosi. 

— Kas yra? 

- Vis ta Lila, - sako ji. - Ar žinai, kad ji pertvarkė svetainę? 

— Čia jos darbas? Pastebėjau. Nežinojau, kas tai padarė. Bet at- 
rodo gražiai, ar ne? 

— Ar nemanai, jog šiek tiek per daug? Taip tvarkytis svetimuo- 
se namuose? Vos įkėlus koją? 

- Gal ir taip, - gūžteliu maudamasis trumpikes. - Tačiau Lila 
tokia. 

- Taip nemalonu. Įkyru. Ji taip elgėsi, lyg turėčiau jai dėkoti, 
bet aš tik norėjau liepti, kad viską grąžintų, kaip buvo. 

- Tai ir liepk. Jeigu to nori. Čia tavo namai, Ana. Rytoj pasakyk 
jai pertvarkyti. Arba aš galiu. 

- Ne, nesirūpink, - papurto ji galvą. - Ne taip jau ir svarbu. 
Tikriausiai dabar ir gražiau. Erdviau ar ką. Niekada apie tai ne- 
pagalvojau. Palikau, kaip buvo tėvams gyvenant. Bet ne tai esmė. 
Gražiau ar ne - antraeilis dalykas. Tačiau mane supykdė Lilos pa- 
sipūtimas. Ji net neatsiklausė. Pasijutau labai keistai. Nesumojau, 
ką sakyti. 

- Nekreipk dėmesio, - sakau. - Lila yra Lila. Kitaip nemoka. 
Turi viską taisyti, keisti pasaulį, gerinti net ir tai, ko nereikia 
gerinti. 

Kai jau gulime lovoje, ji klausia: 

- Ar Lila žino apie mano agorafobiją? 

- Ne. 

— Nieko jai nesakei? 

— Ne. Bet pasakysiu, jeigu nori. 

- Oi ne, nesakyk. Nebent prisireiktų. Nenoriu afišuotis. Jei bus 
čia ilgiau, pati supras, o jei ne, ir nesvarbu, tiesa? Man taip... Ne- 
žinau. Tiesiog taip nesmagu. Gėda. Agorafobija. Net pavadinimas 
bjaurus. O Lila tokia energinga... Palaikys mane visiška iškvėšėle. 
Be to, tai ne tikroji aš. Bent tikiuosi. - Ji pakelia akis, prikanda 
lūpą. - Nors kartais suabejoju. Juk tu matai mane tokią. Tikriau- 
siai manai, jog aš ir esu šita silpna, baili panelė, bijanti išeiti iš 
namų. Kitokios manęs nesi matęs. - Nespėjus man ko nors pa- 
sakyti, ji stveria man už rankos ir suspaudžia. Tvirtu balsu pri- 
duria: - Bet aš pasveiksiu. Prisiversiu nebijoti. Pažadu, Timai. Iki 
metų pabaigos pasveiksiu. 

Žiūrėdamas į jos veidą žaviuosi, kokia ji graži, kai nesidrovi, 
nebijo. Per pastarąsias savaites tapome draugais, paskui ir mei- 
lužiais, ji atsimainė tiesiog man bežiūrint, sakytum nusinėrė 
šiurkščią, nemalonią odą, o po ja pasirodė esanti kita - glotni, 
švelni. Dabar ji net nepanaši į merginą, su kuria susipažinau: ne- 
rangią, nedraugišką, beveik nesišnekančią su manimi ir nežiū- 
rinčią į akis. 

- Nieko geresnio nenorėčiau, - sakau apkabindamas ją. Ir pir- 
mą kartą pagalvoju, kad turbūt pradedu ją mylėti. 

KirTĄ DIENĄ, TIMUI IŠĖJUS Į DARBĄ, JI VĖL UŽLIPA Į PALĖPĘ. Iš PRA- 
džių ketina visai neiti - tarsi parodyti Lilai, jog turi ir kitokių už- 
siėmimų. Bet paskui susigėsta, kad taip paiso Lilos nuomonės. Ne- 
siruošia dėl jos ko nors keisti, nusileisti Lilos paniekos spaudimui. 

Ji nesėdi krėsle kaip visada, o ima tvarkytis. Uoliai nuvalo dul- 
kes nuo nuotraukų rėmelių, atsargiai trina stiklą virš Beno veidu- 
ko, kol stiklas ima spindėti. Nuvalo komodą, palanges ir lovutės 
groteles. Pakeičia patalynę. Kuopia, kol viskas pasidaro gaivu, šva- 
ru. Galėtų gyventi ir karalaitis. 

Lyg būtų svarbu. Lyg tai kam nors rūpėtų. 

Palikusi ir užrakinusi nepriekaištingai sutvarkytą kambarį, ji 
nulipa į apačią. Krūpteli kitame koridoriaus gale pamačiusi Lilą. 

- Labas, Ana, - artindamasi sako toji. - Ir vėl buvai palėpėje? 
Ir ką tu ten mūriji? 

Ana ketina pameluoti, ką nors sukurti, bet nieko doro neateina 
į galvą. Jaučia, kaip vien nuo tokios minties skruostus užlieja rau- 
donis. Lila tokia gudri, iškart supras Aną meluojant. 

- Nieko ypatingo, - piktai meta tikėdamasi, kad Lila atstos. - 
Tiesiog sėdžiu. 

- Sėdi? - išplečia akis Lila. - Čia tai bent. Tikrai lengvai gyveni. 

Ana stengiasi pakeisti temą: 

- Lipu į apačią paieškoti ko valgomo. Nori valgyt? 

- Kad ne, ką tik pavalgiau. - Lila žiūri į palėpės duris. - Ar man 
galima ten užlipti? Pasižiūrėti pro langus? Turbūt atsiveria fantas- 
tiški vaizdai. 

— Nenorėčiau, kad eitum. 

- Oi, Ana, būk gera, - prašo Lila. - Nebūk tokia slapukė. Kuo 
ilgiau neleisi, tuo man labiau rūpės. Turi suprasti. - Ji trepteli koja 
ir šypteli lyg norėdama nuslėpti nekantrumą. - Tikriausiai žinai, 
kad nemėgstu būti paliekama nuošaly. 

Ana atsidūsta. Lila neįtikėtinai atkakli. Nepakenčiamai. Tačiau 
gal būtų visai pravartu papasakoti Lilai apie Bendžaminą. Žinoda- 
ma tiesą, Lila gal geriau ją supras. Ne, Ana neieško užuojautos ir 
tikrai nenori Lilos gailesčio, bet nemalonu manyti, jog esi laikoma 
tingine ar kvaiša. Vargu ar Lila kada nors supras jos sielvartą, ta- 
čiau gal bent ims jį gerbti, nebelaikys jo silpnybe. 

Taigi stovėdama koridoriuje ji tyliai papasakoja Lilai apie Ben- 
džaminą. Apie jo gimimą, trumputį gyvenimą. 

Lila žiūri, užsidengia burną. 

- Jis mirė aštuonių savaičių, - baigia pasakoti Ana. 

- Negaliu patikėti. Negaliu patikėti, jog tu tikrai turėjai kūdikį. 

Ji nužvelgia Aną nuo galvos iki kojų, tarsi ant jos drabužių ar 
kūno būtų išlikę kokių motinystės pėdsakų. 

- Palėpėje aš laikau jo daiktus, - paaiškina Ana. - Tik tiek. 
Užlipu ten ir prisimenu jį. 

- O man parodysi? 

Ana linkteli. 

Lila ima Anai už rankos ir veda prie palėpės durų. 

- Nagi duok man raktą. 

Atrakinusi žengia į vidų. Uždaro duris, ir abi lipa laiptais 


aukštyn. 

Pamačiusi lovelę, iš pradžių Lila nieko nesako. Dirsteli į Aną, 
paskui žengia artyn, uždeda rankas ant šoninių grotelių ir žiūri į 
patalą. 

- Čia Bendžamino? 

- Taip. 

Lila nusisuka nuo lovelės, paima Bendžamino nuotrauką. Jo 
veidas ją, atrodo, nustebina, netgi apstulbina, sakytum iki tol ne- 
būtų tikėjusi Anos žodžiais. Ji net sumirksi lyg tramdydama ašaras, 
ir Ana pajunta netikėtą šilumą. Lila sudrebėjusi padeda nuotrau- 
ką. Apglėbia save rankomis, lyg būtų šalta. 

- Toks gražutis. Tikriausiai labai jo pasiilgsti. 

- Žinoma. Siaubingai. 

- O kas atsitiko? Noriu paklausti, kaip jis... 

- Mirė? Nelaimingas atsitikimas, - atsako Ana. - Jis paskendo. 

- O Dieve, Ana, kaip baisu... Dieve... Tačiau kaip? 

- Nesvarbu. 

- Turbūt klaikiai jautiesi. Gal net norisi... 

- Nusižudyti? Taip, kai kada norisi, - patvirtina Ana. 

- Nenorėjau taip sakyti, bet, ko gera, jautiesi šiek tiek... - Lila 
gūžteli, užjaučiamai pakreipia galvą. - Vargšelė, vargšelė... Taigi 
ateini čia ir ką konkrečiai darai? 

- Sėdžiu, ir gana, - sako Ana. - Daugiau nieko. Ateinu ir sėdžiu 
šitame krėsle. 

- Tačiau išbūni čia po kelias valandas, - suglumusi taria Lila. 

- Man nuo to palengvėja, - gūžtelėdama paaiškina Ana. 

- Palengvėja? Kaip? 

- Nežinau. Bet palengvėja. 

Ji nepasakos smulkmenų. Neprivalo Lilai nieko aiškinti. Ir jau 
mato, kad atsivesdama ją čia ir tikėdamasi užuojautos padarė klai- 
dą. Lila niekada nesupras, kokia paguoda būti šalia Beno daiktų, 
kokias didžiausios laimės akimirkas ji patiria, kai pasiseka pamirš- 


236 


ti, jog jis miręs. Pora sekundžių tokio jausmo - pakankamas atly- 
gis. Dėl jo verta sėdėti po kelias valandas. 

- Kažkaip nepajėgiu įsivaizduoti. Tavo savijautos. Nesuprantu, 
kodėl tau norisi čia sėdėti. Šalia visų tų daiktų. Visiškai nesupran- 
tu, kaip tai gali padėti. 

- Ir aš nesuprantu. Tik žinau, kad man pasidaro lengviau. 

- Gal, - gūžteli Lila. - Jeigu jau taip sakai. 

- Ką, tu manimi netiki? - nusijuokia Ana. 

- Oi, tikiu. Bet nemanau, jog šitai sveika. Tiesą sakant, manau, 
kad trupučiuką... kaip čia pavadinus... šiurpoka ar ką? Bet iš kur 
aš galiu žinoti... - Nutilusi ji nusišypso, paliečia Anai ranką. - Iš 
tikrųjų neturiu teisės kalbėti. Aš juk ne tu, tiesa? Nesergu depresija. 
Nenoriu žudytis. Ir apskritai visa ši istorija man nesuvokiama. Aš 
niekada nenorėjau vaikų. Nelabai juos ir mėgstu. Todėl tikrai neį- 
sivaizduoju, ką tu išgyveni. 

- Žinoma, negali suprasti, - sako Ana. - Niekas negali. 

ŠEŠTADIENIO POPIETĘ PASIRODO PATRIKAS. 

Restorane nė vienas staliukas nebuvo iš anksto užsakytas, ir 
tėtis, nesitikėdamas klientų, davė man laisvą vakarą. Diena buvo 
darganota, ir abu su Ana kone visą laiką sėdėjome svetainėje: 
Lila išlindo apie vidurdienį po išgertuvių plyštančia galva. Išgėrė 
kažkokių vaistų nuo skausmo, išsivirė kavos ir iškart vėl užlipo į 
viršų. 

Mums įpusėjus trečią filmą, kažkas ima belsti į duris. Susižvel- 
giame su Ana kaip prasikaltę vaikai. 

— Velnias, - sukikena Ana, taisydamasi drabužius. - Kas ten 
galėtų būti? 

- Nežinau. Mano ekstrasensinės galios savaitgaliais neveikia. 

Vėl garsus beldimas. Ana kilsteli antakius. 

- Eik ir atidaryk, - kumšteli man alkūne. 

Teatrališkai atsidusęs keliuosi, užmetu ant Anos pledą ir iš- 
einu. 

Atidaręs duris išvystu Patriką. Nuožmia fizionomija. 

— Kur Lila? - piktai klausia, ir aš užuodžiu alkoholio kvapą. Jis 
susvyruoja. 

— Ko tau reikia, Patrikai? - sakau. - Ar Lila tave kvietė? 

— Kvietė? — juokiasi jis. - Man reikia kvietimo, kad galėčiau 
susitikti su savo mergina? Nuo kada? 

Prieina Ana, atsistoja už manęs. Mosteliu jai, kad eitų šalin. 

- Klausyk, bičiuli. Tu girtas, todėl kažin ar dabar geriausias lai- 
kas veržtis pas Lilą. Tu ją tik supykdysi. Kodėl tau neatėjus kokią 
kitą dieną, kai būsi blaivus? Bet pirma jai paskambink. 

Suprantu, kad kalbu, kas užėjo ant seilės. Ką aš žinau, gal Lila 
sėdi viršuje ir jo laukia, gal jam netgi paskambino ir pakvietė 
ateiti, bet kažkaip šituo netikiu. Patriko mina kalta, taigi jis ne- 
pageidaujamas. Ir atrodo taip, kad iš jo gali tikėtis arba to, arba 
to: galėtų tapti sukalbamas ir nueiti savo keliu arba iškrėsti kokią 
kvailystę. Kai pakelia galvą, matau, kad visas užraudęs ir lūpos 
perkreiptos. Taigi jis pasirenka antrąjį variantą. 

— Klausyk, kvaila kaliause, - iškošia jis, - tik neaiškink, kaip, 
po perkūnais, man elgtis, apsieisiu be tavo sušiktų patarimų. Žy- 
giuok ir pasakyk Lilai, kad aš čia. 

Jis žengteli artyn, grėsmingai prikiša marmūzę. Širdis ima tan- 
kiau plakti, pirštai užnyžta. Ir nors jis dukart stambesnis už mane, 
prisipumpavęs raumenis, prieš porą savaičių, kai Patriką laikiau 
visų savo bėdų priežastimi, mielai būčiau puolęs su juo muštis. 
Ir jam būtų gerokai kliuvę. Neviltis suteikia kvailo narsumo. Vis 
įsivaizduodavau, kaip saldu būtų jam smogti - vožti kumščiu į 
tą šlykštų snukį. Tačiau dabar galiu nieko nesitikėti. Aš tik noriu 
grįžti į vidų ir žiūrėti televizorių. Man jau neįdomu. Ir Patrikui 
nebejaučiu neapykantos - gal netgi truputį jo gaila. O įkarščio 
stygius mušantis nepadeda. 

- Patrikai, užtenka mane užgaulioti, gerai? - sakau kur kas 
tvirtesniu balsu negu mano savijauta. - Ir truputį atsitrauk. Labai 
jau įsismarkavai. Lilai nepatiktų. Pats Žinai. 

Aš blefuoju, bet jis paklauso, atsitraukia taikingai kilstelėda- 


mas rankas. 

- Tu tik eik ir man ją atvesk. Reikia pasikalbėti. Pasakyk, kad 
esu čia. 

Jis pakelia galvą. Akys raudonos, jose neviltis, ir man jo dar 
labiau gaila. Jaučiu, kad tokia neviltis neatrodo simpatiškai, ir Ži- 
nau, jog Lila jo neatjaus ir neims gerbti. Jis tiktai gaišta laiką ir 
daro sau blogiau. 

- Palauk, - sakau. - Eisiu jai pasakyti. 

Palikęs Patriką priebutyje uždarau duris. Užrakinu nesijaudin- 
damas, kad jis išgirdo spragtelint užraktą. Svetainės tarpduryje 
stovinčiai Anai ramiai paaiškinu, kas vyksta, ir lipu į antrą aukštą. 

Lila neapsidžiaugia Patriko apsilankymu. 

- Velnias, - burbteli užversdama akis. - Tikiuosi, nepasakei 
jam, kad esu namie? 

- Bet nepasakiau, ir kad nesi, o dabar jau nepatikės, jei pasa- 
kysiu, jog tavęs nėra. 

— Kad jį kur griausmas, - sako ji ir išlipusi iš lovos piktai nu- 
trepsi prie didžiulio veidrodžio. Persibraukusi plaukus atsidūs- 
ta. - Atrodau baisiai. 

Ji užsivilkusi plačius kaip maišas marškinėlius, plaukai susitar- 
šę. Ima juos šukuoti šepečiu. 

- Lila, o kodėl tau taip svarbu, kaip atrodai? Maniau, jis tau nė 
kiek nebepatinka. 

- Išdidumas reikalauja, - atsako ji ir persivelka ankštais juo- 
dais marškinėliais. 

Žiūriu, kaip ji naršo po savo drabužius. Man smalsu, be to, nie- 
ko nesuprantu. | 

- Bet kokia prasmė? Nejau tau rūpi jo nuomonė? Argi nenori 
jo atsikratyti? 

— Ką“ - Ji nekantriai atsisuka. - Ką čia skiedi? 


- Jeigu nulipsi atrodydama gražiai, bus tik blogiau. 

— Dieve, Timai, užsičiaupk, gerai? Ne tavo reikalas. 

— Gerai sakai. Užsičiaupsiu. Pirmiausia todėl, kad man tu vi- 
siškai nerūpi. 

Lila pasitraukia nuo drabužių ir prieina prie pat manęs. Užde- 
da ranką ant peties. 

- Nesakyk taip, - priekaištingai taria. - Net labai rūpiu. Žinau, 
kad rūpiu. 

Neskubu nulipti paskui ją, be to, ketinu grįžt į svetainę pas Aną, 
bet apačioje pro atviras duris pamatau, kaip Patrikas svyrinėja su- 
griebęs jai už rankos. 

Žiūriu, ką darys Lila. 

— Užtenka, - sako Lila, bandydama ištraukti ranką. - Eik iš 
čia. Pasikalbėsime kitą kartą, kai būsi blaivus. 

— Kokia musė tau įkando? - suniurzga jis. - Aš jau tau per 
prastas, kai apsigyvenai Fearlaite? Per žema kalbėtis su savo vai- 
kinu? 

— Nejuokink, Patrikai. Be to, nesi mano vaikinas. Mes išsisky- 
rėme, gal pamiršai? Žinau, esi kvailas, bet šitiek ir pats gali su- 
prasti. 

Lila susiraukia, nes jis stipriau suspaudžia jai ranką ir šiurkš- 
čiai trūkteli į save. 

- Ei... - tarsteliu žengdamas artyn. 

- Ar ne per daug rieti nosį, Lila, a? Manai, esi kažin kas, jeigu 
jau čia gyveni? Namas didelis, manai, ir galva pasidarė didesnė, 
ką? Tavim dėtas, per daug nesipūsčiau. Ar tavo naujieji buto kom- 
panionai žino, jog tu net ir darbo nebeturi? Ar žino, kad esi išmes- 
ta? Dedu galvą, tokios smulkmenėlės jiems ir nepasakei. 

- Atsiknisk, Patrikai. Eik šalin. 

Ji kalba narsiai, bet jos balse girdžiu susierzinimą ir nerimo 
šešėlį. 

- Klausyk, paleisk ją. - Paliečiu jam petį ir draugišku tonu mė- 
ginu jį protinti: - Nedaryk nieko, ko paskui gailėtumeisi. 

Jis manęs nepaiso. Nutempia Lilą priebučio laipteliais. 

— Kokio velnio, Patrikai!.. - šaukia ji. 

— Aš tik noriu pasikalbėti, - susijaudinęs sako jis. - Noriu pa- 
sišnekėti, o tu tokia pasipūtus ragana. 

Priėjęs įsispraudžiu tarp jų, ir jis paleidžia Lilos ranką. 

— Dink iš čia! - rėkia man Patrikas. - Dink iš čia, palik mus, 
supistas nevykėli! 

Jis vėl puola prie Lilos, aš griebiu jam už peties norėdamas su- 
laikyti, bet jis stipresnis ir piktesnis už mane. Viena ranka siekda- 
mas Lilos, kita vėsteli man po krūtine. Ne tiesiogiai smogia kumš- 
čiu, šiaip užvažiuoja atbula ranka, bet vis tiek velniškai skauda, 
man užima kvapą ir aš susirietęs gaudau orą. 

Staiga nuo priebučio pasigirsta šauksmas, ir mes visi atsisuka- 
me. Anos balsas įtūžęs. 

— Tuoj pat ją paleisk ir nešdinkis iš mano namų! - Pirmą kartą 
matau ją taip įpykusią. Iš nuostabos pamiršęs skausmą spoksau į 
ją. Jos akys Žaibuoja, skruostai dega. Įniršusi atrodo dar žavinges- 
nė. - Kaip drįsti čia atėjęs elgtis kaip asilas! Nešdinkis! Tučtuojau. 
Arba iškviesiu policiją. 

Patrikas irgi nustebęs; regis, negali patikėti, kad toji smulki 
šviesiaplaukė ant priebučio laiptelių gali būti tokia valdinga. Pa- 
leidęs Lilą žiūri į Aną, vėl į mane. Beveik matau, kaip tiksi jo sme- 
genys, ieškodamos sprendimo. Pasilikti ir muštis ar eiti, kol nepri- 
virė košės? Anos rankoje telefonas, ji parodo jį Patrikui. Susidėjusi 


ant krūtinės rankas, Lila varsto jį žiauriais žvilgsniais. 

— Gerai jau, gerai, - sako jis. - Nėra reikalo ko nors kviesti. Išeinu. 

Jis žengia į šalį, bet staiga stabteli, šoka ant manęs ir griebia už 
marškinių krūtinės. Prisitraukia mane taip arti, kad oda jaučiu jo 
kvėpavimą, užuodžiu iš burnos einantį kažkokio alkoholio tvaiką. 

- Saugokis, šikniau. Nesipainiok man po kojų. 

- Ašir neketinu painiotis tau po kojų, Patrikai. Mielai apeičiau 
tave dideliu ratu. 

Jis pastumia mane, ir aš susverdėju atatupstas, vos išsilaikau 
ant kojų. 

Patrikas nukreivuliuoja vartų link, jis atrodo girtesnis negu 
tada, kai atėjo. Vaizdas apgailėtinas, iš toli veikiau juokingas, o ne 
grėsmingas. 

Sustojęs prie gatvės baksnoja mano pusėn pirštu. 


— Aš tave seku, Elisonai. Seku tave, nususęs šunie. 
+ 


Jam nuėjus, visi trys sėdame virtuvėje prie stalo gerti kavos. 

— Koks netikėtas nuotykis, - sakau. - Iš kur ir ištraukei tokį 
pašlemėką, Lila? 

— Bet jis ne toks, - sako ji. - Tikrai. 

- Kurgi ne, - atkertu. Patrikui jau nepavyduliauju Lilos, bet 
man pikta, kad ji taip atkakliai jį gina. - Ir arkliui aišku. Ką tik 
toks ir buvo. O ką jis minėjo apie tavo darbą? Nesakei man, kad 
netekai darbo. 

Lila dėbteli į mane. | 

— Painus reikalas. Su manimi firma pasielgė nesąžiningai. Tau 
nesakiau todėl, kad būtum aiškinęs, girdi, pati kalta. Bet nesvar- 
bu. - Ji grįžteli į Aną. - Atsiprašau. Nesu mačiusi Patriko šitaip 


elgiantis. 

- Turbūt jam protas aptemo, - diplomatiškai taria Ana. 

- Tikrai taip, - linkteli Lila. - Rytoj rausis plaukus, pamatysite. 
Tikriausiai paskambins ir atsiprašys. 

— Labai tikiuosi, kad ne, - metu aš. Prisimenu vakarą, kai ma- 
čiau jį aludėje, vėliau girdėjau žingsnius ir jaučiausi sekamas. - 
Abejoju, Lila, ar tu jį gerai pažįsti. 

KITĄ RYTĄ, PIRMĄ KARTĄ PER KELIAS SAVAITES, ATSIKELIU ANKS- 
ti ir einu plaukioti banglente. Oras vėsus, bet vanduo šiltas. Ten 
viską pamirštu, lieka tik bangos, mano kūnas, dangus ir vande- 
nynas. Gyvenu vien tos akimirkos veržlumu - šitaip man esti tik 
stovint ant banglentės ar užsiimant seksu. Grįždamas paplūdimiu 
dėlioju mintis, įprastas po puikaus pasiplaukiojimo: baru save, 
kam pamirštu, koks tai nuostabus jausmas, kam pamirštu, kad 
ankstyvas pasijodinėjimas bangomis duoda gerą toną visai dienai. 
Ir prisiekiu sau, jog stengsiuos ateiti kaip galima dažniau, gal net 
kasdien. 

Parsiradęs namo puolu pas Aną. Mūsų kambaryje tamsu, por- 
tjeros užtrauktos, aš tyliai nusirengiu. Palindęs po antklode apka- 
binu ją. Spausdamasis prie jos jaučiuosi, lyg nirčiau į kvapią vonią. 

— Oi, koks šaltas, - murma ji. 

— Tai sušildyk, - sakau. 

Ji atsisuka, apglėbia ir sušildo. 

Vėliau virtuvėje kepu omletą su šonine ir grybais. Iškepęs lipu į 
viršų ir pakviečiu merginas pusryčių. Lila su chalatėliu, atrodo 
daug geriau negu vakar. Ana pasirodo vėliau. Apsirengusi, plau- 
kai šlapi iš po dušo. Mudu nusišypsome vienas kitam. 

— Ai, liaukitės, - burba Lila. - Nuo tų jūsų žvilgsnių mane pykina. 

Prisikrauname lėkštes ir netrukus pakartojame. Vėliau Lila 
užpliko kavos, ir mes sėdime patenkinti, sotūs. 

— Kodėl mums nesurengus vakarienės? - taria Lila. 

- Ką tik surengėme vakarėlį, - primenu. 

- Ne, aš turėjau galvoje nedidelį pobūvį. Vakarienę, Timai. Tai 
visai kas kita. - Šypteli, pasižiūri į Aną. - Žinai, Ana, pamaniau, 
kad reikėtų tavo draugus pasikviesti vakarienės. Tą vyruką, su 
kuriuo susipažinau per vakarėlį. Atrodo, Markas? Ir jo seserį. 

- Fioną* 

— Taip, juos. Man pasirodė tokie simpatiški. 

- Jie ir yra simpatiški, - suglumusi sako Ana. - Aš tik abe- 
joju, ar... 

— Bet pala, - pertraukia ją Lila. - Pirmiausia turiu paklausti 
vieno svarbaus dalyko. Ar Markas neturi poros? 

- Turbūt juokauji, - sakau. - Tu dar ir Patriko neatsikračiusi. 

— Aš tai jo atsikračiusi. Nekalta, kad jis nesugeba šito suprasti. 

— Ar nevertėtų pabandyti kokias porą savaičių pabūti vienai? 
Taip sakant, paieškoti savęs? 

— Ne, nesąmonė. Kodėl vienai būnant lengviau ieškoti savęs? 
Šitaip surasčiau tik tiek, kad esu vieniša, - sako ji. - Ir noriu vyro. 

- Dieve, Lila... 

- Nesipiktink taip, Timai. Kodėl neturėčiau ieškoti meilės, jei- 
gu man jos reikia? Aš nemėgstu būti viena ir su džiaugsmu prisi- 
pažįstu. Vienai man nuobodu. - Ji gūžteli. - Man ir pasirodė, kad 
Markas simpatiškas. Subrendęs. Nepakenktų su juo susipažinti 
artimiau, tiesa? Aš neketinu jam pirštis ar panašiai. Tik pama- 
niau, būtų smagu susipažinti su kokiais naujais žmonėmis. Taip 
sakant, įsigyti naujų medelių savo draugystės sodui. 

Žiūriu į Aną, bet sunku suprasti, jai pikta ar ne. Nors žinau, 
jog tokia mintis jai nepatiktų. Ji neaiškiai mosteli, trūkteli pečiais. 

— Kas yra? - pažvelgusi į Aną klausia Lila. - Ar nebūsiu užmy- 
nusi ant nuospaudos? Gal tarp jūsų romanas? 

— Ne, - atsako Ana, - visai ne. Ir taip, jis neturi poros, bet labai 
drovus. 

- Puiku, - sako Lila. - Man patinka drovuoliai. Su jais moku 
elgtis. Matai, aš pati ne iš droviųjų. Todėl man geriau su droviu 
žmogumi. Girdėjai apie in ir jang? Apie karmos pusiausvyrą? 

— Abejoju, - taria Ana. - Jis ne toks, kuriam patiktų... kaip čia 
pasakius? Žabangos? Aklas pasimatymas? 

— Ne, nieko panašaus. Būtų paprasta vakarienė. Aš nelįsčiau 
jam į akis. Jeigu susidraugausime, gerai. Jeigu ne, vadinasi, ne. 
Kam nuo to blogiau? 

— Gal ir galėčiau jam paskambinti, - svarsto Ana. - Juk nepa- 
kenks. 

- Žinoma, nepakenks! Bus smagu! - Lila atsistojusi griebia nuo 
stalo telefoną, pastumia Anai. - Dabar ir skambink. 

— Ne dabar. Per anksti. Vėliau paskambinsiu. 

- Šiandien? 

— Galbūt. 

— Na, prašau. 

— Gerai, vėliau. 

— Pažadi? 


— Pažadu. 

Ji PADARO, KAIP LILA PRAŠĖ, IR PASKAMBINA MARKUI. JIS SUTINKA 
kitą savaitgalį atvažiuoti vakarienės. Pridūrusi, kad bus ir Lila, 
kad šiuo metu ji čia gyvena, Ana aiškiai išgirsta, kaip pasikeičia jo 
balsas, jame nuskamba gyvas susidomėjimas. 

Ji nesupranta, kodėl jai šitai nepatinka, iš kur imasi šis nepasi- 
tenkinimas. Nejaugi ji gaili jam meilės? Ypač kai pati turi Timą. Ir 
vis tiek visą rytą jaučiasi kaip nesava ir suirzusi. 

Vėliau Lila pasiūlo keliauti į Menlį. 

- Prie „Corso“ restorano gros orkestras. Ir tokia graži diena. Ga- 
lime išgerti alaus. 

Timas akimirką apsidžiaugia, bet pasižiūri į Aną tarsi tik dabar 
prisiminęs, jog ji negali išeiti iš namų. Ir papurto galvą. 

- Ne, verčiau liksime namie. 

- Ką? - nusistebi Lila. - Gal juokauji? Nuo kada pasidarei toks 
namisėda? Liaukis, oras nuostabus. Bus fantastiška. 

- Aš neisiu, tačiau tu, Timai, eik, - sako Ana. - Žinokite, man 
nelabai ir norisi, - kuo linksmiau priduria ji. - Turiu namie šiokio 
tokio darbo. 

- Ana, nepradėk, einam, - sako Lila, stverdama Anai už rankos 
ir pašokdama. - Einam nors kiek prasivėdinti. 

Nors Lilos žodžiai ir elgesys atrodo gan draugiški, veide kažkoks 
šaltis, akyse kažkoks dygumas, Anai jie kelia nerimą, ji nesupran- 

ta Lilos žaidimo. Ją apima keistas jausmas, kad Lila vaidina - tik 
neaišku ką ir kodėl. 

- Ne, tikrai neisiu, - taria ji, ištraukdama ranką. - Negaliu. 

- Ir aš pasiliksiu, padėsiu tau, - pasišauna Timas. 

Ana purto galvą nutaisiusi plačią šypseną. 

- Nebūk kvailas. Eik. Palik mane. 

- Sakai? 

Timas nejstengia nuslėpti pasitenkinimo, o ji, kad ir neparo- 
do, - leisdama jam pasilikti jį tarsi įkalintų, kaip įkalinta ir pati, - 
pajunta nusivylimą. 

- Žinoma, eik, - dar paragina ji. - Išgerk į mano sveikatą. 

Pro svetainės langą ji žiūri, kaip jie nueina. 

Žengia greta, Lilos dailios įrudusios blauzdos stengiasi neatsi- 
likti nuo daug ilgesnių Timo kojų. Abu kvatoja. Kažką sakydama 
Lila palinksta prie jo, pakelia galvą, jos veidas toks gražus ir gyvas. 
Abu eina užsimiršę, jiems viskas savaime suprantama: pasaulis ir 
tai, kad jie gali būti jame, ir jųdviejų laisvumas. 

Jiems dingus iš akių, Ana užtraukia užuolaidą, atsigręžia į tuš- 
čią kambarį. 

Atsigulusi kniūbsčia ant sofos įsikniaubia į pagalvėlę. Ir ima rėk- 
ti iš visų plaučių. Niekas jos negirdi, o ji rėkia iki užkimimo, rėkia, 
kol pagalvė sušlampa nuo seilių ir ašarų. Rėkia, kol keliu nueinan- 
čių, nutolstančių nuo jos Timo ir Lilos paveikslą galvoje paskandi- 
na juoduma. 

— ANA MAN PATINKA, — SAKO LiLA. —- TIKRAI PATINKA. BET JI, 


Timai, pakrikusios psichikos. Turėtum pasisaugoti. Na, taip, Ži- 
nau, mirė jos kūdikis ir taip toliau, tačiau laikyti palėpėje tą šven- 
tovę? Kurių velnių... 

- Lila, nenoriu nieko girdėti, - pertraukiu ją. - Nutilk, kol ne- 
supykau. 

- Bet paklausyk, Timai, - kalba ji, šnairuodama į mane. - Šiur- 
pus vaizdas. Man net pagaugai per nugarą nuėjo. Turėtum dėl jos 
susirūpinti. Aš rimtai. Jai visiška depresija. Pavyzdžiui, kodėl ji 
nenorėjo su mumis eiti? Nesuvokiama. Tupi tuose namuose kaip 
senučiukė. 
gudri ir visa žinanti ar Lila tik valiūkauja ir kaip visada netak- 
tiška? 

- Galbūt jai tiesiog patinka užsiimti savo reikalais, - abejingai 
tariu. - Ji savarankiška. Vienišė. Ko gera, ir tau pačiai praverstų 
tapti bent kiek panašesnei į ją. 

Lila gūžteli ir keistąją šypseną nubraukia įprastesnė. 

— Cha, gal tu ir teisus. Ką žinai, gal ir tapsiu. 

Menlyje kurį laiką stovime ir klausomės orkestro, bet saulė kepi- 
na, man perdžiūna gerklė, svajoju apie alų, Lilos minėtą namuose. 
Einame į vieną restoranų, atsisėdame prie staliuko lauke, užsisa- 
kome alaus ir aitrių bulvių traškučių. Valgome ir geriame, išgėrę 
pirmą bokalą užsisakome po antrą, Lila pasakoja apie buvusius 
bendradarbius, viršininką, visokias darbovietės dramas. Linkčio- 
ju klausydamasis viena ausimi - aš mėgaujuosi nuotaika, triukš- 
mu, žmonių gausumu. 

Taigi sėdžiu suglebęs nuo saulės, muzikos ir alaus, kai suskam- 
ba Lilos telefonas. Ji užsikelia rankinę ant staliuko ir ima joje 
raustis traukdama lauk visokius popiergalius ir servetėles. Kol su- 
randa telefoną, jis jau nustojęs skambėti. 

— Tai velnias, - burbteli stodamasi. - Atsiprašau, Timai, bet 
man reikia paskambinti šitam žmogui. Aš minutę. 

Ji nueina prispaudusi prie ausies telefoną. Aš imu tvarkyti sta- 
liuką - kišu atgal į rankinę servetėles ir popiergalius. 

Tarp viso šlamšto užčiuopiu nuotrauką. Tiksliau - pusę nuo- 
traukos, kita pusė nuplėšta. Joje aiškiai buvo Ana su kažkuo, at- 
pažįstu šviesius plaukus ir liekną figūrą, tačiau antrojo žmogaus 
nėra, o Anos veidas subraižytas kažkokiu aštriu daiktu. Dantytos 
linijos pavertė jos veidą šiurpia kauke. 

Viską sugrūdu į Lilos rankinę ir, kol ji grįžta, spėju paslėpti 
nuostabą. 

Ji įsideda telefoną ir rankinę pastumia į kitą staliuko pusę. 

- Atsiprašau, - taria imdama traškutį. 

Aš gurkšnoju alų ir nieko nesakau. 

APSIRAMINUSI IR SUTRAMDŽIUSI KVĖPAVIMĄ, JI ATSISTOJA, DEL- 
nais palygina drabužius. Atlošia pečius. 

Visada jaučiasi be jėgų, kai šitaip nesusivaldo, pasiduoda siel- 
vartui. Be to, jai trupučiuką gėda, lyg pasaulio akivaizdoje būtų 
pažeminta, nes pakluso kažkokiam gėdingam savo silpnumui. Nu- 
tarusi pasėdėti palėpėje, kol pasijus geriau, atgaus pusiausvyrą, ji 
pasuka durų link. Bet eidama pro Lilos miegamąjį akies krašteliu 
kai ką pastebi ir nejučia sustoja. 

Ant lentynos šalia Lilos nuotraukos stovi jos keraminė gėlė. Tėvo 
dovana. Ją išvydus ima daužytis širdis, iš netikėto pykčio susi- 
gniaužia kumščiai. 

Ji žengia į Lilos kambarį įtūžusi, lyg būtų tapusi šventvagystės 
auka. Kaip Lila drįsta šitaip laisvai elgtis! Ana paima statulėlę, 
perbraukia pažįstamą slidų paviršių. Nusineš į apačią, vėl padės 
svetainėje, kur jos vieta. O kai Lila grįš, išbars, uždraus liesti jos 
daiktus. 

Bet paskui apsigalvoja. Ne, neims tos gėlės. Kol kas ne. Padeda 
statulėlę ant lentynos, iš kur paėmė. 

Išėjusi iš Lilos kambario eina į Timo. Viduje pribėga prie ra- 


šomojo stalo. Vos atvožia kompiuterį, jis įsijungia, ekrane pasiro- 

do puslapiai, kuriuos Timas atsidarinėjo paskiausiai. Banglenčių 
sporto naujienos. „Facebookas“. Ji atsisėda. Palinksta prie ekrano. 


Ima ieškoti atsakymų į kai kuriuos klausimus. 


72 


BAIGĘS ALŲ RAGINU LILĄ GRĮŽTI Į „FEARVJU“. LILA NEPATENKIN- 
ta išvadina mane šiaudadvasiu, bet mums išeinant susiduria su 
grupele draugų ir nutaria likti. Aš patraukiu namo vienas. 

Aną randu sėdinčią virtuvėje. Priešais ją atviras mano kom- 
piuteris. Jos veidas susikaupęs, mąslus. 

Atsisėdu šalia. 

— Ką čia veiki? 

- Pasižiūrėk. - Ji pasuka kompą, kad matyčiau ekraną. Atsida- 
riusi Lilos puslapį „Facebooke“. Matau nuotrauką: Lila stovi ga- 
tvėje iškėlusi sugniaužtą kumštį. 

- Lila yra Lila, - gūžteliu. - Kas čia įdomaus? 

Ji parodo į pastatą Lilai už nugaros, tada įjungia kitą tinklapį, 
kitą to paties pastato nuotrauką. 

- Betgi čia... 

- Taip. Ir įdomiausia, jog šita nuotrauka įkelta daugiau nei 
prieš metus. 

Pajuntu, kaip iš nuostabos atvimpa žiauna. Negaliu patikėti. 
Sutapimas neįmanomas, būtų per daug neįtikėtina, bet vis tiek 
nesuprantu, ką tai galėtų reikšti. 

- Nesuvokiu, - sakau. 


- Ir aš ne. Tačiau po truputį pradedu susigaudyti. 

— Turiu dar kai ką, - tariu ir iš piniginės išėmęs nuotrauką 
paduodu Anai. - Prieš kiek laiko ji iškrito iš Lilos rankinės. Abe- 
jojau, ar tau ją rodyti. 

— O Dieve... - Ana išplečia akis. - Lila žino, kad ją turi? 

— Ne. 

— Gerai. Nieko ir nesakykime jai. Kol kas. Pirma turime pagal- 
voti. Ir mums reikia plano. 

Vėliau, kai abu gulime lovoje tylėdami, vis dar pritrenkti to, ką 
neseniai sužinojome, aš pasisuku į Aną, uždedu ranką ant švel- 
nios baltos pilvo odos ir pirštu braižau skrituliuką. 

— Kaip jautiesi? 

— Puikiai. O tu? 

— Nežinau. Nei šiaip, nei taip. 

Ji sugriebia mano ranką ir nusisukusi ja apsikabina. Tada nu- 
gara prisiglaudžia prie manęs. 

— Gal mums atšaukti tą vakarienę kitą savaitę? - klausiu. - Su 
Marku ir Fiona? 

— Ne. - Ji purto galvą. Veido nematau, bet balsas ryžtingas. - 
Tegul bus ta vakarienė. Nuostabi proga, Timai. Visi susirinks. 
Pagaliau prisikasime prie esmės. Sužinosime, ką ji žaidžia, kas iš 


tiesų vyksta. 

KITO SEKMADIENIO POPIETĘ PRALEIDŽIU VIRTUVĖJE RUOŠDAMAS 
vaišes Markui su Fiona. Lila išvažiuoja ir grįžta su gėrimais. 

- Kokteiliai! - paskelbia kraudama ant stalo tekilos ir „Coin- 
treau“ butelius, žaliųjų citrinų ryšulėlį. 

Ir iškart ima maišyti kokteilį. Įmeta į stiklinį ąsotį ledo, negai- 
lėdama įpila gėrimų, išspaudžia citrinos, sumaišo. 

— Nori? 

- Ne, kol kas ne. Palauksiu. 

- Dieve, Timai, nebūk toks nuobodybė, - sako ji. - O kur Ana? 
Turime prieš vakarienę išgerti kokteilio. 

- Tebėra viršuje. Turbūt maudosi. 

Nepaisydama mano atsisakymo, ji paruošia tris taures - pa- 
daro druskos apvadėlius. Ir iš ąsočio sklidinas pripila drumzlino 
skysčio. 

- Iki dugno! - liepia brukdama man taurę. 

Siurbteliu, susiraukiu nuo sūriai kartaus aštrumo. 

- Nepatinka? 

- Nieko. - Padedu taurę ir vėl imuosi darbo. - Juk sakiau, kad 
nenoriu. 


— Gal aš tave geriau pažįstu. 

— Gal tu tiesiog nepakenti atsisakymo, - irzliai sakau. 
- Ko gera, neklysti, - nusijuokia ji ir paėmusi kitas dvi taures 


išeina iš virtuvės. - Iš tikrųjų pataikei kaip pirštu į akį. 

LiLA ĮŽENGIA Į VONIĄ NEPASIBELDUSI. ANA NET IŠSIGĄSTA NEPRA- 
tusi būti nuoga prie kitų moterų, tad pastačiusi kelius panyra po 
vandeniu ir rankomis prisidengia tarpukojį. 

- Būta ko, - šaiposi Lila iš Anos drovumo. - Esu prisižiūrėju- 
si. Aš tau tik atnešiau išgerti. - Ji pastato taurę ant staliuko šalia 
vonios ir apsisuka eiti. Tarpduryje stabteli. - Kai baigsi, ateik pas 
mane. Galėsime kartu rengtis. 

Ana tikriausiai atrodo suglumusi ar nustebusi, gal ir tokia, ir 
tokia, nes Lila nusijuokia. 

- Galėsime viena kitą sušukuoti. Tu man padėsi pasirinkti ap- 
rangą. O jeigu atsineši drabužių, ir aš tau padėsiu. 

- Oi, aš būsiu su džinsais, - sako Ana. - Man nereikia jokios 
pagalbos. 

- Ne, nebūsi su džinsais. Jokiu būdu. Šįvakar, Ana London, tu 
švytėsi. Pasipuošusi. Abi būsime pasipuošusios. Pasidarysime tikrą 
šventę. Tau gal ir nereikia pagalbos, bet man reikia. - Valandėlę 
susimąsčiusi pirštu tapšnoja taurės kraštelį. - Žinok, galiu pasko- 
linti suknelę, kuri tau nuostabiai tiks. Dieviška. Man jau ankštoka 
per nugarą, tačiau tau tiks, kai tokia plona. Ateik į mano kambarį. 
Lauksiu. 


258 


Nors jai visai nerūpi, kuo apsirengti, džinsais, suknele ar dar 
kuo, Ana sutikdama linkteli, nes tingi ginčytis. Pataupys energiją 
svarbesniems ginčams. 

Lilai išėjus, Ana paima taurę ir atsargiai vėl įslysta po vande- 
niu, guli beveik aukštielninka, iš vandens kyšo tik galva ir rankos. 
Suėmusi taurę abiem rankom pateliūskuoja gėralą, ir jo šiek tiek 
šliūkšteli per kraštelį. Tada taurę pamažu panardina į vandenį ir 


gėrimas susimaišo su putomis. 


- Idealu! - pareiškia Lila. 

Suknelė juoda, trumpa ir aptempta. Krūtinės iškirptė labai gili, 
nugara irgi atidengta. Jai tinka puikiai, prigludusi, bet ne ankšta, 
ilgis gerokai viršum kelių. 

Sunku nuslėpti nesmagumą, kai Lila atsistoja per arti. Jos ran- 
kos laksto visur liesdamos Anos rankas, nugarą ir klubus - lygi- 
na suknelę, ištiesina pečius, timpteli užpakalį. Lilos rankai liečiant 
odą, jai norisi atsitraukti, bet užsimerkusi giliai kvėpuoja ir apsi- 
meta nieko nepastebinti. Kai Lila lieka patenkinta suknele, prikal- 
bina Aną atsisėsti ant taburetės ir pradeda daryti jai šukuoseną ir 
makiažą. 

Lila visą amžinybę kuičiasi su Anos plaukais: džiovina džio- 
vintuvu, tiesina replėmis, tepa kažkokiu standikliu. Baigusi imasi 
Anos veido; deda trijų atspalvių pudros pagrindą, paskui dažo rau- 
dylais, storai apvedžioja akis. Lila triūsia prikandusi lūpą ir palin- 
kusi prie Anos, ši akimirką net pasigaili jos. 

- Gerai, baigta. Eikš ir pasižiūrėk. - Lila priveda Aną prie di- 
džiulio veidrodžio, atsistoja už jos. - Matai kokia! 

Suknelė seksuali ir apnuoginanti, visai nepanaši į drabužius, 


kuriuos Ana nešioja kasdien, ir nejučia ji kvailai įsispokso į savo 


259 


atspindį. Lila sušiaušė jai plaukus, sušukavo aukštyn, todėl vei- 
das atrodo daug ryškesnių, aštresnių bruožų. Makiažas netikėtas 
ir stulbinantis. Visas Anos dažymasis baigdavosi tuo, kad ji per- 
braukdavo per lūpas blizgalu, bet Lila lūpų nelietė, dažė tik akis - 
jas taip storai apvedė juodu tušu, jog atrodo įdubusios ir tamsios. 
Anos įvaizdis tapo seksualus, pašėlęs, dvelkiantis beprotybe. 

- Ačiū, - murmteli Ana, nedrąsiai šyptelėdama. - Gal kiek vul- 
garoka. Bet visai kitokia. Turbūt gražu? 

- Vulgaroka? Tu, Ana, atrodai pritrenkianti, o ne vulgaroka, - 
sako Lila. Žiūri į Aną pakėlusi antakį. - Keistas tu žmogus, Ana 
London. Santūri ir ssnamadiška kaip iš kokio romano. Bet nieko. 
Vis tiek man patinki. Be to, kaip sakydavo mano močiutė, visokių 
yra, visokių reikia. 

- Labai džiaugiuosi, Lila, kad tau patinku, - šaltai ir kandžiai 
taria Ana. - Garbė Dievui, kad manęs nesupeikei. 

- Ooo, - juokiasi Lila. - Gražios manieros dingo, išlindo pik- 
čiurna. Tuo man labiausiai ir patinki. Tu nenuspėjama. Kompli- 
kuota. Niekada nežinau, ko tikėtis. 

Lila prišnekina Aną pabūti, kol ji išsirinks, kuo rengtis. Išban- 
džiusi keletą variantų pagaliau pasirenka juodą mini sijonuką, 
juodus aulinius ir raudoną čigoniško stiliaus palaidinukę. Užsi- 
mauna karolius, ant riešų - apyrankes, papuošalai sulig kiekvienu 
judesiu melodingai skimbčioja. Plaukus sušukuoja užvariusi saują 
standiklio, pabaigai įsiveria ilgus auskarus. Ana stebi nuoširdžiai 
žavėdamasi. Lila tikrai moka puoštis. 

- Atrodai nuostabiai, - sako Ana, kai Lila, atsistojusi priešais, 
apsisuka ratu. - Tikra gražuolė. 

- Ne per daug įžūlu tavo konservatyviam bičiuliui? 

- Iš kur galiu žinoti, - gūžteli Ana. 

Lila patraukia iš taurės didelį gurkšnį. Apsidairo. 

- O kur tavo gėrimas? 

- Išgėriau, - atsako Ana. - Kaži kadai. Vonioje. 

— Matai? Tu mane nustebinai! Tokia romi ir švelni, o geri kaip 
kareivis. Gal einam į apačią ir dar įsipilam? 

- Ar nepasigersime? - klausia Ana. - Dar neatvykus svečiams? 

- To ir tikiuosi, po velnių, - sako Lila. - Kam gerti, jei nepasi- 
gersi? - Ji paima Anai už rankos. - Eime. Nulipkim pažiūrėti, ką 
veikia Timas. Galime pasileisti muziką ir laukti tavo seksualiojo 
bičiulio Marko. 

Išvydęs Aną, Timas išpučia akis ir švilpteli. 

- Argi ne puikiai atrodo? - klausia Lila, tačiau Timas neatsako, 
stveria Aną į glėbį ir prisitraukęs bučiuoja. 

- Oi Dieve, einu paleisti muzikos, - sako Lila ir išplasnoja į sve- 
tainę. 

- Ar pasirengusi? - tyliai klausia jis Lilai išėjus. - Šiam vakarui? 
Ar gerai jautiesi? Ir kas čia per suknelė? 

Ir jis vėl puola ją bučiuoti neleisdamas nė atsikvėpti. 

Kai Lila grįžta, jie jau atsiskyrę. Timas prie šaldytuvo, Ana 
sėdi prie stalo. Lila atsisėda ant stalo ir mataruoja kojomis, bar- 
bena krumpliais, nervinga energija veržiasi iš jos tarsi karštis iš 
orkaitės. 

- Dieve, kaip nekenčiu laukti, - sako ji. Jos žodžiai nuskamba 
tarsi koks pranašiškas priekaištas pasauliui, nes po akimirkos su- 
skamba dury skambutis. Ji pergalingai mosteli kumščiu ir nučiuo- 
žia nuo stalo. - Pradedam vakarėlį! 

Kažkaip visi penki įstringa koridoriuje - sustoję nesklandžiai rezga 
pokalbį. Ana jaučia, kaip nuo Marko ir Fionos sklinda drovumo 
bangos, ji pati su Timu irgi jaučiasi ne geriau. 

- Dieve, tikras vargas, - taria Lila, atsistumdama nuo sienos. - 
Jums abiem reikia išgerti. Mes jus jau pralenkėme. Nenoriu būti 
nemandagi, bet pažiūrėkit į save! Kokie susikaupę. Lyg lauktų dar- 
binis susitikimas. 

Markas tyliai, nesmagiai nusijuokia. Fiona tik susiraukia. 

- Atsiprašau, bet aš vairuoju, - atsikalbinėja ji. 

- O man rytoj darbas, - sako Markas. - Visai negaliu... 

- Pamanykite, darbas! Žmogus tik vieną kartą jaunas, Mar- 
kai, - aiškina Lila ir už rankos bando tempti jį į virtuvę. Bet jis 
stovi įsispyręs. 

- Ačiū, Lila. Tikrai ne. 

Lila nenusileidžia. Įsikimba ir į kitą jo ranką ir atsilošusi trau- 
kia iš visų jėgų, jis priverstas žengti žingsnį. 

- Nepaleisiu, kol neišgersi. Aš nejuokauju. Jei taip manai, pa- 
klausk Timą, jis žino, kokia moku būti užsispyrusi. 

Ana spėlioja, ar jis atsilaikys, ir smalsiai žiūri, kaip jis pasiduo- 
da. Juokdamasis leidžia Lilai nutempti į virtuvę. 

- Manau, ir aš eisiu išgerti, - taria Timas. - Ana, nori? Fiona, 
tikrai negersi? 

Timui nuėjus Ana šypsodama atsisuka į Fioną. 

- Ką čia dabar apsivilkusi, Ana? - klausia ši, nužvelgdama 
Aną. - Tiesiog neatpažįstama. 

- Žinoma, neatpažįstama! - kvatoja Ana. - Lila mane aprengė. 
Ir išdažė. Tikiuosi, neišsiterliojau dažais? - Fionai tylint, ji pasi- 
lenkusi sušnibžda: - Na, bet visa tai nesvarbu. Svarbiausia... svar- 
biausia, - ir noriu kuo greičiau pasigirti, - kad tikrai manau esanti 
laiminga. Nuoširdžiai laiminga. Mes su Timu... 

Fiona atšlyja, žiūri į Aną lyg užuodusi negerą kvapą. 

- Tik nepasakok, kad su Timu kažką pradedi. Tavo emocinė bū- 


klė vargu ar palanki naujiems santykiams. 

- Bet paklausyk, Fiona, - karščiuojasi Ana. - Žinau, ką Timas 
tau pasakojo. Jis man prisipažino. Viskas ne taip, kaip tau atrodo. 
Vorai, išdažytos sienos, aš viso to ne... 

- Liaukis, Ana. Nutilk. Tuojau pat. Nenoriu klausyti šitos... ši- 
tos... - Užsikirtusi ji nusisuka, eina į virtuvę. Bet Ana išgirsta ją 
sumurmant: - Šitos beprotybės. 

FIONA ĮŽYGIUOJA Į VIRTUVĘ LYG PASIRENGUSI KARIAUTI. IšsI- 
traukia iš po stalo kėdę, atsisėda, susideda rankas ant krūtinės. 
Paskui ją ateina sumišusi Ana. Klausiamai pasižiūriu į ją, bet ji 
lūpomis be garso ištaria: „Vėliau.“ 

Lila vėl sumaišo ąsotį kokteilio ir visiems, išskyrus Fioną, įgrū- 
da po taurę. Ana paima stiklą abiem rankom, bet, nors prideda 
prie lūpų, nemanau, kad nuryja gėrimo. Kaip ir aš, ji nori išlikti 
blaivi, budri. Siurbteliu mažytį gurkšnelį vos sušlapindamas lū- 
pas. Šįvakar reikia būti akylam. Ir aštraus proto. 

Visi sėdime prie virtuvės stalo. Ana priešais mane, aš ištiesiu 
kojas, suspaudžiu jos pėdą norėdamas paremti, paguosti. Ji šyp- 
teli man. 

Nežinau, kas darosi Fionos galvoje, bet jos veidas tebėra pa- 
niuręs ir piktas, savo vandens ji gurkšteli tokia rūškana mina, lyg 
norėtų būti kur nors kitur, tik ne čia. Kai tik Markas pakelia taurę, 

— Už „Fearvju“, - pasiūlo tostą Lila. - Gražiausius namus Si- 
dnėjuje. 

Visi susidaužiame taurėmis. Išgeriame. 


Lila nusišypso priešais sėdinčiam Markui. 

- Iki dugno. Noriu, kad mane pasivytum. - Maktelėjusi gerą 
gurkšnį gėrimo, ji patenkinta atsidūsta. Pasižiūri į Fioną. - Patin- 
ka vanduo? 

Fiona sušnairuoja, bet neatsako. Pasisuka į Marką. 

— Rytoj šito gailėsies. Aštuntą turime susitikti su Frenku Fleče- 
riu. Tau reikia būti labai geros formos. 

Lila nesivaržydama prunkšteli į savo taurę. Atbula ranka nusi- 
valiusi burną pasilenkia į priekį ir spokso į Fioną lyg į kokį įdomų 
egzempliorių. 

— Na, - prabyla ji, - žinau, kad tavęs gerai nepažįstu, todėl gali 
mane kur nors pasiųsti, bet, man rodos, neklystu, jog esi labai įsi- 
tempusi. Taigi kas yra? Gal nori pasipasakoti? Kartais sveika išsi- 
kalbėti. 

— Aš nesu įsitempusi, - šaltai atšauna Fiona. - Paprasčiausiai 
kai kurie dalykai mane erzina. 

- Erzina? Tikrai? Ir kokie gi tie dalykai, jei galima paklausti? 

— Atstok, Lila, - sakau baltakiuodamas į ją. - Atstok, po velnių. 

Lila pasižiūri į mane pykčiu degančiomis akimis, ir aš beveik 
matau, kaip ji svarsto, ar verta susirieti. Tikriausiai nusprendžia, 
jog neverta, nes kaip niekur nieko nekaltai išplečia akis. 

- Su mielu noru, Timai. Nors nesuprantu, ko taip širsti ant 


manęs. Juk ne aš elgiuosi storžieviškai. 

NORS VAKARIENĘ PARUOŠĖ TIMAS, LILA PRISIPLAKA JAM PADĖTI 
viską sunešti į valgomąjį, o kai stalas padengtas, ima vadovauti: 
supliaukšėjusi delnais valdingai visiems praneša, jog laikas valgyti. 

- Ten tau nedidelė staigmenėlė, - sako ji Anai ir iškilmingai ati- 
daro valgomojo duris. 

Valgomasis nuostabus; nors Ana nepagalvojo, kad jį reikia iš- 
valyti, kambaryje aiškiai iššveistas kiekvienas centimetras. Viskas 
atrodo šviežiau ir šviesiau. Ant servanto stovi didžiulė gardeni- 
jų puokštė, suskinta sode, oras pilnas tiršto jų kvapo. Kiek Ana 
prisimena, užuolaidos visada būdavo užtrauktos, o dabar kabo 
kampuose surištos ir pro langą matyti sodas. Stalas, paprastai pri- 
stumtas prie galinės sienos, atitrauktas į kambario vidurį, tiesiai 
po sietynu. Jis puošniai serviruotas: krištolo taurės, baltos lininės 
servetėlės, brangaus porceliano pietų komplektas, kurio Ana net 
neprisimena. Stalo vidury sidabrinėje žvakidėje dega baltos žvakės. 

- O taip! - nusijuokia Lila, vos dirstelėdama į Aną, ir kreipiasi 
į Marką: - Argi ne fantastiška? Kelias dienas neišėjau iš šito kam- 
bario. Vargšui kambariui verkiant reikėjo mylinčių rankų. Netgi 
turėjau užlipusi ant stalo nušveisti sietyną. Katorgiškas darbas, nes 
reikėjo laikyti galvą va šitaip užriestą. - Ji parodo, kaip vargo, tada 
atsitiesusi nusišypso aiškiai patenkinta savimi. - Užtrukau kelias 

valandas, buvo tiesiog apaugęs dulkėmis. Bet nesigailiu. Toks ža- 
vingas daiktas, taip gaila matyti, kaip... - Dirsteli į Aną, puola prie 
stalo, paima vieną servetėlių žiedą. - O šituos prieš kelias dienas 
radau nereikalingų daiktų kambaryje. Tikro sidabro. Supratau, 
kad idealiai tiks. Atsiprašau, Ana, bet žinojau, jog tu neprieštarau- 
si. Jokios prasmės slėpti gražius daiktus dėžėse. Tai kokia visų nuo- 
monė? Nuostabu, ką galima nuveikti truputį pasistengus, tiesa? - 
Nelaukusi atsako vėl suploja delnais. - Nagi, visi sėskitės. Skanaus. 

Kai žmogus, kurį nori apgauti, vis labiau girtėja, lengva apsi- 
mesti. Lilai vėl įpylus kokteilio, Ana tik suvilgo lūpas. Pasitaikius 
galimybei išpila - į kriauklę, vazoną, šliūkšteli ir ant kilimo. Taip 
pat iš paskutiniųjų stengiasi parodyti, kad visas tas alkoholis jai 
eina į galvą: kalba garsiau negu visada, dažniau kvatoja. Sėdi prie 
stalo apsunkusi, dūsauja, nežinia ko šypsosi. 

- Ar būtina tiek daug gerti? - priekaištingai sako Fiona, žiūrė- 
dama į Anos taurę. - Manai, kad gerai? 

- Viskas puiku, Fiona, - murma Ana. - Prašau nesijaudinti. 

Lila nieko nesako, tik varto akis ir krizena į savo gėrimą. 

Akivaizdu, kad Lila su Marku įkaušo. Lilos skruostai raudoni, 
ji garsiai šūkauja. Markas be paliovos išsišiepęs, visas jo susikau- 
pimas ir santūrumas išgaravę, jis atviras ir nerūpestingas, žaviai 
jautrus. Ana jį tokį matė gal vos porą kartų, ši būsena jam tinka, 
tinka jam ir Lila, ir nuo šios minties staiga pasidaro liūdna. Ana 
neabejoja, kad kitokiomis aplinkybėmis iš jųdviejų būtų buvusi 
graži pora. Kaip gaila, siaubingai gaila, kad jis įsivėlęs į šitiek pa- 
slapčių, į šitokį melą ir apgaulę. 

— KIEK LAIKO TU Iš TIKRŲJŲ PAŽĮSTAMA SU MARKU, LILA? — PA- 
klausiu. - Iš jūsų abiejų elgesio gali atrodyti, kad pažįstami daug 
ilgiau negu kelias savaites. Net galima įtarti giminystę. 

Visi apstulbę nutyla. Ana žiūri į lėkštę apsimesdama, jog labai 
susikaupusi valgo. Bet žinau, kad klausosi kiekvieno žodžio, garso 
ir niuanso. 

- Čia dabar kas? - stebisi Lila. - Iš kur ištraukei? Dieve, Timai, 
tu kartais jau kai lepteli... 

- Man tik smalsu, - sakau nerūpestingai, lyg nė kiek nebūtų 
svarbu. - Ėmiau ir pagalvojau. Jūs atrodote tokie... artimi. Kie- 
kvienas pamanytų, kad pažįstami ne vienus metus. 

- Mes pažįstami kelias savaites, - skubiai taria Lila. - Nuo tavo 
gimtadienio. Pats Žinai. 

— Ar kartais neklysti? 

- Žinoma, neklystu! - sušunka ji, apžvelgdama sėdinčiuosius 
išplėstomis akimis, lyg būtų pasipiktinusi, kad išvis drįstu klausti 
tokio dalyko. 

- Matai, Lila, yra keletas įdomių smulkmenų. Gal tu gali jas pa- 
aiškinti. - Aš padedu peilį ir šakutę. - Prisimeni, kaip mes išsisky- 
rėme? Baisiausiai susipykę? Prisimeni, kaip po poros savaičių atėjau 
pas tave? Visas šlapias nuo plaukiojimo. Dar ir banglentę nešiausi. 

— Aišku, prisimenu. Na, ir kas? 

— Sakei, pas tave kažkas atėjęs. Vėliau paaiškėjo, kad Patrikas. 

— Irė 

— Ir aš nustebau. Nustebau, kad tu draugauji su tokiu kaip 
Patrikas. Paprastu santechniku. Aš maniau, susirasi kokį kostiu- 
muotį. Vyruką, vaikštantį su kuprine. 

— Kodėl? Aš juk su tavim draugavau, gal, sakysi, ne? - nusišai- 
po Lila. - O tu nė kiek nepanašus į kostiumuotį. 

— Taigi kad. Ir kodėl aš nustebau? Neaišku, tiesa? Bet prieš porą 
dienų prisiminiau, kas man pakišo tokią mintį. 

Lila gūžteli, lyg jai tat mažiausiai rūpėtų. 

— Tada, kai atėjau pas tave, Patriko nemačiau. Išvis nemačiau 
jokio kito žmogaus. Bet prieškambaryje pamačiau kuprinę ir ant 
jos numestą kaklaraištį. 

— O varge, Timai, - sudejuoja Lila. - Vadinasi, pamatęs mano 
namuose kuprinę nutarei, kad aš draugauju su verslininku? Kuo 
čia dėta kuprinė? Kur tu suki? 

— Viename kuprinės kampe buvo puošni emblema. „HRH“. 
Prisimenu, pamaniau, jog tai koks karališkas herbas ar kas. - Pa- 
žvelgiu į Marką. - Kuprinė buvo tavo. Tą dieną tu buvai pas Lilą. 
Todėl ir nustebau, kai man buvo pristatytas Patrikas. Tikėjausi į 
tave panašaus vyruko. - Vėl atsisuku į Lilą. - Manau, jūs draugau- 
jat kaip tik nuo tada. Ir tu seniai pažįsti Marką. 

Fiona aikteli. 

Markas nesako nė žodžio. Sėdi nudūręs akis į stalą. Man ir 
gaila jo, ir norisi aprėkti, kad pakeltų akis, būtų vyras, nebijotų 
prisipažinti. 

Lila juokiasi, jos akys žaižaruoja. 

- Nebūk juokingas. Pažįstu ne vieną vyriškį su kuprine, Timai. 
O tai buvo jau seniai. Tu turbūt kažką painioji, gal net prasimanei 
iš pavydo, tai tau būdinga. 

- Aš nieko nepainioju. Emblema gražiai išgraviruota. Iškart 
ją atpažinau pamatęs, - sakau. - Ir tai, Lila, ne viskas. Prisimeni, 
kaip mes plaukėme keltu į Menlį? 

— Kas iš to? 

- Aš tau pasakojau apie Aną. Truputį - apie Marką ir Fioną. 
Keista, bet tu jau žinojai, kad jie advokatai. | 

- Nebūk kvailas, - meta Lila. - Pats nieko neprisimeni, o da- 
bar bandai mane apkaltinti. Nesąžininga. Be abejo, pats ir pasa- 
kei, kad jie advokatai. Tik neprisimeni. Po velnių, Timai, maniau, 
kad mes draugai. 

- Ir aš maniau. Tačiau tu man visą laiką melavai. 

Pasižiūriu į Aną. Ji linkteli ir išbėga iš kambario. 

— Kur ta išlėkė? - klausia Lila. 

- Palauk, pamatysi. 

Ana grįžta nešina kompu ir padeda jį ant stalo. Mes iš anksto 
buvom jį atnešę į svetainę. Jis atviras ir įjungtas, galima žiūrėti. 

Pasuku kompą taip, kad visi matytų. Du kartus spragteliu pele, 
ir ekraną užpildo Lilos veidas. 

- Tu stovi priešais „Herou ir Herou“, - tariu rodydamas į R, 
O ir U raides, matomas iškaboje virš Lilos galvos. - Ana atpaži- 
no. - Vėl spusteliu pelę. Atsiveria „Herou ir Herou“ pradinis pus- 
lapis. Jame yra firmos pastato fasadas, iškaba virš langų. Auksi- 
niame fone aiškiai šviečia žalios raidės. - Ir toji tavo nuotrauka 
jau seniai įdėta į „Facebooką . Daug seniau, negu tu atseit susipa- 
žinai su Marku mano gimtadienyje. 

Lila prisitraukia kompą, žiūri. Atstūmusi atsitiesia, užsipuola 
Aną: 

- Tu naršei po mano nuotraukas „Facebooke“? 
rei jas visiems prieinamas. Jas gali pamatyti kiekvienas interneto 
lankytojas. 

— Tačiau keistoka, ar ne? Kad tu žiūrinėji mano puslapį. Turint 
galvoje, jog nesame svetimos. 

— Liaukis, - sakau kone juokdamasis iš Lilos įžūlumo. - Ar tik 
nepersistengi? Turint galvoje visas tavo melagystes. 

Lila abejingai gūžteli. 

— Neįsivaizduoju, kada šita nuotrauka daryta. Ir ką aš veikiau 
toje gatvėje. Ji sena kaip pasaulis. Aš jau kaži kadai šitaip nenešio- 
ju plaukų. Galvokit ką norit. Man nusispjauti. 

— Gana, - piktai sako Lilai Markas, staiga pakėlęs galvą. - Gana 
meluoti. Kokia nauda? Pasakyk tiesą. - Jis atsidūsta ir sako man: - 
Taip, mes pažįstami. Jau senokai. Atsiprašau už melą, tačiau tai 
buvo asmeninė pažintis. Tik mudviejų su Lila reikalas. Daugiau 
niekam neturėjo rūpėti. 

— Dieve, Markai, - ištaria Fiona, su pasibaisėjimu žvelgdama į 
Lilą. - Kaip tu galėjai... 

— Klausyk, Fiona, atsiprašau, bet nieko rimto nėra. Mudu su 
Lila siejo... na, atsitiktiniai santykiai, jeigu taip galima pavadin- 
ti. O kai mes ėmėm ieškoti nuomininko „Fearvju“ namams, Lila 
pasakė pažįstanti idealiai tinkamą žmogų. Tave, Timai. Ji sakė, 
kad padaryčiau jai didelę paslaugą, jei leisčiau tau išsinuomoti ten 
kambarį, nes jos bute pernelyg ankšta, kai tu apsigyvenai. Aš tik 
stengiausi jai padėti atsidūrus sunkioje padėtyje. Ana gavo kom- 
panioną, patikimą žmogų, galintį jai pagelbėti, o Lila atgavo savo 
butą neužgaudama tavęs: jai nereikėjo tavęs išvaryti ir taip suga- 
dinti draugystės. 

Žiūriu į Marką, man sukasi galva. 

— Vadinasi, judu viską ir sugalvojote? 

- Jeigu jau taip sakai, ką gi, maždaug tiesa. Aš atsiprašau dėl to. 
Bet mes neturėjome jokių piktų kėslų, - kalba Markas. - Aš įdėjau 
į laikraštį skelbimą ir tiesiog laukiau, kol tu paskambinsi. Visas 
darbas. - Jis gūžtelėjo. - Argi blogai išėjo? Niekas nenukentėjo. 

Ana liūdnai šypteli. 

- Nežinau, Markai. Vis dėlto manau, kad kai kas nukentėjo. 
Gal tavo ketinimai ir buvo geri, bet nežinau, ar tą patį galima pa- 
sakyti apie Lilą. Aš nežinau, kokie buvo jos ketinimai. 

- Nesuprantu, apie ką tu kalbi, - sako Markas, atsukdamas Li- 
lai nustebusį veidą. Visi sužiūrame į ją. Ji sėdi ramiai, nei nusigrę- 
žia, nei parausta, atrodo nuoširdžiai linksma. - Kodėl Lila galėjo 
turėti kitokių ketinimų? 

- Aš tik norėjau atsikratyti nekviesto svečio, - teisinasi Lila. — 
Atleisk, Timai, tačiau taip yra. Tokia liūdna tiesa. Taip, aišku, ne- 
turėjau meluoti, bet pats supranti, kaip tokioje padėtyje nesma- 
gu kalbėti tiesiai. Patrikas galėjo visai nuvažiuot nuo bėgių, o tu 
šaltai atsisakei pasijudinti ir susirasti kitą butą. Turėjau ką nors 
daryti. Nebuvo kitos išeities. 

ANA ATSTUMIA KĖDĘ. 

- Lila, ar galėtum padėti? 

Virtuvėje Ana subraukia į šiukšlių kibirą lupenas. Lila nieko jai 
nepadeda, nors nenuostabu; ji pasiima stiklo ąsotį, tekilos butelį ir 
vėl ima taisyti kokteilį. Ana dirba lėtai, dažnai stabtelėjusi užsižiū- 
ri į tolį, tyčia giliai dūsauja. 

- Kas tau? - klausia Lila. - Tikiuosi, nesikremti dėl visos tos 
istorijos su Marku? Tikrai nieko rimto nebuvo. Aš tik turėjau at- 
sikratyti Timo. Pati supranti, kaip sunku. Bet juk viskas susiklostė 
puikiai, ar ne? Jums abiem. 

— Ką tu, ne, - purto galvą Ana. - Aš visai ne dėl to. Man tai 
nerūpi. Aš tik galvojau apie Bendžaminą. Prisiminiau jį. - Ji vėl 
atsidūsta. - Pasiilgstu jo. 

- O taip... Kūdikis... Gal pasistenk tiek daug apie jį negalvoti? - 
sako Lila. - Galvok apie linksmesnius dalykus. 

Pasiūlymas toks absurdiškas ir žiaurus, toks kvailai užgaulus, 
kad Ana vos susilaiko netėškusi Lilai antausio. Nuleidusi rankas 
sugniaužia kumščius, paskui atgniaužia ir netgi nusišypso. 

- Tu visiškai teisi, - taria. - Reikia liautis savęs gailėtis. Ir, Die- 
ve mano, juk ne aš viena jo pasigendu, tiesa? Taigi esu savanaudė. 

- Ką nori pasakyti? 

- Na, suprask, ne aš viena jį mylėjau. Žmonės nepasidaro vaikų 
po vieną. 

- Taip, žinoma, tėvas... - sako Lila, žiūrinėdama savo nagus, lyg 
ši tema būtų jai baisiai nuobodi. - Kaip jis visa tai pakelia? Tokią 
nelaimę? 

- Kaip pakelia? - pakartoja Ana, eidama prie kriauklės plautis 
rankų. - Ką gi, manau, jis atsigavo. Visai neblogai laikosi. 

- Vadinasi, su juo vis dar mataisi? 

- Ar matausi? - Ana atsisuka į Lilą, kad matytų jos veidą. - Ži- 
noma, matausi. Ir labai dažnai, - nusišypso ji. - Tačiau tu mane 
tik erzini, tiesa? Vėl žaidi savo žaidimus? Apsimeti nežinanti? 

- Ką? - Lilos akys piktai žybteli. - Ką tai reiškia? 

- Markas, - nenuleisdama akių nuo Lilos ištaria Ana tvirtai ir 
aiškiai, kad nekiltų jokio nesusipratimo. - Markas buvo Bendža- 
mino tėvas. 

Lila žengteli atatupsta. 

- Markas? Ne. Jokiu būdu. Jis niekada... Tikrai negalėjo... 

- Tai tu, Lila, nežinojai? Tikrai? Kaip keista... - Ana gūžteli. - 
Bet, manau, Markas toks jau yra. Slapukas. Užsidaręs. Jis nieko 
neprisileidžia per arti. 

Lila linkteli, bet jos veidas perkreiptas įtūžio, lūpos sučiauptos. 

Ana paima Timo paruoštą sūrių ir vaisių padėklą. 

- Lila, gal paduotum peilį? - klausia smakru rodydama į stalčių. 

Tačiau Lila, išsiblaškiusi ir priblokšta, negalvodama ištraukia iš 
dėklo virtuvinį peilį ir padeda ant padėklo. Koks skirtumas, sūrinis 
ar koks kitas peilis. Niekas nei pastebės, nei atkreips dėmesio. 

- Ačiū, - nusišypso Ana. - Nunešiu į valgomąjį. 

Ji išeina iš virtuvės jausdama nugara Lilos žvilgsnį, jos akis lyg 
du durklus, smingančius į nugarą. 

KoL LiLA su ANA VIRTUVĖjJE, MARKAS EINA Į TUALETĄ. FIONA 


klausia mane: 

— Nejaugi tu mataisi su Ana? 

— Matausi? - mėgdžiodamas piktą jos toną bandau išsklaidyti 
įtampą, bet Fionos išraiška nesikeičia. - Galima sakyti, taip. 

— Ir tai rimta? 

— Dar nežinau, - atsakau. Ir pagalvoju: ne tavo sumautas rei- 
kalas. 

— Tu juk žinai, kas atsitiko, tiesa? 

- Atsitiko? 

— Praėjusią žiemą. 

- Ji man pasakojo apie savo sūnelį Bendžaminą, jeigu šitai turi 
galvoje. 

Fiona linkteli. Taip žiūri man į veidą, tarsi laikyčiau kažkokį 
egzaminą, tokį, kurio išlaikyti nėra vilties. 

- Manau, ji nepaprasta, - sakau. - Ir neįtikėtinai stipri. 

- Stipri? Tikrai? Tau taip atrodo? 

— Aha. O ką? Aš, aišku, neturiu vaiko, bet Žinau, kad pasaulyje 
nėra baisesnės nelaimės, kaip netekti kūdikio. Bent žmonės taip 
sako. O aplinkybės, kuriomis Bendžaminas žuvo, dar viską pa- 
blogina. Ir ji visa tai pakelia beveik be niekieno pagalbos. Taigi aš 
laikau ją stipria. 

- Ji visiškai nėra stipri, - taria Fiona iš pykčio ar nervų dre- 
bančiu balsu. - Kaip gali šitaip sakyti? Ne kas kitas, o tu? Juk pa- 
sakojai, ko ji pridarė, Timai. Pats žinai, kas vyksta. Ji nesveika. Jai 
reikia pagalbos. 

- Nemanau. Jos būklė tikrai gerėja. 

- Ji pamiršo nuspausti vežimėlio stabdį, - ginčijasi Fiona. - Ar 
žinojai? 

- Taip. Ji man viską papasakojo. Baisu, suprantu, jog ji turi 
jaustis pragariškai. Tačiau, Fiona, tai buvo nelemtas atsitiktinu- 
mas. Ir ji stengiasi susitaikyti su tuo, kas atsitiko. Žinau, kad sten- 
giasi, - nukertu norėdamas parodyti, jog daugiau neketinu apie 
tai šnekėti. 

- Nemanau. Iš tikrųjų man atrodo, kad jai darosi vis blogiau, - 
karštai įtikinėja Fiona. - Įsivaizduok, kaip žmogų gali graužti kal- 
tė. Net išvaryti iš proto. 

— KAS NORI ŠITO NUOSTABAUS SŪRIO? - KLAUSIA ANA, PO VALAN- 
dėlės įėjusi į valgomąjį. Jos rankose sūrio padėklas ir lėkštutės. 

Lila įdrožia pagiežingu veidu. Nesisėda, bet atsistojusi prie savo 
kėdės varsto visus akimis. Visi žiūrime, o ji makteli tris didelius 
gurkšnius gėrimo. Susiraukusi žiopteli. Tada vėl pakelia taurę ir 
išgeria iki dugno. 

— Oho, Lila, ne taip smarkiai, - taria Markas. - Ko tu nori? 

— Noriu pasigerti, Markai, - šaltai atsako Lila. - O tu ko nori? 

— Nieko, - tarsteli Markas, nustebintas Lilos tono. 

Lila trinkteli taurę ant stalo vos neapversdama jos. 

— Taigi, jei tau kartais įdomu, mes su Ana virtuvėje kalbėjome 
apie Bendžaminą. - Ji įsmeigia akis į Marką. - Kokia tragedija, ar 
ne? Siaubinga. Iš tikrųjų neįsivaizduojama. 

- Taip, siaubinga, - nuleisdamas akis pritaria Markas. 

— Kūdikio tėvui irgi tikriausiai sunku. Sunku susitaikyti. At- 
leisti. Gyventi toliau. 

- Turbūt. 

Markas išbąla. Paima peilį tarsi ketindamas atsipjauti sūrio, 
bet vėl padeda nieko nedaręs. Atrodo išsigandęs ar sublogavęs 
arba ir tai, ir tai. 

— Kas tau darosi, Markai? - klausia Lila. 

- Kas man darosi? - savo ruožtu klausia jis. - O tau kas darosi? 
Ko į mane taip spoksai? 

Ji pasilenkia virš stalo. 

- Kaip manai, Markai, kas man, po velnių, darosi? Nemėgstu, 
kai man meluojama. Štai kas. Nemėgstu būti mulkinama. 

Jos žodžių veidmainiškumas būtų juokingas, jeigu ji taip rim- 
tai, taip nuoširdžiai nesipiktintų. 

— Mulkinama? Kada aš tave mulkinau? 

- Bet apie Bendžaminą nesakei, ar ne? Tokio svarbaus dalyko 
juk neįmanoma pamiršti. Suprask, Markai, kad tave griausmas, 
jeigu aš būčiau žinojusi... - Ji trenkia delnu į stalą, visi net pašo- 
ka. - Šlykštus melagi! 

- Bendžaminas? - Fiona išpučia akis į Marką. - Kuo čia dėtas 
Bendžaminas? Apie ką ji kalba? 

Markas griebiasi už galvos. 

- Viešpatie, negaliu patikėti. Tiesiog negaliu patikėti. - Atsidu- 
sęs pažvelgia į Fioną. - Atleisk. 

- Atleisti? Už ką turiu tau atleisti? 

Aišku, jog Markas persigandęs. 

— Mudu su Ana tau nesakėme... tikriau, aš tau nesakiau, nes 
negalėjau. Nežinojau, kaip tai padaryti. Bet nenorėjau, kad suži- 
notum šitaip. Tik ne šįvakar. Galiu tik atsiprašyti. Atleisk, kad bu- 
vau toks bailys. Atleisk už visa tai. 

— Aš ne... - murma Fiona. - Ką tu šneki? 

- Šneku, kad Bendžaminas buvo mano sūnus. Aš buvau Ben- 
džamino tėvas. - Marko balsas sudreba, jis nuleidžia akis. - Pats 
sau nepajėgiau prisipažinti, ne tik kad kitam žmogui. 

- Bendžamino tėvas? Ką? Nejaugi tikrai... Aš ne... - Fiona at- 
sistoja. Akimirką stovi sustingusi, nustėrusi, lyg pamiršusi, kur 
yra ir ką čia veikia. Pagaliau vėl susmunka ant kėdės, užsidengia 
delnais veidą. - O ne, Dieve mano, ne. Ne! 

Markas nedrąsiai glosto Fionai nugarą, ji krūpteli, pečiai suvir- 
pa. Markas pažvelgia į Aną nevilties sklidinomis akimis. 

— Dabar patenkinta? Laiminga? 

— Nė trupučio, - atsako Ana. - Nemanyk, jog tai man teikia 
džiaugsmo. 

- Tada kodėl pasakei? Maniau, mes susitarėme. Kodėl šįvakar? 
Šitaip? 

— O kodėl gi ne? - purkšteli Lila. - Ko tu iš jos tikiesi, Markai? 
Ji beprotė. Garantuotai. Ir pats tikriausiai esi beprotis, jei susidėjai 
su tokia kaip ji. Tai ko gi tu tikiesi? Iš beprotės negali laukti nor- 
malaus elgesio. 

— Teisingai, Lila, aš beprotė, - sako Ana. - O gal tu tik nori, 
kad visi taip manytų? 

— Kas man darbo, ką kiti mano? Tiek žinau, kad tave reikia 
gydyti. Ir visi kiti čia esantys žino. - Lila nužvelgia stalą tarsi pa- 
remdama savo žodžius. - Jums visiems galvoj negerai. Sutikite. 
O tu, Ana, - kaip dėl palėpės scenarijaus? Kasdien sėdi ten šalia 
kūdikio lovelės įsivaizduodama, kad jis gyvas? Puikiausias įrody- 
mas, kad tau protas pasimaišęs. Jau nekalbu apie visas baisybes, 
kurių tu... 

- Nutilk, Lila, - pertraukiu ją staiga taip supykęs, kad nebe- 
sivaldau. Man dreba rankos, o balsas neatpažįstamai aštrus. Lila 
žiūri į mane apstulbusi, - dar niekada manęs tokio nematė, - bet 
jos veidas beregint tampa atšiaurus. Sunku prisiminti, kuo ji man 
patiko, kaip galėjau įsivaizduoti ją mylįs. - Nedrįsk čia sėdėti ir 
įžeidinėti Aną jos pačios namuose. Kodėl nors kartą gyvenime 
neužsičiaupi“ 

— Aš tik kalbu tiesą, Timai. Tavo draugužė nesveika. 

Norisi trenkti jai, nubraukti nuo veido tą patenkintą išraišką. 
Pirmą kartą gyvenime taip knieti užvažiuoti moteriai. Ana ra- 
mindama uždeda delną man ant rankos. 

- Gal ir beprotė, - tyliai taria ji. - Nežinau. Matau, kad gal 
be reikalo tiek laiko praleidžiu palėpėje. Gyvenu vaizduote. Ir 
akivaizdu, kad agorafobija... na, neprideda sveikatos. - Ji kilsteli 
smakrą. - Bet aš, Lila, nesu nei agresyvi, nei piktavalė. Negadinu 
daiktų. Nerašinėju ant sienų baisių užrašų ir neprileidžiu į žmo- 
nių lovas vorų. 

- Liaukis, nemanyk, kad mes patikėsime, - nusivaipo Lila. 

- Kaip tik manau, jog patikėsite. Ir, žinok, kurį laiką tikrai 
maniau, kad kraustausi iš proto. Maniau, visas tas kvailystes aš 
krečiu, nors nieko neprisimenu. Patikėjau esanti beprotė, kaip tu 
ir sakai. Bet sužinojusi, kad judu su Marku seniai pažįstami, pra- 
dėjau galvoti. Tu melagė, Lila. Meluoji man ir Timui. O mes nesu- 
prantame, svarstome, ar tai jau visi tavo darbeliai. 

- Žinai, ko dar nesuprantame? - įsiterpiu aš. - Šito! 

Išsitraukiu iš kišenės perplėštąją nuotrauką ir pateškiu ant sta- 
lo, kad visi matytų. Įspūdis nepaprastas. Lila išsižioja, bet greitai 
susitvardo. 

- Dabar jau po mano rankinę rausies? - užsipuola ji. - Ana 
išsidirbinėja su mano nuotraukomis „Facebooke“, o tu iškratai 
mano rankinę. Negaliu patikėti! 

- Aš nekračiau tavo rankinės. Kai buvome Menlyje, pati išme- 
tei šitą nuotrauką ant staliuko. Aš dėjau ją atgal, kuopiau tavo pa- 
liktą jovalą - kaip visada, kaip tada, kai turėjome susiurbti vorus. 
Ir nuvalyti prirašinėtą sieną. 

- Mano jovalą? - tulžingai klausia Lila. - Mano paliktą jovalą? 
Aš, Timai, taip nemanau. Ne aš visa tai pradėjau. Tiesa tai, kad tu 
su Ana lendate į mano... 

- Dievaži, - stodamasis pertraukia ją Markas, - padėtis daro- 
si nevaldoma. Visi susijaudinę ir isteriški. Jei norite žinoti mano 
nuomonę, šiuo metu visi trys atrodote tikri bepročiai. Manau, 
būtų daug geriau, jei šitą pokalbį atidėtumėte rytdienai. Kai šitiek 
negersite. 

— Markai, gana. Palauk, - staiga įsiterpia Fiona. Ji sėdėjo tylė- 
dama ir žiūrėdama į kompiuterio ekraną. Pasisukusi į Lilą klau- 
sia: - Čia parašyta, kad tavo pavardė Bakanan? 

— Taip, o kas? 

— O tavo motinos vardas ir pavardė? 

Lila apstulbsta. 

— Ką? Kam reikia? 

- Heizelė, - atsakau aš. - Heizelė Bakanan. 

— Heizelė Bakanan... - Fiona atsigręžia į Marką. Atlošusi pe- 
čius aiškiu balsu prapliumpa: - Lilos pavardė man visą laiką atro- 
dė girdėta. Dieve mano, Markai. Mes tvarkėme Anos tėvo, Stiveno 
Londono, mokėjimo pavedimą. Prisimeni? Jis paprašė, kad mes 
griežtai laikytumės konfidencialumo. Turi prisiminti. Kas mėnesį 
Heizelei Bakanan pervesti du šimtus dolerių. Paskui testamente 
nurodyta tą pačią sumą iki gyvos galvos mokėti jai iš palikimo... 

— Ką-ą? - pasibaisėja Markas. 

— Kur tu su ja susipažinai? - klausia Fiona, imdama jam už 
rankos. - Markai, paklausyk. Kur susipažinai su Lila? 

— Neatsakyk, - sako Lila, griebdama jam už kitos rankos. Mar- 
kas žiūri čia į ją, čia į Fioną. - Ne jų prakeiktas reikalas. 

Lilos balsas akiplėšiškas kaip visada, bet akyse aiškiai matyti 
baimė. Markas numeta jos ranką. 

- Lengva prisiminti, - taria Fionai. - Mes susipažinome per 
Stiveno Londono laidotuves. 

— Ak per laidotuves, - sako Fiona. - Žinoma. Vadinasi... 

— Per tėčio laidotuves? - pertraukia ją Ana. 

Markas linkteli. 

- Bet... - Ana žiūri į Lilą. - Ko tu ten buvai? Juk mano tėvo 
nepažinojai. Ko tau reikėjo jo laidotuvėse? 

Lila neatsako. Ji žaidžia peiliu: prispaudžia kotą ir geležtei pa- 
kilus apverčia. 

- Lila, atsakyk, - taria Ana. 

- Tu neklysti, aš jo nepažinojau. Nė karto nebuvau sutikusi. Nė 
vieno kartelio. 

— Tai ko atėjai į laidotuves? 

Lilos veide pasirodo keista šypsena. 

— Aš turėjau visą teisę dalyvauti jo laidotuvėse. Visas įmano- 
mas teises. 

- Visas įmanomas? Kokias? - Anos tylus balsas sklidinas pa- 
niekos. - Kas tu tokia, Lila? Kokia nors avantiūristė? Taip? Tau 
reikia pinigų? Ar... ko kito? Gal tau tiesiog patinka persekioti ne- 
laimingus žmones? Gedinčius žmones? Kas yra? Ką tu žaidi? 

- Nelaimingus žmones? - pakartoja Lila, nepakeldama akių 
nuo peilio. Jos balsas gan ramus, bet matau, kaip virpa pirštai, 
kaip ji sukanda dantis. - Ką tu išmanai apie nelaimingus žmones? 

- Oi, gana, neketinu pradėti dar vieno kvailo pokalbio šia 
tema. - Ana atsistoja, garsiai pliaukšteli abiem rankom į stalą, ir 
Lila priversta pakelti galvą. Palinkusi prie jos, Ana tūžmingai ta- 
ria: - Aš tik noriu žinoti, Lila. Ką tu, po galais, veikei tėčio laido- 
tuvėse? 

Lilos atsakas dramatiškas ir įspūdingas. Ji irgi atsistoja, abi Žai- 
buoja akimis. Tyliai riktelėjusi Lila iškelia savo taurę ir atsivėdėju- 
si trenkia į sieną Anai už nugaros. 

Ana išsigandusi atšoka į šalį. Paskui kraipydama galvą tyliai, 
liūdnai nusijuokia. 

— Esi kvaiša, Lila. Nusmurgusi kvaiša. Nematau reikalo dėl 
tavęs kvaršinti galvą. Man neįdomu, ką čia veiki ir kodėl manęs 
nekenti. Tik noriu, kad išsinešdintum iš mano namų. 

Anai kalbant, Lila tyliai dejuoja linguodama galvą. Pagaliau 
užsidengia ausis lyg negalėdama pakęsti Anos balso. 

- Lila? - sakau. Man šiurpu matyti ją tokią. Nors ji šitiek prikal- 
bėjo apie Anos psichiką, šiuo metu pati atrodo išprotėjusi. - Lila? 

Ji atsimerkia ir staiga vikriai kaip katė, puolanti pelę, griebia 
peilį ir šoka anapus stalo, kur Ana. Kumščio smūgiu į krūtinę nu- 
bloškia ją prie sienos. Ana net žnekteli. 

— Aš tavęs nekenčiu, Ana London! - spiegia ji. - Velniškai ne- 
kenčiu. Noriu, kad mirtum! 

— Lila! 

— Stok! 

— Ne! 

Tačiau, niekam nespėjus atsikvošėti, ji užsimoja ant Anos pei- 
liu. Visi puolame į priekį, Fiona - pirmutinė. 

— Nekenčiu! Velniškai nekenčiu! - klykia Lila ir kelis kartus 
užsimoja peiliu, bet iš pasiutimo nežiūri, kur smeigia, todėl pa- 
grindinis smūgis kliūna ne Anai, bet Fionai. 

— ANA, ANA, KAIP TU? - ŠAUKIA TIMAS, SU MARKU ATITRAUKĘS 
Lilą, vilkdamas ją į kitą kambario pusę. 

- Viskas gerai, - atsako Ana. - Bet Fiona sužeista. Jai padėkite. 

- Iškviesiu greitąją, - sako Markas. - Ir policiją. 

Ana į juos nežiūri, jai rūpi tik Fiona, bet kambarys plyšta nuo 
gyvuliško Lilos riksmo, Timo pikto, pakelto balso, ir jai daužosi šir- 
dis, temsta protas. 

Visur kraujas. Anos krūtinė ir rankos kruvinos. Kraujas Fionos. 

- O Dieve... - sumurma Fiona ir susmunka ant grindų. - Aš 
kraujuoju. O Dieve... 

Ana stveria nuo stalo saują servetėlių, atsitūpusi prispaudžia 
prie Fionos žaizdų. Kraujo tiek daug, jog sunku susigaudyti, iš kur 
jis bėga ir kaip jį sustabdyti. 

- Man baisu, - taria Fiona. - Labai baisu. 

- Viskas bus gerai, - ramina ją Ana, stengdamasi neparodyti, 
kaip jai pačiai baisu. - Ne taip blogai, kaip atrodo. 

Grįžęs į kambarį, Markas praneša, kad greitoji jau važiuoja. Ti- 
mas su Lila sėdi atsišlieję į priešingą sieną. Timas laiko sugniaužęs 
Lilos ranką. Markas atsisėda iš kitos pusės ir įremia jai į ranką 
alkūnę. Šis judesys itin atžarus, sakytum ji jam kokti ir jis nenori 
liesti jos pirštais. 

Ana pasislenka arčiau Fionos. Norėtų pakelti jos galvą ir pasidė- 
ti ant kelių, kad jai būtų patogiau, bet bijo, kad nuo to nepradėtų 
labiau bėgti kraujas. Ir ji tiktai glosto Fionai plaukus. Fiona griebia 
jos ranką, prispaudžia lūpas prie delno. Pirmas kartas, kai Fiona 
savo noru prisiliečia prie jos. Vienintelis fizinio artumo mostas. 
Anos akyse sublizga ašaros. 

- Atleisk, Ana, - šnibžda Fiona. - Atleisk. 

- Šššš... Nebūk kvaila. Tau nėra dėl ko atsiprašyti. 

- Jei ne aš, viso to nebūtų buvę. 

- Ne. Tylėk. Prašau, nekalbėk. 

- Aš tave pamečiau, - sako ji. - Bendžaminui mirus. Palikau 
tave vienui vieną. 

- Nieko, tai suprantama. Ir aš, tavim dėta, būčiau išėjusi. 

— Ne, nebūtum, - sako Fiona ir užsimerkia; būna užsimerkusi 
taip ilgai, jog Ana išsigandusi pasilenkia prie jos ir kalbina kuždė- 
dama jos vardą. 

Fiona susiraukia ir atsimerkia, Ana dėkinga spusteli jai ranką 
mintimis skubindama greitosios automobilį. 

- Aš buvau bailė, - taria Fiona. - Negalėjau pakelti tavo siel- 
varto. Tau buvo taip sunku, o aš niekuo negalėjau padėti. Nieko 
negalėjau padaryti. Todėl pabėgau. 

- Nesvarbu, Fiona, - atvirai verkdama sako Ana. - Nieko bai- 
saus. Ne tu kalta. 

- Aštik norėjau padėti, - vėl užsimerkdama Fiona murma silps- 
tančiu balsu. - Nuo pat pažinties pradžios norėjau tau padėti. Būti 
gera draugė. Bet paskui padariau blogiausia, kas įmanoma. Pali- 
kau tave. Kaip tik tada, kai tau manęs taip reikėjo. Pamečiau tave. 


02 


KAMBARYJE STOJA ILGA TYLA. VISI LAUKIAME ATVYKSTANT GREI- 
tosios ir policijos. Lila pagaliau nustoja priešintis ir nuleidusi galvą 
kiurkso. 

Markas išbalęs, išplėstomis akimis. Veidas išpiltas prakaito. Jis 
nenuleidžia akių nuo Fionos, lyg savo žvilgsniu galėtų jai išgelbėti 
gyvybę, lyg bijodamas, kad ji mirs, jei jis nors akimirką nežiūrės 
į ją. 

Staiga Lila pakelia galvą ir įsmeigia akis į Aną. Įspėdamas kie- 
čiau suspaudžiu jai ranką, bet ji nepaiso ir giliai įkvėpusi sako: 

— Aš turėjau visišką teisę būti tose laidotuvėse. 

Ana su Marku atsidūsta ir sykiu įsitempia. Niekas nebenori 
klausytis Lilos paistalų. Ana šaltai pasižiūri į Lilą. 

- Visišką teisę, - pakartoja Lila. 

- Gerai, tebūnie, jeigu taip sakai, - taria Ana. 

- Nejaugi nenori sužinoti kodėl? - klausia Lila. - Nenori suži- 
noti, kodėl turėjau teisę? 

- Man nelabai įdomu, ką dar turi pasakyti, - atsako Ana. - 
Galėsi pasakoti policijai. 

Lila šypsodamasi purto galvą, lyg Ana būtų juokingas vaikas. 

— O ne, tau būtų netgi labai įdomu, jei žinotum. Labai labai. 

Ana nusisuka į Fioną. 

Jaučiu, kaip Lila vis labiau niršta. Ji visada nekentė, jei kas į 
ją nekreipia dėmesio. Atsisėda tiesiai, aš dar tvirčiau suspaudžiu 
ranką. Surakinta iš šonų ji jaučiasi pasirengusi kovoti, kaip šautu- 
vas - pasirengęs šauti. 

— Jis buvo ir mano tėvas, - sako ji. 

Ana staigiai pakelia akis. 

— Ką? 

— Stivenas Londonas buvo ir mano tėvas, - pergalingai, su pa- 
gieža išpoškina Lila. 

Ana aikteli tarsi gavusi antausį. Veidas lieka be kraujo lašo. 

— Na va, matai? Ir žinai, jog tiesa. Matau iš tavo žvilgsnio. Štai 
kodėl jis mokėjo mano motinai, - juokiasi Lila. Jos balsas tampa 
ramus, netgi draugiškas. - Ir jeigu manai, jog tau ši žinia yra smū- 
gis, įsivaizduok, kaip jaučiausi aš. Visą gyvenimą. Nežinodama, 
kas mano tėvas, kol kartą motina po jo mirties pamatė laikraštyje 
nuotrauką ir praskydo. Tačiau tada jau buvo vėlu ką nors daryti. 
Devyniolika metų pavėluota. 

Laukiu, kol Ana tai paneigs, apkaltins Lilą meluojant, bet ji ne- 
taria nė žodžio, tik sėdi ir kažkur žiūri. 

— Mama viską papasakojo, - toliau aiškina Lila. - Kokia stai- 
gmena... Po šitiek laiko, po visų tų metų skurdžiame kvartale 
sužinau, kad mano tėvas buvo turtuolis. Ne šiaip turtingas, ne 
normaliai turtingas, o beprotiškai, nepadoriai turtingas. Dar blo- 
giau - sužinau, jog jis turi kitą dukterį. Dukterį, kurią tikrai myli. 

Ana purto galvą. 

- Taigi, - taria Lila ir lėtai apsidairo po kambarį, - tu turi šitą 
didžiulį namą. Privačią mokyklą. Gražių drabužių. Aš gaunu el- 
getiškus du šimtus dolerių per mėnesį. Taip sakant, burnai už- 
čiaupti. Argi teisinga? Jei manai, kad buvau nuskriausta materia- 
liniu atžvilgiu, psichologiniu dar labiau. Turiu pasakyti, Ana, kad 
tavo brangusis tėvelis šiek tiek aplaidžiai žiūrėjo į savo pareigas. 

Nesu nė sykio su juo kalbėjusis, nė karto nesu su juo mačiusis. Nė 
kartelio per visus devyniolika metų. Nė vieno telefono skambučio 
ar laiško. Nieko. Nulis. Nada. Tu, Ana, turi viską. Tėveliui turbūt 
būtų buvę geriau, jeigu manęs išvis nebūtų buvę šiame pasaulyje. 

Nesuvokiama. Beprotiška. Tačiau Ana nebando ginčytis, ap- 
ginti tėvo. 

- Bet įdomu, - toliau kalba Lila, - ką jis dabar manytų. Jei 
galėtų matyti tave. Turbūt nelabai didžiuotųsi, ką? Duktė aštuo- 
niolikos metų pastojo. Kūdikiui leido nuskęsti. Gyvena namuose 
kaip atsiskyrėlė. Bijo kojos iškelti į lauką. 

- Lila, nereikia. 

- Jis tikriausiai pamanytų be reikalo visą dėmesį iššvaistęs ne 
tai dukteriai. Šitiek pinigų, laiko ir pastangų, o nėr į ką pažiūrėti. 
Tuščia vieta. Veltėdė. Nenormali. 

Ana pravirksta. 

- Tu net nesugebėjai prižiūrėti savo sūnaus. Nemokėjai jo ap- 
saugoti. 

- Lila, - tariu tyliai ir piktai. Užlaužiu jai ranką ir prispaudžiu 
prie sienos tramdydamas norą suteikti jai daug skausmo: sulaužy- 
ti ranką, sutrupinti kaulus. - Nutilk. Tuojau pat. Aš tave perspėju. 

- Tačiau aš kalbu tiesą, Timai. Ana tokia niekam tikusi, jog net 
nesusipranta nuspausti vežimėlio stabdžio, kad vaikas nenuriedė- 
tų į Menlio tvenkinį. 

Ana staigiai kilsteli galvą. 

— Ką tu pasakei? 

- Girdėjai. Sakiau, kad tavo... 

— Ne. - Pyktis ir ryžtas jos balse priverčia mus visus suklus- 
ti. - Ne tai. Apie Bendžaminą. Vežimėlį. Kaip tiksliai pasakei? 
Pakartok. 

— Kurių galų? Aš net neprisimenu tikslių žodžių, - sako Lila, ir 
jos balse išgirstu baimę. - Be to, nesvarbu. 

— Ji sakė, kad tu nenuspaudei stabdžio ir todėl vežimėlis įriedė- 
jo į Menlio tvenkinį, - prabilo Markas. Jis atsigręžia į Lilą ir žiūri 
į ją. Jo išraiška iš nebylios nuostabos virsta neapykanta. - Štai ką 
ji sakė. 

Lila nenuleidžia akių nuo Anos. 

Tada išgirstame atžviegiant sirenas. Bet nepajuda nei Lila, nei 
Ana. Jos teberyja viena kitą akimis; oras tarp jų pritvinkęs priešiš- 
kumo ir kažko daug didesnio, daug esmingesnio už neapykantą - 
tokio baisaus jausmo, jog aš pašiurpstu. 

POLICIJOS NUOVADOJE JIE PRASĖDI KELIAS VALANDAS. AIŠKINA IR 
aiškina. Duoda oficialius parodymus. Lukštena visą ilgą, sudėtingą 
istoriją. Ana viską papasakoja. Tuoj po vidurnakčio Markas nu- 
važiuoja į ligoninę aplankyti Fionos, po valandos Ana gauna iš jo 
žinutę. 

Fiona neteko daug kraujo. Ji guli intensyviosios slaugos palatoje, 
tačiau pasveiks. 

PAGALIAU GRĮŽĘ NAMO Iš KARTO LIPAME Į VIRŠŲ. AUŠTA RYTAS. 
Mes nesišnekame, judame lėtai kaip senukai. Paimu Anai už ran- 
kos, žengiu artyn, bet ji atrodo santūri ir užsisklendusi. Jos ranka 
mano delne suglebusi, ji žiūri į tolį negyvu žvilgsniu. Aš tik noriu 
paguldyti ją į lovą ir apkabinti, noriu, kad ji vėl mane matytų. No- 
riu susigrąžinti ją iš to vidinio pragaro, į kurį ji pasitraukė. 

Tačiau Ana neina nei į mano kambarį, nei į savo. Pasuka į Lilos 
miegamąjį. Įėjusi žengia prie lovos, tarsi ko ieškodama ima kilnoti 
pagalves, patalynę. 

— Ką čia darai? 

— Ieškau. 

— Ko? 

— Pati nežinau, - atsako ji. 

Nuėjusi prie stalo ima rausti stalčius. Tada atidaro spintos du- 
ris. Dėl kažko aikteli ir atšoka atgal. Prieinu pažiūrėti. Ant vidinės 
durų pusės stropiai suklijuota nuotraukų kompozicija. Iš pradžių 
neįžiūriu nieko nepaprasto. Bet prisiartinęs matau, jog tai Anos 
nuotraukos. Anos šeimos. Jos tėvų. „Fearvju“ namo. Nuotrauka, 
kurioje visi trys poilsiauja paplūdimyje. Ana iš kiekvienos nuo- 
traukos iškirpta. Vienur visa, kitur tik veidas. Įspūdis nenusako- 


mas. Šiurpus. 

— Einam iš čia, - tariu. 

Noriu paimti jai už rankos, bet ji neduoda, apsisuka tarsi ke- 
tindama žvilgsniu aprėpti visą kambarį. Stabtelėjusi skubiai eina 
prie lentynų kitame pasienyje. Ant viršutinės lentynos guli kažko- 
kios duženos. Raudono keraminio knygų ramsčio šukės, ryškiai 
išsiskiriančios baltame fone. Ana abiem rankom suima šukes ir 
laiko rieškučiose lyg bandydama jas sulipdyti. 

- Ana, - sakau artindamasis, - atsargiau, įsipjausi. 

Bet ji purto galvą ir traukiasi nuo manęs. Iš jos lūpų lėtai išsi- 
veržia garsi aimana, ji atveria delnus, ir šukės barkšteli ant grindų. 

JUODU UŽKOPIA Į VIRŠŲ IR SU VISAIS DRABUŽIAIS ĮLIPA Į LOVĄ. 
Guli susiglaudę, Timas prisispaudęs prie jos nugaros ir apkabinęs. 

- Ana, kaip manai... - prabyla Timas. 

— Ššš... - pertraukia ji, nuimdama jo ranką. - Prašau, Timai, 
nekalbėkime. Tik ne dabar. Negaliu. Tiesiog negaliu. Miegokime. 
Pasikalbėti galėsime vėliau. 

- Gerai, žinoma. 

Jis pabučiuoja jai į pakaušį, tvirčiau apkabina. Netrukus išgirs- 
ta lėtą, ramų jos alsavimą lygiu ritmu, rodančiu, jog žmogus miega. 

Ji atsargiai išslysta iš jo glėbio ir pirštų galais išeina iš kambario. 

KAI PABUNDU, KITA LOVOS PUSĖ TUŠČIA. NUMANAU, KUR ANA 
yra, bet pirmiausia nulipu į apačią ir užkaičiu vandens. Užplikęs 
du puodelius kavos nusinešu į palėpę. 

Sukryžiavusi kojas, Ana sėdi ant grindų. Ant kelių Bendžami- 
no antklodėlė. Pamačiusi mane liūdnai šypteli. 

- Kavos nori? - klausiu stovėdamas tarpduryje. 

Ji linkteli, aš atsisėdu šalia jos, paduodu puodelį. 

Jos akys raudonos, vokai irgi paraudę, lyg būtų verkusi. Palaidi 
plaukai netvarkingai apkritę veidą. Nubraukiu vieną sruogą, už- 
kišu už ausies. 

— Gerai jautiesi? 

Ji purto galvą. 

— Ar pamiegojai? 

- Ne. - Atsidususi ji siurbteli kavos. - Manau, laikas paslėpti 
Bendžamino daiktus, - tyliai taria. - Ir manau, jog jau reikia vi- 
sam laikui išsikelti iš „Fearvju“. 

Linkteliu tarsi pritardamas, atseit puiki mintis, bet iš tiesų 
nežinau, gera ar bloga. Nežinau, ką tai sako apie Anos savijautą: 
geriau ji jaučiasi ar blogiau. Nežinau, ką tai reiškia man. Mums 
abiem. Aš netgi nežinau, ar ji tebenori, kad būtume tokie mes. 

— Mums reikia pasišnekėti, - sako ji. 

- Žinoma. Gerai. 

— Ar galime pasivaikščioti? 

— Pasivaikščioti? 

-— Ar žinai tą suolelį virš Fearlaito baseino? Nuo jo matyti visas 
uostas. Baisiausiai mėgau ten eiti, kai pasidarydavo liūdna ar no- 
rėdavau pagalvoti. Galėtume ir dabar ten nueiti. 

— Be abejo. Bet kaip... kaip dėl... 

— Man jau nesvarbu. Esu soti viso šito, - taria ji romaus ryžto 
sklidinu balsu. - Nebijau jokios panikos. Tik noriu išeiti iš čia. 

Spusteliu jai ranką. 

— Tai eime. 


* 


Eidami beveik nesikalbame. Vos spėjame kirsti gatvę, kai Anai 
prasideda priepuolis. Ji ima kvėpuoti tankiai, beveik dusdama. 
Veidas išbąla, kaktą išmuša prakaitas. Kūnas virpa. Jei nežino- 
čiau, jog užėjo panika, manyčiau, kad prasidėjo traukuliai. 

— Nieko, - tvirtina ji, stipriau spausdama man ranką, - einam 
toliau. 

Bet netrukus ji turi atsisėsti ant žolės. Pastačiusi kelius padeda 
ant jų galvą. Atsisėdu greta jos, apkabinu. Neįsivaizduoju, ką da- 
ryti ir kaip jai padėti, o kai prabylu pamanęs, jog jai bus ramiau 
nuo mano balso, ji liepia man užsičiaupti. Taigi tik sėdžiu ir lau- 
kiu tikėdamasis, kad mano buvimas nors kiek ją paguodžia. Paga- 
liau jos kvėpavimas sulėtėja. Ji atgniaužia kumščius, pakelia galvą. 

— Na kaip? 

— Yra buvę geriau. 

— Nori grįžti“ 

— Ne. 

Padedu jai atsikelti, ir mes pasukame prie suolo. Einame lė- 
tai, Ana žengia smulkučiais žingsneliais, sunkiai alsuodama. Dar 

anksti, bet jau pasitaiko žmonių: kai kas bėgioja ristele, kiti skuba 
į keltą, kad spėtų į darbą mieste. Sutikti žmonės šypsosi: suprantu, 
jog atrodome keistoka pora. Abu netvarkingi, susivėlę, Ana gau- 
dydama orą remiasi į mane, lyg pati negalėtų paeiti. 

Pasiekę suolą atsisėdame ir susiglaudžiame. 

- Štai ir atėjai. 

- Vos ne vos, - blankiai šypteli ji. 

- Vis tiek nuostabu, Ana. Ėmei ir atėjai. 

Ji linkteli žvelgdama į uostą. Veidas rimtas; nors vaizdas, į kurį 
ji žiūri, toks gražus, žinau, jog iš tikrųjų jo nemato. Galvoja apie 
vakar vakarą. Apie Lilą. Savo tėvą. Visą šią nelemtą istoriją. 

- Taigi manai, jog tai tikrai tiesa? - klausiu. Nors ir kaip norė- 
čiau išvengti šios temos, kalbėti apie orą ar vandens spalvą, ar dar 
ką, kad tik ne apie vakarykščius įvykius, žinau, jog nėra vilties. - 
Ką sakė Lila? 

Ji giliai, sunkiai atsidūsta. 

- Fionos minėtieji pinigai, kuriuos tėvas slapčia mokėjo Hei- 
zelei, - pakankamas įrodymas. Ir daug ką paaiškina. Mano tėvų 
santykius. Mamos pyktį... 

— Vadinasi, ji tikrai tavo tėvo vaikas, tavo sesuo? 

- Netikra sesuo, - patikslina ji. - Matyt... tikriausiai. 

Abu tylime valandėlę paskendę savo mintyse. 

- Tai kodėl ji tiesiog neatėjo ir nepasikalbėjo su tavimi? Kam 
reikėjo daryti visas tas nesąmones? 

- Tu mane klausi? Gal aš ir esu jos biologinė giminaitė, tačiau 
tu geriau ją pažįsti. 

- Maniau, kad pažįstu, - tariu. - Bet jau nemanau. Ji visada 
buvo apsėsta minties apie turtus. Apie geresnį gyvenimą. Pama- 
čiusi, kiek tu turi, šitokį didelį namą ir tiek pinigų, iš pavydo tur- 
būt pasiuto. Liūdna, kai pagalvoji. Liūdna ir neįtikima. 

- Tačiau, Timai, tai ne viskas. - Ana dvejodama pasitrina akis. 
Staiga atrodo tokia išvargusi ir prislėgta. Ji giliai įkvepia. - No- 

rėjau su tavim pasikalbėti ne vien apie tai. Yra dar kai kas. Daug 
blogesnis dalykas. 

Nuo jos išraiškos ir tono, pačios minties, kad gali būti dar kas 
nors blogiau, mane nukrečia šiurpas. 

— Koks? - nenoromis klausiu. 

- Ar prisimeni, ką Lila sakė apie Bendžaminą? Ji kalbėjo labai 
tiksliai. Paminėjo Menlio tvenkinį. Taip pat vežimėlio stabdį. Pri- 
simeni? 

— Taip, - burbteliu susiraukęs. 

- O prisimeni, kaip visada tvirtinau stabdį nuspaudusi? Kaip 
spėliojau, gal kas kitas, kuris nors vaikų, netyčia atpalaidavo ratą 
arba pastūmė vežimėlį pakalnėn? 

Į galvą man plūsteli kraujas, - pastaruoju metu itin pažįstamas 
jausmas, - ir kažkaip iškart suprantu Aną ketinant man pasakyti 
tai, ko nenoriu nei girdėti, nei matyti. 

— Aha... 

- Lilai aš nesakiau, kad jis paskendo Menlio tvenkinyje. Ir 
nesakiau, kad vežimėlį palikau nenuspaudusi stabdžio. Išvis ve- 
žimėlio neminėjau. Tik pasakiau, kad Bendžaminas paskendo. Iš 
manęs ji tik tiek sužinojo. 

— Gal iš Marko? 

Ji papurto galvą. 

— Jokiu būdu. Bendžaminui mirus, Markas man pasižadėjo. Ir 
labai rimtai, o tu žinai, koks jis. Prisiekė niekam neprasitarsiąs, 
kas įvyko. Nenorėjo, kad aš jaudinčiausi dėl to, ką žmonės mano 
ar kalba man už nugaros. Aš netgi neprašiau jo tylėti, nes tuo 
metu per daug nesukau galvos, kas ką mano. Bet Žinau, jog jis jai 
nepasakė. Net nepasakė, kas buvo kūdikio tėvas. Markas baisus 
slapukas, kito tokio nepažįstu. 

- Gal iš laikraščių sužinojo? - sakau. - Gal kur skaitė? 

— Laikraščiuose nebuvo parašyta. Mirties priežasties tyrimas 
vyko, bet apklausa buvo uždara. Ji negalėjo sužinoti. 

- Vadinasi... Nežinau, ar aš... - Ir nutilau. Staiga suprantu, ką 
ji nori pasakyti. Viską suprantu. Toks jausmas, lyg po kojų būtų 
prasivėrusi žemė. Nedrįstu pažvelgti žemyn, pernelyg baisu įgriū- 
ti į prarają, iš netikėtumo ir siaubo man sukasi galva, bet žinau vis 
tiek neišsisuksiąs. Turiu prieiti prie bedugnės krašto ir pasižiūrėti 
į juodą gelmę. - Po velnių, Ana, tu manai, jog ji... 

Ana energingai sulinksi tarsi norėdama mane nutildyti, kad 
nereikėtų išgirsti garsiai tariamų tokių žodžių. Kramtydama lū- 
pas žiūri tiesiai į tolį. Stengiasi susivaldyti, bet skruostais ritasi 
ašaros. Pagaliau ji užsimerkia, giliai atsidūsta. 

— Galėčiau pasakyti, jog negaliu būti įsitikinusi šimtu procen- 
tų, tai tėra galimybė, bet nesakau ir nė kiek tuo neabejoju. Ji ten 
buvo. Ji tai padarė. Jos veide aš išvydau tiesą. Ir ji suprato, kad aš 
žinau. 

- Viešpatie, Ana... - ištariu. - Siaubas. Ar pasakei policijai? 

- Taip, vakar. Nežinau, ką jie gali padaryti, tačiau tiesą žino, 
viską žino. Dabar jų eilė veikti. 

Turiu priminti sau, kad nereikia atsiprašyti. Mane slegia nuo- 
latinis, nors ir nelogiškas kaltės jausmas. Aš įleidau Lilą į „Fearv- 
ju. Aš paprašiau Aną, kad leistų jai pagyventi. Lila buvo mano 
draugė. 

Vis pamirštu vieną dalyką: juk Lila viską ir pradėjo. 

- Kaip gaila... velnias... kaip gaila, kad viso šito nežinojau, — 
sakau. 

- Ir man gaila. Labai daug ko, - atsidūsta ji. - Norėčiau, kad 
tebebūtų gyvi tėvai. Norėčiau, kad Markas būtų buvęs sąžininges- 
nis. Ir kad pati būčiau buvusi atidesnė. 

Persibraukiu plaukus, netyčia paspiriu po koja pasipynusį 
akmenį, ir jis nurieda per žolę. Savo jausmų nesuvokiu - tikra 
emocijų audra. Iš liūdesio galėčiau pravirkti, iš nevilties - bėgti 
kelias valandas, iš pykčio - ką nors primušti. 

- Ji viską sugriovė, tiesa? - tariu jai. - Sugadino tau visą gyve- 
nimą. 

Ana ilgai tyli, ir man krūtinę sugniaužia baisus skausmas, bai- 
mė, jog ji man pritars. Pasakys, jog nebėra prasmės. Niekas nebe- 
turi prasmės. Taip pat ir mes. Aš ir ji. 

— Taip nemanau, ne. Labai tikiuosi, kad ne. Nenorėčiau suteikti 
jai tokio malonumo, - kalba ji, pasisukusi į mane. 

Jos veide toks liūdesys. Pastebiu, kad jis niekada neišnyksta. 
O akyse įžiūriu ramybę ir išmintį, nebūdingą jos amžiui. Tas liū- 
desys turbūt visada liks - nelyginant medyje randas ten, kur nu- 
lūžo didelė šaka. Toji vieta apgis ir ilgainiui šiek tiek pasikeis, bet 
visiškai neišnyks. 

— Ji atėmė labai daug, - sako ji. - Atėmė kūdikį... - Jos balsas 
sudreba. - Tačiau ne viską. Kai ką ir davė. 

Ir dabar jos veide pamatau kažką, kas šią akimirką didesnis už 
liūdesį. 

- Ji tau kai ką davė? Ką? 

Ana žiūri uosto pusėn. Abu tylime gėrėdamiesi vaizdu: neįma- 
noma vandens ir dangaus mėlyne, Menlio keltu, atplaukiančiu iš 
miesto. Ji paima man už rankos, suneria su manimi pirštus. 

— Leisiu pačiam atspėti, - taria. 


+ 


Mūsų naujasis butas mažas ir nykus, nepalyginamas su „Fearvju“ 
ištaiga. Jame tik trys kambariai: svetainė, virtuvė ir mažiausia pa- 
saulyje vonia. 

Ana, be abejo, galėjo susirasti daug didesnį ir gražesnį būstą, bet 
aš noriu mokėti per pusę. Ana nesiskundžia ir nebara, kad kvailai 
elgiuosi. Regis, mane supranta. O kol kas bus geras ir šitas butas. 

Lilai gresia dideli nemalonumai, artėja teismas, visi kaltinimai 


sunkūs. Man neramu dėl Anos: kaip ji jausis, kai reikės vėl viską 

perkratyti, bet ji atrodo stebėtinai rami. Iš tikrųjų nuo to vakaro 
jos nuotaika kur kas giedresnė, ji jaučiasi geriau, lyg nuo jos būtų 
nuimta bent viena našta. 

Kartais prisimenu, ką tą dieną Ana sakė apie Lilą. Kaip ne vis- 
kas, ką ji padarė, baigėsi blogai. Kartais žiūriu į Aną, virtuvėje iš 
nieko gaminančią mums valgyt. Ji jau visai gera virėja ir niekada 
nepyksta dėl nepatogumų ar ankštumos - plotas valgiui gamin- 
ti turbūt nesiekia nė kvadratinio pusmetrio, ir aš neatsistebiu jos 
ryžtu, mokėjimu prisitaikyti. Ir esu laimingas, kad viskas taip su- 
siklostė. Laimingas, kad esu su Ana, gyvenu čia. 

Geriausias daiktas mūsų bute yra didysis langas į rytus. Vaiz- 
das nestebuklingas, bet kai kada naktį, jei guliu labai tyliai, gir- 
džiu vandenyną. O rytą, kai pabudę atitraukiame užuolaidas, pro 
jį plūsteli šviesa: taisyklingas stačiakampis užkloja lovą tarsi mūsų 
nuosava saulės spindulių antklodė. 


Padėka 


BE GALO DĖKINGA SAVO AGENTEI JO UNWIN UŽ VISKĄ, KĄ DARO 
(ir už tai, kad begalę kartų perskaitė šitą knygą!), bet labiausiai 
už padrąsinimą ir tikėjimą manimi, už nuolatinį skatinimą dirbti 
geriau. 

Nežinau, kaip dėkoti ir Ericai Wagner su Sarah Brenan už 
nuolatinę paramą rašant romaną. Nuo pat pradžių iki pabaigos 
jos stengėsi palengvinti šį sudėtingą procesą. Jų užsidegimas ir 
atkaklumas, ypač paskutinę akimirką darant siužeto pakeitimus, 
įkvėpė man pasitikėjimo dirbti tol, kol pavyks. Mūsų begaliniai 
telefono pokalbiai priversdavo mane šypsotis. 

Dėkui ir Sonjai Heijn - jos pastabos baigiant knygą buvo nejį- 
kainojamos. 

Dėkui Vanessai Lanaway, Susilai Baybars, Jenei Castles, Gillia- 
nai Stern, Kirsty Eagar, Hilary Reynolds ir Alineai Le Guen. 

Dėkui Kirby Armstrong už nuostabų viršelį. 

Dėkoju visai „Allen X Unwin“ leidyklai. Džiaugiuosi ir di- 
džiuojuosi galėdama dirbti su jumis. 

Dėkoju savo pirmosioms skaitytojoms už patarimus ir padrą- 
sinimą: Wendy James, Emmai James, Jenny James, Tony James, 
Prue Macfarlane ir Haidee Hudson. 

Ir brangiausiems žmonėms, su kuriais gyvenu - Hilary, Char- 
lie, Oscarui, Jackui ir Jimmy! Dėkui jums už viską. 

Aš tebesapnuoju Anos London namus. 
Mano sapnuose pats namas sakytum sklidinas piktų kėslų. 
Tačiau tikrovėje ne namas buvo kaltas dėl to, kas atsitiko. 


Kalti buvo žmonės... 


Pigiai išsinuomojęs kambarį didžiuliame prabangiame name, 
Timas Elisonas buvo tikras, kad jam labai pasisekė. Vaikinui nekėlė 
įtarimų nei neįtikėtinai maža kaina, nei keletas neįprastų sąlygų 
nuomos sutartyje. Tačiau greit ima aiškėti, kad namo šeimininkė, 
dvidešimtmetė Ana, viena gyvenanti tėvų namuose, turi paslapčių, 
o pačiuose namuose vyksta nerimą keliantys dalykai. 

Viską dar labiau komplikuoja apie save priminti nusprendusi 
buvusi Timo mergina Lilė... 


Trys jauni žmonės, jų paslaptys, slapti ketinimai, šiurpūs planai 
ir keistomis aplinkybėmis gimusios meilės istorija. 

Knygoje gausu netikėtų posūkių. Ir niekas nėra toks, koks 
atrodo iš pirmo žvilgsnio. 


Oinygų 


klubas 


Tapkite Knygų klubo nariu! 

+ Nemokamas knygų katalogas kiekvieną ketvirtį 

+ Naujausios ir populiariausios knygos 

+ Ypatingi pasiūlymai 

+ Knygų pristatymas į namus, darbovietę ar paštą 
www.almalittera.lt Informacijos teiraukitės nemokamu tel. 8 800 200 22 
www.knyguklubas.lt 


